Cristina Coman 

RELAȚIILE PUBLICE 

Și Mass-Media 

INTRODUCERE 

În 1985, cu ocazia unei festivități consacrate celor 60 de ani de 
învățământ de relaţii publice la Universitatea din New York, Edward L. 
Bernays, unul dintre întemeietorii relațiilor publice, a rostit un discurs 
transformat ulterior în „Introducerea” unei lucrări clasice, Relaţii 
publice - strategii şi tactici de D.L. Wilcox, Ph. H. Ault şi W.K. Agee. În 
acest text, el mărturisea: „În 1923 am scris Crystalizing Public Opinion, 
prima carte consacrată relaţiilor publice. Ea definea principiile şi 
tehnicile acestei discipline și fixa comandamentele etice după care 
urma să fie guvernată. Astăzi, în bibliografia de relaţii publice există 
mai mult de 16.000 de titluri. Fiecare nou volum care discută vechile și 
noile probleme ale acestei discipline este bine venit”. Apoi, după câteva 
consideraţii asupra locului relaţiilor publice în lumea modernă, 
autorul primei lucrări de specialitate spunea: „În practica mea de 77 de 
ani, cărţile au reprezentat cea mai importantă resursă. Mulţi oameni, 
în relaţiile publice, ca şi în alte domenii, cred despre ei înşişi, când 
abordează anumite probleme, că sunt Columb sau Magellan, ca și cum 
ar fi primii care tratează subiectele respective. Columb și Magellan au 
citit cărți ca aceasta și apoi le-au utilizat drept cea mai importantă 
resursă în practica lor”. 

După 1990, în România, numeroşi oameni au început să 
navigheze pe mările nu o dată agitate ale relaţiilor publice. Domeniul 
s-a dezvoltat rapid (mai mult sub presiuni externe, şi nu ca o creştere 
lentă și progresivă a unor tendințe organizaționale interne), 
obligându-i pe cei care i s-au consacrat să se adapteze din mers, să 
improvizeze, să învețe din propriile lor experienţe. Structurile de 
formare universitară şi postuniversitară au apărut târziu, cadrele 
didactice cu specializare de substanţă și responsabilitate academică nu 
sunt numeroase, bibliotecile au încă puţine cărți de specialitate, iar 
bibliografia românească abia cunoaște câteva titluri. În ultimii ani, 
eforturile coerente ale Editurii Polirom în cadrul colecţiei „Relaţii 
publice şi publicitate” au permis traducerea unor texte fundamentale 
din bibliografia internațională și editarea unor manuale ale autorilor 
români; la alte edituri au apărut unele titluri, dar, din nefericire, 
traducerile au fost făcute adesea la întâmplare şi în mod superficial, iar 


textele autorilor români nu au respectat întotdeauna criteriile 
ştiinţifice şi standardele morale academice. 

Faptul că echilibrul şi buna funcționare a societăților moderne 
depind de calitatea comunicării nu mai este de mult o noutate. Acest 
adevăr implică însă asumarea tuturor responsabilităților legate de 
procesele complexe de comunicare atât de către conducătorii 
diferitelor instituţii, cât şi de cei care au misiunea să medieze între 
aceste organizaţii și marele public: jurnaliștii, în lumea de astăzi, 
fluxurile comunicaționale circulă cu mare viteză, pe spaţii uriașe, 
aducând mereu informaţii mai recente, mai exacte, mai complexe 
despre evenimente sociale, economice, politice și fenomene naturale, 
despre întâmplări neașteptate şi procese de mult anticipate, despre 
personalităţi și oameni obișnuiți, în această lume complexă, jurnaliștii, 
singuri, nu ar putea să caute, să identifice, să verifice şi să redacteze 
toate informaţiile referitoare la aceste realități mereu în mișcare. 
Alături de ei, reprezentanții unei alte profesii încearcă să contribuie la 
circulaţia rapidă și corectă a informaţiei, la ameliorarea comunicării 
sociale - este vorba despre specialiștii în relaţii publice. 

Instituţiile contemporane evoluează într-un mediu din ce în ce 
mai dens, fiind legate prin mii de fire de categorii umane foarte 
eterogene, de alte instituții sociale, politice sau economice, de valori 
culturale, de curente de idei tradiţionale sau înnoitoare. Ele au nevoie 
de informaţii referitoare la comportamentul, așteptările sau 
nemulțumirile acestor parteneri; de asemenea, ele au nevoie ca 
mesajele lor referitoare la activităţile curente, la diferite inițiative, la 
pozițiile pe care le adoptă față de o problemă de interes comun să 
ajungă cât mai repede la public, să fie supuse judecății acestuia. Este 
imposibil ca o singură instituție să poată gestiona comunicarea 
referitoare la toate aceste probleme, în relaţie cu un public atât de 
eterogen. De aceea, organizaţiile fac apel la mass-media, pentru ca, 
prin ele, prin uriașa lor rezonanţă, să poată difuza mesajele pe care le 
consideră importante, evident, din perspectiva interesului public. 
Această funcție de releu între instituție şi mass-media este preluată de 
biroul de presă sau de specialiștii care, încadraţi în diferite 
departamente, îndeplinesc atribuţiile curente ale membrilor unui 
asemenea birou. 

Atât practicienii (pe care i-am întâlnit în cadrul cursurilor 
postuniversitare, la ședințele Asociației Române a Profesioniștilor în 


Relaţiile Publice, la diverse colocvii şi dezbateri), cât și studenții (din 
București și din alte orașe ale ţării) mi-au arătat, în repetate rânduri, 
că au nevoie de manuale în care să găsească definiţii, tipologii, tehnici 
de lucru și strategii, toate într-un limbaj clar și accesibil, toate 
aplicabile în activitatea lor practică. 

Mi-am propus ca în lucrarea de față să ofer o cartografie a unui 
segment esenţial din câmpul relaţiilor publice: comunicarea cu presa. 
Poate că relațiile publice dezvăluie câmpuri și teme mai spectaculoase, 
dar în anul 1997, când am scris această carte, am considerat că este 
mai bine să încep cu un manual referitor la această activitate, deoarece 
ea îi mobiliza şi îi mobilizează pe cei mai mulți dintre practicienii 
relațiilor publice. 

Ca orice ghid, cartea de față prezintă atât principiile generale, 
cât şi diferitele proceduri prin care specialiştii pot să-și atingă 
obiectivele propuse. Mi-am dorit să le pun la dispoziţie o sinteză a 
tradiţiilor profesiei și a bibliografiei de specialitate din cele două mari 
spaţii culturale care domină astăzi comunicarea publică: spaţiul 
anglofon şi cel francofon. Lucrul acesta nu a fost întotdeauna ușor, 
deoarece unele puncte de vedere teoretice și unele perspective 
strategice se deosebesc sau chiar sunt opuse. Cu toate aceste diferenţe, 
numeroasele surse pe care le-am consultat și evocat au o notă comună: 
ideea că aceste activităţi nu se desfășoară la întâmplare, altfel spus, ele 
se bazează pe analize şi cercetări ştiinţifice ale publicului, pe o 
planificare riguroasă a activităților și pe o specializare strictă în 
diverse sfere de competenţă, într-un cuvânt, relațiile publice solicită și 
impun profesionalismul. 

Cartea aceasta este rezultatul în primul rând al unei activități 
didactice universitare, consacrată, timp de mai mulţi ani, predării 
(pentru studenți sau pentru practicienii care urmau cursurile de 
perfecționare postuniversitară) conceptelor și tehnicilor legate de 
domeniul comunicării cu presa. 

În al doilea rând, manualul se sprijină pe o bibliografie de 
specialitate modernă, de referinţă; stagiile de pregătire în care am 
beneficiat de colaborarea cu specialiști de prestigiu din SUA, Franța şi 
Belgia, consultarea bibliotecilor bogate ale acestor universităţi, 
posibilitatea de a aduce în țară teancuri de pagini fotocopiate, 
utilizarea fondului de carte al Facultăţii de Jurnalism și Ştiinţele 
Comunicării - toate acestea mi-au permis racordarea la teoriile, 


conceptele, tehnicile de lucru și dezbaterile contemporane din câmpul 
relațiilor publice. 

În al treilea rând, lucrarea se bazează pe dialogul cu numeroși 
practicieni ai relaţiilor publice din ţară, în cadrul dezbaterilor 
prilejuite de diverse colocvii și mese rotunde, al forumurilor de lucru 
generate de Asociaţia Română a Profesioniștilor în Relaţiile Publice, al 
discuţiilor informale cu oameni angajaţi în birourile de presă ale unor 
ministere, bănci, organizaţii nonguvernamentale, firme etc. 

Cartea este alcătuită din două mari secțiuni: primele capitole se 
referă la definirea conceptelor și principiilor fundamentale ale 
relațiilor publice, la organizarea sistemului mass-media şi la valorile 
pe care se întemeiază munca jurnaliștilor. Cea de-a doua și cea mai 
mare parte a lucrării este consacrată tehnicilor de lucru specifice 
comunicării cu presa: alcătuirea fişierelor şi a dosarelor de presă, 
organizarea conferințelor de presă, redactarea comunicatelor şi a 
revistei presei etc. în prima parte am pus accentul pe dimensiunea 
conceptuală; am prezentat o perspectivă generală asupra relaţiilor 
publice, am definit categoriile în raport cu care acestea se 
individualizează (publicul şi organizaţia) și am subliniat asemănările şi 
diferențele dintre relațiile publice și alte activități apropiate 
(publicitatea, marketingul, lobby-ul, afacerile publice, strângerea de 
fonduri etc.). Totodată, am prezentat cele mai semnificative 
caracteristici ale instituțiilor de presă, regimul de muncă și valorile 
jurnaliștilor, precum şi modul în care jurnaliștii îi privesc pe 
practicienii din relaţiile publice, în partea consacrată comunicării cu 
presa, am insistat asupra dimensiunii practice: am prezentat, pentru 
fiecare tip de activitate, notele individualizatoare, procedurile 
standard, clasificările uzuale și am atras mereu atenția asupra erorilor 
sau imperfecțiunilor care pot umbri activitatea unui birou de presă. 
Am folosit drept exemplificări cazuri deja „clasice”, intrate în 
manualele de specialitate, evitând să dau exemple din viaţa relațiilor 
publice autohtone. Am făcut această alegere din două motive: a) 
pentru a accentua dimensiunea de manual a lucrării de față; b) pentru 
a permite, şi pe această cale, înțelegerea mai exactă a ceea ce 
reprezintă profesionalismul adevărat în ţările unde acest tip de 
activitate are o tradiție solidă şi beneficiază de un prestigiu indubitabil. 

Am avut tot timpul în minte, lucrând la cartea de faţă, 
problemele concrete cu care se confruntă practicienii din relaţiile 


publice atât în societățile cu o mai veche tradiție în exercitarea acestei 
activități, cât şi în ţara noastră, unde relaţiile publice se află într-un 
stadiu incipient de dezvoltare. De aceea, cartea se doreşte un 
instrument de lucru pentru cei care îşi desfășoară activitatea în 
birourile de presă ale diverselor instituții, pentru studenţii de la 
secțiile și facultățile de comunicare publică, dar şi o introducere 
generală în domeniu pentru manageri, jurnaliști, oameni politici, 
cititori atrași de această specialitate. Ea își revendică statutul și 
misiunea unui manual care doreşte să ofere nu numai posibilitatea 
înţelegerii adecvate a unei sfere bine definite a comunicării sociale, ci 
şi un ansamblu complex de tehnici şi unelte de lucru specifice relațiilor 
publice. 

O primă versiune a lucrării a apărut, în anul 1999, la Editura 
ALL și a dispărut cu repeziciune din librării; a doua versiune, incluzând 
capitole noi, a văzut lumina tiparului la Editura Polirom, în anul 2000; 
deşi retipărită de câteva ori, cartea este mereu solicitată. Succesul 
acestei cărți mă bucură şi mă obligă. De aceea, am elaborat această 
nouă ediţie, în care am inclus un nou capitol consacrat voiajului de 
presă, un indice de termeni și, pentru a ușura munca studenților şi a 
specialiştilor care o parcurg, un set de sinteze cu sfaturi practice, la 
sfârşitul fiecărui capitol, îmi doresc, acum ca şi atunci când redactam 
primele capitole, ca această carte să le permită Columbilor și 
Magellanilor din domeniul relaţiilor publice românești nu numai să 
descopere insulele și continentele râvnite, ci şi să descopere, mai întâi 
de toate, că profesionalismul înseamnă și consultarea bibliografiilor de 
specialitate, fără de care poţi bântui ani și ani fără a găsi insulele și 
continentele visate. 

Bucureşti, 2000, 2004 

RELAȚIILE PUBLICE 

1. Definiţii 

Asociaţia Internaţională a Relaţiilor Publice a stabilit, cu ocazia 
Convenţiei anuale din 1978, următoarea definiţie: „Practica relaţiilor 
publice este arta și știința socială a analizării unor tendinţe, a 
anticipării consecinţelor lor, a sfătuirii liderilor unei organizaţii și a 
implementării unor programe de acțiune care vor servi atât 
intereselor organizaţiei, cât şi intereselor publicului” (în D. Newsom 
etalii, 1993, p. 4). La rândul lor, alte forumuri ştiinţifice sau organisme 
profesionale au formulat diferite definiții, din dorința de a circumscrie 


cât mai exact acest domeniu. După Public Relations Society, una dintre 
cele mai mari asociaţii profesionale din lume, „relațiile publice ajută 
societatea noastră complexă și pluralistă să funcționeze într-un mod 
mai eficient, contribuind la înțelegerea reciprocă dintre grupuri şi 
instituții” (apud D. Wilcox etalii, 1992, p. 5); British Institute of Public 
Opinion, a cărui definiție a fost adoptată de întregul Commonwealth, 
consideră că „relaţiile publice sunt un efort deliberat, planificat şi 
susținut de a stabili și de a menţine înţelegerea reciprocă între o 
organizație şi publicul ei” (idem, p. 6), iar Deutsche Public Relations 
Gesselschaft prezintă relaţiile publice ca „efortul conștient şi legitim de 
a realiza înțelegerea, de a stabili și a menţine încrederea în rândul 
publicului, pe baza unor cercetări sistematice” (idem, p. 7). După 
sinteza realizată de revista profesională Public Relations News, relaţiile 
publice sunt „funcția de conducere care evaluează atitudinile 
publicului, apropie politicile și procedurile unui individ sau ale unei 
organizații de interesele publicului, planifică și execută un program de 
acțiune pentru a câştiga înţelegerea și acceptarea publicului” (apud M. 
Cutlip etalii, 1994, p. 3). 

Cercetările consacrate în ultimele decenii sistemelor de relații 
publice au dus la proliferarea modalităților de concepere și definire ale 
acestui domeniu: într-un studiu din 1976, R.F. Harlow a identificat, 
după ce a consultat diverse lucrări de specialitate, reviste și broşuri și 
după ce a intervievat 84 de specialiști, peste 472 de definiții, mai mult 
sau mai puţin diferite. Selectând notele comune, el a ajuns la 
următoarea sinteză: „Relaţiile publice sunt funcția managerială 
distinctivă care ajută la stabilirea şi menţinerea unor limite reciproce 
de comunicare, la acceptarea reciprocă și la cooperarea dintre o 
organizație şi publicul ei; ele implică managementul problemelor, 
ajutând managerii să fie informaţi asupra opiniei publice și să 
răspundă cererilor opiniei publice; ele definesc și accentuează 
obligaţiile managerilor de a servi interesul public; ele servesc drept 
sistem de avertizare, ce ajută managerii să anticipeze tendințele 
mediului; ele folosesc drept principale instrumente de lucru cercetarea 
şi comunicarea bazate pe principii etice” (apudle. Grunig, T. Hunt, 1984, 
p. 7). 

Efortul de a defini relațiile publice sau de a face ordine în 
definițiile existente este îngreunat de faptul că formulările respective 
conţin atât aspecte conceptuale (ce sunt relaţiile publice), cât și aspecte 


instrumentate (ce eficiență au ele, ce proceduri de lucru folosesc cei 
care le practică). Toate acestea înmulţesc elementele care compun 
definițiile, deoarece rezultatele acestei activități sunt numeroase, iar 
uneltele folosite de practicieni sunt deosebit de variate. 

Dacă aruncăm o privire transversală asupra definiţiilor 
existente, observăm că anumite cuvinte-cheie apar în majoritatea 
formulărilor. După D.L. Wilcox şi colaboratorii săi (1992, pp. 6 - 7), 
acestea ar fi următoarele: 

a) deliberarea - activitatea de relații publice este intenționată, 
este produsul unei analize și al unor alegeri referitoare la modalitățile 
de câștigare a încrederii publicului; 

b) planificarea - activitatea în relaţiile publice este organizată: 
„soluţiile problemelor sunt descoperite treptat, iar strategiile sunt 
concepute pentru perioade mari de timp”; 

c) performanţa - relaţiile publice se bazează pe rezultate, iar 
eficiența lor depinde de activitatea concretă a organizației; prin 
urmare, demersurile de relații publice nu pot câștiga încrederea 
publicului pentru o organizaţie care, prin activitatea ei, dovedește 
ignorarea interesului public; 

d) comunicarea bilaterală - relaţiile publice se bazează pe 
preluarea informațiilor din mediul în care operează organizaţia, pe 
transmiterea de noi informaţii şi pe urmărirea feedbackului acestora; 

e) interesul public - rațiunea activităţii de relaţii publice este 
„satisfacerea nevoilor publicului, nu obţinerea, cu orice preț, de 
beneficii pentru organizaţie”; 

f) dimensiunea managerială - activităţile de relaţii publice sunt 
mai eficiente atunci când sunt integrate în structurile de conducere ale 
unei organizații. 

Două definiții sunt foarte frecvent evocate în lucrările de 
specialitate. Una, propusă de S.M. Cutlip şi colaboratorii săi, susține că 
„relaţiile publice reprezintă o funcție managerială ce stabilește şi 
menține legături reciproc benefice între o organizație şi publicul de 
care depinde succesul sau falimentul ei” (1994, p. 6). Cealaltă, propusă 
de J.E. Grunig și T. Hunt, accentuează dimensiunea comunicaţională și 
afirmă că relaţiile publice sunt „managementul comunicării dintre 
organizație și publicul său” (1984, p. 6). Din perspectiva acestor 
definiții, relaţiile publice apar ca o modalitate de comunicare între o 
organizație şi publicul ei; ele îi ajută pe manageri să cunoască 


atitudinile publicului şi să poată lua decizii corecte; totodată, ele ajută 
publicul să înțeleagă specificul organizaţiei și să aibă încredere în 
aceasta. Specialiștii în relații publice planifică şi execută comunicarea 
pentru o organizaţie, atât în interiorul ei, cât şi în relaţiile sale cu 
mediul înconjurător. Ei asigură circulaţia corectă a informaţiei între 
diferitele subsisteme ale organizaţiei, între public și organizaţie 
(cercetarea tendințelor publicului) și între organizație şi public 
(promovarea politicii acesteia în mediu), în aceste definiţii, 
elementul-cheie al relaţiilor publice este „reciprocitatea”: cei doi 
parteneri, organizaţia şi publicul, ajung, datorită unei bune strategii de 
comunicare (planificată și aplicată de relaţiile publice), la un stadiu de 
înţelegere, de încredere reciprocă și de sprijin mutual. 

2. Organizațiile 

Încercarea de definire a conceptului de „organizaţie” se loveşte 
de numeroase dificultăți: omniprezenţa organizaţiilor, ce sunt asociate 
cu aproape orice activitate a omului; multitudinea formelor în care 
oamenii se asociază pentru îndeplinirea unor scopuri care, la rândul 
lor, sunt deosebit de variate; accentuarea specializării organizațiilor, 
datorită diversității domeniilor lor de acţiune, în dicționarele de 
sociologie întâlnim mai multe tipuri de definiţii, centrate fie pe 
structura, fie pe funcţia, fie pe implicația psihosocială a organizațiilor. 

După cel mai amplu dicționar de sociologie realizat în ultimii ani 
în România, organizaţiile sunt „grupuri de oameni care își organizează 
şi îşi coordonează activitatea în vederea realizării unor finalități relativ 
clar formulate ca obiective” (C. Zamfir, L. Vlăsceanu, 1993, p. 413). 
Conform definiției date de alt dicționar de specialitate, „organizația 
este un tip de colectivitate realizată în vederea atingerii unui scop 
specific, ce se caracterizează printr-o structură formală de roluri, de 
relații de autoritate, de diviziune a muncii și printr-un număr limitat 
de membri” (D. Jary, J. Jary, 1991, p. 345). Mihaela Vlăsceanu, utilizând 
o perspectivă psihosociologică, consideră că „o organizaţie reprezintă 
o coordonare planificată a activităților unor oameni, în scopul 
îndeplinirii unor țeluri comune, explicite, prin intermediul diviziunii 
muncii, al funcţiilor, precum și al ierarhiei autorităţii şi 
responsabilităţii” (1993, p. 19). În fine, după dicționarul coordonat de 
R. Boudon, organizaţiile apar ca „ansambluri umane, ordonate și 
ierarhizate în vederea cooperării şi coordonării membrilor lor în 
anumite scopuri” (1996, p. 197). 


Organizațiile se nasc deci atunci când anumite grupuri vor să 
atingă anumite obiective, la care nu pot ajunge prin acţiunea lor izolată; 
prin urmare, organizaţiile au scopuri diferite şi evoluează în medii 
deosebit de variate. Obiectivele pe care ele le urmăresc pot fi 
principale sau secundare: o întreprindere economică are ca obiectiv 
principal producerea de bunuri pentru o anumită piaţă și realizarea 
unui profit în urma comercializării lor; în mod secundar, ea poate avea 
şi rostul de a menţine stabilitatea unei comunităţi, asigurând locuri de 
muncă pentru membrii acesteia; astfel, întreprinderea economică se 
integrează în două medii diferite (mediul economic şi mediul social), 
care, nu o dată, exercită asupra ei presiuni diferite, generatoare de 
conflicte - presiunile economice pot impune reduceri de personal, în 
timp ce presiunile sociale solicită menţinerea personalului angajat. 

Cunoaşterea şi definirea exactă a tuturor obiectivelor urmărite 
de o organizaţie sunt deosebit de importante atât pentru conducerea 
organizației, cât și pentru departamentul de relaţii publice. Specialistul 
în relaţii publice are nevoie de o perspectivă strategică bine conturată, 
astfel încât să poată construi o strategie proprie de comunicare, 
capabilă să ţină seama de toate condiționările mediului. Revenind la 
exemplul anterior, cunoașterea faptului că organizația economică pe 
care o reprezintă are ca obiectiv (chiar dacă secundar) menținerea 
echilibrului comunității îi va permite să elaboreze o strategie de 
comunicare internă, care să sensibilizeze salariaţii la presiunile 
economice şi la răspunderile ce le revin pentru a menține 
întreprinderea competitivă, și una de comunicare externă, care să 
pregătească acea comunitate pentru posibilele dificultăți economice, 
să-i sporească încrederea în întreprindere și să creeze o anumită 
solidaritate comunitară în jurul întreprinderii. 

În acelaşi timp, nu trebuie să uităm că persoanele ce participă la 
viața unei organizaţii sunt, simultan, reprezentanți ai organizaţiei şi ai 
mediului în care se dezvoltă acea organizaţie. Astfel, angajaţii unei 
întreprinderi economice fac parte atât din societatea globală, cât şi din 
diferitele comunităţi ale acesteia; ei aduc în organizaţie normele de 
comportament, valorile, rolurile sociale și reprezentările despre lume 
specifice sistemelor din care provin, în numeroase situații, toate 
acestea pot intra în relaţii tensionate cu normele, valorile, rolurile și 
reprezentările specifice organizaţiei. Aceasta înseamnă că, prin toate 
persoanele care alcătuiesc o organizație, mediul extern influențează 


organizaţia. 

În societatea modernă, organizațiile au conceput sisteme 
specializate de supraveghere a mediului, pe baza cărora au lansat 
diverse strategii de adaptare la mediu. Cercetătorii din sociologia 
organizațiilor au identificat, chiar dacă au plecat de la construcţii 
teoretice diferite, existența unor corelaţii complexe între organizație 
(concepută ca un sistem deschis) și sistemele care o înconjoară; în 
acest context, ei au definit comunicarea ca una dintre cele mai 
importante forme de manifestare a interacțiunilor dintre organizaţie şi 
mediu. Relaţiile publice și structurile instituționale prin care ele se 
concretizează reprezintă o modalitate privilegiată a comunicării dintre 
organizație şi mediu şi, respectiv, subsistemul organizaţiei care 
îndeplineşte această funcție. Din această perspectivă, înțelegem mai 
bine accentul pe care J.E. Grunig și T. Hunt îl puneau, în definirea 
relațiilor publice, pe dimensiunea comunicațională: prin diferite 
tehnici de comunicare, specialistul în relaţii publice gestionează 
schimbul de informaţii, atât în exterior - între organizaţie și mediu -, 
cât şi în interior - între diversele subsisteme ale organizației. 

3. Publicul 

Inspirându-se din definițiile uzuale din științele sociale, 
teoreticienii şi practicienii relaţiilor publice consideră că publicul 
reprezintă „orice grup sau individ care este implicat în vreun fel 
anume în viața unei organizații” (D. Newsom etalii, 1993, p. 139; vezi şi 
S.W. Dunn, 1986, pp. 5 - 6; N.R. Nager, T.H. Allen, 1984, pp. 116 - 117; 
L.W. Nolte, 1974, p. 125). 

Deoarece o organizație nu are un public general, unic şi omogen, 
ci mai multe publicuri, cercetătorii consideră că acestea se 
individualizează şi se ierarhizează după gradul de implicare în 
procesele de comunicare, de susținere sau de constrângere a unei 
organizații. Gradul de implicare este determinat de efectele pe care le 
are activitatea unei organizații asupra diferitelor categorii sociale. 
Dacă un grup de oameni descoperă că este supus unor asemenea 
acțiuni, ce îi afectează viața (şomaj, poluare, insecuritate etc.) sau îi 
rezolvă anumite probleme cu care era confruntat (oferă locuri de 
muncă, protejează mediul, ameliorează calitatea vieții), şi dacă 
identifică sursa acestor acțiuni, atunci începe să se simtă legat de 
organizația respectivă şi devine „public” al ei. Specialiştii în relații 
publice pot să identifice publicurile unei organizații fie printr-o 


analiză teoretică [identificare in abstracto a persoanelor sau 
instituțiilor care pot fi afectate de o organizaţie), fie prin cercetări de 
teren (interviuri, sondaje, focus-grup). 

Publicurile nu sunt în egală măsură active; acele grupuri care nu 
se simt afectate de diversele activități ale organizaţiei sau care nu sunt 
obligate să facă ceva de către o organizaţie nu se implică, devin pasive 
şi reprezintă „non-publicuri”. În schimb, „atunci când activitatea unei 
organizații poate avea consecințe asupra unor oameni sau când 
acțiunile acestora pot avea consecințe asupra organizaţiei, oamenii se 
vor simți implicaţi şi vor accepta că există o problemă care îi priveşte 
în mod direct. Se naște astfel un public minimal, latent, un public care 
este încă pasiv, dar care are potenţialul de a deveni activ. Dacă gradul 
de implicare și de acceptare a problemelor crește, dacă gradul de 
inhibiţie sau de teamă față de diversele constrângeri scade, atunci 
acest public poate deveni unul conștient şi activ” (T. Hunt, J.E. Grunig, 
1994, p. 14). 

Pornind de la aceste premise, J.E. Grunig şi F.C. Repper (1992, 
pp. 139 - 140) au stabilit faptul că publicurile se diferențiază prin 
comportamentul comunicațional. Din această perspectivă, ei disting 
patru categorii de public: 

a) publicurile tuturor problemelor - acestea iau parte activ la 
toate dezbaterile; 

b) publicurile apatice - acestea sunt puţin active; 

c) publicurile unei singure probleme - acestea sunt active 
numai în ceea ce priveşte un număr limitat de teme, apropiate între 
ele; 

d) publicurile problemelor fierbinți - acestea devin active 
numai după ce presa a transformat o problemă într-o chestiune de 
maximă actualitate. 

Alte clasificări, des folosite de specialiştii în relaţii publice, fac 
distincţie între publicurile direct vizate de activitatea unei organizații 
şi cele implicate ori interesate doar indirect de aceasta. Majoritatea 
lucrărilor din acest domeniu vorbesc despre susținători (stakeholders) 
şi public. Primii reprezintă „acele persoane care pot afecta sau sunt 
afectate de acțiunile, deciziile, politicile, practicile sau scopurile 
organizației” (R.E. Freeman, 1984, p. 25). Autorul amintit consideră că 
orice departament de relaţii publice trebuie să inventarieze publicurile 
legate de organizaţie şi să elaboreze o „hartă a susținătorilor”; aceștia 


vor constitui obiectivul principal al programelor de comunicare 
concepute de specialiștii în relaţii publice. 

O altă distincție evocată de cercetători este aceea dintre publicul 
intern și publicul extern. Primul este format din persoanele care 
împărtăşesc aceeași „identitate instituțională”: salariați, manageri, 
acționari, consilieri etc.; al doilea cuprinde persoanele și organizaţiile 
din afara instituţiei: clienţi, furnizori, agenţii guvernamentale etc. 
Deoarece această distincție nu este foarte nuanţată, unii cercetători au 
propus segmentări mai precise. 

Spre exemplu, L.W. Nolte (1974, pp. 126 - 131) consideră că 
există trei mari categorii de public: primar, secundar și special, în 
prima categorie intră salariaţii, proprietarii, consumatorii, 
„constituenţii” (cei care așteaptă ca o organizaţie non-profit să facă 
ceva pentru ei) şi comunitatea (adică persoanele ce trăiesc în 
vecinătatea unei organizaţii şi sunt afectate de aceasta în virtutea 
proximităţii lor spaţiale). A doua categorie cuprinde educatorii, 
guvernul, furnizorii, distribuitorii şi competitorii - aceste persoane și 
instituții sunt considerate secundare, întrucât nu sunt permanent 
implicate în viața unei organizații, în sfârşit, publicul special este 
alcătuit din acele grupuri şi organizații la care indivizii aderă în mod 
conștient şi pentru perioade limitate de timp; este vorba fie despre 
grupări „orientate spre interior”, al căror scop e promovarea 
intereselor membrilor ori a divertismentului în comun, fie despre 
organisme „orientate spre exterior”, al căror scop este promovarea 
unor cauze generale (democraţia, protejarea florei și faunei, sprijinirea 
unor categorii sociale defavorizate etc.). 

O altă clasificare, propusă de J.A. Hendrix (1995, pp. 13 - 14), 
identifică următoarele categorii de public: mass-media, angajații unei 
instituții, membrii ei (în organizaţiile non-profiti, comunitatea, guvernul, 
investitorii, consumatorii, publicurile speciale (organizaţii civice, 
religioase, etnice etc.). 

Indiferent de aparatul conceptual la care aderă sau pe care îl 
utilizează, specialiştii în relații publice trebuie să se ocupe cu prioritate 
de definirea și cunoașterea publicului organizaţiei pentru care 
lucrează, deoarece numai o asemenea cunoaștere le permite 
construirea unor mesaje diferențiate, în concordanţă cu valorile, 
reprezentările despre lume, așteptările şi limbajul numeroaselor tipuri 
de public cu care ei şi organizaţia lor intră în contact. 


RELAȚIILE PUBLICE ȘI ACTIVITĂȚILE CONEXE 

Persoanele care intră în contact cu universul comunicării 
publice sunt adeseori derutate de granițele imprecise dintre 
activitățile de acest profil şi celelalte componente ale conducerii unei 
organizații; frecvent, ele identifică relaţiile publice cu alte domenii (de 
exemplu, cu marketingul sau cu gestiunea resurselor umane) sau 
percep nediferenţiat diverse activităţi specifice din sfera comunicării 
publice (de exemplu, publicitatea ca advertising şi publicitatea ca 
publicity). Asemenea confuzii sunt cauzate de: a) noutatea acestui 
domeniu de activitate, în care diferitele practici nu s-au conturat 
suficient şi b) dificultățile semantice create de utilizarea respectivilor 
termeni în contexte și cu accepţii încă foarte diferite. Bibliografia de 
specialitate oferă şi ea numeroase exemple de variaţii, de la un autor la 
altul sau de la o tradiţie culturală la alta, ale interpretărilor sau chiar 
ale vocabularului conceptual (vezi deosebirile de termeni şi de sensuri 
dintre variantele engleze, franceze sau germane ale aceleiași „realități” 
din sfera relaţiilor publice). În plus, adoptarea de către limba română, 
în momente istorice diferite, a unor cuvinte diferite pentru a denumi 
aceeași realitate creează dileme suplimentare: să ne gândim numai la 
dublete ca reclamă - publicitate, relaţii publice - relaţii cu publicul, 
relaţii publice - protocol, publicitate - promoțiune. 

Ținând seama de aceşti factori, nu putem trece la o abordare 
detaliată a practicilor profesionale fără a clarifica mai întâi conceptele 
fundamentale ale domeniului şi accepţiile lor de bază. 

1. Publicitatea 

În limbajul de specialitate, publicitatea (publicity) este 
prezentată ca „acea informaţie plasată de o sursă exterioară în presă şi 
pe care presa o preia pentru că are valoare de informare” (S.M. Cutlip 
etalii, 1994, p. 8). Alți autori adaugă la aceste caracteristici și faptul că 
informaţia este plasată „cu scopul atragerii publicului” (D.L. Wilcox 
etalii, 1992, p. 13) sau cu intenţia obținerii unei atitudini favorabile a 
mass-media (S.W. Dunn, 1986, p. 6). În sfera publicităţii intră 
comunicatele de presă, fotografiile, reportajele video, dosarele de 
presă etc., trimise de diverse birouri de presă ori departamente de 
relații publice către instituţiile mass-media. Redacţia ce primeşte 
aceste materiale decide dacă informaţiile primite sunt interesante 
(dacă au calitatea de ştiri) şi stabileşte forma în care acestea vor fi 
prezentate (scurtează, amplifică, schimbă ordinea informațiilor, 


redactează titluri sau subtitluri etc.). Cel care trimite informația către 
presă nu mai are control asupra ei, nu poate impune publicarea ori 
menționarea obligatorie a sursei ce a distribuit datele respective; în 
schimb, el nu are niciun fel de obligaţii financiare faţă de instituţiile de 
presă ce au preluat și au difuzat mesajul său. 

Formele jurnalistice preferate de publicitate sunt reportajele 
economice bazate pe statisticile trimise de o anumită firmă, 
reportajele despre o descoperire științifică întemeiate pe comunicatul 
de presă realizat de o anumită instituție de profil, emisiunea de 
televiziune consacrată inaugurării unei construcții, lansării unei cărți, 
vernisajului unei expoziţii etc. în mod frecvent, birourile de presă ale 
diferitelor instituții organizează evenimente precum ceremonii sociale, 
reuniuni ştiinţifice, investiri solemne, spectacole, proteste oficiale, 
comemorări etc., totul în vederea atragerii atenției presei şi pentru a 
crea condiţiile favorabile plasării mesajelor în forma (și cu 
credibilitatea) ştirilor. 

Publicitatea constituie forma cea mai subtilă de cooperare 
dintre presă şi sistemul relaţiilor publice. Pentru a fi acceptat de către 
redacții, mesajul este construit după regulile de bază ale jurnalismului: 
tonul e neutru, informaţia este echilibrată prin invocarea mai multor 
surse, factualul e asigurat prin evocarea diverselor bănci de date, 
textul este construit după modelul piramidei inversate etc. 
Respectarea procedurilor jurnalistice are două avantaje: asigură 
credibilitatea sursei (care se prezintă ca „obiectivă” deoarece este 
capabilă să respecte standardele presei) și uşurează munca redacției 
în momentele pregătirii materialului pentru publicare. Această 
intruziune, abil mascată, a grupurilor (şi intereselor) non-jurnalistice 
în chiar „inima” activităţilor de presă a stârnit numeroase critici și 
controverse. Răspunzând acestor atacuri, specialiştii în relații publice 
insistă asupra faptului că activitatea lor se bazează pe aceleaşi 
principii ale respectării interesului public şi ale informării corecte: 
„Publicitatea nu este întotdeauna o sursă de ştiri favorabile instituţiei, 
într-un moment de criză este foarte important ca organizaţia să 
prezinte știrile ei înaintea presei, în aceste situații, cei ce lucrează în 
birourile de presă sunt reporteri din interior, reporteri care scriu 
pentru mass-media interne și externe” (D. Newsom etalii, 1993, p. 8). 

Pe de altă parte, teoreticienii acestui domeniu afirmă la unison 
că publicitatea nu este totuna cu relaţiile publice: prima constituie 


doar o unealtă, o tehnică din ansamblul mai vast al relaţiilor publice. 
Drept urmare, cei care lucrează în sfera publicității sunt prezentați 
doar ca distribuitori de informaţii, ce nu au misiunea și activitățile 
complexe ale specialiştilor în relaţii publice: cercetarea publicului, 
consilierea conducerii, conceperea şi implementarea de programe de 
comunicare. Ei sunt „atașați de presă”, „purtători de cuvânt”, „autori de 
texte” (writers) şi niciodată creatori de strategii capabile să genereze 
schimbări ale politicii instituției sau ale mediului în care ea se 
dezvoltă. 

2. Reclama 

Deşi publicul român este obișnuit să desemneze această 
activitate prin cuvântul „publicitate” (după termenul francez preluat ca 
atare), este de preferat ca, măcar în limbajul specialiștilor, să fie 
utilizate distincţiile din terminologia și bibliografia americană, mult 
mai clară în plan conceptual și general, adoptată de lumea 
practicienilor din relaţiile publice, în plus, sinonimia dintre reclamă şi 
publicitate ne permite folosirea primului cuvânt, deja încetățenit în 
limbă şi desemnând exclusiv această activitate, pentru advertising şi 
utilizarea celui de-al doilea, într-un sens mai specializat, pentru a 
desemna publicity. 

Reclama reprezintă „mesajul pentru a cărui difuzare firme, 
organizații non-profit sau persoane individuale plătesc diferitelor 
instituții de presă, identificându-se astfel cu acel mesaj și sperând să 
informeze sau să convingă un anumit public” (S.W. Dunn, 1986, p. 9). 
În multe cazuri, reclama este asociată cu vânzarea de mărfuri sau 
servicii; totuşi, ea nu se limitează la scopuri exclusiv mercantile: 
adeseori, serviciile de personal sau cele juridice plasează mesaje 
plătite, pentru a transmite unor categorii de public anumite probleme 
de interes comun. 

Cel care cumpără spaţiu sau timp cu scopul de a plasa anumite 
mesaje are controlul, tocmai pentru că plăteşte, asupra conţinuturilor 
şi a formei de difuzare. El produce, cu ajutorul specialiștilor din firma 
proprie, sau comandă unei firme specializate mesaje complexe, la 
realizarea cărora contribuie psihologi, sociologi, specialişti în tehnici 
de persuasiune, designeri, oameni de artă etc. Reclama își propune să 
domine şi chiar să manipuleze publicul, prin crearea sau accentuarea 
unor dorinţe, în măsură să îl determine să achiziționeze produsele sau 
serviciile oferite de cel care a comandat mesajul respectiv. Din contra, 


relațiile publice sunt concepute ca un efort de comunicare, menit să 
genereze, prin prezentarea corectă a unei organizaţii (prin informare), 
încrederea publicului. 

Lista deosebirilor nu se opreşte aici: reclama este adeseori 
considerată doar o tehnică subsidiară marketingului, în timp ce 
relațiile publice reprezintă un domeniu de sine stătător; prima 
activitate are ca scop „vânzarea de bunuri şi servicii”, iar cealaltă - 
„ameliorarea comunicării dintre organizație şi public și întărirea 
încrederii acestuia în organizație”; prima depinde aproape exclusiv de 
mijloacele de comunicare de masă (pe suportul cărora îşi plasează 
mesajele), a doua se bazează și pe alte modalități de comunicare; 
prima se adresează numai audienței externe, a doua vizează şi publicul 
intern; prima „este o formă specializată de comunicare”, în timp ce 
ultima „este o activitate complexă de management al comunicării”, 
care generează strategii subtile de dezvoltare instituțională (D.L. 
Wilcox etalii, 1992, pp. 14 - 15). Toate aceste cauze ar trebui să 
conducă la perceperea reclamei ca o activitate radical deosebită de 
relațiile publice; totuşi, cele două tipuri de activitate au și unele zone 
de contact. 

În activitatea de relaţii publice, anunţurile plătite sunt utilizate 
pentru a atrage atenția unui anumit segment de public, diferit de cel 
vizat de serviciile de marketing. Frecvent, reprezentanții biroului de 
relații publice al unor ONG-uri cumpără spații în ziare sau timpi de 
emisie la radio ori la televiziune pentru a face publice mesaje prin care 
le mulţumesc donatorilor ce au contribuit la realizarea unui anumit 
obiectiv. Alteori, mari firme fac același lucru, nu pentru a prezenta 
produse, ci pentru a plasa mesaje cu încărcătură etică; este cazul firmei 
Toshiba, care a dat anunțuri în majoritatea ziarelor din SUA pentru a-și 
„exprima regretul” că una dintre filialele sale încălcase acordurile 
comerciale dintre SUA și Japonia, sau al firmei Mobil Oil, ce a publicat, 
timp de peste 20 de ani, anunțuri în valoare de 4 milioane de dolari pe 
an, pentru a arăta că respectă regulile guvernamentale de protecţie a 
mediului şi că dezvoltă programe proprii de cercetare în acest 
domeniu. 

Organizațiile folosesc anunţurile plătite îndeosebi atunci când 
nu sunt mulțumite de felul în care presa prezintă activitatea lor, când 
simt că publicul nu le înţelege politica, când vor să-și definească mai 
bine identitatea publică sau să se alăture în chip vizibil unei cauze de 


interes comun. Anunţul plătit le oferă controlul asupra mesajului, iar 
acest avantaj poate fi, în anumite situaţii, mai important decât 
costurile implicate în cumpărarea spaţiului sau a timpului respectiv. 

În sfera a ceea ce ar reprezenta public relation advertising ar 
intra, conform opiniei lui J.D. Johnson, diferite forme de reclame 
corporative, cum ar fi: concept advertising, goodwill advertising, image 
advertising, issue advertising, responsability advertising (apud T. Hunt, 
J.E. Grunig, 1994, p. 327). Acest tip de „reclame ale corporațiilor” este 
din ce în ce mai utilizat, iar valoarea investițiilor în aceste anunţuri 
crește în SUA cu 5 - 6 procente anual; după unii specialişti, „în curând 
reclama pentru idei va fi mai importantă decât reclama pentru 
produse” (J.E. Grunig, T. Hunt, 1984, p. 518). 

3. Afacerile publice 

Numeroase agenții guvernamentale, servicii ale armatei, 
departamente ale sistemului administrativ, chiar unele corporații 
folosesc, pentru a-și defini activitatea, sintagma afaceri publice (public 
affairs). În opinia unor cercetători (vezi S.M. Cutlip etalii, 1994, p. 14), 
acest fapt este o reacție la prevederile unor legi americane care 
interzic instituţiilor de stat să utilizeze fonduri speciale în scopuri 
promoţionale. Deși acele legi nu se referă explicit la relaţiile publice, 
firmele americane au recurs la aceste stratageme lexicale pentru a 
evita posibilele încurcături; astfel, mii de specialiști în relaţiile publice 
lucrează sub titulaturi ca „afaceri publice”, „informații publice”, 
„comunicare”, „relații constituente”. Mai mult, sintagma „afaceri 
publice” a început să fie folosită ca un eufemism, pentru evitarea unor 
conotaţii negative ale conceptului de „relaţii publice”. Totuși, cei care 
lucrează în acest sector îndeplinesc cel mai adesea rolul unor purtători 
de cuvânt, înscriindu-se mai degrabă în sfera „publicității” decât în 
sfera unui nou tip de activitate de comunicare. 

În unele organizaţii, afacerile publice au ajuns să denumească 
un domeniu specializat în cadrul relațiilor publice. După autorii 
amintiţi, ele s-ar referi la „o formă specializată a relaţiilor publice, care 
are misiunea de a crea şi a menține legături reciproc benefice cu 
structurile guvernamentale și comunitare” (idem, p. 15). În 
departamentele de relaţii publice ale multor corporaţii, secția de 
afaceri publice se ocupă de politica publică a corporației: aceasta 
vizează educația politică a angajaţilor, serviciile civice sau de 
voluntariat, participarea la viața comunităţii, legătura cu unitățile 


guvernamentale, diverse acțiuni de caritate etc. în această accepțţie, 
termenul denumeşte nu o activitate de relații publice a unor instanțe 
guvernamentale sau administrative, ci o activitate de relații publice 
dirijată către acestea (şi către restul comunităţii), cu scopul informării 
sau al implicării în unele activități care până nu de mult constituiau 
apanaj exclusiv al instituţiilor publice. 

4. Promoțiunea 

Acest termen se referă la „un program de comunicare complexă, 
care ajută o organizaţie să își plaseze mai eficient ideile, produsele sau 
serviciile” (S.W. Dunn, 1986, p. 6). În acest scop, o organizaţie poate 
folosi tehnici împrumutate din toate domeniile comunicării publice: 
reclamă, evenimente organizate, comunicate, spectacole, distribuții 
gratuite. De exemplu, aşa-numitele „case Ronald McDonald”, puse la 
dispoziția părinţilor pentru a fi mai aproape de copiii lor internați în 
spitale, sunt o formă de promoţiune pentru restaurantele McDonald's; 
campaniile de strângere de fonduri ale Crucii Roşii sau ale Greenpeace 
sunt şi forme de promovare a imaginii acestor organizaţii. Mulţi 
cercetători şi practicieni din domeniul relaţiilor publice consideră că, 
din punct de vedere conceptual, promoțiunea este o activitate mai 
apropiată de marketing (deoarece implică efortul de plasare a unor 
produse şi servicii) decât de relaţiile publice (ce vizează ameliorarea 
comunicării organizației cu mediul în care evoluează). Pe de altă parte, 
ei recunosc faptul că, în diferite etape ale activității de relaţii publice, 
unele tehnici de promoțiune sunt frecvent utilizate, astfel încât 
detașarea totală de acest câmp de activitate nu este posibilă. 

5. Lobby-ul 

Acest termen, foarte des invocat în ultima vreme, desemnează 
eforturile făcute în vederea influenţării unei decizii guvernamentale 
sau legislative, prin diferite mijloace de presiune sau persuasiune, în 
SUA, acest tip de activitate își are originea în dreptul cetățenilor și al 
organizații, depune plângeri împotriva unor decizii ale guvernului. 
Lobby-ul reprezenta procesul legal prin care sindicate, asociaţii, 
corporaţii, grupuri de cetățeni se organizau pentru a-și apăra 
interesele și a influența procesul de luare a deciziilor. Legile americane 
impun ca procesul de lobby să fie urmărit de public, cerând ca aceia 
care practică asemenea acțiuni să înregistreze şi să declare sursele de 
venit şi modul cum au cheltuit banii respectivi. 

Lobby-ul este definit ca „acel domeniu specializat al relaţiilor 


publice care creează și menţine relații cu guvernul, în scopul 
influențării iniţiativelor sale” (S.M. Cutlip etalii, 1994, p. 17). 
Activitatea de lobby cere cunoașterea procesului legislativ, a modului 
de funcționare a guvernului, a procedurilor juridice, a persoanelor care 
activează în structurile guvernamentale și parlamentare. Deoarece 
asemenea subiecte. depăşesc competențele uzuale ale practicienilor în 
relații publice, activitatea de lobby este cel mai adesea îndeplinită de 
avocaţi, de foști parlamentari ori de angajați guvernamentali, în SUA, 
numărul celor care practică activități de lobby a crescut de la 3.000 în 
1970 la 30.000 în 1990; în prezent, există peste 14.000 de firme 
specializate, iar marile corporaţii au personal specializat angajat 
exclusiv în activitatea de lobby. 

Deoarece se ocupă de relaţiile unei organizaţii cu structurile de 
putere (ce reprezintă unul dintre publicurile organizaţiei), lobby-ul 
este, în plan conceptual, unul dintre domeniile relaţiilor publice. Cel ce 
îl practică are nevoie de abilități de comunicare, datorită cărora 
mesajele sale pot convinge mai uşor persoanele vizate; el folosește 
liste computerizate de corespondenţă, face apel la tehnici sofisticate de 
scriitură și imprimare, utilizează comunicarea nemediatică prin 
scrisori şi telefoane directe. Specialiștii în relații publice consideră că, 
în ciuda unor abuzuri ocazionale, lobby-ul oferă o cale legală și social 
acceptabilă prin care diferitele grupuri pot interveni în procesul 
guvernamental şi legislativ de luare a deciziilor. 

6. Strângerea de fonduri 

Pentru o seamă de organizaţii, cum ar fi cele de caritate, cele din 
sfera protecției mediului, cele medicale, cele de învățământ sau de artă, 
într-un cuvânt, cele de tip non-profit, strângerea de fonduri şi 
atragerea de noi membri reprezintă operaţii vitale pentru 
supraviețuirea lor. Aceste grupuri depind de donații sau de cotizații şi 
de aceea trebuie periodic să declanșeze campanii de sensibilizare a 
opiniei publice sau a donatorilor potenţiali. Această activitate este 
cunoscută fie sub denumirea de strângere de fonduri (fund-raising), 
denumire nu întotdeauna agreată de specialiștii în relaţii publice (vezi 
D. Newsom etalii, 1993, p. 16), fie sub aceea de dezvoltare sau relații cu 
donatorii (development, donor relations). Din această perspectivă, 
„dezvoltarea ar reprezenta domeniul specializat al relaţiilor publice 
din cadrul organizaţiilor non-profit care creează și menţine relațiile cu 
donatorii și membrii organizaţiei, în scopul de a le asigura un sprijin 


financiar voluntar” (S.M. Cutlip etalii, 1994, p. 20). 

În acest tip de activităţi, un rol deosebit revine unor campanii de 
amploare, bazate pe crearea unor evenimente speciale (de la marșuri 
şi spectacole publice la trimiteri masive de scrisori sau pelerinaje ale 
activiștilor la casele oamenilor). Aceste acțiuni sunt integrate în 
programe speciale de menţinere a relaţiilor cu diferite segmente ale 
publicului; ele implică managementul relaţiilor cu publicul, ceea ce 
face ca, din punct 

7. Marketingul 

Deoarece în viața profesională aceste două domenii se 
întrepătrund adesea (multe organizaţii au departamente de 
„comunicare şi marketing”, cu angajaţi care îndeplinesc activități atât 
de relaţii publice, cât și de marketing), ele sunt destul de frecvent 
confundate; în dezbaterile teoretice, argumentele în favoarea sau 
contra separării lor au o pondere egală. Datorită acestor suprapuneri, 
multă lume crede că activitatea de relații publice implică vânzarea de 
produse şi servicii și că reușita în acest domeniu se măsoară prin 
cantitatea vânzărilor. 

Chiar dacă în practică cele două tipuri de activitate nu sunt clar 
demarcate, în plan conceptual pot fi evidenţiate criterii precise de 
identitate. Marketingul pune la temelia activităților sale noțiunea de 
„cerere”, ca expresie a nevoilor şi dorințelor unor categorii variate de 
oameni. Vânzătorul oferă anumite produse și servicii, iar oamenii le 
cumpără pe acelea care răspund nevoilor și aspirațiilor lor. Între 
vânzător şi cumpărător au loc o negociere, o tranzacţie și un schimb de 
valori, în opinia autorilor unei lucrări considerate deschizătoare de 
drum în domeniul relaţiilor publice, marketingul apare ca „acea funcție 
a conducerii care identifică nevoile şi dorințele publicului, oferă 
produse şi servicii pentru a satisface respectivele cereri şi generează 
tranzacții ce pun în mișcare valori” (S.M. Cutlip etalii, 1994, p. 7). 
Dintr-o altă perspectivă, marketingul este definit ca „activitatea 
individuală și organizaţională care facilitează şi rezolvă relațiile de 
schimb într-un mediu dinamic, folosind crearea, distribuţia, 
promovarea şi stabilirea preţurilor pentru bunuri, servicii, idei” (W.M. 
Pride, O.C. Ferrell, 1991, p. 4; vezi şi G.E. Belch, M.A. Belch, 1993, pp. 6 
- 8, sau D.L. Wilcox etalii, 1992, pp. 15 - 18). 

În exerciţiul său cotidian, marketingul constă în programe de 
cercetare a pieţei, de design al produsului, de ambalare, de stabilire a 


prețului, de promovare, de distribuție; acestea au ca scop atragerea şi 
satisfacerea clienţilor, iar reușita lor se confirmă prin menținerea şi 
lărgirea pieţei, în cadrul marketingului, anumite tehnici din relaţiile 
publice pot contribui la realizarea scopurilor propuse: este vorba 
despre cele de publicitate, de crearea de evenimente, de comunicare cu 
presa, de promoţiune. În aceste cazuri, munca specialiştilor din relaţii 
publice se subordonează obiectivelor de marketing, pierzând 
caracteristicile specifice relațiilor publice. 

Relaţiile publice sunt centrate pe actul comunicării (nu al 
tranzacţiei) şi vizează stabilirea unui raport de încredere între 
organizație şi mediu (deci nu plasarea unor bunuri sau servicii). Ele 
acoperă segmente mai largi de public, implicând atât publicul intern 
(membrii unei organizaţii), cât și publicul extern (investitori, 
beneficiari, grupuri cu anumite interese, factori guvernamentali etc.); 
relațiile publice se adresează unor segmente active și, uneori, ostile ale 
publicului, în timp ce marketingul abordează segmente pasive. După T. 
Huntși].E. Grunig, „practicienii din relaţiile publice concep programe 
de comunicare cu un public, în timp ce lucrătorii din marketing concep 
programe de relații cu pieţele” (1994, p. 6). Deși au obiective, 
responsabilităţi și publicuri diferite, relaţiile publice şi marketingul se 
pot sprijini reciproc: menţinând un climat social de încredere, relaţiile 
publice pot contribui la reușita eforturilor de marketing; satisfăcând 
nevoile şi aşteptările publicului, marketingul poate asigura bazele unei 
campanii fructuoase de relații publice. După un cercetător al acestei 
probleme, profesorul Philip Kotler de la Universitatea Northwestern 
din SUA, „cele două discipline se referă la publicuri şi pieţe; amândouă 
înţeleg nevoia unei segmentări a piețelor; amândouă sunt preocupate, 
atunci când îşi concep programele, de atitudinile, percepțiile şi 
imaginile pieţei; amândouă privilegiază procesele de management, 
bazându-se pe analiză, planificare, implementare și control” (vezi T.L. 
Harris, 1989, p. 29). Această tendinţă de integrare este favorizată de 
apariția unor activități de marketing care nu vizează obținerea 
profitului (aşa-numitul „marketing social” - vezi S.W. Dunn, 1986, pp. 
109 - 111) sau de crearea unor activități mixte de tipul „marketing 
comunicațional” ori „marketing de relații publice” (vezi D.L. Wilcox 
etalii, 1992, pp. 339 - 343). 

8. Scurtă sinteză 

Câmpul relaţiilor publice este, în prezent, locul unor evoluții și 


transformări permanente, în cursul cărora diferitele tipuri de activități 
şi diferitele tehnici de lucru se întrepătrund. Cerinţele pieței, dinamica 
profesiunii, presiunile exercitate de diferite conjuncturi - toate acestea 
duc la extinderea domeniilor existente şi la dezvoltarea unor forme noi 
de activitate, în aceste condiţii, eforturile de clasificare și de delimitare 
teoretică sunt constant depășite de transformările din interiorul 
profesiei; este firesc deci ca orice abordare să treacă în revistă (fără 
pretenţia de a epuiza) diferitele sisteme conceptuale existente la un 
moment dat în cultura profesiei. Cu toate acestea, aspectele teoretice 
rămân relative, iar mișcările din universul profesional al relațiilor 
publice se dovedesc, nu o dată, imprevizibile. Indiferent însă de aceste 
întrepătrunderi de discipline, domenii şi tehnici de lucru, câmpul 
relațiilor publice posedă un nucleu clar și bine definit de obiective, de 
noțiuni și reprezentări teoretice, precum și o gamă complexă de 
proceduri de lucru. Descrierea acestora, cu aplicație la sfera 
comunicării cu presa, constituie obiectivul capitolelor care urmează. 

SĂ CUNOAȘTEM SISTEMUL MASS-MEDIA 

ȘI ACTORII SĂI 

Cel mai simplu mod de a cartografia universul atât de variat al 
presei e acela ce are drept criteriu suportul pe care este transmis 
mesajul; distingem astfel presa scrisă (textul este fixat pe un suport 
solid - hârtia) şi presa audiovizuală (textul e „fixat” pe unde hertziene). 
În cadrul fiecăruia din aceste sisteme funcționează mai multe tipuri de 
clasificare. 

1. Presa scrisă 

Cel mai simplu criteriu de clasificare referitor la presa scrisă 
este ritmul de apariție; distingem astfel publicații cu periodicitate 
zilnică (cotidienele), săptămânală, lunară, trimestrială, semestrială şi 
anuală. Între ritmul de apariţie şi tipul de public pe care îl are o 
anumită publicaţie se stabileşte o corelație strânsă: pe măsură ce 
publicul este mai numeros şi mai eterogen (ceea ce presupune 
abordarea unor teme foarte variate), frecvența apariţiilor este mai 
mare. Un public de fani ai muzicii progresive sau de activiști ecologici 
nu poate consuma zilnic un produs mediatic ce tratează numai despre 
aceste preocupări (a căror tematică s-ar epuiza uşor într-un asemenea 
ritm); în schimb, milioanele de oameni obișnuiți, ce au permanent 
nevoie de informații practice, referitoare la viaţa lor de zi cu zi, precum 
şi de prezentarea ultimelor evoluţii din politică, din economie sau 


cultură, de interpretarea unor evenimente sau tendinţe ale societății în 
care trăiesc, vor face apel zilnic la produsul mediatic ce conţine toate 
aceste date (şi multe altele). Această corelaţie oferă un prim indiciu 
util pentru reprezentantul biroului de presă ce dorește să identifice 
publicaţiile adecvate pentru plasarea unor informaţii: dacă datele pe 
care doreşte să le transmită vizează un public foarte larg (sunt de 
interes general sau de maximă actualitate), el poate face apel la 
jurnaliștii ce lucrează la diverse cotidiene; dacă ele vizează un public 
limitat, cu un contur socioprofesional bine definit, atunci el trebuie să-i 
caute pe jurnaliştii de la publicaţiile specializate şi, eventual, pe aceia 
care țin o rubrică de profil la ziarele cotidiene. 

Publicaţiile sunt diferite şi după tirajul lor: unele au tiraje de 
milioane de exemplare zilnic (un număr din cotidianul Wall Street 
Journal apare în 1.900.000 de exemplare; săptămânalul Readers Digest 
apare în 27.000.000 de exemplare), iar altele doar de câteva mii. 
Totuşi, pentru specialistul în comunicarea cu presa, tirajul nu trebuie 
să fie un criteriu discriminator; el colaborează cu jurnaliști, cu oameni 
specializați într-un anumit domeniu, ce trebuie respectați pentru 
competența lor, și nu pentru numărul de exemplare în care se vinde 
publicația unde lucrează. 

Un alt criteriu de clasificare, inspirat din experienţa tipografică, 
este formatul publicaţiei, în linii mari, se pot distinge formatele de tip 
revistă (variind în jurul dimensiunii unei coli de hârtie A4) şi formatele 
de tip ziar. La rândul lor, acestea se diferenţiază în formatul standard 
(aşa-numitul A2) şi formatul tabloid (A3). Această diferență se 
corelează adesea cu periodicitatea: majoritatea cotidienelor au 
formatul A2, iar majoritatea săptămânalelor fac apel la formatul 
tabloid, ceea ce nu exclude excepţiile: de exemplu, cotidianul 
Libertatea a ales formatul tabloid (la fel ca francezul Liberation), iar 
cotidianul Jurnalul Naţional a utilizat multă vreme formatul de 
buzunar (A5), asemenea revistelor ce conţin programele radio şi TV. 

Din perspectiva ariei de circulaţie, publicaţiile pot fi: naționale 
(au o difuzare ce acoperă întregul teritoriu al unui stat), regionale şi 
locale, în ultima categorie intră atât jurnalele cu tiraje de câteva mii de 
exemplare, tipărite de o comunitate oarecare, cât și marile cotidiene 
ale uriașelor metropole moderne, cu tiraje de sute de mii de exemplare, 
fără o vocaţie națională (adică fără subiecte referitoare la 
evenimentele de pe întregul teritoriu al unei ţări și fără o distribuţie 


națională). 

Conţinutul ziarelor și revistelor poate fi generalist sau 
specializat. Marile cotidiene tratează teme politice, economice, sociale, 
sportive, culturale, ale vieţii casnice, probleme internaționale etc.; ele 
încearcă să nu ignore niciun subiect de interes și nicio arie a vieții, 
deoarece publicul lor este eterogen, răspândit pe o arie geografică 
foarte vastă, cu probleme de viață, aspirații și preocupări extrem de 
diverse. Publicaţiile specializate se pot clasifica după publicul-țintă și 
după conţinutul specific. Există, astfel, numeroase publicații pentru 
femei, pentru copii sau tineret, pentru bătrâni, pentru bărbaţi, pentru 
locuitorii zonelor rurale, pentru diversele profesii (medici, juriști, 
cadre didactice, specialiști în telecomunicaţii etc.), la fel cum există 
publicații pe teme economice (și chiar mai specializate, unele 
ocupându-se de problemele financiare, altele de viaţa burselor, de 
investiții, de imobiliar sau de anumite ramuri industriale etc.), pe teme 
casnice (despre arta culinară, despre grădinărit, despre interiorul 
casei, despre îngrijirea copiilor etc.), pe teme sportive (în general sau 
pe ramuri de sport), pe teme politice, pe teme religioase, pe temele 
privind petrecerea timpului liber (de la programele emisiunilor de 
radio şi televiziune la presa de vulgarizare ştiinţifică sau la presa 
diverselor hobbyuri, cum ar fi moda, pescuitul, navigarea pe Internet, 
navomodelismul, jocurile pe calculator, şahul, filatelia, muzica etc.), ori 
pe teme aflate la limita dintre presă şi literatură (aşa-numita presă 
sentimentală, care publică povestiri tandre, confesiuni, zodiace, sfaturi 
de viață etc.; vezi R. Cayrol, 1991, pp. 200 - 260, sau C.J. Bertrand, 
1995, pp. 38 - 39). Majoritatea publicaţiilor specializate sunt 
săptămânale sau lunare, dar acest lucru nu constituie o regulă 
obligatorie: există cotidiene de tip economic (ca Financial Time sau 
Ziarul economic), de tip sportiv (majoritatea marilor titluri din acest 
domeniu au apariţii zilnice) sau de tip religios (precum La Croix sau 
Christian Science Monitor). 

2. Presa audiovizuală 

O parte dintre criteriile folosite pentru a clasifica diversele 
tipuri de publicaţii se aplică și în cazul audiovizualului. Astfel, după 
aria de difuzare, posturile pot fi locale, regionale şi naţionale. 
Facilitățile tehnologice fac însă ca tot mai multe posturi să devină și 
internaţionale. Difuzarea programelor prin satelit, corelată cu 
utilizarea antenelor parabolice şi mai ales cu răspândirea cablului, a 


permis instituţiilor din audiovizual să acopere teritorii tot mai vaste, în 
televiziune, în special, posturile locale și naționale sunt concurate de 
un adevărat „fluviu' de imagini oferite de instituţii aflate în locuri 
îndepărtate ale planetei, în radio însă, datorită miniaturizării care 
caracterizează echipamentele moderne, se impun tot mai mult 
posturile locale. Acestea, profitând de faptul că mesajele radio pot fi 
urmărite şi în timpul desfășurării activităţilor cotidiene (pe durata 
toaletei matinale, a deplasării la locul de muncă sau în alte locuri, a 
treburilor casnice), distribuie constant informații utilitare și programe 
relaxante, dominate îndeosebi de muzică. Succesul unor asemenea 
programe depinde, în cazul informaţiilor, de actualitatea și de 
imediateţea lor, iar în acela al muzicii - de calitatea sonoră a audiţiei; 
în ambele cazuri este privilegiată proximitatea, deoarece numai 
posturile locale pot avea informaţii de interes practic imediat şi numai 
pe o arie locală se poate difuza în benzile ultrascurte, cele care asigură 
receptarea muzicii în regim stereofonic de calitate. Este evident deci că 
reprezentantul biroului de presă trebuie să acorde o atenție aparte 
jurnaliștilor care lucrează în aceste instituţii, îndeosebi atunci când 
informaţia pe ce doreşte să o distribuie vizează un public-tmtă 
circumscris într-o anumită arie geografică. 

Din punctul de vedere al conținuturilor, posturile pot fi 
generaliste sau specializate. Şi unele, şi altele pot avea difuzare 
națională ori internațională: posturi de televiziune generaliste din 
țările dezvoltate, precum BBC, France-l, ARD, RAI, ABC sau TVE, sunt 
receptate în numeroase țări ale lumii, ca și unele posturi foarte 
specializate - HBO şi TNT (filme), Euronews şi CNN (ştiri), Eurosport 
şi C-SPAN (sport), Discovery şi Animal Planet (ştiinţă) sau MTV şi MCM 
(muzică). 

Cel mai important criteriu de clasificare în audiovizual este cel 
bazat pe corelarea a două axe: modul de finanțare și rolul asumat. Din 
această perspectivă, distingem posturi de serviciu public şi posturi 
comerciale. Primele sunt finanțate îndeosebi din bugetul statului, 
celelalte - din veniturile publicitare. Primele își declară o vocație în 
primul rând cultural-educativă, celelalte își propun să răspundă nevoii 
de relaxare şi oferă mai ales programe de divertisment. 

Posturile de serviciu public au dominat multă vreme peisajul 
audiovizual, în special în Europa. Ele sunt finanţate din fonduri 
provenite atât din taxele plătite de persoanele care posedă radiouri 


sau televizoare, cât şi din bugetul statului. Un asemenea mod de 
finanțare nu exclude „reţetele publicitare”, adică sumele obținute din 
reclamele difuzate pe aceste posturi, și nici sponsorizările, adică 
sumele oferite de diverse instituţii (publice sau private) sau de diverse 
persoane pentru realizarea anumitor emisiuni. Aceste posturi au, în 
general, o vocaţie generalistă; chiar dacă o anumită specializare se 
realizează prin apariția mai multor canale (cum ar fi, la Radio România, 
canalele de Actualităţi, de Cultură, de Tineret sau, în televiziune, 
aşa-numitele „programe” TVR | și TVR 2 sau RAI Uno, RAI Duc, RAI 
Tre'), ele cuprind o mare varietate de teme, formate, genuri, pentru a 
răspunde intereselor unui public numeros şi divers, pe de o parte, şi, 
pe de altă parte, pentru a face față misiunii lor, pentru a asigura 
educarea și culturalizarea audienței în cele mai diverse sfere ale 
cunoaşterii şi creaţiei. 

Posturile comerciale de radio sau de televiziune au început 
îndeosebi ca posturi „de proximitate”, dedicate unui public definit fie 
prin vecinătatea geografică, fie prin preocupări sau interese comune. 
Bazându-se pe o audienţă sigură, ele au putut vinde, la preţuri 
convenabile, timpi de antenă diferitelor firme care doreau să facă 
reclamă pentru produsele lor. Posturile locale au o dimensiune 
generalistă: ele difuzează ştiri, reportaje tematice, dezbateri, emisiuni 
culturale, muzică, sport; în unele zone, cum ar fi continentul 
nord-american, numeroase posturi locale funcționează şi în regim de 
posturi publice, subvenţionate de autoritățile locale, de sponsori sau 
chiar prin contribuțiile ascultătorilor (vezi N. Bakenhus, 1998, pp. 17 - 
30). Posturile tematice au o structură unitară din punctul de vedere al 
conținuturilor şi acoperă arii geografice locale sau mai extinse. 

Pentru a face față cheltuielilor de producţie tot mai mari, multe 
posturi se integrează în rețele, afiliindu-se la un post central şi 
preluând o parte dintre programele acestuia; ele obțin astfel programe 
pentru care nu trebuie să plătească și, în plus, beneficiază de reclamele 
obţinute de postul central, mult mai cunoscut și mai prestigios (vezi R. 
Hiebert etalii, 1991, pp. 31 - 35; R. Cayrol, 1991, pp. 272 - 284). 
Cunoașterea grilei de programe specifice unei asemenea rețele este 
deosebit de importantă pentru reprezentantul unui birou de presă, 
deoarece ea îi permite să evalueze zona de difuzare a unei informații și 
să evite, știind că materialele trimise unităţii centrale vor circula în 
întreaga reţea, risipirea energiei pentru contactarea unor jurnaliști de 


la posturile locale. 

În audiovizual funcţionează și alte criterii de clasificare (vezi C.J. 
Bertrand, 1996, pp. 38 - 41), mai puţin importante pentru discuţia de 
față: posturile pot fi clasificate și în funcție de spectrul undelor de 
emisie (lungi, scurte, ultrascurte), de suportul pe care se transmite 
(prin aer sau prin cablu) sau după conţinut (de ştiri, de divertisment și 
informaţie, de muzică pop-rock, de muzică clasică, de cultură și 
educaţie) etc. 

3. Organigrama unei redacţii 

Munca în presă se bazează pe o specializare accentuată, care 
afectează atât lumea jurnaliştilor, cât și pe aceea a celorlalți specialiști 
implicați în producerea materialelor de presă: tehnicieni, manageri, 
graficieni, ingineri, specialişti în marketing sau în distribuţie etc. La 
rândul lor, jurnaliștii sunt specializaţi în funcţie fie de caracteristicile 
media (presă scrisă, radio, televiziune, agenţii de presă), fie de 
domeniul în care lucrează (economic, social, sport, cultură), fie de tipul 
de activitate pe care o prestează (căutare şi culegere de informații sau 
analiza materialelor redactate și organizarea publicării lor). 

O publicație sau un post alătură, în procesul producerii 
mesajelor, oameni proveniți din cele mai diverse profesii, în mare, se 
pot distinge trei câmpuri profesionale: câmpul jurnalistic propriu-zis 
(cunoscut sub numele generic de „redacție”), câmpul managerial (care 
îi grupează pe cei ce administrează sau finanţează procesul de 
producţie şi difuzare) şi câmpul tehnic (unde intră specialiștii ce 
asigură realizarea materială a produsului). 

Redacția este organizată în secții (sau departamente): acestea 
pot fi tematice (economic, politic, social, cultură, sport), zonale 
(interne, regionale, metropolitane, internaţionale) sau profesionale 
(jurnalistice, foto, grafică, montaj, imagine etc.). 

Orice redacţie, fie ea din presa scrisă sau din audiovizual, are o 
structură piramidală: la vârful piramidei se află echipa de conducere, 
care ia deciziile referitoare la strategia publicației sau a postului 
(director, redactor-șef, redactori-şefi adjuncţi, secretar de redacţie), 
iar la baza ei se află jurnaliștii (reporteri, corespondenți, redactori - 
vezi C.J. Bertrand, 1996, p. 241; R. Hiebert etalii, 1991, pp. 93 - 94). 
Între aceste două niveluri, având funcția de a media, se află echipa 
editorilor - adică şefii de secţii ori de departamente, de rubrici, de 
pagini sau de suplimente. Ei au două misiuni esenţiale: a) de a le 


transmite jurnaliştilor direcţiile generale stabilite de conducerea 
instituției de presă şi de a căuta soluţii pentru a le transpune în 
practică; b) de a propune spre publicare și de a susține materialele 
realizate de jurnaliști. Editorii funcționează ca un releu de legătură 
între diferitele subsisteme ale unei redacții și ca un filtru ce selectează 
informaţia, pe diferitele trasee pe care ea circulă: 

— Din afara redacţiei (agenţii de presă, colaboratori, birouri de 
presă, alte media, corespondenți, surse oficiale) către interiorul ei; 

— De la o secţie la alta; 

— De la jurnalişti la conducere; 

— Din redacţie către exterior (răspunsuri la invitaţii, reacții la 
scrisorile ori la sesizările publicului, luări de poziție în cazul unor 
acuze formulate la adresa unor materiale publicate). 

Această funcţie de filtrare a informației este atât de importantă, 
încât în bibliografia de specialitate editorii sunt numiţi „păzitori de 
porți” (gate-keepers): „Majoritatea deciziilor în mass-media se referă la 
publicarea sau la nepublicarea unui material (ori, într-o fază 
premergătoare, la abordarea sau la neabordarea lui de către redacţie), 
în acest proces, «păzitorii de porţi» ar avea un rol analog releelor din 
circuitele electronice: ei dau drumul să treacă sau, din contra, opresc 
fluxul de informaţii” (M. Coman, 1996, p. 85). 

Activitatea editorilor permite realizarea zilnică a produsului 
mediatic, prin eliminarea materialelor de prisos, prin planificarea 
muncii în vederea redactării materialelor solicitate de conducere, prin 
corectarea și ameliorarea textelor primite, prin conceperea structurii 
unităţilor care compun un ziar sau o revistă (rubrici, pagini tematice, 
suplimente) sau un program din audiovizual (emisiuni). În redacţii 
sosesc zilnic numeroase informaţii, în valuri succesive, niciodată egale: 
în unele momente există prea puţine materiale și evenimente, în altele 
fluxul este atât de mare, încât redacția nu poate procesa şi îngloba 
toate datele în materialele ce vor fi tipărite sau difuzate pe post. Pentru 
a face față presiunilor inerente activităţii cotidiene, editorii au 
dezvoltat o seamă de rutine, legate îndeosebi de tehnicile de selectare 
a informaţiilor. Numeroase cercetări de sociologie a redacțiilor 
(sociology of news production) au arătat că deciziile luate de editori „nu 
sunt spontane, bazate exclusiv pe intuiţie, fler ori raționamente 
sofisticate; din contra, procesul decizional este profund influențat de 
constrângerile organizaționale, de cultura profesională şi de 


experiența redactorilor” (idem, p. 82). 

Pentru specialiștii în relații publice, înțelegerea modului în care 
funcționează presa este de o importanţă crucială: pentru a reuși să-şi 
plaseze în condiții optime mesajele lor, ei trebuie să cunoască ritmul în 
care se lucrează într-o redacţie şi sarcinile specifice fiecărui specialist 
de acolo. 

Ritmul de lucru este dictat de caracteristicile produsului 
mediatic: un săptămânal sau un lunar beneficiază de o perioadă de 
elaborare mai lentă, în timp ce buletinul de ştiri care se difuzează din 
oră în oră cere o maximă concentrare de eforturi, într-un interval 
limitat. Structura produsului se decide în şedinţele de sumar: posturile 
din audiovizual sau marile cotidiene pot organiza mai multe ședințe 
într-o zi, în timp ce publicaţiile săptămânale sau lunare le convoacă 
mult mai rar. La aceste şedinţe de sumar se defineşte componența 
paginilor (sau a emisiunilor) care vor fi tipărite sau difuzate în 
intervalul imediat următor şi se atribuie sarcinile pentru diverse 
materiale jurnalistice (programate în viitorul apropiat sau urmărite în 
perspectivă). Cu această ocazie, se face un inventar al materialelor 
existente în stocul redacției, se planifică numerele sau emisiunile de a 
doua zi și se stabilesc subiectele sau evenimentele care vor face 
obiectul unor investigaţii viitoare. 

Editorii pledează în favoarea materialelor sau subiectelor din 
sfera de preocupări a secţiei lor, încercând să le propună, în număr cât 
mai mare, spre publicare; deoarece spaţiul tipografic sau timpul de 
emisie e limitat, fiecare editor încearcă să convingă conducerea că 
materialul său este mai interesant, mai atractiv, mai important pentru 
public, în aceste confruntări, editorii care au dovedit şi în trecut 
justețea propunerilor lor obțin, în baza prestigiului deja câștigat, mai 
mult spaţiu ori timp sau o poziție mai favorabilă (în pagina întâi sau în 
deschiderea buletinului de știri, de exemplu) pentru materialele 
propuse de ei. 

Editorul este deci partenerul privilegiat al reprezentantului 
unui birou de presă: el e cel care decide dacă o informație merită să fie 
reținută, preluată, investigată şi, în final, publicată. Pe masa editorului 
poposesc articolele scrise de jurnalişti, ştirile de la agenţiile de presă, 
scrisorile sau articolele de la colaboratori, documentele oficiale 
şiinevitabil - comunicatele de presă, invitaţiile, dosarele, casetele sau 
celelalte materiale elaborate de specialiștii în relaţii publice. Editorul 


trebuie să evalueze, într-o primă instanță, care dintre ele interesează 
redacția şi, apoi, cum vor fi tratate cele deja alese: vor fi publicate ca 
atare, fără mari modificări, vor fi date la rescriere sau vor face 
subiectul unei documentări pentru care va fi convocat un anumit 
jurnalist din acea secție. Pentru că editorul este filtrul prin care trece 
orice informație trimisă către o redacție, specialistul în relații publice 
trebuie să creeze relaţii privilegiate cu editorii de la publicaţiile ori de 
la posturile prin care dorește să transmită informații publicului său. 

Jurnaliștii primesc diverse sarcini de la editori; chiar dacă 
găsesc singuri un subiect pe care îl consideră interesant, ei se consultă 
cu editorul, pentru a nu risca să investească timp, energie, bani într-un 
produs ce nu va fi utilizat de redacţia în care lucrează. Cea mai 
importantă activitate a jurnaliştilor este căutarea și verificarea 
informaţiei; de aceea, ei trebuie să se deplaseze în locuri apropiate sau 
îndepărtate, pentru a consulta diferite surse (oficiale: reprezentanți ai 
politicului, legislativului, administraţiei, poliției etc., sau neoficiale: 
oamenii, în calitatea lor de persoane particulare, neimplicate 
instituțional), pentru a verifica, în arhive, biblioteci sau alte bănci de 
date, informațiile primite sau pentru a asista la diverse evenimente. 

Puţine dintre acestea sunt evenimente neprevăzute (accidente, 
cataclisme, confruntări); cea mai mare parte constituie așa-numitele 
„evenimente de rutină”: discursuri ale liderilor politici, conferințe de 
presă, vizite, deschideri de expoziţii, șantiere, obiective turistice ori 
edilitare etc. Jurnalișştii visează să abordeze cât mai multe subiecte 
neprevăzute, deoarece acestea sunt nu numai atractive prin ineditul 
lor, dar constituie şi o sursă a succesului profesional, uneori chiar a 
gloriei, atunci când asigură exclusivitatea și permit realizarea unei 
lovituri de presă (scoop). Totuși, în munca lor de zi cu zi, ei se lovesc 
mai mult de evenimentele de rutină și de reprezentanții birourilor de 
presă. Aceștia trebuie să știe să câștige încrederea jurnaliștilor 
printr-un comportament profesionist, în consens cu exigenţele 
profesionale ale practicienilor presei. Aceasta implică nu numai 
cunoaşterea sistemului mass-media şi a actorilor săi, ci și stăpânirea 
instrumentelor de lucru ale jurnaliștilor: scriitura jurnalistică, modul 
de definire a unei informaţii de interes, criteriile și exigenţele morale 
specifice profesiei. 

VALORILE JURNALIȘTILOR 

Pentru a realiza o comunicare eficientă cu mass-media, 


reprezentantul biroului de presă trebuie să țină seama de ceea ce 
reprezintă „personalitatea” acestui domeniu, personalitate ce derivă 
atât din condiţiile specifice ale muncii din redacţii, cât şi din valorile pe 
care se sprijină jurnaliştii atunci când iau anumite decizii sau 
îndeplinesc anumite activități. De aceea, cei care lucrează în domeniul 
comunicării cu presa trebuie să cunoască anumite caracteristici ale 
muncii jurnaliștilor, să le respecte şi să se conformeze exigenţelor lor. 

]. Libertatea presei 

Principala valoare la care ţin jurnaliștii este libertatea presei; 
aceasta presupune recunoașterea dreptului jurnalistului de a căuta 
informaţii şi de a exprima opinii, fără a fi îngrădit de vreo autoritate 
(politică, administrativă, economică, juridică etc.) diferită de cea a 
deontologiei profesionale. Reprezentanții biroului de presă trebuie să 
accepte faptul că jurnaliștii (editori sau reporteri) sunt cei care decid 
ceea ce constituie o informaţie de interes (o „ştire”), ceea ce trebuie 
publicat, cum trebuie abordat un subiect, în ce formă (în ce format sau 
gen), în ce stil, cu ce ton etc. Jurnalistul trebuie lăsat să prezinte 
informaţia pe care biroul de presă o oferă aşa cum crede el de cuviinţă; 
indicațiile, sfaturile, sugestiile constituie ingerințe în câmpul 
competenţei sale profesionale. Evident, reprezentantul biroului de 
presă va reacționa oficial atunci când jurnalistul a încălcat normele 
jurnalistice şi a prezentat distorsionat o informaţie; el va contacta 
editorul instituției de presă în cauză, pentru a-și exprima 
nemulțumirea, sau va trimite un material de dezmințţire și va solicita 
publicarea lui ca „drept la replică”. 

Jurnaliștii au dreptul să-şi exprime neîngrădit opiniile - din nou, 
fără a distorsiona faptele; este inutilă și neavenită supărarea sau 
confruntarea cu presa pe tema unor comentarii critice, deoarece o 
asemenea reacție nu va face decât să le creeze jurnaliștilor sentimentul 
că partenerul de dialog este obtuz, dogmatic, agresiv, adică exact ceea 
ce caracterizează structurile de putere autori țariste. Istoria presei 
este istoria luptei pentru promovarea şi apărarea dreptului la 
exprimarea liberă a opiniilor, iar jurnaliștii sunt extrem de sensibili la 
orice încercare de a li se limita libertatea de opinie. 

Bătălia pentru apărarea libertăţii presei, dusă constant de 
jurnaliștii din orice epocă şi de pe orice meridian, nu se rezumă numai 
la acţiunile împotriva diverselor restricții care blochează fie accesul la 
informație, fie dreptul la expresie; ea cuprinde şi acțiunile împotriva 


diverselor modalităţi „pozitive” de influențare a jurnalistului prin 
oferte - bani, cadouri, servicii, favoruri etc. Aceste tentative de a 
condiționa comportamentul jurnalistului sunt percepute negativ de 
către jurnaliștii ce ţin la prestigiul lor şi al meseriei pe care o practică 
şi sunt aspru condamnate de către codurile deontologice - atât ale 
profesiei de jurnalist, cât şi ale profesiei de specialist în relaţii publice. 
De aceea, nu este recomandat ca membrii biroului de presă să încerce 
câștigarea simpatiei jurnaliștilor prin gesturi excesive de generozitate; 
chiar dacă unul sau altul dintre gazetari va ceda, mai devreme sau mai 
târziu, alți jurnaliști vor reacționa negativ, difuzând în breaslă 
imaginea unui birou de presă care vrea să cumpere conştiințele 
reprezentanților presei. 

În exercitarea profesiei lor, jurnaliştii se află într-o permanentă 
goană după informații; a găsi repede informații, a avea acces la surse 
demne de încredere constituie obiective majore pentru orice ziarist. 
Reprezentantul biroului de presă trebuie să știe să răspundă cu cât 
mai multă promptitudine aşteptărilor jurnaliștilor. Aceasta înseamnă, 
în primul rând, să le poată oferi informaţiile de care au nevoie, în mod 
eficient, fără limitări ale accesului la surse și fără încercări de 
„înfrumuseţare” a faptelor respective. Jurnaliștii apreciază mai ales 
profesionalismul și corectitudinea partenerului de lucru, cu care se 
angajează în procesul de mare responsabilitate al informării publicului, 
în situaţii deosebite (crize, accidente, catastrofe etc.), când există o 
mare nevoie a publicului de a primi informaţii exacte și, totodată, o 
mare presiune a timpului, jurnaliștii apreciază acele birouri de presă 
sau pe acei purtători de cuvânt care ştiu să le faciliteze obținerea 
datelor esenţiale şi transmiterea lor cât mai eficientă. 

Deși misiunea reprezentantului biroului de presă este să 
medieze între organizaţie și jurnaliști, aceasta nu înseamnă că el 
deține monopolul comunicării şi că trebuie să împiedice accesul 
jurnaliștilor la conducerea organizaţiei. Din contra, el trebuie să 
faciliteze contactele dintre aceștia și oficialități; satisfăcând dorința 
gazetarilor de a obține informaţii de la surse autorizate, le câștigă 
încrederea, respectul și chiar simpatia. Jurnaliștii ştiu că trebuie să 
bâjbâie mult până găsesc un interlocutor avizat, deschis şi dornic de 
comunicare; de aceea, îi vor fi recunoscători unui reprezentant al 
biroului de presă care i-a ajutat să nu mai consume timp şi energie 
pentru a contacta şi a ajunge la personalitatea respectivă. De asemenea, 


reprezentantul biroului de presă trebuie să-i sprijine pe jurnaliști 
atunci când aceștia doresc să ajungă în anumite locuri pentru a se 
documenta, fie în diverse departamente ale organizației, fie în 
localitățile unde organizaţia este reprezentată. 

Un eveniment sau o situație nu sunt întotdeauna inteligibile 
prin ele însele. Publicul are mereu nevoie de informații suplimentare, 
prin care să poată înțelege când, cum, pentru ce, prin cine etc. O 
anumită situaţie a ajuns la un anumit deznodământ. Aceste informaţii 
de context (background) sunt greu de găsit de un ziarist care, chiar 
dacă s-a specializat într-un anumit domeniu, nu are cum să cunoască 
toate detaliile acestuia. Reprezentantul biroului de presă poate să 
găsească şi să arhiveze mult mai uşor asemenea informaţii. El are 
datoria de a i le oferi, de îndată ce este nevoie, jurnalistului care i le 
solicită, ajutând astfel publicul să înțeleagă problemele specifice ale 
organizației și uşurând munca de documentare a jurnalistului. 
Totodată, el trebuie să furnizeze statistici, date tehnice, sinteze şi 
rapoarte (realizate în cadrul organizației) asupra temelor de interes 
public. Orice încercare de a ascunde sau de a difuza parțial unele 
informaţii, care nu intră în categoria datelor protejate (ca secrete sau 
informaţii confidenţiale), va stârni nemulţumirea jurnaliştilor și va 
crea sentimentul că libertatea de informare a presei este 
obstrucționată. 

Biroul de presă se confruntă cu un sistem mass-media care se 
caracterizează prin complexitate, varietate şi inegalitate în ceea ce 
priveşte resursele financiare, orientarea politică, forța de penetrațţie în 
societate, calitatea mesajelor, profesionalismul jurnaliștilor etc. 
Instituţiile mass-media sunt în concurență, iar goana după informaţie 
reprezintă una dintre formele cele mai evidente ale acestei concurente, 
înfruntarea dintre aceste instituţii şi, indirect, dintre jurnaliști nu 
trebuie să influențeze comportamentul specialiştilor în relaţii publice. 
Altfel spus, aceștia nu trebuie să trateze în mod discriminatoriu 
gazetarii, publicaţiile sau posturile respective. Desigur că jurnaliștii 
vor, fiecare în parte, să obţină informaţii, fie în exclusivitate, fie mai 
numeroase, mai exacte, mai adecvate formatelor de presă specifice 
instituției în care lucrează. Tratamentul non-discriminatoriu este 
deosebit de important în acele acțiuni prin care biroul de presă se 
adresează tuturor mediilor: conferinţe de presă, comunicate, dosare de 
presă, vizite. Privilegierea unor jurnaliști sau a unor instituţii va crea o 


imagine de dependenţă față de anumite sfere de interese, de dispreț 
față de anumite redacţii, de neglijență și incompetenţă profesională. De 
aceea, este necesar ca biroul de presă să distribuie tuturor jurnaliștilor 
informaţiile importante, indiferent de tirajul sau de audiența pe care o 
au publicaţiile sau posturile respective. După J. Deschepper (1990, p. 
5), biroul de presă trebuie să evite să acorde materiale în exclusivitate 
unui singur jurnalist sau unei singure instituții. Dimpotrivă, el trebuie: 

a) să acorde exclusivitatea în timp, pe rând, tuturor celor 
interesați de oq aizaţie; 

b) să acorde exclusivitatea în ceea ce priveşte anumite detalii 
ale unei probleme, după ce a difuzat informaţia de bază tuturor 
redacțiilor; 

c) să mențină regimul exclusivităţii asupra unor informații de 
strictă specialitate numai pentru publicaţiile sau posturile specializate 
în acel domeniu şi care se adresează unui public de cunoscători. 

2. Calitățile unei știri 

Nu orice informaţie are puterea de a stârni curiozitatea 
publicului şi de a capta interesul jurnaliştilor. Din noianul informaţiilor 
cu care intră în contact, fiecare jurnalist, fiecare redacție le aleg numai 
pe acelea pe care le consideră demne de interes, demne de a fi făcute 
publice, demne de a justifica efortul necesar verificării şi prelucrării 
lor pentru a deveni material de presă. Altfel spus, anumite informații 
prezintă o calitate în plus, aceea de a putea să facă o știre. Este ceea ce 
în bibliografia de specialitate poartă numele de newsworthiness, 
termen greu de tradus și pentru care s-au folosit diverse sintagme: 
„valoare de informaţie” (F. Vasas, A.B. Ulmanu, 1997, p. 23), „valoare 
de ştire”, „ştiritate” (M. Coman, 1996, pp. 86 - 88). Cercetările 
efectuate asupra proceselor de selecţie a ştirilor în diferite țări ale 
lumii (vezi D. McQuail, 1987, p. 207) au arătat că principiile utilizate 
pentru definirea „calităţii de ştire” diferă de la o cultură la alta, de la un 
moment al istoriei la altul și chiar de la o redacţie la alta. Astfel, 
conform unei butade, „nu există standarde internaționale de judecare a 
ştirilor”. 

Cu toate acestea, citind ziarele unei zile, urmărind programele 
de ştiri, constatăm că aproape aceleași informaţii sunt prezentate, 
peste tot, ca noutăţi sau ca subiecte de interes. Este evident deci că 
redacţiile și jurnaliștii utilizează anumite standarde comune de 
evaluare a gradului de interes al informaţiilor; tradiția profesiei și 


manualele de specialitate (vezi K. Meltzer, 1986; M. Stephens, G. 
Lanson, 1986; B. Itule, D. Anderson, 1991; M. Mencher, 1994 etc.) 
enumera câteva criterii, comun acceptate, care definesc valoarea de 
ştire a unei informaţii: 

a) noutatea: ştirile se referă mai ales la evenimente care s-au 
petrecut de curând, care se află într-o relație de „apropiere temporală” 
față de momentul când devin publice prin difuzarea lor mediatică; 

b) impactul: o informaţie referitoare la evenimente sau situații 
ce afectează viața unui număr mare de oameni are șanse mai mari să 
devină o ştire de presă decât una ale cărei efecte se răsfrâng asupra 
unui număr limitat de oameni; în acest caz, alegerea informaţiilor se 
face în raport cu consecințele pe care faptele respective le au sau le pot 
avea asupra publicului; 

c) proximitatea: cu cât evenimentele aflate în discuţie se petrec 
într-o zonă mai apropiată de aria de rezidență a publicului, cu atât au 
mai multe şanse de a fi selectate și de a deveni știri; 

d) amploarea: anumite întâmplări implică numeroase persoane, 
altele angrenează doar câţiva participanţi; primele pot stârni interesul 
unui public mai numeros, deoarece numărul participanţilor este 
întotdeauna perceput ca un indice al importanţei unui eveniment; 

e) proeminența: singurele întâmplări cu puţini eroi care atrag 
atenția publicului sunt cele ce implică personalităţi ale lumii politice, 
culturale, economice, sportive etc.; așa cum observa cu umor un 
jurnalist, „știrile nu sunt democratice” - ele privilegiază numele foarte 
cunoscute, deoarece o îndelungată experiență ne arată că în jurul 
acestor nume s-au construit marile evenimente ale istoriei; 

f) unicitatea: cu cât o faptă, un proces sau o situaţie sunt mai 
neobișnuite, mai ieşite din comun, mai imprevizibile, cu atât creşte 
posibilitatea ca ele să fie alese de jurnaliști pentru a deveni știri; 
formula tipică evocată în acest caz e cea care susține că un câine care 
muşcă un om nu este o ştire, dar un om care muşcă un câine este o 
ştire; 

g)  conflictualitatea: evenimentele întemeiate pe situații 
controversate, pe înfruntări de putere sau pe confruntări de idei atrag 
publicul şi, implicit, pe gazetari; aceste evenimente au un potenţial 
dramatic și un mare dinamism: ele au o desfășurare tensionată și 
conduc la un deznodământ cu o mare capacitate de a emoţiona, deci de 
a implica publicul; 


h) interesul uman: acest criteriu poate fi perceput şi ca o sinteză 
a tuturor celorlalți factori care asigură calitatea de știre a unei 
informaţii; oamenii sunt preocupaţi de tot ceea ce ţine de experiențele 
omeneşti, adică de ceea ce li se întâmplă altora, dar li s-ar putea 
oricând întâmpla lor: drame, aventuri, lucruri nostime, accidente, 
experienţe, trăiri etc. 

În lucrările de specialitate sunt invocate şi alte criterii: 
familiaritatea - știrile trebuie să se refere la lucruri pe care oamenii le 
cunosc și le înţeleg -, valoarea educațională, dinamismul, concreteţea, 
contextul de actualitate etc. Dincolo de aceste criterii, înșiruite şi 
formulate didactic în acest context, practica profesională se bazează pe 
o anumită experiență (născută din nenumăratele situații în care 
jurnalistul a trebuit să aleagă între mai multe informaţii), pe o anumită 
tradiție (determinată de alegerile reușite) și pe un anumit „fler” al 
omului de presă. Din această cauză, așa cum remarcă B. Dagenais, 
„caracteristicile ştirii sunt clare pentru jurnaliști şi incerte pentru 
specialistul în relaţii publice” (1990, p. 22). De aceea, pentru a-şi ușura 
munca, pentru a-și asigura succesul în comunicarea cu presa, el 
trebuie să cunoască şi să stăpânească elementele de bază ale meseriei 
de ziarist; acest lucru se poate realiza pe mai multe căi: formarea în 
instituții universitare de specialitate, participarea la cursuri de 
perfecționare profesională, lectura bibliografiei de specialitate sau 
practicarea, o anumită perioadă, a meseriei de jurnalist. 

Reprezentantul biroului de presă trebuie să trateze informația 
cu care lucrează conform standardelor folosite de jurnaliști; acest 
lucru îi va permite să ocolească erorile de evaluare şi să nu considere 
importantă o informaţie doar pentru că ea exprimă o preocupare a 
organizației. El va trebui să evalueze importanța informaţiilor pe care 
vrea să le distribuie prin presă în funcţie de criteriile derivate din 
„valoarea de ştire”, să le evalueze noutatea, impactul, amploarea etc.; 
doar dacă poate răspunde afirmativ la fiecare sau la majoritatea 
acestor criterii, el poate declanșa activitatea de transmitere a 
informaţiilor prin acea tehnică de comunicare pe care o consideră 
adecvată. 

RELAȚIA DINTRE JURNALIȘTI 

ȘI SPECIALIȘTII ÎN RELAȚII PUBLICE - ÎNTRE COOPERARE ȘI 
CONFLICT 

Numeroasele situații de comunicare de criză au arătat rolul 


major al cooperării dintre jurnalişti şi specialiştii în relații publice în 
eliminarea consecinţelor negative ale crizelor. Cu toate acestea, 
experiența de zi cu zi, precum și o bogată bibliografie de specialitate 
subliniază faptul că cele două categorii profesionale întreţin relaţii 
tensionate şi că fiecare din ele apreciază negativ munca celeilalte 
categorii. 

De aceea, având în vedere numeroasele crize ce au zguduit 
societatea românească în perioada postcomunistă, erorile făcute atât 
de jurnaliști (în mediatizarea crizei), cât și de specialiștii în relații 
publice (în organizarea comunicării cu presa), am considerat necesară 
o investigație mai atentă a modului în care jurnaliștii şi specialiştii în 
relații publice îşi evaluează, pe de o parte, propria lor activitate şi, pe 
de altă parte, activitatea partenerilor de dialog1. 

În toate studiile care au avut ca obiect relaţia dintre jurnalişti şi 
specialiştii în relații publice, apare o idee constantă: aceasta este o 
relație complexă și ambiguă. Jean Charron, în studiul său clasic din 
1991, defineşte relația dintre jurnalişti și specialiștii în relaţii publice 
ca fiind una care se bazează pe o dublă negociere: 

a) asupra schimburilor de resurse (jurnaliştilor li se oferă acces 
la informații, comunicatorilor şi liderilor politici pe care îi reprezintă li 
se oferă acces la public); 

b) asupra regulilor care guvernează aceste schimburi. 

1. Mulţumesc foștilor mei studenţi Elzante Parichi, Vasilica 
Slabu, Luminiţa Amoaşei, Anca Teodorescu pentru sprijinul acordat 
prin aplicarea chestionarelor asupra jurnaliştilor şi specialiștilor în 
relații publice. 

Peste câţiva ani, revenind asupra acestei teme, cercetătorul 
canadian va conchide: „Această relație poate fi definită ca un joc de 
negocieri între actori interdependenți; acest joc implică existența unui 
raport de influență care uneşte cooperarea și conflictul. Jurnaliștii 
caută informația pe lângă reprezentanţii politicului, iar aceştia caută 
vizibilitatea pe care o oferă jurnaliștii, în acelaşi timp, fiecare actor 
încearcă să exercite o influență asupra comportamentului celuilalt, să 
câștige și să menţină controlul asupra mecanismelor de construire a 
actualității politice. (...) De aceea, putem distinge două planuri ale 
acestei negocieri: pe primul plan actorii negociază schimbul de resurse 
(informaţii şi vizibilitate), iar pe al doilea plan ei negociază regulile 
care coordonează aceste schimburi” (1994, p. 12). 


La rândul lor, Michael Ryan şi David L. Martinson (1988) au 
definit această relaţie ca fiind una de tip dragoste/ură (love-hale 
relaţiori), arătând că această configuraţie exista încă de la începutul 
practicării relaţiilor publice. 

Interdependenţa dintre actorii implicaţi în acest joc se bazează 
pe interesul manifestat de fiecare dintre participanţi în colaborarea 
mutuală; totuși, dependenţa unuia față de celălalt variază în funcţie de 
alternativele disponibile: 

a) specialiştii în relaţii publice depind mai puţin de jurnalişti 
dacă pot să se racordeze la alte mijloace de comunicare: scrisori, afişe, 
broşuri, Internet etc. 

b) jurnaliștii depind mai puțin de specialiştii în relaţii publice 
dacă sunt capabili să găsească mai multe surse, deci să obțină 
informaţia din alte părți. 

Este evident că ambii participanţi doresc să aibă controlul 
asupra producţiei şi distribuției de informaţie; în ciuda acestei 
aspirații, în mod cert, niciunul din ei nu poate să deţină monopolul 
asupra acestui proces. 

Celelalte cercetări consacrate acestei probleme (L.L. 
Kopenhaver, D. Martinson, M. Ryan, 1976; Craig Aronoff, 1975; 
Caroline Cline, 1982; Susanne Bovet, 1992; Gabriel Vásquez, 1996; Bill 
Patterson, 1994) reliefează în mod constant faptul că relația dintre 
cele două categorii profesionale se bazează pe ambiguitatea rolurilor. 

Pe de o parte, jurnaliştii le atribuie specialiştilor în relații 
publice rolul de sursă, pe care, de cele mai multe ori, nu o verifică (aşa 
cum ar cere normele de lucru cu sursele încetățenite în tradiția 
jurnalismului de informare); pe de altă parte, ei nu au încredere în 
specialiştii în relații publice, deoarece consideră că aceştia introduc 
elemente de autopromovare în mesajele lor. Jurnaliștii au avantajul că 
pot verifica informația din surse paralele, dar, atunci când acestea nu 
sunt disponibile, depind integral de specialiştii în relații publice. 

Relaționiştii acceptă rolul de distribuitori ai informațiilor, dar îi 
acuză pe ziariști că, de cele mai multe ori, publică în mod incomplet 
informaţiile pe care le-au primit, în urma unei selecții bazate pe criterii 
subiective.  Relaționiştii au un avantaj: concurența dintre 
întreprinderile de presă face să crească importanţa știrilor preluate de 
o instituție de presă; celelalte o vor prelua și ele, pentru a nu părea mai 
slab informate. Acest mecanism oferă multiple posibilități de plasare a 


mesajelor şi conferă anumite avantaje strategice relaționiștilor. Nu 
trebuie uitat însă că, sub avalanșa de mesaje transmise de 
numeroasele birouri de presă existente, organizațiile mass-media pot 
ignora o mulţime din informaţiile difuzate de relaţioniști. 

1. Radiografia unei imagini negative 

În mai multe lucrări de referință din domeniul relaţiilor publice 
(O. Baskin, C. Aronoff, 1992; T. Hunt, J. Grunig, 1994) este evocat un 
studiu realizat de Craig E. Aronoff în 1975 („Credibility of Public 
Relations for Journalists”, Public Relations Review, nr. 1); acesta a 
chestionat un grup de jurnaliști şi unul de specialiști în relaţii publice 
(ambele din Texas), utilizând același set de întrebări. Rezultatele 
cercetării scoteau în evidență atât atitudinea declarat negativă a 
jurnaliștilor față de relaţioniști, cât și contradicţiile și ambiguităţile 
care defineau imaginile fiecărui grup asupra celuilalt. Astfel: 

a) 59% dintre jurnalişti erau de acord cu ideea că „relaţiile 
publice şi presa sunt parteneri în răspândirea informaţiilor”; aceeaşi 
părere era împărtăşită de 89% dintre specialiștii în relaţii publice; 

b) în contradicție cu răspunsurile de mai sus, 72% dintre 
jurnaliști dezaprobă faptul că „relaţiile publice sunt o profesie egală ca 
statut cu jurnalismul”; în schimb, 72% dintre specialiștii în relaţii 
publice sunt de acord cu această afirmaţie; 

c) 48% dintre jurnaliști susțin ideea că „relaţioniştii ajută presa 
să obțină informaţii complete, reale, distribuite în timp util’; 91 % 
dintre specialiştii în relaţii publice confirmă acest lucru; 

d) 84% dintre jurnalişti consideră că „materialul care provine 
de la specialiştii în relații publice este publicitate deghizată în știre”, în 
timp ce numai 29% dintre relaționiști sunt de acord cu acest lucru; 

e) 78% dintre jurnalişti cred că „relaționiştii încearcă. prea des 
să înşele presa cu pseudoevenimente şi fraze mincinoase”; numai 
42 % dintre specialiştii în relații publice aderă la această idee; 

f) 89% dintre jurnaliști susțineau ideea că „relaționiștii nu 
înțeleg unele probleme jurnalistice precum atragerea interesului 
cititorului, respectarea termenului-limită de predare a materialelor 
sau folosirea optimă a spațiului”; în schimb, numai 38% dintre 
specialiștii în relații publice aderă la această opinie. 

În cadrul aceluiași studiu, C. Aronoff le-a cerut jurnaliştilor și 
relaționiștilor să ierarhizeze cele mai importante 6 caracteristici ale 
ştirii; ambele părți au considerat că „acurateţea” și „interesul pentru 


cititori” sunt cele mai importante, în schimb, atunci când Aronoff a 
cerut celor două grupuri să prezinte aceeași ierarhie așa cum cred ele 
că o face celălalt grup profesional, el a constatat că relaţioniștii 
susțineau că cele două valori sunt cele mai importante şi pentru 
ziarişti, dar că jurnaliștii afirmau că pentru specialiștii în relații publice 
aceste valori sunt cele mai puţin importante și că în fruntea valorilor 
acestora s-ar afla „prezentarea subiectului într-o lumină favorabilă” și 
„publicarea rapidă a subiectului”. 

Comentând aceste cercetări, O. Baskin și C.E. Aronoff (1992, p. 
206) susţin că jurnaliştii sunt dispuși să recunoască dependenţa lor de 
relațiile publice (ca sursă de informare), dar, în același timp, 
condamnă ceea ce consideră a fi procedurile standard ale 
specialiştiilor în relaţii publice; în plus, ziariştii îi percep pe relaționiști 
ca fiind foarte diferiți de ei (chiar opuşi în ceea ce priveşte atitudinea 
față de ştiri) şi ca fiind persoane care încearcă să manipuleze presa. 

În 1984, Lilian L. Kopenhaver, David L. Martinson și Michael 
Ryan au reluat cea mai mare parte a întrebărilor din chestionarul lui 
Craig E. Aronoff şi le-au aplicat asupra a 101 editori ai diverselor 
publicaţii din Florida şi a 100 de specialiști în relații publice din același 
stat. Rezultatele investigaţiei lor au confirmat aproape punct cu punct 
datele obţinute de C.E. Aronoff. În concluzia articolului lor, cercetătorii 
amintiți afirmă: „Dacă jurnaliștii percep în mod greşit atitudinea față 
de ştiri a specialiştilor în relații publice, acest fapt poate avea implicații 
grave în procesul de difuzare a ştirilor. Un jurnalist care nu va folosi o 
informaţie de la un relaţionist numai pentru faptul că nu are încredere 
în specialiștii în relaţii publice va rata o ştire interesantă. Un specialist 
în relaţii publice care va descoperi că nu beneficiază de încrederea 
jurnaliștilor numai pentru că ocupă o poziție în câmpul relațiilor 
publice va avea dificultăţi în a-și desfășura activitatea și ar putea fi 
tentat să utilizeze mijloace neetice pentru a promova anumite mesaje. 
Niciuna din situații nu este utilă presei, relaţiilor publice sau societății” 
(1984, p. 884). 

La rândul lor, Michael Ryan şi David L. Martinson (1988) au 
încercat să identifice cauzele care au dus la crearea unei imagini 
negative a  relaţioniștilor în rândul reprezentanţilor presei. 
Cercetătorii au chestionat un grup de 200 de specialiști în relaţii 
publice, selectați la întâmplare din lista membrilor Societăţii de Relaţii 
Publice din America. La sfârşitul anchetei, ei au primit 118 chestionare 


completate (59% dintre cei vizați). Adunând mai multe date din 
lucrările de specialitate, Ryan și Martinson și-au bazat cercetarea pe 
următoarele întrebări: 

a) Care sunt motivele (din punctul de vedere al relaționiștilor) 
pentru care mulţi jurnaliști nu agreează relaţiile publice? 

b) în ce măsură se consideră relaționiştii responsabili pentru 
atitudinea negativă a ziariştilor? 

c) în ce măsură sunt justificate, în opinia specialiștilor în relații 
publice, aprecierile negative ale jurnaliștilor? 

d) în ce măsură se potrivește opinia jurnaliştilor despre 
specialiştii în relaţii publice, luaţi ca indivizi, cu atitudinea lor generală 
față de domeniul relaţiilor publice? 

Răspunzând la prima întrebare, 90% dintre relaţionişti au 
declarat că atitudinea negativă a jurnaliştilor provine, în cea mai mare 
parte a cazurilor, din experienţele negative pe care le-au avut cu 
specialişti în relaţii publice ineficienți sau neprofesioniști. O altă cauză, 
invocată în 30% din răspunsuri, a fost convingerea jurnaliştilor că 
munca lor este mult mai importantă pentru societate în raport cu 
aceea a relaționiștilor. Mai mult de 50% dintre specialiștii în relaţii 
publice au indicat și un alt posibil motiv al imaginii negative a 
relaționiștilor: sentimentul jurnaliștilor că sunt „folosiți” de către 
specialiştii în relații publice. Mai puţin de 50% dintre cei chestionaţi au 
atribuit această imagine modului în care sunt formați jurnaliștii în 
facultățile de profil, precum și intensei mediatizări a unor cazuri în 
care relaționiștii au avut un comportament neetic. 

În ceea ce priveşte a doua întrebare, mai mult de 65% dintre 
specialişti cred că relaţiile publice, ca domeniu, sunt responsabile 
pentru opiniile negative ale jurnaliștilor, în acest sens, mai mult de 
80% susțin că relaţiile publice nu au reușit să controleze selecția 
(integrarea, evoluţia și excluderea) membrilor profesiei, neputând 
astfel elimina „mărul stricat” ce a condus la crearea unei reputații 
proaste a acestei activități. Este evident că, fără să o spună în termeni 
expliciți, aceşti reprezentanţi ai relaţiilor publice consideră că stadiul 
preprofesional al modului de organizare a acestor activități este de 
vină pentru insuccesele incriminate de jurnaliști. De asemenea, 75% 
dintre relaționişti se consideră vinovaţi pentru că nu au reușit să-i 
educe pe jurnaliști astfel încât să le ofere coordonatele exacte ale 
profesiei lor. În sfârşit, 66% au afirmat că eroarea provine din faptul că 


numeroase persoane care lucrează în relaţiile publice nu sunt suficient 
de preocupate de nevoile jurnaliștilor şi nu le pot oferi informaţii clare, 
precise, exacte. 

La cea de-a treia întrebare, specialiştii în relații publice au 
răspuns că opiniile negative ale jurnaliștilor sunt, în mare măsură, 
nejustificate de fapte, de modul în care decurge dialogul dintre cele 
două grupuri profesionale. Relaţioniștii susțin că puţinele cazuri de 
neglijență profesională, care au fost intens mediatizate, nu sunt tipice 
şi că jurnaliştii nu ar trebui să le generalizeze. Mai mult de 95 % au fost 
de acord că cei care generalizează, pornind de la cele câteva cazuri 
senzaţionale, nu au o atitudine onestă și aduc prejudicii nemeritate 
breslei specialiștilor în relații publice. 

La cea de-a patra întrebare, relaționiștii au declarat că 
personalitatea și comportamentul individual sunt importante în 
determinarea opiniei jurnaliștilor despre specialiștii în relații publice. 
Toţi cei ce au răspuns au fost de acord că părerea jurnaliștilor despre 
relaționiștii pe care-i cunosc şi cu care vin adesea în contact este mult 
mai bună decât părerea pe care o au în ceea ce privește relaţiile 
publice în general. 

În finalul studiului lor, M. Ryan și D.L. Martinson au ajuns la 
concluzia că antipatia pe care mulți jurnalişti o manifestă față de 
relațiile publice este adânc întipărită în cultura jurnalistică și că 
antagonismul ce se creează între cele două categorii profesionale 
influențează procesul  comunicațional.  Sintetizând rezultatele 
cercetării lor, cei doi autori consideră că o analiză mai atentă a relaţiei 
dintre jurnaliști şi relaționiști şi identificarea exactă a motivelor 
pentru care jurnaliștii îi percep atât de negativ pe specialiștii în relaţii 
publice ar constitui un pas important în eliminarea acestor 
preconcepțţii. 

2. Imaginea specialiștilor în relaţii publice în mediile ziariştilor 
români 

Pentru cercetarea consacrată celor două categorii profesionale 
din România, au fost efectuate sondaje, în 1997, 1999 şi 2003, pe baza 
chestionarelor deja clasice ale lui Craig E. Aronoff, asupra 
reprezentanților presei şi ai relaţiilor publice. Nu au fost folosite toate 
întrebările din aceste sondaje, deoarece multe dintre ele nu aveau 
relevanță în condiţiile specifice ale României. Au fost aleși jurnalişti 
care intrau frecvent în contact cu reprezentanţii birourilor de presă 


(ziariști ce lucrau, în majoritate, în departamentele politice, economice 
şi sociale ale respectivelor publicaţii) și relaţioniști de la diverse firme 
specializate sau din diverse departamente ale instituţiilor publice. 
Chestionarul pe care l-am construit reprezintă o adaptare la specificul 
sistemului de comunicare cu presa din România a chestionarelor 
folosite de cercetătorii americani mai sus menționați. 

Nu a fost posibilă o eșantionare a corpusului de ziarişti, 
deoarece nu există date exacte referitoare la structura 
socio-demografică a jurnaliştilor români; în plus, presa română se 
caracterizează printr-o mare fluctuație a cadrelor, fapt care face 
imposibilă realizarea unei bănci de date statistice referitoare la 
structura acestui grup profesional. Fluctuaţia este evidentă atât în 
ansamblul sistemului (ziariștii navighează de la o redacţie la alta), cât 
şi în interiorul instituţiilor de presă (ziariştii sunt mutaţi de la o secție 
la alta). 

În prima cercetare au fost chestionaţi 40 de jurnaliști din presa 
scrisă, de la cotidienele Adevărul, Cotidianul, Curierul Naţional, 
Evenimentul zilei, Libertatea, România liberă, Ziua, cărora li s-a 
înmânat un chestionar ce cuprindea 20 de întrebări, în cercetarea din 
1999 au fost implicați 59 de jurnaliști din presa scrisă și audiovizuală. 
Aceștia lucrau la publicaţiile Adevărul, Azi, Cotidianul, Curierul Naţional, 
Curentul, Jurnalul Naţional, Naţional şi România liberă, precum şi la 
posturile Radio România Actualităţi, Radio Total, Radio PRO FM, TVR |, 
Antena l, Prima TV. Investigația din 2003 s-a adresat unui număr de 40 
de jurnaliști din ziarele și posturile audiovizuale amintite mai sus. 

2.1. Prezentarea răspunsurilor la chestionare 

În urma centralizării rezultatelor, am obținut următoarea 
distribuție a răspunsurilor la întrebările relevante pentru discuţia de 
aici: 

1. Care este atitudinea dumneavoastră față de purtătorii de 
cuvânt? 


Po 19 26 32, 
zitivă % % 5% 

2. Care dintre următoarele sarcini ale purtătorului de cuvânt vi 
se par esențiale? (puteau fi alese mai multe variante) 


Să stabilească o bună colaborare cu 
presa 

Să satisfacă nevoile de informare ale 
jurnaliştilor 

Să-i consilieze pe conducătorii 
organizației 

3. Din experiența dumneavoastră, câți dintre purtătorii de 
cuvânt îşi îndeplinesc sarcinile formulate mai sus? 

— Numai 12% (1997), 28% (1999), respectiv 41, 7% (2003) 
din purtătorii de cuvânt întâlniți îşi îndeplinesc sarcinile formulate mai 
sus. 


4. Credeţi că relaţia dintre jurnalişti şi purtătorii de cuvânt este 
una de colaborare? 


ştiu 
5. Credeţi că relaţia dintre jurnaliști și purtătorii de cuvânt este 
una conflictuală? 


ştiu 


6. Credeţi că purtătorii de cuvânt sunt manipulatori ai presei? 


Da 
Nu 
Nu 
ştiu 
ştiu 


8. Consideraţi că sunteţi bine informaţi de către birourile de 
presă cu care lucraţi? 


9. Credeţi că în perioadele de criză există anumite informaţii pe 
care organizațiile nu vor să le divulge? 

— Da - 100% (1997), 98% (1999), respectiv 100% (2003). 

2.2. Concluzii 

Răspunsurile jurnaliştilor sunt bogate în contradicții, dar, în 
ansamblu, par a indica, în intervalul celor 6 ani, trecerea de la o 
atitudine în general negativă față de specialiștii în relaţii publice la una 
mai echilibrată, cu unele note pozitive. Ele arată că procesul de 


profesionalizare care este evident atât pentru relațiile publice, cât şi 
pentru jurnalism conduce la o înţelegere mai corectă a atribuţiilor și 
responsabilităţilor fiecăreia din cele două categorii profesionale. 

Atitudinea negativă față de relaţioniști a scăzut în mod aproape 
spectaculos de la 34% la 10%, iar cea pozitivă a crescut semnificativ, 
de la 19% la 32, 5%. 

Deşi majoritatea jurnaliștilor tind să aibă o atitudine neutră sau 
pozitivă față de specialiştii din relaţiile publice, totuşi o mare parte a 
ziariştilor consideră că aceştia sunt manipulatori ai presei (61% în 
1997, 47% în 1999 şi 40% în 2003) şi că între ei şi relaționiști există o 
relație conflictuală; totuşi, ultimul aspect marchează o diferență 
semnificativă între atitudinea din 1997, când 72% susțineau caracterul 
conflictual al relaţiei, şi cea din 2003, când numai 27, 5% au menţinut 
această părere. 

Numărul celor care susțin că relaţia cu purtătorii de cuvânt este 
una de colaborare a crescut semnificativ în acest interval (45% în 
1997, 54% în 1999, 65% în 2003); totuşi, ziariștii chestionați sunt 
convinși în totalitate că, în momentele de criză, purtătorii de cuvânt nu 
le oferă toate informaţiile necesare (100% în 1997, 98% în 1999, 
100% în 2003) - ceea ce înseamnă că ei cred că partenerul lor nu 
respectă regulile unei colaborări sincere. 

Cea mai mare parte a jurnaliștilor le atribuie relaționiștilor 
misiunea de a stabili o bună comunicare cu presa (89% în 1997, 69% 
în 1999, 65, 5% în 2003) şi de a satisface nevoile de informare ale 
ziariştilor (75% în 1997, 77% în 1999, 85% în 2003); aceste atitudini, 
corelate cu o creştere a unor evaluări pozitive, pot fi explicate prin 
creșterea fluxului de informaţii și a calității materialelor pe care 
specialiştii în relaţii publice le distribuie către presă; este posibil ca 
acest fapt să fi contribuit la sensibilizarea jurnaliştilor şi la modificarea 
unor judecăţi de valoare referitoare la activitatea relaționiștilor; o altă 
explicație poate fi faptul că jurnaliștii ce sunt trimiși la întâlnirile cu 
relaționiștii sunt, în general, tineri, iar o parte tot mai mare dintre ei 
sunt absolvenţi ai unor facultăți de profil: datorită culturii profesionale 
astfel dobândite, ei posedă instrumentele conceptuale pentru a 
înţelege mai bine și a aprecia mai mult rolul și munca specialiștilor în 
relații publice. 

Deşi numărul jurnaliştilor ce susțin că purtătorii de cuvânt sunt 
o sursă credibilă creşte în intervalul studiat (33% în 1997, 52% în 


1999, 65% în 2003), ponderea celor care se declară bine informaţi de 
către aceştia este foarte inegală: în 1997, 50% răspundeau afirmativ, 
în 1999, numai 3%, iar în 2003, numai 10%; în 1997, 34% dintre 
jurnaliștii chestionaţi se considerau slab informați, în 1999, ponderea 
lor era de 59%, iar în 2003, de 65%; această schimbare arată că 
jurnaliștii pun la îndoială competențele purtătorilor de cuvânt şi că îi 
consideră înregimentați intereselor organizaţiei pe care o reprezintă şi 
incapabili de a oferi (chiar atunci când se află în posesia acestora) 
toate informaţiile pe care presa doreşte să le obțină (56% în 1997, 
35% în 1999 şi 25% în 2003 dintre jurnalişti nu consideră purtătorii 
de cuvânt o sursă credibilă de informații); nu trebuie uitat că perioada 
1997 - 2003 a fost una marcată de nenumărate crize (politice, bancare, 
industriale, sociale, internaţionale etc.), când jurnaliștii nu au reuşit să 
obțină decât parţial informaţiile dorite de la reprezentanții 
departamentelor de comunicare cu presa: această experienţă le-a 
întărit convingerea (oricum bine fixată în ideologia breslei) că 
relaţioniştii nu difuzează informaţiile cerute în momentele de criză. 

Numărul jurnaliştilor care declară că relaţia cu purtătorii de 
cuvânt este una conflictuală a scăzut de la 72% la 20% şi, respectiv, 27, 
5% dintre cei chestionați; totuşi, 45%, 54% şi, respectiv, 65% susţin și 
ideea contrară, afirmând, implicit, că această relaţie este una de 
colaborare; este evident că reprezentanţii jurnaliștilor manifestă 
atitudini ambigue, determinate, probabil, de calitatea experienţelor 
personale cu specialiştii în relații publice. 

Deși au o atitudine mai degrabă neutră ori chiar pozitivă față de 
purtătorii de cuvânt şi deşi se consideră bine ori parțial informaţi de 
către birourile de presă, majoritatea jurnaliștilor susțin că specialiștii 
în relațiile publice nu își îndeplinesc sarcinile de serviciu (numai 12% 
în 1997, 28% în 1999 şi 41, 7% în 2003) conform modelului ideal, 
definit tot de jurnaliști (întrebarea nr. 2). 

3. Imaginea jurnaliștilor în mediile specialiștilor din relaţiile 
publice 

3.1. Prezentarea răspunsurilor la chestionare 

Pentru a vedea care este părerea purtătorilor de cuvânt asupra 
relației lor cu presa, în general, și cu ziariștii cu care colaborează, în 
particular, în 1997 au fost distribuite chestionare la care au răspuns 40 
de specialişti din acest domeniu. Aceştia lucrau în instituţii 
guvernamentale, la firme particulare şi în organizații 


nonguvernamentale. În cercetarea din 1999 au fost trimise 
chestionare către aceleași categorii de specialiști în relaţiile publice și 
au fost primite 54 de chestionare corect completate, în 2003 au fost 
chestionați 40 de specialiști în relaţiile publice din firme comerciale 
sau instituții publice. 

Cercetarea a fost îngreunată de faptul că nu dispunem de o 
bancă de date care să ofere informații referitoare la specialiștii în 
relații publice sau la departamentele ori birourile de presă existente. 
Din această cauză, nu putem spune că studiul a fost efectuat pe un 
eşantion reprezentativ, dar considerăm că au fost alese instituţii care 
au o activitate intensă de comunicare cu presa şi specialiști cunoscuți, 
astfel încât datele obţinute să aibă cât mai multă relevanţă. 

1. Cum evaluaţi comunicarea organizaţiei dvs. cu presa? 


1999 
03 


Nesatisfă 
cătoare 

Satisfăcă 
toare 

Bună 

Foarte 24% (3% nu se 
bună pronunţă) % 


2. Cum definiţi relaţiile biroului de presă din organizația dvs. cu 
mass-media? 


De 
cooperare 

Neutr 
e 

De 


3. In ce măsură consideraţi că relaționiștii sunt dependenţi de 


mass-media? 
19 1999 20 
97 03 


În foarte 40 40% 50 
mare măsură % % 


măsură % % 
măsură % pronunţă % 


4. În ce măsură consideraţi că jurnaliştii sunt dependenţi de 


relațiile publice? 
97 03 
În foarte 45 40 
mare măsură % % 
măsură % 5% 
măsură % pronunță) 5% 


5. Ce aşteptaţi de la jurnaliști pentru o bună colaborare? (puteau 
fi alese mai multe variante) 

— 1997: 25% - profesionalism; 25% - informare corectă; 15% 
- înțelegere a specificului muncii relaționiștilor; 12% - obiectivitate; 
22% - calități umane precum deschiderea, răbdarea, onestitatea, 
bunul-simţ etc. 

— 1999: 33% - comportament etic; 24% - prezentarea corectă 
a faptelor; 20% - obiectivitate; 18% - cunoașterea specificului 
activităților din relaţii publice; 16% - cunoaşterea specificului muncii 
relaționiștilor; 16% - profesionalism; 

— 2003: 40% - seriozitate; 22, 5% - fair-play; 17, 5%- 
imparțialitate; 15% - profesionalism; 12, 5% - redarea cu exactitate a 
informaţiilor primite; 12, 5 % - mai multă înțelegere; 10%- 
competență; 10% - să răspundă la invitaţiile relaționiștilor; 7, 
5%osinceritate. 

6. Ce le reproşați jurnaliştilor? (puteau fi alese mai multe 
variante) 

— 1997: 30% - lipsa de profesionalism (slaba pregătire în 
domeniu); 50% - goana după senzațional; 10% - părtinire politică; 
10% - forțarea interpretărilor unor ştiri şi tendința spre speculații; 


— 1999: 37% - lipsa de profesionalism; 18% - lipsa de etică; 
14% - goana după senzațional; 14% - neîncrederea în relațiile publice; 
9% - incorectitudine; 10% - necunoașterea specificului muncii din 
relațiile publice; 

— 2003: 37, 5% - accentul pe senzaţional; 32, 5% - 
neverificarea informaţiei; 20% - subiectivism; 20% - nimic; 12, 5%- 
lipsa de consecvență; 7, 5% - dezechilibru în redarea informaţiei; 5% - 
distorsionarea informației. 

7. Care este cheia câștigării credibilităţii în fața specialiştilor? 
(puteau fi alese mai multe variante) 

— 1997: 75% - comportament deschis și sincer, transparenţă; 
10% - profesionalismul; 10% - puterea de convingere, concizia 
exprimării; 5 % - să nu minţi niciodată; 

— 1999: 33% - informarea corectă; 24% - promptitudinea în 
difuzarea informațiilor; 18% - competenţa; 18% - sinceritatea; 18 %- 
bunele relaţii cu jurnaliștii; 

— 2003: 73% - seriozitatea şi sinceritatea; 30% - informarea 
corectă; 12% - informaţia oferită nepreferenţial; 15% - promptitudine 
în oferirea informațiilor. 

8. Care sunt, în opinia dvs., cauzele pentru care unii jurnaliști nu 
au încredere în relațiile publice? (puteau fi alese mai multe variante) 

— 1997: 45 % - tendinţa acestora de a prezenta numai partea 
pozitivă a lucrurilor; 20% - insuficienta cunoaştere de către jurnalişti 
a domeniului relaţiilor publice și a activităților purtătorilor de cuvânt; 
10% - teama de manipulare; 10% - lipsa unui limbaj comun; 
5%tratarea preferenţială a jurnaliştilor; 

— 1999: 22% - blocarea comunicării; 16% - insuficienta 
cunoaştere de către jurnaliști a domeniului relaţiilor publice și a 
activităților purtătorilor de cuvânt; 11 % - teama de manipulare; 11 % 
- lipsa de profesionalism a relaționiștilor; 9% - lipsa de transparenţă; 
7% - neîncrederea în relaţiile publice; 5 % - neîncrederea în 
informaţia oficială; 

— 2003: 52% - lipsa de profesionalism a relaţioniştilor (lipsa 
de promptitudine, informare preferenţială, lipsa de amabilitate etc.); 
30 % - prejudecata că relaționiştii prezintă doar informații în favoarea 
instituției pe care o reprezintă; 20% - jurnaliştii au încredere în 
relaționiști; 10% - lipsa de cultură a jurnaliștilor care nu cunosc 
specificul muncii din relaţiile publice. 


9. V-aţi simţit vreodată vinovat descoperind că organizaţia pe 
care o reprezentaţi nu se bucură de încrederea jurnaliștilor? 


Nu 
răspund 

Între cauze: eșecul din lipsă de timp sau de abilitate în a stabili o 
comunicare bună cu presa; lipsa de transparenţă; promovarea unor 
imagini neadevărate despre instituție; neprofesionalismul jurnaliștilor; 
neconcordanţe în versiunile prezentate de departamentul de relaţii 
publice; strategii de promovare care nu erau bine puse la punct. 

10. Credeţi că activitatea jurnaliștilor vă ajută la transmiterea 
mesajului către public sau vă afectează munca prezentând distorsionat 
mesajul dvs? 


Ajută la 
transmiterea mesajului 
către public 

Afectează munca 
prezentând  distorsionat|pronunţă) 
mesajul 

3.2. Concluzii 

Din răspunsurile specialiștilor în relații publice reiese că, în 
decursul celor 6 ani, comunicarea cu presa s-a îmbunătățit simțitor: 
marea majoritate consideră că organizaţia pe care o reprezintă are 
relații bune şi foarte bune de comunicare cu presa (40% și 30% în 
1997, 40% şi 24% în 1999, 67, 5% şi 20% în 2003); în plus, 
majoritatea definesc relaţiile dintre biroul de presă al organizației pe 
care o reprezintă și mass-media drept una de cooperare (75% în 1997 
şi 1999, 90% în 2003) şi exclud existenţa vreunei relaţii de conflict. De 
aici s-ar putea deduce că între jurnaliști şi relaționişti ar trebui să 
existe o atmosferă de încredere şi colaborare. Dificultăţile apar atunci 


când cei din relaţiile publice trebuie să definească valorile și mijloacele 
prin care se pot atinge asemenea obiective. Răspunsurile la întrebările 
deschise oferă o mare varietate terminologică, pe care cu greu am 
reușit să o aducem la un inventar coerent de cuvinte-cheie. De multe 
ori, aceşti termeni se suprapun parţial (profesionalismul în jurnalism 
implică obiectivitatea și prezentarea corectă a faptelor - vezi 
întrebarea nr. 5); de asemenea, din 1997 până în 2003, au apărut noi 
termeni și noi valori, care s-au impus în modul de a judeca al 
relaționiștilor: acest fapt face mai dificilă compararea şi evaluarea 
datelor. 

Majoritatea celor chestionațţi susțin că la baza acestei relații de 
încredere ar trebui să stea: comportamentul sincer (75% în 1997 și 
73% în 2003), profesionalismul sau competenţa (10% în 1997 şi 18% 
în 1999), calitatea transmiterii informaţiilor (10% în 1997, 33% în 
1999, 30% în 2003). Totuşi, cei din relaţiile publice sunt conştienţi că 
prestigiul lor este afectat de: insuficienta cunoaştere de către jurnalişti 
a specificului muncii din relațiile publice (20% în 1997, 16% în 1999, 
10% în 2003), teama de manipulare (10% în 1997 şi 11% în 1999), 
precum şi de convingerea ziariştilor că relaționiștii prezintă numai 
laturile bune ale activității organizaţiei lor (45% în 1997 şi 30% în 
2003), blocarea comunicării (22% în 1999), lipsa unui limbaj comun 
(10% în 1997), lipsa de profesionalism a relaționiștilor (11 % în 1999 
şi 52% în 2003). Majoritatea valorilor enumerate reprezintă deficienţe 
elementere ale muncii din relaţiile publice; faptul că relaționiștii sunt 
conștienți de ele este pozitiv; pe de altă parte, incapacitatea lor de a 
corecta lipsuri pe care le pot defini destul de clar nu poate decât să ne 
surprindă. De asemenea, relaționiștii care se declară vinovaţi pentru 
unele eșecuri ale comunicării cu presa pun pe primul plan 
semiprofesionalismul, comunicarea ineficientă în interiorul 
organizației, dificultatea creării unui climat de încredere în relaţiile cu 
presa. Această autoevaluare pune sub semnul întrebării capacitatea lor 
de a-şi consilia în mod eficient conducătorii și de a-i convinge să 
permită transmiterea în mod corect, nedeformat a informațiilor. 

Relaționiștii sunt conştienţi de importanţa presei în atingerea 
obiectivelor de comunicare pe care și le propun; astfel, 65% (în 1997), 
98% (în 1999) şi 100% (în 2003) consideră că specialiştii în relaţiile 
publice depind în foarte mare și în mare măsură de activitatea presei. 
Este drept însă că relaționiștii susțin că şi jurnaliștii depind de munca 


lor (95 % în mare și foarte mare măsură, în 1997, 84% în mare şi 
foarte mare măsură, în 1999, 100% în mare și foarte mare măsură în 
2003). De asemenea, ei afirmă că jurnaliștii ajută la transmiterea 
mesajelor (65 % în 1997, 98% în 1999, 100% în 2003), dar recunosc 
(adeseori simultan) și faptul că jurnaliștii distorsionează mesajele 
(27% în 1997 şi 28% în 1999). Din răspunsurile date putem deduce că 
specialiştii în relații publice ştiu că depind de calitatea actului 
jurnalistic și, în consecință, se simt mai vulnerabili. De aceea, ei sunt de 
părere că vinovăția aparține în mai mare măsură comportamentului 
ziariştilor și în mai mică măsură propriilor neîmpliniri - ceea ce ar 
putea explica numărul tot mai mare (45% în 1997, 52% în 1999 şi 
90% în 2003) al celor ce declară că nu se simt vinovaţi pentru faptul că 
organizația pe care o reprezintă nu se bucură de încrederea 
jurnaliștilor. 

Relaționiștii le reproșează jurnaliştilor lipsa de profesionalism 
(30% în 1997 şi 37% în 1999), goana după senzaţional (50% în 1997 
şi 37, 5% în 2003), incorectitudinea şi subiectivismul (10% în 1997, 
9% în 1999, 20% în 2003), precum și lipsa de etică (18% în 1999, 7, 
5% în 2003) etc. Aceste reproșuri corespund, în negativ, valorilor pe 
care specialiștii în relații publice ar dori să le regăsească în 
comportamentul jurnaliștilor: capacitatea de a transmite corect 
informaţiile (25% în 1997, 24% în 1999, 12, 5% în 2003), obiectivitate 
(12% în 1997, 20% în 1999, 17, 5% în 2003), profesionalism (25% în 
1997, 16% în 1999 şi 15% în 2003), înţelegerea specificului muncii 
relaționiştilor (15% în 1997 şi 16% în 1999) etc. Din corelarea celor 
două seturi de chestiuni se deduce faptul că specialiștii în relaţii 
publice cred că jurnaliștii nu au un comportament profesionist, că nu 
preiau şi nu difuzează în mod obiectiv informaţiile furnizate, că le 
distorsionează pentru a le face să corespundă modelului senzaționalist 
de știre pe care îl au în minte. 

În aceste condiţii, este evident că e foarte greu ca o relaţie de 
colaborare bazată pe încredere să se dezvolte, deoarece reprezentanții 
relațiilor publice se simt trădați de modul în care ziariștii 
„prelucrează” și transformă informaţiile pe care le-au primit de la 
departamentele de comunicare cu presa. Ceea ce creează o situație de 
incertitudine (în ceea ce priveşte eficiența actului de comunicare cu 
publicul specific, prin intermediul mass-media). 

4. Sinteză 


Studiul de față arată că, prin valorile declarate, jurnaliștii și 
specialiştii români în relații publice exprimă atitudini asemănătoare cu 
cele exprimate de colegii lor din țări în care aceste două profesii au o 
tradiție mai îndelungată. Ceea ce arată faptul că cele două profesii au 
reușit, în perioada postcomunistă, să asimileze (cel puţin la nivel 
declarativ) o parte din limbajul şi valorile culturii profesionale 
dezvoltate în țările democratice. 

În acelaşi timp, contradicţiile care marchează declaraţiile 
jurnaliștilor ne arată că cei chestionaţi sunt marcați de lipsa de 
experiență şi de o anumită confuzie în ceea ce priveşte atribuţiile lor și 
cele ale partenerului de comunicare. Pe de altă parte, limbajul vag prin 
care cei ce lucrează în relațiile publice își definesc aşteptările și 
exigenţele arată că nu s-au fixat deocamdată conceptele, procedurile 
de lucru şi constructele teoretice specifice acestei profesii. 

În condiţiile în care fiecare categorie profesională formulează 
aprecieri critice la adresa celeilalte, este greu să se stabilească un 
climat de încredere și respect profesional. Drept urmare, elementele 
componente ale negocierii și ale schimburilor cotidiene sunt 
permanent tulburate, făcând să domine mai mult notele de conflict şi 
neîncredere, în defavoarea celor de cooperare. 

Pe de altă parte, această cercetare arată că se simte, în general, 
lipsa unei educaţii adecvate a jurnaliștilor în legătură cu specificul 
activităților de relaţii publice. Acest deficit poate fi înlăturat prin 
includerea în programele facultăților de jurnalism a unor cursuri 
referitoare la caracteristicile relațiilor publice; de asemenea, este 
necesară o campanie a specialiștilor în relaţiile publice pentru 
promovarea acestui domeniu și eliminarea percepţiilor greșite care 
apar în cultura jurnalistică. Faptul (relevat de toate cercetările) că 
jurnaliștii au o părere mai bună despre relaţioniștii cu care intră mai 
des în contact sugerează necesitatea unui comportament profesional și 
moral al fiecărui specialist în relațiile publice, astfel încât aceste valori 
pozitive să se reflecte şi asupra percepției domeniului relaţiilor publice, 
în ansamblul său. De asemenea, sperăm ca prin cartea de față și prin 
celelalte titluri din colecția „Relaţii publice şi publicitate” să putem 
contribui la profesionalizarea celor care lucrează în relațiile publice 
sau mass-media. 

RELAȚIILE CU PRESA 

Pentru a realiza o comunicare bună cu mass-media, specialiștii 


în relaţii publice trebuie să cunoască specificul sistemului mass-media 
şi să se adapteze acestuia. Astfel, mesajul trebuie să fie adecvat 
suportului mediatic, iar stilul în care este elaborat trebuie să 
corespundă principiilor generale ale scriiturii jurnalistice. Practicienii 
din acest domeniu trebuie să stabilească relații personale bune, bazate 
pe respect reciproc, cu oamenii din mass-media. Ei trebuie să fie 
capabili să le furnizeze informații, idei, perspective inedite asupra unui 
subiect de actualitate; totodată, ei trebuie să fie capabili să reziste 
presiunilor presei şi să nu furnizeze informaţii neverificate, materiale 
care nu au fost discutate şi aprobate de conducerea organizaţiei sau 
opinii neacoperite de fapte. 

1. Avantajele și dezavantajele diferitelor suporturi mediatice 

Din perspectiva obiectivelor şi tehnicilor de comunicare cu 
presa, diferitele tipuri de mass-media prezintă avantaje (şi 
dezavantaje) specifice. Adunând datele din mai multe asemenea studii 
(S.W. Dunn, 1986, pp. 300 - 302; D.L. Wilcox etalii, 1992, pp. 266 - 290; 
D. Newsom etalii, 1993, pp. 349 - 351; K. Tucker etalii, 1994, pp. 100 - 
102, 145 - 149; T. Hunt, J.E. Grunig, 1994, pp. 137 - 141, 157 - 161; 
S.M. Cutlip etalii, 1994, pp. 280 - 299), ajungem la următoarea sinteză: 

a) Ziarele cotidiene au următoarele avantaje: 

— Sunt o sursă importantă de prestigiu; apariția unui material 
despre o organizaţie într-un cotidian care beneficiază de o distribuţie 
largă şi de credibilitate întărește reputaţia unei organizaţii; 

— Asigură distribuţia informaţiei pe o arie geografică mare și în 
medii sociale diverse; 

— Reprezintă bunuri dorite şi achiziționate selectiv (în antiteză 
cu programele audiovizuale, care ne invadează în flux continuu, 
indistinct, adeseori independent de voinţa sau aspiraţiile noastre): 
„Oamenii cumpără ziarul pentru că doresc acest produs, nu pentru că 
sunt obligați să o facă. (...) Ziarele sunt citite atunci când cititorul 
doreşte să o facă, de obicei în timpul liber, ca o formă de relaxare, în 
contrast cu programele audiovizuale, în care un program pierdut nu 
mai poate fi revăzut la dorință” (S.M. Cutlip, 1994, p. 284). Această 
caracteristică face ca interesul pentru și atenţia în timpul consumului 
de ziare să fie mai mari decât în cazul altor mass-media; 

— Permit prezentarea informaţiei în forme grafice şi tipografice 
atractive; 

—  Garantează prezentarea informației în condiții de 


profesionalism şi exigență. 

b) Presa scrisă cotidiană are însă şi unele dezavantaje: 

— Știrile din ziare au „viață” scurtă: informația pe care ele o 
conţin nu este accesibilă decât o singură zi; 

— Spaţiul acordat ştirilor este din ce în ce mai mic; cercetările 
arată că, din cauza reducerii numărului de cititori şi a creșterii 
costurilor de producție şi distribuţie, ziarele trebuie să aloce, pentru a 
se rentabiliza, tot mai mult spațiu reclamelor și anunţurilor (în SUA, 
acestea acoperă 2/3 din suprafaţa unui ziar); din această cauză, 
disponibilitatea lor de a prelua informaţii despre evenimentele (de 
obicei puţin ieşite din comun) din viața diferitelor organizaţii este mult 
redusă; 

— Lectura cotidianelor nu este egală: cititorul le consacră 
maxim 30 - 40 de minute pe zi, dar cu maxime și minime ale gradului 
de concentrare; în plus, el nu citește toate paginile și rubricile (studiile 
de specialitate susțin că spaţiul citit este numai 1/4 din tot spaţiul 
tipărit), ci numai pe acelea care îl interesează sau cu care s-a obişnuit. 

c) Publicaţiile cu apariții săptămânale sau lunare au ca avantaje: 

—  Selectivitatea: aceste publicaţii au publicuri-țintă bine 
determinate, fapt ce permite direcționarea informațiilor către acele 
segmente care sunt direct vizate de mesajul organizaţiei; în plus, unele 
săptămânale sunt citite îndeosebi de persoanele influente din 
diferitele medii sociale („liderii de opinie”), ceea ce amplifică șansa ca 
mesajul să pătrundă în acele medii: în aceste cazuri, credibilitatea 
mesajului este întărită de credibilitatea oferită de persoana care îl 
prezintă, îl explică sau îl recomandă celorlalți membri ai grupului său; 

— Durata mare de viaţă a unei informaţii: deoarece cititorul nu 
epuizează publicația dintr-o singură lectură, revenind de mai multe ori 
asupra ei, o informație are mai multe șanse de a fi identificată și 
memorată; 

— Prestigiul și credibilitatea (în special în cazul publicaţiilor de 
informare şi analiză, în antiteză cu cele de divertisment); 

— Nevoia de informaţii și subiecte interesante: multe asemenea 
publicaţii au echipe redacționale mici, care preiau teme și idei din 
celelalte mass-media şi publică numeroase materiale realizate de 
colaboratori; pentru acestea, documentele, textele și ideile oferite de 
birourile de presă pot fi puncte de plecare utile pentru articole sau 
investigaţii; acest lucru este şi mai important pentru publicaţiile 


specializate, confruntate cu o arie redusă de teme: ele știu că 
organizaţiile de profil posedă o experiență bogată, generează 
evenimente interesante și sunt surse utile de informare; 

— Prezentarea grafică atractivă. 

d) Publicaţiile săptămânale și lunare prezintă însă următoarele 
dezavantaje: 

— Întârzierea în distribuţia unei informaţii: datorită 
intervalelor mai mari dintre apariţii, ele nu pot difuza informaţia 
imediat, ci la anumite distanţe față de momentul în care ea a fost 
trimisă la redacţie; 

—  Rigiditatea în termeni de spaţiu (macheta și rubricația 
acestor publicații sunt extrem de riguroase, astfel încât informaţiile nu 
pot fi plasate decât în anumite pagini) şi de deadline (din cauza 
complexității producerii lor, ele au termene-limită fixe pentru 
acceptarea unor materiale și nu primesc decât în condiţii excepționale 
informaţii de ultimă oră); 

— Tendinţa de a nu publica direct comunicatele şi celelalte 
materiale: coordonatorii acestor reviste preferă să preia informaţia 
(dacă este interesantă) şi să ceară unui jurnalist să dezvolte, pornind 
de la ea, un material mai amplu (reportaj, anchetă, portret, interviu 
etc.). 

e) Datorită numeroaselor ei calități, televiziunea poate avantaja 
mesajele biroului de presă prin: 

— Impactul social de amploare: în fiecare zi, îndeosebi la orele 
de mare audienţă, milioane de oameni stau în fața micului ecran, 
într-o stare de maximă atenţie și receptivitate; după K. Tucker şi 
colaboratorii săi (1994, p. 146), televiziunea este „un mediu prioritar”, 
deoarece ea este mai atractivă decât celelalte mass-media și oferă 
prestigiu şi chiar glorie celor pe care îi promovează; 

— Credibilitate: în ciuda unor derapaje recente, imaginea 
televizată păstrează forța de convingere a lucrului „văzut pe viu”; în 
cazul când mesajul este „întrupat” de discursul unui reprezentant al 
biroului de presă, care, prin profesionalismul său, reușește să aibă o 
prestație convingătoare, impactul textului este sporit de capacitatea de 
a umaniza ideile pe care o aduce imaginea acestui vorbitor; 

— Capacitate de mobilizare afectivă: televiziunea are o putere 
sporită de a emoţiona, adresându-se în primul rând dimensiunii 
afective a omului şi abia în al doilea rând disponibilităţilor sale 


reflexive. 

f) Pe de altă parte, televiziunea impune şi anumite limite legate 
de: 

— Mobilitatea telespectatorului: datorită noilor tehnologii, 
acesta poate circula cu repeziciune de la un canal la altul, ocolind 
anumite mesaje; 

— Caracterul „masificat” al audienței: datorită puterii ei de 
penetrare, televiziunea oferă audienţe largi, nespecifice, adeseori cu 
grad scăzut de interes pentru mesajele unui birou de presă; 

— Primatul imaginii în fața cuvântului: mesajele televizuale au 
tendinţa de a privilegia imaginile (îndeosebi pe cele şocante, dramatice 
sau insolite) şi de a marginaliza sau de a exclude mesajele cu un 
caracter preponderent verbal; 

— Accesul dificil: datorită atractivităţii televiziunii, ea este 
curtată de reprezentanții tuturor instituţiilor, de la cele politice la 
organizațiile nonguvernamentale; din această cauză, obținerea unui 
timp de apariţie este o operaţiune extrem de dificilă, care nu se poate 
face pe loc şi care solicită un efort complex de planificare a relaţiilor cu 
presa. 

g) în sfârşit, radioul se impune prin următoarele avantaje: 

— Receptarea rapidă: datorită condiţiilor tehnice specifice, 
mesajele transmise pe această cale ajung cu mare viteză la public, 
uneori chiar simultan cu derularea evenimentelor (transmisia „în 
direct”); 

— Personalizarea: radioul se folosește de cuvântul rostit pentru 
a transmite informațiile; el „este un mediu de comunicare de la om la 
om, care trăieşte mai ales prin conversații” (S.M. Cutlip, 1994, p. 291); 
drept urmare, comunicatele şi discursurile înregistrate sau 
participarea la un talk-show măresc puterea de convingere a mesajelor 
trimise de o organizație; 

— Ubicuitatea: radioul poate fi ascultat în cele mai diverse 
momente ale zilei, în cele mai diverse locuri și în timp ce efectuăm cele 
mai diverse activităţi; 

— Amploarea și, simultan, segmentarea audienței: datorită 
proliferării posturilor de radio, publicurile s-au împărțit între diferite 
posturi şi programe, fapt care permite direcționarea mesajelor atât 
către publicul larg, cât şi către publicurile vizate de organizaţie; 

— Promovarea dimensiunii locale: dezvoltarea micilor posturi 


de proximitate permite radioului să facă translaţia dintre problemele 
locale şi cele naționale; datorită rețelelor care leagă posturile locale de 
o unitate centrală, un eveniment ce se petrece într-o anumită zonă 
este rapid difuzat atât către audienţele locale, cât și către cele 
naționale; în plus, pe plan local, unde nu există întotdeauna un flux 
bogat de evenimente, comunicatele şi celelalte informaţii transmise de 
birourile de presă pot oferi subiecte care devin materiale pentru 
numeroasele buletine de știri pe care acestea trebuie să le realizeze 
zilnic. 

h) în schimb, radioul are şi câteva dezavantaje: 

— Perisabilitatea mesajelor: caracterul imaterial al acestora și 
durata mică de trecere „pe post” reduc posibilitățile de receptare a 
unor informații; 

— Durata scurtă a mesajelor: din pricina ritmului rapid de 
difuzare a celor mai variate programe, radioul nu permite distribuirea 
de texte sau interviuri de mare amploare. 

2. Ce așteaptă jurnaliștii de la practicienii în relaţii publice 

În ciuda stereotipului care propagă ideea unui conflict 
permanent între jurnaliști şi comunicatori, cele două profesii nu se află 
în conflict, ci în relaţii de cooperare. 

Specialiştii în relaţii publice au nevoie de jurnaliști pentru a 
putea pune în circulație mesajele şi informaţiile pe care doresc să le 
transmită publicului lor; jurnaliştii au nevoie de aceştia pentru a putea 
ajunge mai repede la surse, pentru a beneficia de informații verificate 
şi de materiale de presă elaborate conform standardelor jurnalistice, 
materiale ce pot fi incluse în paginile sau în programele presei fără a 
necesita mari eforturi de documentare, verificare, scriere. După J. 
Charron (1991, p. 174), relaţiile dintre cele două profesii se bazează pe 
„procese de schimb și cooperare”. Astfel, „pe de o parte, jurnalistul are 
nevoie de surse pentru a-şi face meseria, dar, pe de altă parte, el este 
reticent față de sursa care, teoretic, ar putea să-l manipuleze - cu atât 
mai mult dacă această sursă este un profesionist (specialistul în relaţii 
publice) ce posedă o competenţă specifică. La rândul ei, sursa are 
nevoie de jurnalist, pe care nu îl poate ocoli, dar se teme de reacţiile lui, 
nu are încredere în modul în care jurnalistul va transmite publicului 
mesajul ei. Putem asimila relaţia dintre jurnalist și surse unui joc în 
care se intersectează conflictul și cooperarea” (idem, p. 175). 

Cooperarea se bazează întotdeauna pe încredere și pe respect 


reciproc, adică pe recunoaşterea profesionalismului partenerului. Ca 
să-l convingă pe jurnalist să vadă în el un partener de muncă, 
reprezentantul biroului de presă trebuie să dea dovadă de flexibilitate, 
adaptându-se la solicitările profesionale ale acestuia. 

Sintetizând rezultatele mai multor cercetări (J. Deschepper, 
1990; E. Dupuy, Y. Cântas, 1990; B. Dagenais, 1990), putem spune că 
jurnaliștii așteaptă ca reprezentantul biroului de presă să aibă 
următoarele calităţi: 

a) să aibă uşurinţa comunicării și a relaţiilor sociale (să fie 
sociabil, răbdător, afabil, neinhibat, sincer); 

b) să aibă uşurinţa exprimării scrise şi orale; 

c) să aibă memorie bună, capacitate de sinteză şi analiză; 

d) să fie un bun organizator, să ştie să evalueze rapid o situaţie 
şi să ia imediat decizii, fără a tergiversa răspunsul în așteptarea unor 
aprobări de la conducerea organizaţiei; 

e) să aibă multă putere de muncă, adaptându-se orarelor 
neregulate ale jurnaliștilor; 

f) să cunoască bine lumea presei și să înțeleagă modul ei de 
funcționare; să cunoască jurnaliștii și exigenţele lor profesionale; 

g) să cunoască bine organizația pe care o reprezintă pentru a 
putea furniza oricând informaţiile solicitate; să cunoască bine 
subiectele pe care le prezintă; 

h) să aibă simţul „știrii”, să fie capabil să discearnă acele 
evenimente, procese sau situații care pot fi interesante pentru 
jurnaliști; 

I) să fie capabil să intermedieze între presă și organizaţie, fără a 
deveni un ecran impenetrabil, fără a bloca accesul jurnaliștilor la 
sursele de informare (lideri ai organizaţiei, bănci de date, locuri și 
persoane etc.); 

j) să aibă o formaţie profesională adecvată, dobândită fie prin 
studii de profil, fie prin experienţă într-un departament de relații 
publice reprezentativ. 

Desigur, suma acestor calități se regăseşte mai greu în 
aptitudinile şi în comportamentul unei singure persoane. Biroul de 
presă este însă o echipă în care disponibilitățile și resursele fiecărui 
specialist trebuie asamblate într-un tot unitar, în plus, experiența 
dobândită prin relațiile constante cu jurnaliștii şi efortul de 
autoperfecționare pot contribui la atingerea unor performanţe în 


măsură să răspundă așteptărilor (profesionale) ale reprezentanților 
mass-media și să ajute la reușita diverselor iniţiative de comunicare cu 
presa. 

ORGANIZAREA BIROULUI DE PRESĂ 

1. Misiune și obiective 

Biroul de presă este un departament din cadrul unei organizații, 
care are ca sarcină principală stabilirea şi menţinerea relațiilor de 
comunicare dintre organizaţie şi mass-media. În marile organizaţii, 
biroul de presă e o secție din cadrul departamentului de relații publice; 
ierarhic, el este subordonat direct şefului departamentului de relații 
publice, care, la rândul său, se subordonează direct conducătorului 
instituției, în organizaţiile mai mici, în care nu există un departament 
de relaţii publice, șeful biroului de presă va fi subordonat direct 
conducerii instituției. Această poziţie, în partea superioară a ierarhiei 
organizației, este necesară deoarece şeful biroului de presă trebuie: 

— Să ştie tot ce se întâmplă sau se va întâmpla important în 
organizație, pentru a putea reacționa rapid și corect în cazul în care 
presa solicită anumite informaţii; 

— Să poată urmări şi chiar prevedea evoluţia unor evenimente 
majore, îndeosebi a celor cu potențial de criză; 

— Să cunoască deciziile luate de conducere şi să poată contribui 
la orientarea lor corectă din perspectiva impactului lor 
comunicaţional; 

— Să poată obține cooperarea permanentă a personalului din 
diferitele departamente ale organizaţiei, să aibă o poziţie ierarhică 
suficient de importantă pentru a nu fi blocat în activitatea sa de 
diferitele cadre de conducere de pe eşaloanele intermediare; 

— Să evite dependenţa celor care lucrează în biroul de presă de 
serviciile de marketing sau de publicitate. 

Deseori se afirmă, în mod greşit, că obiectivul principal al 
biroului de presă este acela de a face să se vorbească despre 
organizație în mass-media sau, mai rău, să contribuie la promovarea, 
chiar la vânzarea produselor și serviciilor acesteia, în realitate, biroul 
de presă are o misiune specifică, bine definită de tradiția profesiei şi 
bine precizată în lucrările de specialitate. J. Deschepper (1990, p. 9) 
oferă cea mai clară sinteză a dezbaterilor privind rolul biroului de 
presă, identificând două obiective majore pe care și le poate fixa un 
birou de presă: 


— Să stabilească și să întrețină o bună legătură cu presa, în 
beneficiul organizaţiei pe care o reprezintă; această activitate are ca 
scop difuzarea imaginii instituţiei în rândul publicului său, crearea 
unui climat de înțelegere și colaborare între organizație şi presă, 
satisfacerea nevoilor de informare a presei şi a publicului; 

— Să informeze organizația asupra a ceea ce se afirmă în presă, 
în legătură cu activităţile ei sau cu alte aspecte care pot interesa ori 
influența organizaţia. 

2. Activităţi specifice 

Pentru a duce la îndeplinire aceste obiective generale, biroul de 
presă trebuie să organizeze un ansamblu complex de activități. 

2.1. Căutarea și selectarea informațiilor în interiorul organizaţiei 

După cum subliniază C. Schneider (1990, p. 116), căutarea și 
selectarea informaţiilor reprezintă o „activitate fundamentală, pe care 
se bazează existenţa și întreaga activitate a biroului de presă”. Fără a 
avea un capital de informaţii, mereu împrospătat, acesta nu își va 
putea atinge obiectivele, deoarece nu va avea ce să comunice presei. 
Cei care dețin diverse informaţii (de obicei, responsabilii diferitelor 
departamente ale organizaţiei) nu se grăbesc să le transmită biroului 
de presă, deoarece nu ştiu dacă acestea pot fi interesante pentru 
mass-media; pe de altă parte, biroul de presă nu poate deţine toate 
informaţiile legate de viața de zi cu zi a organizaţiei, deoarece membrii 
săi nu pot fi prezenţi în același timp peste tot, în toate departamentele 
organizaţiei, în felul acesta se explică necesitatea unei activități 
consecvente de descoperire, selectare și verificare a informațiilor. 
Această activitate trebuie făcută cu mult profesionalism, întrucât nu 
orice informaţie este relevantă pentru specificul organizaţiei, altfel 
spus, nu orice informaţie prezintă interes pentru presă. 

De exemplu, în cazul unei organizaţii economice (întreprindere) 
există mai multe tipuri de informaţii care ar putea prezenta interes: 

a) în cadrul general al întreprinderii: 

— Declaraţiile de principiu ale conducătorilor întreprinderii; 

— Participarea lor la diferite manifestări publice; 

— Declaraţiile referitoare la întreprindere ale unor 
personalităţi; 

— Prezenţa unor personalități la diverse manifestări organizate 
de întreprindere; 

— Acorduri, fuziuni, luarea sub control a altor întreprinderi; 


— Diversificarea gamei de produse; 

— Inaugurarea unor noi unități de producţie; 

— Bilanţuri şi analize financiare; 

b) în cadrul politicii interne a întreprinderii: 

— Acorduri cu sindicatele; 

— Măsuri sociale puse în aplicare; 

— Diverse iniţiative referitoare la viața culturală sau sportivă; 

c) în cadrul politicii tehnologice a întreprinderii: 

— Eforturi în domeniul cercetării; rezultatele obținute; 

— Cumpărarea sau cedarea de brevete, apariția de noi 
materiale, de noi utilaje; 

— Teste tehnice efectuate; 

d) în cadrul politicii comerciale a întreprinderii: 

— Deschiderea de noi pieţe; 

— Evoluţia vânzărilor; 

— Creşterea numărului de puncte de desfacere; 

— Apariţia de produse sau servicii noi; 

— Rezultatele activității de export (vezi C. Schneider, 1990, pp. 
116 - 117). 

Aceasta e doar o listă orientativă; este însă de datoria biroului 
de presă dintr-o întreprindere să definească toate sferele de interes și 
să găsească toate informaţiile care ar putea fi necesare uneia sau alteia 
dintre categoriile de public ale organizaţiei respective. 

După ce a adunat o mare cantitate de informaţii, biroul de presă 
va trece la evaluarea lor și la selectarea celor pe care le consideră 
interesante; pentru fiecare informaţie se va stabili modalitatea cea mai 
eficientă de difuzare. Astfel, o informaţie minoră din perspectiva 
generală (adică pentru presa națională) poate fi de mare interes 
într-un plan particular (adică pentru presa locală sau specializată). O 
informaţie poate fi greu de valorizat în presa scrisă (nu se constituie 
într-o narațiune de amploare), dar poate avea un potenţial sporit 
pentru radio sau televiziune. 

Cea mai bună metodă de a obţine informaţii constă în a le 
explica tuturor persoanelor din organizaţie considerate potenţiale 
deținătoare de informaţii scopul urmărit de biroul de presă, metodele 
sale de lucru, rezultatele care ar putea fi obținute prin difuzarea 
regulată a informaţiei către presă. Nu trebuie să uităm, de fiecare dată 
când o informaţie a fost obţinută prin contribuţia unui membru al 


organizației, să-i arătăm celui care ne-a furnizat-o cum a fost folosită, 
cum a reacționat presa şi ce repercusiuni a avut acest fapt asupra 
organizației, în felul acesta, cel care a furnizat informația va fi convins 
că a participat direct la rezultatele obținute prin difuzarea ei în presă. 

2.2. Crearea și reactualizarea documentelor de bază referitoare 
la organizaţie 

Un birou de presă trebuie să fie capabil să răspundă, în orice 
moment, cerințelor jurnaliştilor, adică să fie capabil să furnizeze la 
timp o documentație de calitate. De aceea, el trebuie să dispună de o 
bază de date (texte, statistici, grafice şi fotografii) cât mai bogată și mai 
operațională. Rămânând la cazul, citat anterior, al unei organizaţii 
economice, iată o listă standard a elementelor care ar putea oferi 
banca de date a unei întreprinderi: 

— Statistici (pe ultimii 3 ani) referitoare la producție, vânzări, 
exporturi, cifre de afaceri, beneficii, fluctuații de personal, investiţii etc. 

— Date referitoare la produse, la calităţile lor, la preţuri; 

— Informații cu privire la evoluția organizaţiei (etapele 
importante); 

— Date despre conducătorii organizației (biografii, fotografii); 

— [Informații referitoare la locul organizaţiei în mediul 
profesional; 

— Date cu privire la proiectele de viitor (cele care pot fi făcute 
publice); 

— Principalele luări de poziţie ale conducerii cu privire la 
problemele generale (economice, sociale, politice etc.) care intră în 
sfera de interes a organizaţiei. 

La toate acestea se adaugă o fototecă bine organizată, conținând 
fotografii ce prezintă sediul organizaţiei, secțiile de producţie, 
produsele, liderii şi diverșii angajaţi, personalităţile care au vizitat 
întreprinderea etc. 

Birourile de presă ale organizaţiilor puternice dispun și de o 
videotecă, ce conţine filme despre instituția respectivă, realizate de 
profesioniști, filme care pot fi utilizate oricând de către studiourile de 
televiziune. 

O asemenea bază de date îi va ajuta pe reprezentanții biroului 
de presă ori de câte ori jurnaliştii vor solicita informaţii suplimentare; 
făcând apel la documentaţia existentă, ei vor putea să le ofere cu 
promptitudine informaţiile de care au nevoie, cu o singură condiţie: 


pentru a fi funcțională, banca de date a unei organizaţii trebuie 
actualizată permanent, indiferent de cât de ocupat este biroul de presă, 
indiferent de cât de monotonă poate părea o asemenea activitate. 

2.3. Pregătirea materialelor și organizarea manifestărilor pentru 
presă 

Informațiile culese în interiorul organizaţiei se pot transmite 
presei fie prin materiale scrise, fie cu ocazia unor manifestări create 
special pentru jurnaliști. Când vorbim despre materialele destinate 
presei ne referim, în mod deosebit, la comunicate de presă, la dosare 
de presă sau la buletine informative; evenimentele organizate de 
biroul de presă pentru ziariști, cu scopul de a difuza informaţiile 
importante despre organizaţie, sunt, în principal, conferințele de presă, 
vizitele sau voiajele de presă, seminariile sau dezbaterile. 

Informațiile sunt transmise presei cu scopul ca, prin aceasta, să 
ajungă la publicul specific al organizaţiei, în funcție de modul cum este 
prezentată, o informaţie poate să trezească sau nu interesul 
jurnaliștilor; altfel spus, valoarea de utilizare a informaţiei depinde de 
forma în care ea este transmisă; se înțelege de aici că o prezentare 
adecvată a informațiilor este un factor esenţial în efortul de difuzare a 
mesajelor organizaţiei către publicul ei. 

O informaţie trebuie să fie întotdeauna legată de un context 
(economic, financiar, politic, social, cultural); o informație poate fi însă 
raportată la mai multe contexte şi rolul biroului de presă este să-l 
găsească pe acela care o va pune mai bine în valoare, care va ajuta 
organizația să-și atingă obiectivele propuse. Pe lângă contextele 
specifice, trebuie să se țină seama și de actualitatea generală: un 
anumit unghi de atac (corespunzând exclusiv unui singur context) 
poate fi excelent la un moment dat, dar poate fi total lipsit de interes 
peste câtva timp. 

O altă condiţie importantă pentru ca informaţia să aibă succes 
este ca materialul să fie redactat în stil jurnalistic şi să fie adaptat 
tipului de presă căruia îi este destinat. Opțiunile privind strategia de 
difuzare a informațiilor se fac în funcţie de relația acestora cu publicul 
vizat: dacă ele au un grad deosebit de interes, atunci vor fi alese 
mijloacele de comunicare de masă cu rezonanţă națională și va fi 
utilizată acțiunea cu cel mai mare potențial de mobilizare a 
jurnaliștilor - conferința de presă; dacă impactul estimat este mai mic, 
se poate face apel la presa specializată sau locală (unde este cazul) şi la 


instrumentele de lucru mai puțin „solemne'”: comunicate, dosare, 
buletine de informare etc. 

2.4. Crearea de contacte individuale cu jurnaliștii 

Pentru a promova imaginea organizaţiei în rândul publicului, 
biroul de presă trebuie să facă apel la mijloacele de informare de masă: 
numai prin intermediul acestora el va reuși să transmită constant 
informaţii despre organizaţie şi să atragă cele mai diverse categorii de 
public, în acest scop, biroul trebuie să fie capabil să mențină mereu 
treaz interesul presei față de organizația pe care o reprezintă. 

Un asemenea lucru nu este posibil dacă reprezentanții biroului 
de presă nu reușesc să creeze relaţii personalizate cu reprezentanții 
presei. Partenerul lor nu este organul de presă, ci un anumit jurnalist, 
ales în funcție de tipul de informaţie care trebuie să fie distribuit. De 
aceea, reprezentanții biroului de presă trebuie să-și creeze relaţii de 
cooperare cu mai mulți jurnaliști dintr-o redacție, astfel încât să poată 
avea parteneri competenți pentru fiecare dintre multiplele aspecte pe 
care va dori să le transmită prin intermediul mass-media. O bună 
relație cu ziariștii nu înseamnă prietenie sau apropiere pe baza unor 
interese personale; ea presupune, în primul rând, calitatea de partener 
profesionalizat, altfel spus, capacitatea de a oferi informaţii complete, 
adevărate, în timp scurt și într-o formă adecvată atât stilului 
jurnalistic, cât şi trăsăturilor specifice fiecărui canal de comunicare. O 
bună relație înseamnă, totodată, capacitatea de a ajuta jurnalistul 
atunci când acesta doreşte să aibă un contact personal cu conducerea 
sau cu membrii organizaţiei ori atunci când solicită un surplus de 
documentare sau o perspectivă off the record asupra anumitor 
evenimente. 

2.5. Căutarea și selectarea informaţiilor externe 

Biroul de presă nu funcționează unilateral; el nu este numai un 
căutător de informații în interiorul organizației și un furnizor de 
informaţii, prin presă, către publicul său extern; în mod simetric, el 
este şi un căutător de informaţii importante în mediul extern 
(îndeosebi în mass-media) și un distribuitor al acestor informații în 
interiorul organizaţiei. Această activitate este cunoscută îndeosebi sub 
numele de „revistă a presei”; ea constă în urmărirea zilnică a presei, 
pentru culegerea informaţiilor distribuite de ea. În acest caz, biroul de 
presă urmăreşte două mari tipuri de informații: cele referitoare la 
organizație și cele referitoare la sferele de interes ale organizației. 


Scopul acestei activități este informarea conducerii organizației 
în legătură cu ceea ce se afirmă în presă despre instituţia în cauză; pe 
baza datelor astfel obținute, aceasta poate să-şi orienteze mai bine 
anumite decizii, să le reconsidere sau să solicite departamentului de 
relații publice să declanșeze o campanie pentru mai buna informare a 
presei. 

3. Organizarea biroului de presă 

În momentul în care o organizaţie decide să creeze un birou de 
presă, ea trebuie să ia în calcul mai multe aspecte legate de alegerea 
locului unde va fi plasat acesta, de dotarea lui și de stabilirea 
numărului de membri ai biroului şi a funcţiilor specifice fiecăruia. 

3.1. Alegerea spaţiului 

Spaţiul în care urmează să-şi desfăşoare activitatea un birou de 
presă trebuie să se afle în incinta organizaţiei și să fie situat în 
apropierea sediului conducerii (fiind direct subordonat acesteia, șeful 
biroului de presă trebuie să poată fi ușor contactat de conducere și să 
aibă acces rapid la birourile liderilor) și, în acelaşi timp, într-un loc 
accesibil jurnaliștilor. 

Nu se poate indica în mod abstract cât de mare trebuie să fie 
acest spațiu sau de câte încăperi trebuie să beneficieze un birou de 
presă; aceste aspecte sunt stabilite de fiecare organizaţie, în funcţie de 
specificul ei, mai concret, în funcție de amploarea activităților de 
comunicare cu presa şi de numărul de oameni implicaţi în aceste 
activități. Este evident însă că acest spaţiu trebuie să fie suficient de 
mare pentru ca toţi cei ce lucrează acolo să-și poată aşeza birourile şi 
dulapurile (sau rafturile) în care păstrează documentaţia în mod 
comod, fără a trăi senzaţia de înghesuială, să fie luminos, aerisit şi 
călduros. 

Dacă aceste cerințe par exagerate, nu trebuie să uităm faptul că 
biroul de presă poate fi considerat „o carte de vizită” a organizației: el 
este primul şi, poate, cel mai important loc din cadrul instituţiei în care 
jurnaliștii au acces permanent și în care își desfășoară activitatea de 
cunoaştere a organizației. Cu cât acest spațiu va arăta mai bine, cu atât 
imaginea de echilibru, bunăstare și soliditate a organizaţiei va fi mai 
pregnantă. 

3.2. Dotarea cu echipamente 

Pentru a funcționa la parametri normali de eficiență și 
profesionalism, un birou de presă trebuie să fie dotat cu un 


echipament minimal, constând în: 

— Un telefon cu număr direct (dotat şi cu fax), pentru a se 
asigura o comunicare nemediată și rapidă cu instituţiile externe în 
general şi cu jurnaliștii în particular; 

— Un telefon corelat la rețeaua interioară, pentru a se putea 
comunica rapid cu membrii organizaţiei; 

— Un calculator cu imprimantă, care va fi utilizat atât pentru 
editarea textelor, cât şi pentru crearea bazelor de date; (Numărul de 
unități din fiecare dintre aceste tipuri de echipamente va fi stabilit în 
funcție de mărimea biroului de presă, adică de numărul membrilor şi 
de suma activităților desfășurate de ei.) 

— Un copiator, care va fi folosit pentru multiplicarea 
materialelor destinate atât presei, cât şi conducerii organizației; 

— Un radiocasetofon, care va servi la ascultarea emisiunilor 
radiofonice de informare și la înregistrarea directă a acestora; de 
asemenea, el poate fi folosit la înregistrarea alocuţiunilor și 
dezbaterilor din timpul conferințelor de presă. 

Pe lângă aceste echipamente, dacă organizaţia este puternică, 
are suficiente resurse materiale și de personal și desfășoară activități 
de interes pentru categorii largi de public, se mai pot pune la dispoziţia 
biroului de presă: 

— Un televizor și un aparat video, pentru urmărirea și 
înregistrarea emisiunilor de ştiri sau altor programe cu impact asupra 
organizaţiei; 

— Un aparat de fotografiat, eventual și un mic laborator foto, 
pentru crearea bazelor de date necesare; 

— O cameră video, pentru înregistrarea unor activități (ale 
organizaţiei şi ale biroului de presă), cu elemente de studio, atunci 
când biroul îşi propune să creeze materiale video pentru uzul presei. 

3.3. Stabilirea numărului de membri și repartizarea activităţilor 

Numărul membrilor unui birou de presă depinde de mărimea 
organizației, de tipul de activităţi stabilite pentru birou și de volumul 
de activități privind comunicarea cu mass-media. 

În cadrul biroului de presă, activităţile sunt extrem de variate şi 
de aceea este necesară o repartizare judicioasă a sarcinilor, în funcție 
de specializarea fiecărui membru, în același timp, nu există lucru 
individual; totul se face în echipă, iar în situaţiile în care o anumită 
persoană devine indisponibilă (boală, concediu de odihnă, alte sarcini, 


probleme personale), oricare dintre colegii ei trebuie să fie în măsură 
să-i preia sarcinile. 

Ținând seama de tipurile de activităţi prezentate la începutul 
acestui capitol, este limpede că biroul de presă poate fi format, în 
structura sa cea mai redusă, din numai două persoane: un specialist în 
comunicarea cu presa și o secretară. J.L. Deschepper (1990, p. 18) 
arată că prezența secretarei este importantă, enumerând câteva 
activităţi care ţin exclusiv de atribuţiile acesteia: 

— Asigură permanențţa în cadrul biroului; 

— Dactilografiază materialele destinate atât presei, cât şi 
membrilor organizaţiei; 

— Efectuează o seamă de activități elementare, precum 
realizarea de  decupaje din ziare, fotocopierea documentelor, 
pregătirea dosarelor pentru presă, rezolvarea corespondenței etc. 

Celelalte activităţi, care solicită competenţe specifice, sunt 
preluate de către specialistul în relaţii publice; într-o asemenea 
organizare minimală, acesta va îndeplini atât activitățile uzuale ale 
unui reprezentant al biroului de presă, cât și pe acelea ale purtătorului 
de cuvânt. Pe măsură ce o organizaţie este mai mare, mai dezvoltată, 
problemele legate de comunicarea cu mass-media sunt mai complexe; 
de aceea, atât cerinţele de specialiști şi de programe adecvate, cât şi 
posibilitățile materiale și logistice pe care instituția le pune la 
dispoziţia lor sunt mai consistente. 

4. Membrii biroului de presă 

4.1. Selectarea membrilor 

Îndeplinirea obiectivelor pe care biroul de presă şi le propune 
depinde în chip decisiv de profesionalismul celor desemnaţi să se 
îngrijească de relația cu mass-media. De aceea, în organizarea unui 
birou de presă, cel mai dificil lucru este selectarea membrilor săi. 

Cel mai important criteriu în desemnarea unui membru al 
biroului ar trebui să fie pregătirea sa profesională (în care putem 
include formarea şi aptitudinile), în realitate însă, lucrurile nu sunt 
întotdeauna atât de simple. 

În momentul alegerii personalului, deseori se naşte întrebarea: 
„Pe cine este mai bine să alegem, pe cineva din interiorul organizaţiei 
sau pe cineva din afara ei?'. Persoanele din prima categorie au 
avantajul de a cunoaște bine organizaţia și dezavantajul de a veni din 
orizonturi profesionale diverse (economice, inginerești, juridice etc.) şi 


de a nu avea niciun fel de cunoştinţe şi experienţe legate de relaţia cu 
presa. Evident, pentru cele din a doua categorie, situaţia este simetric 
inversă. După J.L. Deschepper, „ambele variante prezintă avantaje şi 
dezavantaje” (1990, p. 12): dacă se face apel la prima soluţie, persoana 
respectivă trebuie să înveţe, din mers, totul despre comunicarea cu 
presa şi despre mediile jurnalistice; ea este astfel expusă (şi expune 
organizația) la numeroase greşeli, inerente în etapele de stăpânire 
parțială a unui domeniu; dacă se alege a doua variantă, persoana 
aleasă trebuie să încerce să cunoască rapid organizaţia, activitățile şi 
problemele ei, fapt care ar putea duce, cel puţin în primele etape ale 
activităţii, la o perspectivă incompletă și la prezentări mai puţin 
convingătoare ale instituţiei. 

Pentru că munca în cadrul biroului de presă nu se poate 
desfășura „după ureche”, pentru că ea are un specific aparte, 
specialiştii din acest domeniu susțin cu tărie că persoanele care vor 
face parte din biroul de presă trebuie să fie absolvente ale unei 
facultăți cu profil de comunicare (relații publice sau jurnalism) sau ale 
unor cursuri de specializare organizate de instituții acreditate. Pe 
lângă aceasta, ele trebuie să cunoască bine mediul jurnalistic, condiţiile 
de lucru din presă, cerinţele şi așteptările ziariştilor. Dacă este aleasă o 
persoană bine pregătită în plan profesional, care posedă abilităţile 
unui bun comunicator, există garanţia că aceasta va putea să se 
integreze rapid în organizaţie, că va şti să se facă repede cunoscută, 
apreciată și respectată de către ceilalți membri ai instituției, obținând 
astfel sprijinul lor ori de câte ori va solicita diverse informaţii pentru a 
le pune la dispoziția jurnaliștilor. 

Peste tot în lume, și implicit la noi în țară, se manifestă tendința 
de a angaja în birourile de presă o seamă de ziarişti, pe considerentul 
că au o experiență bogată în scrierea de texte şi cunosc bine lumea 
presei. Totuşi, această experiență nu este suficientă și specialiștii 
recomandă ca ei să urmeze cursuri de profil, tocmai pentru a înțelege 
diferenţele dintre cele două domenii (jurnalism şi relații publice) și 
pentru a asimila tehnicile proprii muncii din cadrul biroului de presă, 
în aceste condiţii, este evident că o persoană care nu are o pregătire de 
specialitate şi care nu are nicio anumită experienţă în acest domeniu 
nu va putea face față în mod profesional activităților specifice biroului 
de presă. 

4.2. Aptitudinile unui reprezentant al biroului de presă 


Pentru a-și putea îndeplini cu succes sarcinile și pentru a putea 
face față diverselor probleme de comunicare pe care le generează 
munca zilnică cu presa, membrii biroului de presă trebuie să posede 
anumite calități (native ori dobândite), indispensabile unui bun 
comunicator: 

— Sociabilitate: trebuie să poată stabili cu ușurință contacte 
umane, să nu fie persoane timide sau emotive; 

— Tact: trebuie să dea dovadă de răbdare, de amabilitate, de 
simțul umorului, de abilitatea de a ceda în unele privințe, de 
maleabilitate; 

— Memorie bună şi capacitatea de a reţine ușor fapte, date, 
nume, figuri etc. 

— Prezenţă de spirit, intuiție, imaginaţie în rezolvarea unor 
situații neprevăzute; 

— Rapiditate în gândire și în luarea deciziilor; 

— Capacitate de analiză și sinteză; 

— Spirit organizatoric; 

— Onestitate, corectitudine, obiectivitate; 

— Abilităţi de comunicare scrisă și orală; 

— Capacitatea de a prezenta simplu şi clar, într-un limbaj 
accesibil publicului larg, idei sau mesaje specifice diverselor domenii și 
limbaje specializate; 

— Putere de muncă și capacitatea de a fi disponibili la orice oră; 
ușurința de a se adapta programelor de muncă neregulate. 

Aceste calități se cer completate cu o cultură generală solidă, de 
cunoştinţe din domeniul ştiinţelor sociale, de stăpânirea a cel puţin 
unei limbi străine. Toate aceste însușiri pot fi calități înnăscute sau 
deprinderi dezvoltate prin muncă, perseverență şi exerciții specifice 
(vezi J. Deschepper, 1990, p. 12; C. Howard, H. Mathews, 1985, p. 72). 

4.3. Sarcinile membrilor biroului de presă 

Din obiectivele generale pe care şi le propune un birou de presă 
derivă sarcinile specifice ale membrilor acestuia. Mai mulți autori 
prezintă diverse variante care se referă la atribuţiile unui membru al 
biroului de presă (R. Haywood, 1984, pp. 146 - 147; C. Schneider, 
1990, pp. 122 - 124; E. Dupuy, Y. Cântas, 1990, pp. 85 - 91; J.P. Rosart, 
1992, p. 64; Ph. Bachmann, 1994, pp. 84 - 88). În cele ce urmează am 
sintetizat atribuțiile membrilor biroului de presă, așa cum rezultă ele 
din lucrările citate: 


— Pentru a realiza informarea corectă a publicului, un membru 
al biroului de presă trebuie să cunoască bine activităţile şi oamenii din 
organizaţie, să cerceteze viața organizaţiei, să culeagă, să verifice şi să 
selecteze permanent informațiile care prezintă interes pentru 
publicul-țintă (şi, implicit, pentru mass-media); în acest scop, este 
necesară o evaluare corectă a nevoii de informare a publicului, deci o 
activitate de cercetare a acestor fenomene; 

— Pentru a contribui la creșterea prestigiului organizației, 
membrii biroului de presă trebuie să conceapă și să propună 
conducerii obiective specifice, precum și programe de activități cu 
presa, pentru atingerea acestor obiective; programele respective 
trebuie să fie integrate în politica de comunicare a instituției şi 
convergente cu ea; 

— Pentru a fi corect informaţi asupra imaginii organizației în 
exterior sau asupra unor subiecte de interes pentru organizație, 
membrii biroului de presă trebuie să facă zilnic revista presei; toate 
extrasele din presă trebuie conservate și analizate, pentru a se realiza 
o informare corectă a conducerii organizaţiei; 

— Pentru a satisface cererile jurnaliștilor, membrii biroului de 
presă trebuie să constituie și să reactualizeze permanent o bază 
completă de date, referitoare la viața şi la activitățile organizației; 

— Pentru o bună cunoaștere a presei în general şi a ziariştilor în 
particular, membrii biroului de presă trebuie să întocmească fișiere de 
presă; acestea vor fi reactualizate și completate în permanenţă; 

— Pentru a şti ce informații să aleagă, cum să le redacteze în 
diversele formate specifice comunicării cu presa și către ce tip de 
mass-media sau către ce jurnalist să le trimită, membrii biroului de 
presă trebuie să cunoască organizarea redacţiilor şi publicurile 
specifice fiecărei publicaţii sau fiecărui post din audiovizual; de 
asemenea, ei trebuie să cunoască nevoile şi opţiunile fiecărei publicaţii 
sau ale fiecărui post, precum și exigenţele şi așteptările fiecăruia dintre 
jurnaliștii cu care colaborează; 

— Pentru a-și atinge obiectivele de comunicare și pentru a 
stabili relații de colaborare eficiente cu jurnaliștii, membrii biroului de 
presă trebuie să asigure: a) realizarea conform standardelor de 
calitate şi 

— Distribuirea rapidă a documentelor de informare 
(comunicate, dosare, buletine); b) organizarea impecabilă a 


manifestărilor destinate presei (conferinţe, vizite, voiaje, seminarii); c) 
condiții optime de desfășurare a interviurilor cu personalități ale 
organizației sau a vizitelor în instituţie, solicitate punctual de diverși 
ziarişti; - pentru a asigura o bună comunicare a conducerii cu presa, 
membrii biroului de presă trebuie să o informeze asupra condiţiilor de 
lucru și a așteptărilor jurnaliștilor și să efectueze o activitate 
responsabilă de consiliere a liderilor organizaţiei, în ceea ce priveşte 
strategiile de comunicare cu presa, adecvate diferitelor situaţii şi 
momente. 

După cum se poate observa, pe umerii membrilor biroului de 
presă apasă o mulțime de responsabilități; complexitatea acestora face 
dificilă asumarea rapidă şi corectă a tuturor sarcinilor și a tuturor 
tipurilor de activitate de către persoanele fără o formare specifică, mai 
ales atunci când ele se află la începutul activităţii. Pornind de la astfel 
de situaţii, diversele lucrări de specialitate includ liste mai simple, care 
consemnează lucrurile ce trebuie evitate; dintre aceste înșiruiri de 
capcane şi pericole, am ales lista de lucruri ce nu trebuie făcute 
propusă de Ph. Bachmann (1994, p. 84). 

Câteva sfaturi eficiente pentru a rata totul: 

1. Asaltaţi presa cu comunicate, fără pauză şi fără discernământ. 

2. Protestați atunci când comunicatele dvs. nu sunt publicate. 

3. Cereţi-le jurnaliștilor să vă dea articolul ca să îl citiți și operați 
modificări înainte de publicare. 

4. Cereţi ca toate întrebările unui interviu să vă fie date în scris, 
cu mult timp înainte, și nu răspundeţi decât după o săptămână de 
gândire profundă. 

5. Organizaţi câte o conferință de presă în fiecare lună şi nu 
invitați decât jurnaliştii care vă sunt simpatici. 

6. Reproduceţi sistematic istoricul organizaţiei la începutul 
fiecărei conferințe de presă sau al fiecărui dosar de presă. 

7. Adoptaţi un limbaj cât se poate de tehnic. 

8. Convingeţi-vă directorii că presa este fie ostilă, fie 
incompetentă. 

9. Utilizaţi dreptul la replică, în mod constant, ca un mijloc de 
criticare a presei. 

10. Nu citiți ziarele, nu ascultați radioul, nu vă uitaţi la televizor. 

4.4. Purtătorul de cuvânt al organizaţiei 

În cadrul biroului de presă, unul dintre membrii acestuia are, pe 


lângă sarcinile obişnuite, enumerate mai sus, un ansamblu de atribuții 
specifice (care cer şi o seamă de calități deosebite) şi, implicit, o poziție 
aparte. Jurnaliștii doresc întotdeauna să folosească drept sursă pentru 
informaţiile pe care le vor evoca o personalitate a organizației; ei 
solicită acest lucru deoarece au nevoie de o poziţie oficială, care să 
exprime punctul de vedere al instituţiei și să ofere greutate și prestigiu 
respectivelor afirmaţii. Din diferite motive (lipsa de timp a 
conducătorului instituției, absenţa sa din localitate, starea sănătății în 
acel moment, absența unor abilităţi de comunicare orală, uneori frica 
sau resentimentul față de presă), organizaţiile au desemnat una sau 
mai multe persoane care să îl reprezinte pe liderul instituţiei în relaţia 
cu presa (K. Milo etalii, 1998, p. 72). Această funcție este cunoscută sub 
numele de purtător de cuvânt. 

Ținând locul conducătorului organizaţiei (în fața mass-media), 
el dobândește o responsabilitate și o autonomie aparte, deoarece 
reprezintă, în orice moment, instituția şi exprimă, prin luările sale de 
cuvânt, atitudinea oficială a acesteia asupra chestiunilor de interes 
general sau specific solicitate de jurnaliști. De aici derivă poziția sa 
ierarhică privilegiată: el se subordonează direct conducătorului 
organizației şi șefului biroului de presă; totuși, în existența de zi cu zi a 
organizaţiilor, aceste structuri nu sunt întotdeauna respectate; în 
unele situaţii purtătorul de cuvânt este și șeful biroului de presă (lucru 
criticat de unii specialiști - vezi C. Howard, W. Mathews, 1985, p. 72), 
iar în altele el are un statut de independenţă față de biroul de presă. 
Această situație nu permite corelarea dintre iniţiativele lui și 
activitatea biroului de presă şi duce fie la nesincronizări, fie la 
suprapuneri inutile. 

Purtătorul de cuvânt trebuie să aibă toate calitățile şi 
competențele solicitate pentru oricare alt membru al biroului de presă, 
în plus, el trebuie să aibă o voce „radiofonică” și o înfăţişare plăcută, 
experiența vorbitului în public, viteză de reacţie şi o anumită siguranță 
de sine (prin care să poată ascunde eventualele momente de emoție 
sau de dificultate). Deşi „unele studii au arătat că femeile câştigă mai 
uşor încrederea jurnaliștilor şi că ele sunt mai bune în acest rol, 
îndeosebi în organizațiile guvernamentale”, părerea specialiștilor este 
că trebuie să fie aleasă persoana cea mai competentă, fără niciun fel de 
prejudecăţi referitoare la sex sau la vârstă (vezi D.L. Wilcox, L.W. Nolte, 
1990, p. 351; C. Horward, W. Mathew, 1985, p. 73; S.M. Cutlip etalii, 


1994, pp. 51 - 52), într-o formulă succintă: „Criteriile trebuie să fie 
autoritatea, credibilitatea și farmecul personal” (S.W. Dunn, 1986, p. 
374). 

Un bun purtător de cuvânt trebuie să aibă următoarele însușiri: 

— Să cunoască bine toate aspectele legate de activitatea 
organizației pe care o reprezintă; 

— Să cunoască obiectivele şi strategiile organizației, astfel încât 
să poată da răspunsuri, în situații particulare, în consens cu politica 
generală a instituţiei; 

— Să aibă abilitatea de a exprima clar și convingător (din 
punctul de vedere al jurnalistului și al publicului) ideile în chestiune; 

— Să se bucure de încrederea conducerii organizaţiei, pentru a 
putea fi la curent cu toate deciziile și pentru a avea girul liderului 
instituţiei în tot ce face. 

Unele lucrări din domeniul relaţiilor publice, în special cele 
americane (C. Howard, W. Mathews, 1985, pp. 75 - 92; O. Baskin, C. 
Aronoff, 1992, p. 224; K. Tucker etalii, 1994, pp. 187 - 191; T. Hunt, J.E. 
Grunig, 1994, p. 48; S.M. Cutlip, 1994, pp. 309 - 310), consacră spații 
ample prezentării tehnicilor și trucurilor pe care trebuie să le utilizeze 
un purtător de cuvânt atunci când se întâlnește cu jurnaliștii. Ele 
subliniază constant faptul că persoana care îndeplinește aceste 
atribuţii trebuie să se supună unor sesiuni de pregătire specifice, iar 
înaintea unor întâlniri-cheie cu presa trebuie să repete anumite replici 
şi chiar să simuleze anumite situaţii posibile, în esență, purtătorul de 
cuvânt trebuie: 

— Să ştie sau să anticipeze cu precizie ceea ce doresc jurnaliștii 
să afle, astfel încât să posede toate informaţiile şi să nu fie prins în 
capcana unor întrebări încrucișate; 

— Să cunoască preocupările anterioare ale jurnaliștilor, zona 
lor tematică, tipul de articole pe care le realizează, tacticile lor - în 
general, atitudinea lor față de organizaţie; 

— Să cunoască specificul genurilor şi formatelor jurnalistice 
(îndeosebi ale diverselor tipuri de interviu) pentru a putea face față 
solicitărilor jurnaliștilor; 

— Să vorbească din punctul de vedere al interesului public, şi 
nu exclusiv din acela al intereselor și preocupărilor organizaţiei; 

— Să nu fie pasiv: purtătorul de cuvânt răspunde întrebărilor 
presei, dar nu trebuie să aştepte ca aspectele pe care doreşte să le 


sublinieze să fie ridicate numai de jurnaliști; o întrebare poate fi 
provocată, o temă poate fi sugerată discret; 

— Să nu fie defensiv: întrebările sunt prilejuri de a prezenta 
organizația, nu de a infirma sau de a confirma o părere a jurnalistului; 
în plus, purtătorul de cuvânt trebuie să manifeste un anumit entuziasm, 
o încredere naturală în instituţia, cauza, ideea pe care o reprezintă, 
să-şi „umanizeze” răspunsurile, dându-le o notă personală; 

— Să ştie să treacă ușor de la aspectele negative la cele pozitive, 
să releve contribuţia sau eforturile organizaţiei pentru a ameliora o 
situaţie, a-şi schimba atitudinile sau comportamentele ce s-au dovedit 
eronate; 

— Să aibă abilitatea de a plasa cele mai importante informații 
sau luări de poziţie la începutul mesajului său și de a termina discuţia 
cu jurnaliștii într-o notă pozitivă; 

— Să dea răspunsuri directe, fără exagerări, minciuni, fără 
agresivitate şi fără pripeală (o formulă aforistică spune: „Gândeşte 
repede și răspunde încet”); 

— Să nu răspundă la întrebările la care nu posedă informaţii 
clare, ci să se angajeze ca, în timpul cel mai scurt, să obțină acele date 
şi să le pună la dispoziţia jurnalistului; niciodată, spun specialiştii, nu 
trebuie să uzeze de formula no comment, ci să explice onest de ce nu 
poate răspunde la o anumită întrebare; nu trebuie să ocolească 
răspunsul la întrebări, să se încurce în pretexte, în divagaţii, în false 
răspunsuri; 

— Să nu se certe cu jurnaliștii, să-şi păstreze calmul chiar și 
când întrebările lor i se par agresive. 

O dată numit, purtătorul de cuvânt devine o persoană publică, ce 
va fi urmărită, în tot ceea ce spune și face, cu interes sporit, de ziariști 
şi de audienţe. El nu are însă statutul unei vedete, ci reprezintă, în 
orice moment, organizația, fiind adeseori identificat cu aceasta. De 
aceea, oriunde se află (în sala de conferinţe, în redacţii, în locuri 
publice), el trebuie să fie conştient că orice declară va putea fi 
considerat un punct de vedere oficial al organizaţiei, chiar dacă nu a 
uitat să precizeze că vorbeşte offthe record, în general, el trebuie să 
evite să exprime păreri personale, iar dacă o face, va trebui să 
accentueze de mai multe ori acest lucru, ştiind însă că riscă să fie citat 
de anumiţi jurnaliști ca și cum ar fi exprimat tot o poziție oficială. 
„Când lucrezi cu mass-media, orice greșeală pe care o comiți poate 


deveni oricând publică”. (C. Howard, W. Mathews, 1985, p. 71) 

Purtătorul de cuvânt trebuie să înțeleagă că relația sa cu 
jurnaliștii este una de colaborare și respect reciproc, și nu una de 
amiciţie și confidenţialitate. Acest adevăr este valabil mai ales pentru 
acei purtători de cuvânt care provin din mediul jurnalistic și care au 
tendința de a nu sesiza schimbările de poziţii şi de raporturi de forțe ce 
apar în momentul când au acceptat funcţia de purtător de cuvânt. 
Nimeni nu spune să-ți uiţi prietenii, dar, în această nouă ipostază, 
trebuie să-ți amintești că a fi jurnalist înseamnă a alerga după ştirile de 
ultimă oră, obţinute în exclusivitate, și (uneori) după senzaţional. 
Altfel spus, el nu trebuie să uite că jurnalistul va exploata orice ocazie 
pentru a obține asemenea materiale, chiar şi de la foștii colegi, 
transformați acum în surse de informare. 

Pe de altă parte, cel care provine din presă poate folosi 
experienţa şi relațiile acumulate pentru a clădi o atmosferă de lucru cu 
presa deschisă, corectă, neinhibată. 

Deşi unii lideri consideră (fie din dorința de a avea un contact 
direct cu jurnaliștii și de a fi mai vizibili în plan mediatic, fie din 
neîncrederea în eficiența instituţiei purtătorului de cuvânt) că nu au 
nevoie de o persoană interpusă între ei și presă, această opţiune este 
cât se poate de greşită, în realitate, mai mulţi factori susțin necesitatea 
utilizării purtătorului de cuvânt: 

— Conducătorul instituţiei, care are un program încărcat, nu 
poate fi întotdeauna la dispoziţia jurnaliştilor; 

— Conducătorul instituției nu posedă în mod necesar abilități 
de comunicare; 

— Afirmațiile unei asemenea persoane angajează total instituţia; 
în anumite situații, mai neclare, purtătorul poate să declare că nu 
cunoaşte punctul de vedere al conducerii, că subiectul este încă în 
dezbatere, oferind astfel un răgaz necesar definitivării poziţiei oficiale; 

— Imaginea oricărei persoane ce apare prea frecvent în 
mass-media se erodează, tocmai dn cauza epuizării potenţialului de 
comunicare pe care ea îl deținea la început (aşa-numitul „efect 
bumerang”); de aceea, pentru a proteja conducătorul instituţiei, este 
bine ca în relația cotidiană de informare a presei să apară purtătorul 
de cuvânt, persoană specializată în acest domeniu. Conducătorul 
organizației va putea astfel să apară numai în momentele deosebite, în 
care va angaja, prin prestigiul său, imaginea și renumele acesteia. 


Purtătorul de cuvânt este un actor important în angrenajul unui 
birou de presă. El este principala sursă de informare a jurnaliștilor şi, 
totodată, imaginea accesibilă și concretă a organizației. De aceea, 
alegerea şi pregătirea unui bun purtător de cuvânt constituie o 
operație prioritară, căreia conducerea organizaţiei şi departamentul 
de relaţii publice trebuie să îi acorde o atenție maximă. 

FIȘIERELE DE PRESĂ 

1. Clasificarea fișierelor de presă 

Activitatea oricărui birou de presă debutează cu întocmirea 
fişierelor de presă. Nu poți să ai o comunicare bună cu mass-media 
dacă nu ştii cui te adresezi, cine este sau cine poate fi interesat de 
mesajele tale, cum sunt organizate instituţiile de presă cu care 
colaborezi etc. Un fișier de presă bine realizat permite: 

a) recenzarea jurnaliştilor din instituţiile de presă care ar putea 
fi interesate de informațiile distribuite; 

b) trimiterea comunicatelor, a dosarelor de presă, a invitaţiilor 
pentru conferințele de presă sau pentru voiajele de presă către 
persoanele potrivite, în momentele potrivite; 

c) menţinerea legăturii cu jurnaliștii, după ce li s-a transmis o 
anumită informaţie; 

d) reacția promptă după ce o anumită informaţie a fost pusă în 
circulaţie de către presă (vezi Ph. Bachman, 1994, p. 89; C. Schneider, 
1990, p. 119; P. Rosart, 1992, pp. 65 - 66). 

Fișierele de presă nu sunt, prin urmare, simple liste cu nume de 
jurnaliști şi de publicaţii, cu adrese şi numere de telefon; din contra, 
ele sunt documente complexe şi extrem de bine structurate, care se 
bazează pe criterii logice și funcționale. 

J. Deschepper (1990, pp. 35 - 36) consideră că fișierele de presă 
se pot împărți în patru mari categorii, două referitoare la instituţiile de 
presă și două referitoare la jurnaliști, în fiecare dintre aceste categorii 
el identifică mai multe tipuri de fişiere, în funcție de diferitele 
perspective de clasificare. 

1.1. Fișierele pentru instituţiile de presă 

Fișierele pentru instituţiile de presă pot fi clasificate după cum 
urmează: 

a) fișierul referitor la presa de informare generală; după autorul 
amintit, în cadrul acestuia se pot crea două tipuri: 

— Pentru agenţii de presă, cotidiene, posturi de radio și 


televiziune; 

— Pentru săptămânale de informare generală. 

Fiecare dintre aceste fişiere poate să fie ramificat, în funcție de 
criteriul geografic, în fișiere pentru instituții de presă centrale, 
regionale şi locale; 

b) fișierul referitor la presa specializată poate cuprinde 
următoarele tipuri: 

— După domeniu: presă economică, financiară, științifică şi 
tehnică, culturală, sportivă, de analiză politică, medicală, confesională 
etc. 

— După periodicitate: cotidiană, săptămânală, lunară, 
trimestrială etc. 

— După publicul-țintă: feminină, pentru copii, pentru tineret, 
pentru pensionari, pentru specialiștii în finanțe, pentru medici, 
ingineri, pentru locuitorii satelor etc. 

— După hobby-uri: de grădinărit, de pescuit, de filateliști, de 
navo-modeliști, de autoturism, de vânătoare etc. 

1.2. Fișierele referitoare la jurnaliști 

Fişierele referitoare la jurnalişti pot fi divizate în două mari 
categorii: 

a) fișierul sistematic al jurnaliștilor, în care aceștia pot fi grupați 
după următoarele criterii: 

—  Jurnaliștii presei naţionale (eventual catalogați după 
domeniul în care sunt specializați: de politică, de economie, de social, 
de cultură, de învățământ, de sport etc.); 

— Jurnaliștii presei locale și corespondențţii zonali ai agenţiilor 
de presă, ai presei centrale sau regionale (eventual grupaţi după zone); 

— Corespondențţii presei străine, ai agenţiilor de presă sau ai 
posturilor radio - TV străine; 

b) fișierul alfabetic al jurnaliștilor, în care aceştia pot fi grupaţi, 
indiferent de profilul instituției unde lucrează, numai după criteriul 
numelor. 

Pe de altă parte, E. Dupuy și Y. Cântas (1990, pp. 106 - 107) 
propun un alt sistem de clasificare a fişierelor, bazat pe funcţia și 
specializarea jurnaliştilor. Autorii amintiți consideră că există o „regulă 
de aur” pe care specialistul în relaţii publice nu trebuie s-o uite 
niciodată: „Nu există ziariști mici, există numai ziariști; doar instituţiile 
de presă pot fi mai mult sau mai puţin importante, mai mult sau mai 


puţin tehnice, mai mult sau mai puțin adaptate la obiectivele unei 
organizații”. Astfel, ei identifică 19 categorii de fișiere, referitoare la 
sferele de activitate ale jurnaliștilor. Dintre acestea, amintim câteva 
tipuri: directori de publicaţii, redactori-șefi, responsabili de rubrici, 
ziarişti specializaţi în economie, politică, social, cultură, sport, știință şi 
tehnică etc. 

2. Întocmirea fişierelor de presă 

Un fișier de presă se construieşte pornind de la un ansamblu de 
criterii; la rândul lor, acestea rezultă din analizarea şi precizarea 
riguroasă a obiectivelor organizaţiei şi a publicului-ţintă care este vizat 
(vezi J.L. Girardot, 1992, p. 15). Înainte de a întocmi fişierul, trebuie să 
definim și apoi să clasificăm diferitele categorii de public interesate 
direct (activ) sau indirect (pasiv) de informaţiile oferite de organizația 
pe care o reprezentăm, în această operaţie, nu trebuie să-i uităm pe 
membrii propriei organizaţii, care fac parte și ei din publicul nostru 
țintă. După ce am trecut de această etapă, trebuie să ne punem 
următoarele întrebări: „De unde își iau informaţiile aceste categorii de 
public? Ce tipuri de publicaţii citesc? Ce posturi de radio şi/sau 
televiziune urmăresc? Ce emisiuni sau ce rubrici preferă?” 

Pentru a găsi răspunsul la aceste întrebări, este necesară o 
cercetare minuțioasă a presei, pentru a identifica în mod cât mai exact 
publicaţiile și posturile, rubricile şi emisiunile care au un public ce 
corespunde celui pe care l-am definit ca publicul-țintă al organizaţiei. 

Această activitate este extrem de dificilă și necesită multă 
atenție şi responsabilitate, în majoritatea țărilor dezvoltate, cercetarea 
mass-media se bazează pe studierea anuarelor de presă, a publicaţiilor 
asociaţiilor profesionale ale jurnaliștilor, a publicaţiilor posturilor de 
radio și televiziune, a rapoartelor periodice ale instituţiilor specializate 
în studierea audienței diferitelor canale şi produse mass-media. 

La noi în ţară, această activitate este îngreunată de faptul că 
respectivele surse sunt extrem de rare; puţinele lucrări de acest tip, 
editate după 1989, conțin date incomplete şi, de cele mai multe ori, 
depășite; mai mult chiar, frecvent, datele oferite de o anumită 
cercetare contrazic flagrant datele oferite de cercetarea altei instituții; 
în plus, informațiile de control (referitoare la eșantionare, la tipul de 
metodă sau de chestionar folosit, la valoarea punctului de audienţă etc.) 
sunt lacunare sau total absente, astfel încât seriozitatea sau 
corectitudinea respectivelor cercetări nu pot fi verificate. Din această 


cauză, membrii birourilor de presă nu au la dispoziţie instrumentele 
de cercetare dorite; cel mai adesea, ei recurg la o simplă inventariere a 
publicaţiilor de pe piață, urmărind titlurile ce sunt expuse spre 
vânzare în chioșcuri şi pe tarabe, sau apelează la agenţiile de presă, de 
la care încearcă să obțină date asupra publicaţiilor şi posturilor din 
audiovizual cărora agențiile respective le furnizează informații. 

După ce au fost alcătuite listele cu titlurile de publicaţii, se trece 
la răsfoirea lor, pentru a se vedea în ce mod sunt ele structurate, ce 
tipuri de pagini și ce rubrici specifice conţin; pe baza acestor informații, 
se poate face o selectare a publicaţiilor care pot fi potenţial interesate 
de mesajele organizaţiei, în același timp, se întocmeşte o listă a 
ziariştilor specializaţi, pe diferite domenii, luându-se ca reper fie 
distribuţia lor în caseta tehnică a ziarului, fie semnăturile care apar 
mai frecvent în anumite rubrici. Aceeași operaţie va viza şi posturile 
din audiovizual, urmărindu-se genericele emisiunilor, în cazul în care 
unele rubrici sau emisiuni nu sunt semnate sau sunt semnate cu 
pseudonim, este indicat să se contacteze redacția respectivă și să se 
solicite numele ziaristului. 

3. Conţinutul fișierelor de presă 

La începutul acestui capitol am identificat două mari categorii 
de fişiere: unele referitoare la instituţiile de presă și altele referitoare 
la jurnaliști. Aceste fișiere trebuie construite în mod sistematic, pe 
baza unor criterii logice, şi trebuie aduse la zi în mod constant. Ele vor 
conține date referitoare la următoarele caracteristici ale sistemului 
mass-media (vezi J. Deschepper, 1990, pp. 36 - 37). 

a) Fișierele referitoare la instituțiile de presă vor cuprinde 
următoarele date: 

— Numele publicaţiei sau al postului; 

— Adresa, numărul de telefon şi de fax, e-mail și Internet; 

— Grupul de presă și/sau societatea din care face parte; 

—  Periodicitatea (eventual și momentul) apariţiilor ori a 
difuzării programelor de interes; 

— Tiraje, rate de audienţă; 

— Zonă de distribuţie; 

— Caracteristici socioeconomice sau socioprofesionale ale 
publicului specific; 

— Ziua şi ora-limită (deadline) până la care pot fi trimise 
informaţiile; 


— Teme şi subiecte tratate cu predilecție de acea instituție de 
presă; 

— Numele redactorului-șef; 

— Numele responsabililor de departamente sau de rubrici; 

— Numele redactorilor vizați (cu specificarea domeniului în 
care sunt specializaţi); 

— Numele și adresele corespondențţilor locali. 

La aceste date se adaugă informaţii despre grilele de programe 
(pentru a se identifica emisiunile de specialitate), despre orele de 
difuzare a emisiunilor de ştiri - în cazul posturilor din audiovizual - 
ori date despre paginile tematice sau suplimentele specializate 
(economie, cultură, sport, teme casnice etc.) - în cazul marilor 
cotidiene. 

b) Fişierele referitoare la jurnaliști vor cuprinde: 

— Nume, prenume şi eventualul pseudonim; 

— Numărul de telefon din redacţie; 

— Numele, adresa şi telefonul instituției de presă unde 
lucrează; 

— Adresa şi numărul de telefon de acasă; 

— Funcţia; 

— Specialitatea; 

— O fotografie recentă (dacă este posibil); pot fi folosite 
fotografii de la evenimentele publice la care a participat jurnalistul, dar 
trebuie evitate fotografiile-medalion pe care jurnalistul respectiv le 
pune alături de articolele sale din ziar, deoarece jurnaliștii mai în 
vârstă, din cochetărie, utilizează fotografii mai vechi; 

— Data nașterii (oricine este încântat să primească felicitări de 
ziua de naștere); 

— Data la care a fost făcută ultima reactualizare a fişierului; 

— Evidenţa participării jurnalistului la evenimentele la care 
organizația l-a invitat; atitudinea acestuia față de organizaţie 
(favorabilă, neutră, ostilă). 

Aceste informaţii sunt extrem de utile atunci când se întocmește 
lista cu ziariştii pe care dorim să-i invităm la diferite evenimente 
(vizite, voiaje, conferințe de presă) sau lista cu cei cărora vrem să le 
trimitem diferite mesaje (comunicate, dosare de presă). Pe baza lor, 
putem ști de la început care este atitudinea acestora, putând estima 
câți jurnaliști sunt interesaţi de organizaţie și vor răspunde afirmativ 


invitaţiei și câți au o poziţie indiferentă, iar prezenţa lor ridică semne 
de întrebare; în plus, în cazul interviurilor sau al conferințelor de presă, 
datele exacte ne ajută să le cunoaștem atitudinea şi să putem anticipa 
tipul de întrebări pe care ei le vor formula. 

Ph. Bachmann (1994, p. 91) oferă un model simplu şi eficient de 
fişier-tip: 

Nume și prenume: Alain Dupuis Tipul de mass-media: presa 
scrisă Instituţia: Le Nouvel Observateur 

Caracteristicile instituţiei: de informare generală 

Domeniul de activitate: economic 

Specializare: responsabil cu rubrica „Apeluri de urgență”. 

Spaţiu redacțional: 1/2 pagină, în fiecare număr 

Adresă profesională: Dussoubs, nr. 14, cod 75081, Paris 

Telefon profesional: 01 - 41271207 

Adresă personală: nu a comunicat-o 

Telefon personal: 01 - 44452736 

Program la serviciu: în fiecare dimineață 

Ultimele documente adresate: - comunicat, cod 44 e-93 din 6 
dec. 1993 

— Dosarul Parame din 6 feb. 1994 

Invitaţii: - conferința de presă Parame din 6 feb. 1994 

— Călătorie de presă, Rongin, 15 mai 1994 

Telefoane de reamintire: Rongin, pe data de 22 mai 1994 

Ultimele materiale referitoare la organizaţie: știre asupra 44 e, 
ştire asupra Rongin 

Observații: - nu vine aproape deloc la conferințele de presă 

— Preferă informaţiile confidenţiale 

4. Arhivarea fişierelor de presă 

Datele conţinute într-un fișier de presă pot fi stocate pe hârtie 
sau pot fi introduse în memoria calculatorului. Dacă suportul de 
arhivare este hârtia, atunci se vor utiliza foi format A4; pe fiecare foaie 
va fi trecut numai un singur jurnalist sau numai o singură instituţie de 
presă. Dacă aplicăm modelul de clasificare propus de J. Deschepper, 
vom obţine, la capătul efortului de fişare, mai multe dosare, unele cu 
informaţii referitoare la instituţiile de presă, altele cu informații 
despre jurnalişti. 

Fișierele pot fi organizate în ordinea alfabetică a instituţiilor, a 
domeniilor (pentru publicaţiile de specialitate) sau a zonelor (pentru 


publicaţiile și posturile locale sau zonale) - totul pentru a ne ușura 
căutarea datelor de care avem nevoie. Alcătuirea fişierelor „pe hârtie” 
cere multă muncă și implică un sistem complicat de clasificare și un 
efort constant de căutare a informaţiilor prin diversele dosare. De 
aceea, este recomandată utilizarea calculatorului, cu ajutorul căruia se 
pot crea baze de date mult mai ușor de accesat. Informaticienii pun la 
dispoziție programe specializate, ce permit copierea, ștergerea, 
editarea, vizualizarea, trierea şi împrospătarea datelor, după variabile 
sau criterii pe care, folosind principiile generale de clasificare, le poate 
stabili fiecare birou de presă, în felul acesta, atribuindu-se un 
cuvânt-cheie (de exemplu, „economic”), vor fi afișaţi toți jurnaliștii 
care sunt specializaţi în respectivul domeniu, plus lista tuturor datelor 
despre ei; combinarea cuvântului-cheie cu un alt cuvânt (de exemplu, 
„local”) va permite restrângerea listei la jurnaliştii din sfera de interes 
respectivă. 

5. Reactualizarea fişierelor de presă 

Fișierele neactualizate nu au nicio valoare. Pentru a putea fi 
utilizate eficient, ele trebuie aduse la zi în mod constant, la intervale 
precise, în literatura de specialitate se precizează că fişierele se 
verifică de două-trei ori pe an. Această frecvenţă nu este adecvată în 
raport cu evoluţia presei postcomuniste din România: ritmul apariţiei 
şi al dispariției publicaţiilor, posturilor şi programelor este mult mai 
ridicat decât în ţările occidentale; de asemenea, migraţia jurnaliștilor 
de la o redacţie la alta este mai dinamică şi, adeseori, mai imprevizibilă 
decât cea existentă în ţările cu tradiții democratice. Verificarea şi 
actualizarea trebuie făcute mult mai des, deoarece riscul de a-i trimite 
o invitaţie sau un material unei persoane care nu mai lucrează în acea 
redacție ori unei instituţii ce și-a schimbat profilul sau a dispărut de 
tot, de a ignora instituții nou-apărute sau jurnaliști ce ar putea fi 
interesaţi de acea tematică este mult mai mare. 

Pe de altă parte, absenţa unor publicaţii ori a unor bănci de date 
specializate referitoare la situația presei române face ca verificarea 
fişierelor să fie o operație greoaie și, nu o dată, extrem de nesigură. 

De cele mai multe ori, se pierd zile întregi pentru ca un membru 
al biroului de presă să telefoneze la fiecare redacție pentru a vedea 
dacă ziaristul X mai lucrează acolo sau dacă el se ocupă de același 
domeniu. Frecvent, sub presiunea obligaţiilor zilnice, această activitate 
este amânată sine die, cu repercusiuni grave asupra eficienţei 


comunicării cu presa. Dacă suportul fișierelor este hârtia, după fiecare 
reactualizare se trece cu creionul (pentru a putea fi ușor ștearsă) data 
la care ea s-a făcut; dacă apar mai multe modificări legate de o 
publicație sau de un jurnalist, fişa în cauză se rescrie în întregime, în 
cazul fișierelor depozitate în memoria calculatorului, reactualizarea 
implică ştergerea datelor vechi și introducerea celor noi, fără a mai fi 
nevoie să se modifice, să se şteargă sau să se completeze pagini întregi. 

6. Utilizarea fişierelor 

Atunci când vrem să difuzăm o informaţie, nu trebuie să ne 
grăbim să deschidem fișierele de presă. Mai întâi trebuie să 
răspundem la două întrebări esenţiale (J. Deschepper, 1990, p. 39): 

— Informaţia pe care vrem să o transmitem este de interes 
general (afectează o largă categorie de public) sau e legată de 
actualitate? în acest caz, ne vom îndrepta spre fişierele cotidienelor, 
ale săptămânalelor de informare generală, ale agenţiilor de presă, ale 
posturilor de radio şi televiziune generaliste; 

— Acea informaţie se adresează unei categorii restrânse de 
public sau unor cercuri de specialiști? în acest caz, vom consulta 
fişierele profesionale, fişierele presei specializate, ale emisiunilor radio 
- TV care vizează aceste categorii de public. 

Folosirea fişierelor reprezintă o componentă majoră a activității 
birourilor de presă. Este important să nu uităm nicio clipă că publicul 
organizației este şi publicul unor instituții de presă: pentru a primi 
informaţii și pentru a înțelege evenimentele și procesele din lumea 
înconjurătoare, el depinde mai mult de aceasta decât de organizaţie. 
De aceea, cunoaşterea specificului redacţiilor, al celor care lucrează 
aici şi care, prin munca lor, asigură difuzarea mesajelor către public 
reprezintă o etapă esenţială în procesul de creare a unor punți stabile 
de comunicare cu societatea. Munca meticuloasă de creare și de 
actualizare permanentă a fişierelor, chiar dacă este aridă și obositoare, 
permite obținerea unei relaţii stabile, în cunoștință de cauză, cu 
instituțiile de presă şi cu jurnaliștii și garantează succesul în 
transmiterea unor informaţii sau în organizarea unor evenimente de 
rezonanță publică. 

De reţinut: 

Actualizaţi în permanenţă fişierele de presă. 

Nu uitaţi să includeți în fișiere informaţiile referitoare la 
agențiile de presă (naţionale, internaţionale, generaliste, specializate). 


Pentru fiecare tip de mass-media, nu uitaţi să notați: a) tipul de 
instituție (generalistă sau specializată, populară sau de calitate etc.); b) 
tipul de public; c) zona de distribuţie; d) tirajul; e) data lansării; f) 
structura şi funcționarea redacției: departamente, echipa de conducere, 
programul ședințelor de sumar, momentele de închidere a ediţiei etc.; 
g) politica redacțională, tipurile de teme tratate preferenţial, calitatea 
informaţiilor etc.; h) stilul de prezentare (text şi imagine); i) adresă, 
telefon, fax, e-mail (atât ale sediului central, cât şi ale redacţiilor 
locale). 

Pentru fiecare jurnalist notaţi: a) numele exact; b) număr de 
telefon, adresă de e-mail; c) un scurt curriculum vitae; d) domeniile de 
activitate, zonele de interes; e) modul cum a prezentat informațiile pe 
care le-aţi furnizat. 

Folosiţi acele media şi acele instituții de presă ce sunt adecvate 
informaţiei pe care vreți să o transmiteţi și publicului-ţintă. 

Transmiteţi subiectele adecvate pentru sferele de interes ale 
fiecărui jurnalist: nu are rost să le încărcați biroul şi memoria cu 
subiecte care nu intră în domeniul lor de activitate. 

Notaţi pe fiecare fișă acțiunile întreprinse cu jurnaliștii 
respectivi şi rezultatele obţinute. 

COMUNICATUL DE PRESĂ 

1. Caracteristici generale 

Nimeni nu știe cu precizie când, unde și cu ce ocazie a fost 
redactat primul comunicat de presă. El pare a exista „de când lumea”, 
este utilizat şi apreciat atât de reprezentanții biroului de presă, cât și 
de jurnalişti, deoarece răspunde unor necesități stringente ale celor 
două tipuri de instituții; comunicatul constituie un instrument prin 
care, pe de o parte, o organizaţie poate să aducă la cunoștința presei - 
şi, prin ea, a publicului - unele informaţii legate de activitatea ei, iar pe 
de altă parte, reprezentanții presei pot obține anumite date, din sursă 
sigură și fără a mai depune efortul necesar documentării proprii. 

Specialiștii în relații publice îl consideră „un mijloc simplu și 
eficient” (C. Darroy etalii, 1990, p. 33) cu ajutorul căruia se transmite 
presei o informație despre organizaţie, în speranța că mesajul va 
ajunge la publicul căruia îi este adresat. Pentru a fi publicat, 
comunicatul trebuie să conţină o informaţie în măsură să reprezinte o 
noutate sau să prezinte un anumit interes pentru o categorie 
importantă de public. Comunicatul nu are nimic în comun cu reclama: 


aceasta este un mesaj plătit (organizaţia a cumpărat spaţiu tipografic 
sau timp de antenă), al cărui conţinut și ale cărui condiţii de apariţie 
sunt controlate de cel ce l-a comandat. Biroul de presă sau practicianul 
în relații publice care a redactat şi a trimis către redacții comunicatul 
nu are niciun fel de drept asupra acestuia, nu poate impune nici actul 
publicării lui, nici forma în care va fi reprodus şi nici momentul 
difuzării. Jurnaliştii sunt cei care hotărăsc dacă el va fi făcut public sau 
nu, stabilind totodată dacă va fi difuzat integral, trunchiat sau dacă va 
fi rescris. 

Pentru ziarişti, comunicatul este un „instrument de lucru și de 
referință” - în cazul în care furnizează informații despre subiecte ce 
vor face obiectul unor materiale mai ample (reportaje, anchete, 
interviuri) - sau „un produs finit” - în cazul când este publicat direct, 
fără a declanșa un efort suplimentar de documentare din partea 
redacției (B. Dagenais, 1990, p. 40). Principalele criterii de evaluare a 
importanței unui comunicat sunt, pentru jurnaliști, noutatea 
informaţiei, interesul pe care aceasta l-ar putea avea pentru publicul 
ziarului, al revistei sau al postului și calitatea redactării textului (ce ar 
trebui să fie cât mai apropiată de scriitura jurnalistică). Referindu-se 
la valurile de comunicate care invadează redacţiile, N. Bakenhus îi 
îndeamnă pe jurnaliști să întâmpine „fluxul de hârtie din 
corespondenţa zilnică cu un scepticism binevoitor”, ceea ce înseamnă 
că jurnaliștii trebuie să verifice, înainte de a publica, gradul de interes 
al informaţiilor din comunicat, acurateţea informaţiilor, adecvarea lor 
la profilul instituţiei de presă ce preia comunicatul (N. Bakenhus, 1998, 
pp. 113 - 114). Este evident deci că nu orice text este acceptat de 
jurnaliști; de aceea, cel ce redactează comunicatele de presă trebuie să 
fie un specialist, să aibă o pregătire solidă în acest domeniu. El trebuie 
să cunoască specificul presei (să știe ce este o știre pentru jurnaliști), 
să cunoască foarte bine organizația pentru care lucrează, să ştie să 
redacteze corect şi atractiv (din punct de vedere jurnalistic) un text, să 
aibă abilitatea de a genera ştiri. 

Lucrările de specialitate (vezi R. Simon, 1983, pp. 2 - 10; Ph. 
Morel, 1988, pp. 86 - 91; F. Brissard, 1988, pp. 81 - 82; B. Dagenais, 
1990, pp. 41 - 147; C. Schneider, 1990, pp. 125 - 127; J.L. Deschepper, 
1990; J. Feuillard, 1991, 83 - 91; J.P. Rosart, 1992, pp. 68 - 71; Ph. 
Bachmann, 1994, pp. 93 - 103; Th. Libaert, 1998, pp. 37 - 39) acordă 
spații ample descrierii structurii comunicatului și prezentării 


procedurilor legate de redactarea și difuzarea lui. 

După Bernard Dagenais, autorul celei mai ample lucrări 
consacrate acestui gen (1990, p. 41), comunicatul are următoarele 
caracteristici: 

a) este un anunț sau un document transmis oficial de către o 
organizație sau de către o persoană; 

b) transmite o informaţie legată de o idee, de un serviciu, de un 
produs, de un eveniment, de o situaţie, de o informaţie care poate 
interesa populaţia sau un grup bine determinat al ei; 

c) este redactat în mod special pentru presa de informare, în 
scopul publicării şi difuzării lui; 

d) este întotdeauna un document scris. 

2. Clasificarea comunicatelor de presă 

Experiența comunicării cu presa, diversitatea situațiilor 
concrete, specializarea şi profesionalizarea în relaţiile publice - toți 
acești factori au condus la elaborarea mai multor tipuri de comunicate, 
în lucrarea amintită, B. Dagenais (1990, p. 14) distinge, după criteriul 
prezenţei sau absenței unei luări de poziţie, două mari categorii de 
comunicate: 

a) comunicatul de informare, prin intermediul căruia se 
transmit invitaţii, informaţii simple sau statistici; 

b) comunicatul de tip persuasiv, prin intermediul căruia se 
transmite o opinie sau o poziție: o contestare, o dezminţire sau o 
acuză. 

După conținutul difuzat, același autor identifică mai multe tipuri 
de comunicate (idem, pp. 43 - 71). 

2.1. Comunicatul-invitaţie 

După cum sugerează şi numele, acest tip de comunicat este 
folosit pentru a invita jurnaliștii să participe la un eveniment organizat 
de instituţia în numele căreia este trimis; acesta poate fi o conferință 
de presă, o inaugurare, o vizită, o altă manifestare publică. 
Comunicatul trebuie să indice cu precizie tema evenimentului, numele 
organizației, participanţii, momentul şi locul acţiunii, traseul și unele 
detalii legate de locul de întâlnire. Comunicatul-invitaţie se trimite 
presei cu aproximativ două săptămâni înaintea evenimentului anunțat 
(vezi exemplul 1). 

Exemplul! 

Comunicat-invitație (B. Dagenais, 1990, p. 50) Emis de 


Ministerul Educaţiei din Quebec 

Colocviu de perfecționare în domeniul formării individualizate 

Québec, 24 noiembrie 1988. Reprezentanții presei sunt invitați 
să asiste la lucrările primului colocviu consacrat perfecționării 
metodelor de formare individualizată, care se va derula pe 29 și 30 
noiembrie la hotelul Sheraton-Laval (ieşirea 10, intersecția Laval, 
autostrada Laurentides). 

Circa 400 de manageri şi pedagogi din 82 de comisii şcolare și 
numeroşi reprezentanţi ai întreprinderilor vor participa la acest 
colocviu. 

Dl Jean-Claude Rondeau, ministru adjunct în Ministerul 
Educaţiei din Que” bec, va pronunţa alocuţiunea de deschidere; 
aceasta se va referi la provocările cu care este confruntată formarea 
individualizată la începutul anilor '90. Timp de două zile, numeroşi alți 
specialişti se vor referi la perspectivele deschise de parteneriatul 
dintre comisiile şcolare și diverse întreprinderi (General Motors, 
Northern Electronic, Bombardier, Bell Elicopter Textron, Hyundai și 
multe altele). 

Un birou de presă va fi pus la dispoziţia jurnaliştilor în Salonul 
Dorothée, pe toată durata colocviului, ceea ce va permite realizarea 
unui bilanţ al acestei adevărate „revoluții liniştite” care s-a produs în 
ultimii 15 ani în domeniul formării continue (educarea adulţilor). 

2.2. Comunicatul de reamintire 

Acest comunicat dublează comunicatul-invitaţie, având rolul de 
a readuce în memoria jurnaliştilor evenimentul anunţat anterior. 
Birourile de presă trebuie să facă un asemenea efort deoarece 
jurnaliștii pot să uite sau să rătăcească invitaţia inițială (fără a mai 
vorbi de cazurile în care scrisoarea a fost rătăcită de poștă). Pe acest 
comunicat se trec, la loc vizibil, cuvintele care precizează clar că este 
vorba de o revenire și de o reamintire a unui anunț anterior; de 
asemenea, se includ câteva informaţii ce atrag atenţia ziariştilor 
asupra subiectului sau a temei acțiunii. Acest tip de comunicat se 
trimite astfel încât să ajungă în redacții cu două-trei zile înaintea 
evenimentului respectiv. 

2.3. Comunicatul-anunţ 

Comunicatele din această categorie au rolul de a face cunoscută 
o activitate publică ce urmează să aibă loc: expoziție, manifestări 
sportive, vernisaje, inaugurări etc. Scopul acestui comunicat este ca, 


prin intermediul mass-media, să informeze publicul asupra 
evenimentului şi să-l îndemne să participe; în plus, el urmăreşte să 
stârnească interesul jurnaliștilor şi să-i determine să prezinte în presă 
respectivul eveniment. De aceea, textul comunicatului trebuie să 
conţină suficiente detalii pentru a permite realizarea (pe baza lor) a 
unui material de presă de sine stătător (vezi exemplul 2). 

Exemplul 2 

Comunicat-anunţ (B. Dagenais, 1990, p. 53) Emis de Ministerul 
Educaţiei din Quebec 

Pentru promovarea limbii franceze 

Lansarea concursului „Operațiunea 2007 - a scrie viitorul”. 

Quebec, 19 octombrie 1987. Elevii din ultimele clase ale ciclului 
gimnazial vor fi confruntaţi cu o provocare: să scrie ziarul anului 2007, 
să-şi imagineze care va fi „bomba” de pe prima pagină, să descrie un 
meci dintr-un sport astăzi inexistent, să realizeze un editorial având ca 
temă limba franceză a anului 2007, într-un cuvânt, să scrie viitorul. 
Aceasta este provocarea pe care o lansează Ministerul Educaţiei și 
Francojeunes, o organizație nonguvernamentală non-profit. 

Inaugurând acest concurs de jurnalism, Francojeunes și 
Ministerul Educaţiei speră să contribuie la promovarea limbii franceze 
în școli şi la ameliorarea capacității de exprimare scrisă în limba 
franceză. 

Concursul 

Concursul „Operațiunea 2007 - a scrie viitorul” se adresează 
tuturor elevilor din clasele mari ale ciclului gimnazial. Elevii pot 
participa individual (spre exemplu, scriind un articol) sau în echipe 
(prin intermediul claselor de franceză, al unui grup organizat în cadrul 
cercurilor sau al altor forme de activitate ori al oricărei echipe de 
minim 3 elevi). În acest caz, ei trebuie să demonstreze că sunt capabili 
să scrie pentru și să editeze un ziar. 

Cadrele didactice din școli vor primi, în următoarele zile, un afiș 
promoţional şi un ghid care va preciza formele concursului și 
modalitățile de participare. Ghidul va cuprinde, de asemenea, mai 
multe anexe, foarte documentate, asupra situaţiei francofoniei în lume 
şi a tehnicilor de creare a unui ziar. 

Concursul se va derula pe o perioadă de 5 luni, din 19 octombrie 
1987 până în 19 martie 1988. Elevii, clasele sau echipele care doresc 
să participe la concurs se pot înscrie pe toată durata acestui interval, 


cu condiția să predea textele sau ziarele până pe 19 martie 1988. 

Desfășurarea concursului 

Comisiile alcătuite în acest scop în fiecare școală vor selecționa 
un singur ziar și trei dintre cele mai bune articole primite; ele vor 
trimite lucrările câştigătoare la direcţiile regionale ale Ministerului 
Educaţiei, unde vor fi stabiliți câștigătorii regionali. 

Apoi, un juriu naţional va avea misiunea de a alege și de a face 
publice cele mai bune trei articole și cel mai bun ziar. Textele şi ziarul 
astfel desemnate vor fi publicate, iar câștigătorii regionali și naţionali 
vor primii cele 400 de premii prevăzute pentru acest concurs. 

Numele câştigătorilor vor fi anunţate în luna mai 1988, în cadrul 
unei ceremonii oficiale. 

2.4. Comunicatul statistic 

Acest tip de comunicat conține „date statistice recente 
privitoare la organizaţie sau la sferele ei de interes” (idem, p. 54). 
Pentru că oferă întotdeauna un element de noutate, statisticile apar ca 
genul de informaţie cel mai uşor de difuzat: orice cifre sau date 
comparative bine „îmbrăcate” pot face foarte uşor obiectul unei ştiri. 

2.5. Comunicatul de informare 

Este cel mai utilizat mijloc de transmitere a informațiilor prin 
intermediul comunicatelor. Cel mai adesea, el se referă la 
evenimentele importante care au loc în cadrul unei organizaţii: 
lansarea unui nou produs sau serviciu, inaugurarea unui obiectiv, 
anunțarea numirii noului preşedinte etc. Același eveniment poate să 
ducă la emiterea unuia sau mai multor comunicate: în cazul în care se 
trimit mai multe comunicate, primul este un „comunicat de sinteză”, ce 
trebuie să conţină toate elementele importante ale evenimentului. El 
va fi urmat de unul sau două „comunicate adiționale”, ce reiau în 
detaliu punctele majore din primul comunicat; acestea nu trebuie să 
repete mecanic informația (să fie redundante), ci să aducă date 
suplimentare (să fie complementare). Acest ansamblu de comunicate 
se poate folosi numai atunci când este vorba despre evenimente 
deosebite, care implică numeroase persoane, fapte, declarații; 
deoarece acumularea lor într-un singur text ar putea crea confuzie și 
ar îngreuna munca jurnaliștilor, se recurge la această succesiune de 
comunicate, ce pot furniza, fiecare în chip independent, suficient de 
multe informaţii pentru a fi interesante pentru presă (vezi exemplul 
3): 


Exemplul 3 

Comunicat de informare (0. Baskin, C. Aronoff, 1992, p. 214) 
Emis de compania Delta Airlines 

Delta a devenit linia aeriană oficială pentru Walt Disney World 
din Florida 

Atlanta, GA, 30 ianuarie, 1987. Compania Delta va deveni linia 
aeriană oficială pentru Walt Disney World pe l iunie 1987 şi va 
prezenta o versiune nouă şi amplificată a popularei atracţii „Călătorie 
către împărăția Magică” din Lumea Viitorului. 

Numită până acum „Dacă ai avea aripi”, această călătorie cu 
surprize va purta vizitatorii într-un turneu prin cele mai îndrăgite 
destinaţii Delta. Atracţiile Delta au fost concepute de Walt Disney 
Imagineering. 

Frank Wels, preşedinte al The Walt Disney Company, declară: 
„Suntem deosebit de încântați să avem în Delta Airlines un partener 
care ne aduce milioane de vizitatori la Walt Disney World. Delta a 
oferit servicii de o calitate remarcabilă parcului Walt Disney World din 
Orlando, pe durata dezvoltării rapide a acestuia din ultimii 15 ani. 
Datorită extinderii recente a serviciilor sale în SUA, în Europa, în zona 
caraibeană și în Pacific, Delta este capabilă să le ofere oaspeţilor noştri 
cele mai convenabile programe de zbor către această regiune. Plănuim 
să colaborăm îndeaproape cu Delta pentru a promova călătoriile în 
Florida și, în special, către Walt Disney World, drept cea mai 
importantă destinaţie din lume”. 

Ron Allen, preşedintele Delta și șeful acestei operaţiuni, afirmă: 
„Noi, cei de la Delta, suntem stimulaţi de dezvoltarea relaţiilor cu Walt 
Disney World, «împărăția Magică» este o acțiune la care ţinem foarte 
mult şi Delta acceptă cu mândrie responsabilitatea de a aduce oamenii 
la ușa parcului Walt Disney World. Toate resursele noastre, incluzând 
sistemul dezvoltat de trasee pe care l-am creat prin achiziţia 
companiei Western Air Lines, aduce porțile «împărăției Magice» la o 
distanță minimă de fiecare dintre noi. (...) Vom lansa programe 
speciale «Vacanţe de vis cu Delta», care vor conduce publicul în Walt 
Disney World, și operaţiile noastre mondiale de marketing vor intra în 
acțiune pentru a promova Walt Disney World şi Florida ca obiectivul 
numărul unu în materie de atracţii de vacanţă”. 

Eastern Air Lines, partenerul oficial al Walt Disney World din 
1971, va continua activitățile curente până la sfârșitul lunii mai. Toate 


programele dintre cele două companii vor fi onorate până la această 
dată. 

2.6. Comunicatul politic 

Scopul acestui tip de comunicat este câștigarea unor avantaje 
politice şi a unei imagini favorabile pentru o anumită persoană din 
conducerea organizaţiei. Informaţia astfel distribuită poate fi asimilată 
propagandei; de aceea, specialiștii în relaţii publice trebuie să evite 
politizarea comunicatelor, atât pentru a nu arunca o lumină 
nefavorabilă asupra organizaţiei şi a deontologiei lor profesionale, cât 
şi pentru a nu complica munca jurnaliștilor, care vor fi obligaţi să 
reformuleze textul inițial, înlocuind termenii prea marcați de partizana! 
cu termeni mai neutri. Informaţia distribuită de comunicatul politic 
este puternic personalizată; prin ea se încearcă obţinerea unei reacții 
afective din partea publicului şi a unei atitudini favorabile față de 
personalitatea în chestiune. 

2.7. Comunicatul oficial 

De obicei, acest comunicat provine de la autorităţile politice sau 
administrative; el poate fi însă utilizat și de instituţiile ale căror decizii 
pot avea repercusiuni directe asupra populaţiei (de exemplu, un anunț 
al SNCFR prin care publicul este informat în legătură cu o creștere a 
prețului la biletele de călătorie). Datorită importanţei datelor pe care 
le conţine, acest comunicat (cunoscut și sub denumirea de „aviz oficial”) 
este, de obicei, preluat de toate mijloacele de comunicare de masă. 

2.8. Comunicatul d'arriere plan 

Este vorba de un comunicat ce nu conţine o știre în sine, ci oferă 
o bază de date despre o organizaţie sau despre un eveniment. El nu 
este destinat publicării, ci servește drept element de referință pentru 
jurnaliștii care nu cunosc prea bine organizaţia, persoanele, situația 
sau evenimentul ce fac obiectul informaţiilor transmise prin celelalte 
tipuri de comunicate. Din această cauză, el nu va fi distribuit niciodată 
singur, ci împreună cu alt comunicat, care va face referire directă la 
eveniment. 

2.9. Comunicatul de luare de poziţie 

Acest tip de comunicat reprezintă un mod de manifestare a 
atitudinii unei organizații față de o anumită problemă. El poate lua mai 
multe forme: 

a) de contestare - o organizaţie anunţă o decizie sau o luare de 
poziție față de o realitate cu care nu este de acord; 


b) de provocare - organizația acuză sau denunţă o realitate 
anume; 

c) de clarificare - organizația aduce precizări și nuanțează 
anumite afirmaţii referitoare la activitatea ei; 

d) de rectificare - organizaţia corectează anumite informaţii sau 
aserțiuni care aduceau prejudicii imaginii ei. 

2.10. Erata 

Acest tip de comunicat se poate distribui presei în cazul în care 
se constată că un comunicat anterior, emis de respectiva organizație, 
conține anumite date eronate. Evident că unele greşeli pot fi trecute cu 
vederea (cum ar fi cele tipografice, micile scăpări gramaticale sau o 
serie de date care dau naștere unor contradicții în interiorul textului); 
în aceste cazuri, ce pot fi corectate tacit de către redacție, nu are rost 
să se trimită o erată, deoarece, în loc să îndrepte lucrurile, aceasta 
poate să-i plictisească sau să-i irite pe jurnaliști. Există însă situaţii în 
care, datorită intervenției unui aspect nou, conducerea organizaţiei 
hotărăște că anumite elemente ale comunicatului nu mai trebuie 
difuzate; aceste cazuri solicită trimiterea unei erate. Totuşi, această 
procedură trebuie să constituie o excepţie în activitatea unui birou de 
presă, deoarece eratele frecvente îi determină pe jurnaliști să-și pună 
întrebări asupra seriozităţii respectivei organizaţii, în care informațiile 
şi poziţiile se schimbă de la o zi la alta. 

2.77. Comunicatul pentru radio și televiziune 

Acesta cuprinde informații pregătite pentru difuzarea prin 
canalele electronice; comunicatele respective sunt mult mai scurte 
(maxim două-trei paragrafe), astfel încât să poată fi utilizate direct în 
emisiunile informative ale radioului și televiziunii și să se integreze în 
intervalele de timp limitate pe care le implică asemenea emisiuni. 

2.72. Comunicatul video în acest caz, este vorba despre un 
material complex, construit din imagini plus un text deja înregistrat, 
care comentează acele imagini. Materialul este astfel conceput și 
montat încât să poată fi introdus direct în emisiunile de televiziune, 
fără intervenții din partea redacției. 

Clasificarea lui B. Dagenais are avantajul de a inventaria toate 
modalitățile de a alcătui un comunicat; deşi este completă în planul 
descrierii generale, ea ridică mai multe semne de întrebare în ceea ce 
priveşte coerenţa logică (sunt amestecate criteriile referitoare la 
conținut cu cele privind forma și cu cele referitoare la canalul de 


transmitere) şi eficacitatea pragmatică. O altă tipologie, propusă de D.L. 
Wilcox şi L.W. Nolte (1990, pp. 103 - 107), invocă numai cinci 
categorii: 

a) comunicatul-anunț - transmite informații în măsură să 
intereseze un public cât mai larg; ele se pot referi la deschideri de 
întreprinderi, lansări de produse noi, aniversări, premii, evenimente 
culturale şi sportive, inaugurări, fuziuni, semnări de contracte etc. 

b) ştiri scurte - se folosesc în cazul în care într-o organizaţie are 
loc un eveniment (de obicei neplanificat) determinat de factori externi 
(o furtună ce provoacă o pană de curent şi o întrerupere a serviciilor 
oferite de organizaţie, o grevă care duce la oprirea producţiei, 
inundații ce blochează trenurile în gări etc.). Aceste comunicate 
relatează ceea ce s-a întâmplat și efectele pe care evenimentul le are 
asupra publicului organizaţiei; 

c) comunicatele-replică - sunt utilizate atunci când s-a spus sau 
s-a întâmplat ceva care poate afecta organizația; ele conţin informaţii 
specifice, ca răspuns la presiunea opiniei publice, la acuzaţii sau la 
întrebări formulate de presă; 

d) „ştirile rele” - sunt difuzate atunci când există o situație de 
criză şi când trebuie să se prezinte faptele în mod clar și concret, fără a 
se ascunde adevărul; 

e) comunicatele specializate - sunt produse numai pentru 
publicaţii și emisiuni specializate şi se referă la evenimente, idei, 
realizări, dezbateri care privesc un public limitat de specialiști. 

3. Etapele realizării unui comunicat de presă 

Redactarea unui comunicat de presă nu este o muncă ușoară; ea 
nu se face la întâmplare, „după ureche”, ci conform unui plan și unor 
proceduri de lucru bine definite. Acestea trebuie să parcurgă următorii 
paşi: 

a) pregătirea comunicatului; 

b) redactarea comunicatului; 

c) aprobarea comunicatului. 

3.1. Pregătirea comunicatului de presă 

După cum am mai spus, pentru ca un comunicat să fie acceptat 
de presă, el trebuie să aibă caracteristicile unei știri, într-un capitol 
anterior am arătat care sunt normele jurnalistice prin care o 
informaţie este investită cu atributele unei știri (newsworthiness). Am 
văzut că „valoarea de informare” este greu de conceptualizat, că 


jurnaliștii folosesc o serie de criterii destul de fluide și că nu există o 
rețetă unică referitoare la modul în care se poate obţine „calitatea de 
ştire”. De aceea, este foarte important ca specialiștii în relaţii publice 
să înțeleagă că „ştire este ceea ce tipăresc ziarele, ceea ce transmite 
radioul sau televiziunea, ceea ce difuzează agențiile de presă. Ştirea nu 
este ceea ce crede cel care o redactează că este sau ceea ce crede 
directorul organizaţiei că este interesant” (D.L. Newsom, T. Siegfried, 
1981, p. 89). 

Pentru a înțelege acest lucru, trebuie să te familiarizezi cu presa, 
să citeşti regulat ziarele, să asculți radioul, să urmăreşti programele de 
televiziune. Acest exercițiu ajută la perceperea modului în care 
jurnaliștii selectează informațiile şi la definirea sferelor de interes ale 
anumitor redacții (ştirile nu apar în toate publicațiile şi emisiunile, iar 
când apar, sunt plasate în poziții diferite de importanţă, în funcție de 
aria de preocupări a redacției respective). Este greu de presupus că 
acelaşi mesaj va prezenta un interes egal pentru presa de informare 
generală și pentru publicaţiile specializate, pentru presa centrală și 
pentru cea locală, pentru presa scrisă şi pentru cea audiovizuală etc. 

De aceea, este preferabil să se evalueze importanţa informațiilor 
pe care dorim să le trimitem presei în funcție de specificul diferitelor 
instituții mass-media; totodată, este de dorit ca, ţinându-se seama de 
resursele biroului de presă şi de specificul informaţiilor ce trebuie 
difuzate, să se elaboreze mai multe comunicate de presă, adaptate 
pentru fiecare tip de publicație sau de emisiune, adică pentru tipurile 
diferite de public. Pentru C. Darroy şi colaboratorii săi, regula de bază 
în pregătirea comunicatului este următoarea: „Trebuie să ştii pentru 
cine scrii şi să defineşti exact publicul pe care vrei să-l atingi” (1990, p. 
33). Dacă ai înțeles cum funcționează presa și ce constituie o ştire 
pentru jurnaliști, pasul următor constă în căutarea, în interiorul 
propriei organizaţii, a informaţiilor care ar putea oferi pretextul 
pentru redactarea unui comunicat de presă. L.W. Nolte arată că 
specialiştii în relații publice disting două tipuri de ştiri (1974, p. 411): 

a) ştiri involuntare - sunt neplanificate, nedirijate şi 
necontrolate (de exemplu, incendii, explozii, calamități naturale, 
accidente provocate de oameni etc.); în aceste cazuri, comunicatele vor 
fi preluate imediat de presă, pentru că, prin noutatea lor, informațiile 
vor îndeplini toate caracteristicile unei ştiri; 

b) ştiri voluntare - sunt cele care pot face obiectul unei 


planificări, care sunt dirijate sau influențate de membrii biroului de 
presă (de exemplu, anuțarea unui nou produs, a unui plan de extindere, 
a unei expoziţii, explicarea rezultatelor unei întâlniri etc.). În aceste 
cazuri, membrii biroului de presă nu pot fi siguri că informațiile 
respective se vor bucura de interesul jurnaliștilor, deoarece astfel de 
date nu întrunesc adeseori caracteristicile majore ale unei știri. 

Membrii biroului de presă trebuie să cunoască bine organizația 
(activităţile și oamenii), pentru a putea găsi cu ușurință știrile în 
interiorul acesteia; într-adevăr, printr-o cercetare minuțioasă, ei vor 
descoperi diverse informații asemănătoare cu cele pe care le publică 
presa despre alte organizații, vor identifica oameni ce știu lucruri care 
pot fi interesante pentru public, vor întâlni situaţii ce afectează viața 
celor din jur, vor găsi lucruri deosebite, care, pur și simplu, interesează 
prin ele însele. 

Cel care caută asemenea informații trebuie să țină cont de faptul 
că jurnaliştii nu aşteaptă consideraţii generale, abstracții, ci fapte, pe 
cât posibil noi și cu impact asupra publicului. De asemenea, nu trebuie 
uitat faptul că informaţia va fi mai interesantă pentru public dacă ea se 
poate integra într-un orizont de evenimente sau de procese cu care 
acesta este familiarizat, dacă actorii ei sunt persoane cunoscute, dacă 
ea afectează un număr mare de oameni, dacă are o anume doză de 
„ieşit din comun” (vezi J.L. Deschepper, 1990, p. 42). În plus, nu trebuie 
uitat faptul că „aceeași informaţie (de exemplu, deschiderea unei 
întreprinderi care va livra un produs nou) se poate integra în mai 
multe contexte de actualitate: un context social (crearea de noi locuri 
de muncă), un context economic (diversificarea gamei de produse ale 
firmei), un context local (participarea organizaţiei la dezvoltarea unei 
regiuni), un context internațional (participarea la relaţiile comerciale 
cu alte țări), un context financiar - consecințele participării anumitor 
societăți la capitalul întreprinderii respective” (C. Schneider, 1990, p. 
126). Prin această integrare în câmpuri tematice şi de interes multiple, 
o informație ajunge să vizeze segmente variate de public şi să-și 
sporească gradul de importanţă socială şi de actualitate. 

Datele necesare alcătuirii unui comunicat nu se obțin numai 
prin observare sau prin cercetarea arhivelor; ele se obțin şi din 
discuţiile cu membrii organizației. Astfel, reprezentantul biroului de 
presă va trebui să solicite întrevederi şi să realizeze interviuri cu 
aceste persoane (din punct de vedere profesional și deontologic, este 


recomandabil ca reprezentantul biroului de presă să informeze 
persoana cu care discută că datele pe care ea le furnizează vor fi 
utilizate într-un document public, altfel spus, să solicite acordul 
pentru un interviu). K. Tucker oferă câteva reguli elementare care 
asigură succesul unui interviu (1994, p. 106): 

a) înainte de a începe interviul, trebuie să ai clar în minte care 
este scopul acestuia, ce informaţii vrei să găsești, ce opinie sau ce 
atitudine vrei să dezvălui; 

b) pentru realizarea interviului, trebuie să rezervi un interval de 
timp mai mare, deoarece unii membri ai organizației pot fi ocupați, pot 
fi mai reticenţi sau pot avea un mod mai greoi de exprimare; 

c) interviul trebuie pregătit din timp, prin studierea problemei 
aflate în discuţie, astfel încât întrebările să fie la obiect; 

d) înainte de momentul interviului, este utilă pregătirea unei 
liste preliminare de întrebări, de obicei mai multe decât cele care vor fi 
utilizate în timpul interviului; 

e) pe durata interviului, nu trebuie pierdut controlul asupra 
dialogului, partenerul nu trebuie lăsat să domine și să evite anumite 
chestiuni - pentru aprofundarea acestor tehnici, vezi pe larg capitolele 
consacrate interviului de M. Tolcea, 1997, Lucian Ionică, 1999, Irene 
Joanescu, 1999 sau M. Stephens, G. Lanson, 1986, K. Metzler, 1986, J.L. 
Langlois, 1989, Y. Charon 1991, M. Mencher, 1994 etc. 

În timpul cercetării, informaţiile esenţiale vor fi separate de cele 
circumstanţiale, astfel încât, prin ordonarea lor, comunicatul să poată 
avea pregnanţă și claritate. Totodată, reprezentantul biroului de presă, 
asemenea oricărui jurnalist, va trebui să verifice corectitudinea 
informaţiilor, prin consultarea mai multor surse („încrucișarea 
surselor”). 

3.2. Redactarea comunicatului de presă 

De-a lungul anilor, între reprezentanţii presei și cei ai 
departamentelor de relaţii publice s-au stabilit anumite convenții care 
creează un „parteneriat” profesional; aceste reguli se referă atât la 
structura și la conținutul comunicatului, cât și la modul de punere în 
pagină. Cel care redactează un comunicat trebuie să respecte aceste 
reguli, pentru a mări șansele de publicare a materialului său. Astfel, ca 
orice text de presă, și comunicatul trebuie să ofere trei niveluri clare 
de lectură: titlul, intertitlurile şi textul propriu-zis. 

3.2.1. Titlul 


Atunci când primește un comunicat, primul element pe care îl 
vede ziaristul este titlul. Pe masa de lucru a jurnalistului sosesc mereu 
noi şi noi materiale, care se adună în teancuri; fiind presat de sarcinile 
muncii zilnice, el nu are cum să le citească pe toate și, de aceea, doar le 
frunzărește. Astfel, el face o primă selecție a materialelor, în funcție de 
titlurile acestora; dacă titlul este incitant, el se oprește și își verifică 
prima impresie prin citirea textului respectiv. De aceea, găsirea titlului 
(„titrarea”) unui material adresat presei de informare este un exercițiu 
extrem de important, care necesită o competență aparte. 

Unii specialişti consideră că materialele trimise presei nu 
trebuie să fie titrate, deoarece această operațiune intră în 
responsabilitatea jurnaliștilor 

(K. Tucker, 1994, p. 131). Majoritatea autorilor de lucrări 
referitoare la comunicarea cu presa consideră însă că titlul este o 
componentă esențială a comunicatului (vezi B. Dagenais, 1990, pp. 82 
- 84; J.L. Deschepper, 1990; D.L. Wicox, L.W. Nolte, 1990, p. 99; C. 
Schneider, 1990; T. Hunt, J.E. Grunig, 1994, p. 94; Ph. Bachmann, 1994 
etc.). 

Un titlu are mai multe şanse să atragă atenţia jurnalistului dacă: 

a) este „acroşant”, adică are puterea de a trezi curiozitatea 
jurnalistului; 

b) centrează atenţia asupra unor acțiuni, decizii, realizări, idei 
de maximă noutate; 

c) este scurt și factual; 

d) este simplu, direct, cu verbe la moduri ale diatezei active; 

e) oferă cititorului o perspectivă clară asupra conținutului 
comunicatului. 

Titlul trebuie să fie explicit, astfel încât, printr-o formulare de 
maximum 15 cuvinte, să exprime esența informației. Este indicat să 
conțină verbe la diateza activă, modul indicativ, precum şi numele 
actorilor implicaţi în eveniment. El se poate întinde pe două rânduri; 
este indicat să fie scris cu majuscule. 

Ideea conținută în titlu trebuie reluată în textul comunicatului; 
nu uitaţi că unii jurnaliști ar putea să dea textului un alt titlu, pentru a-l 
adapta la specificul publicației și pentru a evita ca aceeași ştire să 
apară cu același titlu în mai multe publicaţii, în plus, gazetarii de la 
posturile de radio și televiziune transmit știrile fără titlu: dacă 
informaţia nu ar fi inclusă şi în corpul comunicatului, ea s-ar pierde, în 


acest sens, este recomandat ca şi în titlu, şi în text să apară numele 
organizației (specificat clar) sau al persoanei implicate în evenimentul 
la care se face referire. lată câteva exemple de titluri recomandate de 
diferitele lucrări de specialitate: „Asociaţia medicilor atrage atenţia 
asupra pericolului gumelor de mestecat cu vitamine”; „Alcoolismul 
poate crea tulburări genetice”; „Firma Apple prezintă situația 
financiară pe primul trimestru”; „Dl Andre Dufour - primul președinte 
al Regiei de Telecomunicaţii din Québec”; „Să mănânci pește mai mult 
şi mai des este un lucru sănătos și simplu”. 

Deoarece alegerea titlului nu este o operațiune simplă, este bine 
ca ea să se facă în doi timpi: o versiune înainte de scrierea textului (cu 
condiția ca autorul comunicatului să aibă o imagine clară asupra 
ideilor esenţiale) și o formă definitivă la sfârşitul redactării, când 
efortul de sinteză a fost făcut şi ideile importante se pot sesiza mai 
bine. 

O ultimă recomandare: nu încercați să copiaţi, în redactarea 
titlurilor, stilul unor jurnaliști sau stilul creatorilor de mesaje 
publicitare: ocoliți senzaționalul, jocurile de cuvinte, tonul elogiativ, 
efectele umoristice, excepționalismul. Nu uitaţi că redactați o știre din 
interiorul organizaţiei, despre colegii dumneavoastră, cu scopul de a 
atrage atenţia opiniei publice asupra organizației pe care o 
reprezentați. Aceasta nu înseamnă nici că trebuie să ascundeţi 
adevărul şi nici că trebuie să faceți reclamă, ci doar că, în raport cu 
jurnaliștii, nu aveţi aceleași obiective de comunicare și nu împărtășiți 
aceeași viziune asupra eficienței unui text. 

3.2.2. Intertitlul 

De obicei, se recomandă ca textul comunicatului să nu fie mai 
mare de o pagină. Există cazuri când este necesară o prezentare mai 
amplă, cu mai multe informații, care face ca textul să se întindă pe 
două-trei pagini, în aceste situații, se face apel la intertitluri, adică la 
„titluri secundare”, care au rolul de a orienta lectura și de a sublinia 
noile centre de interes. Totodată, ele aerisesc textul, îl ajută pe 
jurnalist să înţeleagă mai repede mesajul comunicatului și servesc 
drept momente de respiro pe durata lecturii, facilitând parcurgerea 
integrală a textului. 

Un comunicat poate fi segmentat de maxim două-trei intertitluri; 
numărul lor depinde de lungimea textului, de cantitatea, varietatea şi 
importanţa informaţiilor pe care le conține mesajul. 


Intertitlurile atrag atenţia cititorului și sunt sesizate imediat 
după titlu și lead; de aceea, ele trebuie să fie „acroșante”, să dezvăluie 
punctele de interes majore ale textului ce le urmează, fără a fi însă mai 
percutante decât titlul comunicatului, fapt care ar duce la 
dezorientarea cititorului. 

3.2.3. Textul 

Regula cea mai importantă în redactarea unui comunicat de 
presă este ca informaţia esenţială să fie prezentată imediat, fără a fi 
„ascunsă” după lungi introduceri. Pentru acest gen de text, sunt total 
nerecomandate formula „cronologică”, în care se face istoria unui 
eveniment de la începuturi până în momentul actual, sau formula 
„teoretică”, în care se pleacă de la adevărurile generale pentru a se 
ajunge la cazul concret ce face obiectul comunicatului. 

Textul trebuie construit în formula jurnalistică a piramidei 
inversate, în care primul paragraf (numit, în literatura jurnalistică, 
lead) prezintă pe scurt esența informaţiei; paragrafele următoare 
dezvoltă datele enunțate, aducând informaţii complementare, totul în 
ordinea descrescătoare a importanței. Respectarea acestei structuri 
satisface aşteptările jurnalistului, ce va aprecia faptul că primeşte un 
material în forma și în stilul de redactare specifice meseriei lui, 
material pe care îl poate publica așa cum este, fără a trebui să îl rescrie. 
În ceea ce privește caracteristicile scriiturii jurnalistice, vezi L. Roşca, 
1997; M. Tolcea, 1999; D. Randall, 1998, sau P. Anderson, 1987; M. 
Mencher, 1994; M. Voirol, 1992; J. De Boucker, 1995 etc. 

LEAD-ul. „Paragraful inițial” sau „fraza de atac” constituie cea 
mai importantă parte a textului, deoarece ea cuprinde cele mai 
semnificative elemente ale mesajului. 

Ca și titlul, leadul are rolul de a stârni interesul jurnalistului (și 
al cititorului), de a-l determina să parcurgă textul în întregime și de a-l 
convinge să îl publice, în acest prim paragraf, se prezintă esența 
informaţiei, deoarece: 

a) din lipsă de spațiu, ziariștii sunt nevoiţi să taie părți din text; 
de obicei, ei renunţă la pasajele finale. Organizarea textului în forma 
piramidei inversate permite salvarea informaţiei esenţiale şi 
sacrificarea acelor aspecte care sunt considerate mai puţin 
importante; 

b) în general, oamenii citesc titlul și primele fraze dintr-un 
articol; astfel, ei pot inventaria repede temele mari ale unei pagini de 


ziar şi pot sesiza ceea ce li se pare mai important; dacă găsesc ceva 
interesant în aceste prime rânduri, atunci continuă lectura și parcurg 
întregul articol. 

În principiu, pentru ca o informaţie să capete atributele unei 
ştiri, pentru ca ea să stârnească interesul, este necesar ca leadul să 
edifice cititorul asupra a ceea ce s-a petrecut. De aceea, se recomandă 
ca el să răspundă la întrebările fireşti pe care și le-ar pune oricine 
doreşte să înțeleagă un anumit eveniment; aceste întrebări 
fundamentale sunt cunoscute îndeosebi sub eticheta de „cei 5 W” 
(uneori cei 5 W + H): who = cine; what - ce; when = când; where - 
unde; why = de ce; how = cum. 

Cine? Răspunsul la această întrebare, cea mai importantă dintre 
toate, se va referi la organizația sau la persoanele (protagoniști, 
responsabili, colaboratori, beneficiari) despre care se vorbeşte în 
comunicat. Descoperind numele organizaţiei (dat pe larg) sau al 
persoanei (nume întreg, plus funcție) încă de la începutul textului, 
cititorul va avea punctele de reper necesare pentru a decide dacă 
subiectul îl interesează sau nu. Nu uitaţi deci: în multe comunicate, 
numele face știrea! 

Ce? Răspunsul la această întrebare defineşte ceea ce are mai 
deosebit știrea respectivă. El arată despre ce eveniment este vorba, îi 
defineşte notele specifice (noutatea, amploarea, dramatismul etc.) şi 
sugerează importanţa sa pentru comunitate. 

Unde? în unele situaţii, locul în care se petrece o acțiune este 
deosebit de important, mai ales când se află în relaţie de proximitate 
cu publicul respectivei știri. Uneori este suficient să se precizeze 
numai numele orașului, dar în alte cazuri (de exemplu, în 
comunicatul-invitație) e necesar să fie precizate și alte amănunte 
(strada, numărul clădirii, etajul, căile de acces etc.). Nu trebuie 
confundat „unde” (locul acțiunii) cu un nume deloc ce califică un 
element sau un protagonist al acțiunii: de exemplu, în formula 
„Prefectul Brașovului ține un discurs la o întâlnire a prefecţilor care 
are loc la București”, prima indicație spaţială nu definește locul 
evenimentului, ci funcția protagonistului știrii. 

Când? Răspunsul la această întrebare scoate în evidenţă gradul 
de actualitate a informaţiei, în lead trebuie să se precizeze data/datele, 
ziua/zilele, uneori ora/orele importante pentru desfășurarea acțiunii. 

Răspunsurile la aceste patru întrebări trebuie să se regăsească 


neapărat în paragraful iniţial. Ele scot în evidenţă ceea ce este nou sau 
deosebit în datele prezentate de comunicat, elemente la care jurnaliștii 
sunt foarte sensibili, în plus, ele localizează și datează informaţia, îi 
dau un caracter de actualitate stringentă. Celelalte întrebări pot găsi 
forme succinte de răspuns în lead, dar locul în care ele sunt dezvoltate 
este, de fapt, corpul comunicatului. 

De ce? Prin răspunsul la această întrebare, informaţia e plasată 
în contextul său și este explicitată: cititorul află scopul ori motivele 
care au generat evenimentul și poate evalua mai bine rezultatul 
acțiunii. 

Cum? Răspunsul la această întrebare redă evoluția 
evenimentului şi îi oferă cititorului posibilitatea să sesizeze 
implicaţiile sau consecinţele posibile. 

Cu cine? Această întrebare se pune și cere răspuns doar în 
anumite cazuri, când este necesar să fie menţionate informaţii despre 
aşa-numiţii „agenţi secundari": victime, complici, martori etc. 

Lista cu întrebările care își vor găsi răspunsul în paragraful 
inițial nu poate fi prescrisă în mod standardizat; alegerea lor depinde 
de specificul informaţiei, a cărei esență nu trebuie să se piardă în 
detalii nesemnificative. De aceea, cel ce redactează comunicatul 
trebuie să evite capcana leadului care vrea să spună totul și care, astfel, 
este greu de citit şi de înţeles (un lead bun nu va depăși 50 de cuvinte 
sau 5 - 6 rânduri de text). Autorul comunicatului va trebui să înceapă 
prin a face o listă cu întrebările care permit sublinierea noutății sau a 
centrului de interes al informației şi, abia după ce s-a convins că aceste 
elemente pot stârni interesul jurnaliștilor (răspund la caracteristicile 
unei ştiri), va trece la redactarea leadului și a textului. 

După D.L. Wilcox și L.W. Nolte, există „două tipuri elementare de 
lead; primul este numit lead-sinteză (summary lead) și include 
informaţiile esenţiale într-o formulă succintă, de exemplu: «Astăzi își 
va începe activitatea nouă fabrică a grupului Hewlett-Packard, într-un 
sediu care ocupă peste 50.000 de metri pătrați». Al doilea tip este 
leadul incitativ (interest lead), care subliniază aspectele ieşite din 
comun ale subiectului în chestiune, de exemplu: «Calculatorul 
Hewlett-Packard, ce a declanșat o revoluţie în urmă cu trei ani în 
lumea complexă din punct de vedere științific și financiar a 
calculatoarelor, a fost retras astăzi de pe piaţă de către firmă» „(1990, 
p. 102). lată câteva exemple de lead sintetic: „Două dintre cele mai 


mari case de economii americane intenționează să obțină aprobarea 
pentru a crea ceea ce ar putea fi cea de-a patra mare casă de asigurări 
a națiunii” sau: „Pentru prima dată în Statele Unite a fost permisă 
utilizarea interferonului în tratamentul cancerului”. Alte exemple de 
lead incitativ: „Război şi pace. Iubire şi moarte. Fast și sărăcie. Şi, mai 
presus de toate - o paradă care include numeroși cai și un elefant. 
Opera din San Francisco va începe stagiunea din acest an pe 5 
octombrie cu Aida, spectaculoasa operă a lui Verdi” (T. Hunt, J.E. 
Grunig, 1994, pp. 99 - 101) sau acest lead al unui comunicat emis de 
firma Rentokil, specializată în producţia de hârtie igienică: „Cele mai 
groaznice toalete din Marea Britanie sunt cele din vechile noastre şcoli 
primare” (F. Jefkins, 1977, p. 246). 

CORPUL TEXTULUI. Imediat după lead urmeză ansamblul 
informaţiilor secundare, care întregesc datele conținute în paragraful 
inițial. Spre deosebire de informaţiile principale, acestea nu trebuie să 
fie inedite, ceea ce nu înseamnă că ele pot fi total lipsite de interes, 
întâi vor fi prezentate faptele noi şi importante, apoi circumstanţele, 
motivele, explicaţiile, consecințele. Paragrafele care conțin aceste 
informaţii trebuie să fie scurte, având la începutul lor elementele noi, 
iar spre final - elementele considerate deja cunoscute. Corpul textului 
are menirea de a amplifica şi de a explicita informaţiile deja anunţate 
în lead: „... el descrie soluțiile și avantajele pe care le oferă, pentru 
publicul-țintă, inițiativa pe care o prezentați. (...) în același timp, textul 
detaliază factorii «pe cine», «ce», «când», «unde», «de ce» şi «cum» ai 
evenimentelor respective; un comunicat construit conform acestui 
model are cele mai mari șanse de a satisface nevoile de informare, atât 
ale jurnaliştilor, cât şi ale publicului-ţintă” (K. Tucker etalii, 1994, p. 
125). 

Textul trebuie să fie „direct”, adică să prezinte faptele mergând 
„de la particular la general, de la concret la abstract, de la exemple la 
principii”, astfel încât să fie accesibil cititorului obişnuit (J.L. 
Deschepper, 1990, p. 45). Ideile trebuie să curgă în ordinea 
descrescătoare a importanței, respectând regula: o singură idee = un 
singur mesaj = un singur paragraf, în felul acesta, dacă în redacție este 
tăiat un paragraf, textul îşi păstrează coerenţa și publicul poate 
percepe corect mesajul (E. Dupuy, Y. Cântas, 1990, p. 115). 

3.2.4. Stilul comunicatului 

În redactarea comunicatului de presă, trebuie adoptate formatul 


şi stilul „jurnalistic; primul se bazează pe o structură care poartă 
numele de „piramidă inversată”: ea începe cu leadul (esenţa 
informaţiei) şi continuă cu mai multe paragrafe ce prezintă faptele 
respective în ordinea descrescătoare a importanţei; celălalt se 
individualizează prin  concizie, claritate, facticitate, separarea 
judecăților de valoare și a opiniei personale de prezentarea 
evenimentelor, echilibru în redarea punctelor de vedere etc. (vezi L. 
Roşca, 1997; G. Randall, 1998, sau Ph. Gaillard, 1989; M. Stephens, G. 
Lanson, 1986; M. Mencher, 1994 etc.). 

Redactarea trebuie să țină seama de tipul de comunicat și de 
tipul de mass-media către care este orientat comunicatul; un text 
construit conform acestor principii are mari şanse să fie publicat fără 
modificări esenţiale, fapt care permite transmiterea integrală a 
informaţiei, în forma concepută de biroul de presă și care, totodată, 
facilitează munca jurnalistului. 

În acelaşi timp, redactarea trebuie să ţină seama de publicul la 
care va ajunge comunicatul: ca o regulă generală, se recomandă ca 
acesta să fie scris ca şi cum s-ar adresa cuiva care nu a auzit niciodată 
vorbindu-se despre subiectul tratat. Un asemenea text va fi accesibil 
publicului și nu va obliga jurnalistul care l-a preluat să consume timp 
şi energie pentru a transforma comunicatul într-un text simplu și 
lizibil. 

Bibliografia de specialitate (D. Newsom, T. Siegfried, 1981, pp. 
104 - 105; C. Darroy etalii, 1990, pp. 35 - 38; B. Dagenais, 1990, pp. 93 
- 98; F.P. Seitel, 1990, pp. 192 - 195; Ph. Bachmann, 1994, pp. 100 - 
101) oferă o sinteză a acelor caracteristici ale stilului jurnalistic 
relevante pentru redactarea comunicatului: 

— Textul trebuie să fie concis; el va fi construit din paragrafe 
scurte, grupând 3 - 4 fraze (ceea ce, evident, nu este o regulă absolută). 
Se recomandă ca frazele să fie scurte (15 - 20 de cuvinte); la modul 
ideal, fiecare nou cuvânt ar trebui să îmbogăţească substanța 
informativă a textului. Frazele construite astfel (formula clasică este „o 
frază = o idee”) sunt uşor de înţeles şi de reținut. Totuși, aceste 
recomandări nu trebuie aplicate în mod mecanic, rigid; redactarea va 
evita excesul de „fraze-clip”, formule exagerat de scurte, eliptice, cu 
sens ambiguu; 

— Textul trebuie să fie clar; se va utiliza un vocabular simplu, 
apropiat de limba colocvială, dar nu sărac. El va trebui să conțină 


cuvinte concrete, cu semnificație precisă; se va evita jargonul 
(administrativ, științific, economic, medical etc.); în situaţiile în care 
acest lucru este imposibil, cuvintele cu sensuri „tehnice” vor fi însoţite 
de explicaţii. De asemenea, vor fi evitate arhaismele, neologismele, 
cuvintele străine mai puțin cunoscute etc. 

— Textul trebuie să fie precis; vor fi folosite date şi cifre 
verificate în prealabil, se vor scrie corect numele (de persoane, de 
localități, de instituţii etc.), se vor adăuga, de fiecare dată când este 
nevoie, numele, prenumele, locul de muncă, funcția persoanelor care 
sunt evocate sau citate. Se vor utiliza sigle sau abrevieri numai după ce 
numele respectiv a fost prezentat integral; acolo unde este cazul, se 
vor da explicaţii pentru înțelegerea unei denumiri sau a numelui mai 
complicat al unei instituţii; 

— Tonul comunicatului trebuie să fie factual şi neutru; se vor 
evita toate elementele stilistice care pot sugera o poziție părtinitoare 
sau o anumită stare emotivă. Nu se vor face judecăţi de valoare, nu se 
vor da calificative, se vor evita superlativele sau comparațiile flatante, 
adică tot ceea ce ar putea da sentimentul unui text publicitar; 

— Stilul comunicatului poate face apel la repetiție, tehnică ce se 
poate folosi pentru a-i determina pe cei care citesc textul să rețină 
anumite elemente. De obicei, este vorba despre repetarea numelui 
organizației, al unei personalităţi, al unui produs, a unei idei; aceste 
cuvinte pot apărea în titlu, în lead şi, o dată sau de mai multe ori, în 
textul comunicatului. Această tehnică este utilă deoarece permite 
familiarizarea cititorului (și a jurnalistului) cu elementele specifice 
organizaţiei; 

— Textul poate cuprinde citate din aserțiunile uneia dintre 
personalităţile organizaţiei; citatul oferă mai multă greutate textului, îl 
„dramatizează”, îl „personalizează” şi „amplifică” forța informaţiei 
(vezi T. Hunt, J.E. Grunig, 1994, p. 104). Pot fi citate opiniile, ideile, 
afirmațiile exprimate de un membru marcant al organizaţiei, fie cu o 
anumită ocazie publică, fie la cererea reprezentanților biroului de 
presă. Folosind ghilimelele (care marchează întotdeauna citatul), vom 
putea prezenta punctul de vedere al organizaţiei asupra unei probleme, 
fără a abdica de la exigenţele factualităţii şi neutralității. Cel ce 
redactează materialul pentru presă va sintetiza afirmaţiile respective 
pentru a obţine un citat simplu (una, două propoziţii), care să poată fi 
înserat în chip natural în textul comunicatului. Frazele alese din 


alocuțiunea în cauză vor fi prezentate conducerii organizației, pentru a 
se alege fragmentele cele mai potrivite şi a se obține aprobarea finală. 
Nu se recomandă ca respectivul citat să apară în primul paragraf (lead), 
deoarece acest lucru nu este agreat de către jurnalişti; în general, el 
trebuie plasat în paragraful al doilea sau în cel de-al treilea. Imediat 
după pruna propoziţie a citatului se indică sursa (de obicei, prin 
cuvintele „după cum a afirmat |a sugerat, a susținut, a subliniat, a 
accentuat...]”), precizându-se numele întreg al persoanei citate, 
funcția pe care o deţine în organizație şi, în unele cazuri, locul și 
momentul în care au fost făcute afirmaţiile respective. După 
terminarea redactării, este bine ca textul comunicatului să fie citit de 
câteva ori cu voce tare, pentru a se vedea dacă citatele se integrează 
firesc în text şi dacă ele sintetizează atitudinea pe care organizaţia 
doreşte să o transmită. Utilizarea citatelor în comunicatele de presă 
are şi un avantaj practic: de obicei, jurnaliştii preiau aceste pasaje fără 
modificări, ceea ce mărește șansa mesajului de a ajunge integral la 
public; în plus, ziariştii caută declaraţii semnificative, pe care să le 
poată folosi direct, drept citate, sau indirect, prin parafrazare (vezi D. 
Newsom, T. Siegfried, 1981, p. 101). 

J.L. Deschepper (1990, p. 45) recomandă ca, după terminarea 
redactării comunicatului, să se facă o „dublă lectură”: una din punctul 
de vedere al organizaţiei, pentru a se vedea dacă materialul reflectă 
exact subiectul abordat și dacă sunt scoase în evidență aspectele, ideile, 
nuanțele cerute de conducerea organizaţiei, alta din punctul de vedere 
al jurnaliştilor, pentru a se vedea dacă textul răspunde la toate 
întrebările pe care reprezentanții presei le-ar putea pune și dacă este 
suficient de clar, de elocvent, de convingător. Dacă această lectură nu 
este total mulțumitoare, se va trece la refacerea comunicatului. 

3.2.5. Prezentarea comunicatului de presă 

F. Jefkins (1977, p. 219) consideră că succesul comunicatului 
depinde, în egală măsură, de modul în care a fost scris şi de modul în 
care a fost prezentat. El susţine că o prezentare corectă măreşte şansa 
comunicatului de a fi ales de către jurnaliști, ușurează lectura acestuia 
şi simplifică munca gazetarului (ce poate da spre publicare textul în 
forma în care l-a primit, fără prea multe modificări). 

Tocmai pentru că un comunicat este, din perspectiva 
organizației, un material de informare, şi nu unul de publicitate, iar din 
perspectiva presei - un document de lucru, aspectul fizic (hârtia 


utilizată ca suport pentru text, punerea în pagină, elementele de 
grafică distinctive) trebuie să aibă o anumită sobrietate și să țină 
seama de câteva reguli elementare, stabilite de experiența 
profesională de-a lungul timpului: 

— Se va dactilografia pe o pagină format A4; astfel, textul poate 
fi ușor îndosariat şi arhivat, atât de către jurnaliști (în cazul în care ei 
vor să-l păstreze), cât şi de către birourile de presă, ce sunt obligate să 
facă acest lucru, pentru a avea oricând la dispoziție toate materialele 
pe care le-au transmis presei; 

— Se va scrie pe o singură față a colii de hârtie; astfel se 
ușurează lectura textului, iar jurnaliștii pot să-şi dea seama, dintr-o 
singură privire, despre ce este vorba; de asemenea, această punere în 
pagină permite efectuarea fără complicaţii a unor decupaje, necesare 
pentru diferite dosare tematice; 

— Textul se tipăreşte spaţial la două rânduri, pentru a le lăsa 
ziariştilor suficient loc ca să facă diverse modificări sau să aducă unele 
completări (acestea se fac, conform uzanțelor redacționale, deasupra 
rândului scris); 

— De o parte şi de alta a paginii se lasă o margine de 2 - 3 
centimetri, pentru a lăsa loc unor adnotări ale jurnaliştilor; chiar dacă 
marginea din stânga este mai mare, ea nu trebuie să depăşească 4 
centimetri; 

— O pagină întreagă trebuie să conțină 25 de rânduri a câte 60 
de semne fiecare; deoarece acesta este standardul utilizat de obicei în 
redacții, o asemenea punere în pagină le permite jurnaliştilor să 
evalueze cu ușurință lungimea comunicatului și spațiul pe care el îl va 
ocupa în pagina de ziar; 

— Un comunicat poate fi redactat pe cel mult două pagini; dacă 
informaţia este amplă şi o a doua pagină este absolut necesară, atunci 
la baza primei pagini se va nota „urmează pagina 2”, pentru a se atrage 
atenția asupra continuării textului și pentru a se sugera importanţa 
pasajelor din partea finală a comunicatului; 

— Corpul textului se va împărți în alineate; excepţie face lead-vA, 
care va apărea separat, la începutul comunicatului; acest fapt 
facilitează lectura și înţelegerea textului; 

— Este de dorit ca o frază să nu treacă de pe o pagină pe alta; 
prima pagină se va termina cu finalul unei fraze, dacă este posibil chiar 
cu finalul întregului alineat; 


— Nu se subliniază nici cuvinte, nici fraze și nici chiar titlul; 

— Nu se scriu cu majuscule decât tilurile, începuturile de fraze 
şi numele proprii; 

— Nu se pun puncte între inițialele care compun o abreviere sau 
o siglă; în general, este bine ca textul să respecte regulile tipografice; 

— Dacă avem la dispoziţie anumite informații, fotografii sau 
date cifrice suplimentare, care aruncă o lumină aparte asupra textului, 
sau dacă vrem să oferim mai multe detalii, putem face apel la „note de 
informare” sau la „note tehnice”; pentru a nu lungi comunicatul, ele se 
anexează separat, precizându-se însă, la finalul comunicatului, că 
există o anexă cu aceste date sau cu fotografii. 

Punerea în pagină standard a unui comunicat, adoptată de 
majoritatea practicienilor de pe continentul nord-american și de pe cel 
european (Ph. Bachmann, 1994, p. 95; B. Dagenais, 1990, p. 101; D.L. 
Wilcox, L. Nolte, 1990, pp. 95 - 96; D.L. Wilcox etalii, 1992, pp. 566 - 
569; F.P. Seitel, 1992, pp. 199 - 202 etc.), este prezentată în figura 1. 

Figura 1 

Punerea în pagină standard a unui comunicat de presă 

SIGLA ORGANIZAȚIEI DATA EMITERII 

NUMĂR DE COD 

PENTRU DIFUZARE IMEDIATĂ sau 

EMBARGO până la data... ora... 

COMUNICAT DE PRESĂ 

TITLU (informativ) 

LEAD (mesajul esenţial, maximum 5 - 6 rânduri) 


CORPUL TEXTULUI (o succesiune de paragrafe care conțin 
ideile și informaţiile complementare, în ordinea descrescătoare a 
importanţei lor) 


NUME, PRENUME, ADRESĂ NUME, PRENUME. 

TELEFON, FAX FUNCȚIE, SEMNĂTURĂ 

(persoana de contact) (persoana care difuzează comunicatul) 

Pentru ca mesajul să fie cât mai bine scos în evidenţă şi pentru 
ca el să atragă privirea jurnalistului, este necesar ca punerea în pagină 
a comunicatului să cuprindă câteva informaţii indispensabile: 

— Sigla organizaţiei, cu numele complet al acesteia, adresă, 
telefon, fax, imprimată pe prima pagină a comunicatului, îi permite 
jurnalistului să vizualizeze sursa; utilizând o hârtie cu antet imprimat, 
sugerăm caracterul oficial al documentului. De obicei, acest element 
este aşezat în partea din stânga-sus a paginii, dar designul modern a 
condus şi la alte soluții grafice; 

— Numărul de cod este un număr de referință pe care 
organizația îl dă pentru fiecare comunicat emis; el ajută la arhivarea și 
clasificarea comunicatelor, în ordine cronologică sau tematică. El 
include câteva cifre și litere care identifică data; tipul sau poziţia 
comunicatului; astfel, numărul de cod poate apărea în varianta 99 - 3, 
din care se înțelege că este vorba despre al treilea comunicat emis în 
anul 1999, sau în varianta 99 - 2 e, din care se deduce că e vorba 
despre al doilea comunicat pe teme economice din anul 1999. Fiecare 
organizație poate crea un sistem propriu de coduri, pe care însă 
trebuie să le utilizeze cu regularitate: numărul de cod este deosebit de 
important dacă un jurnalist solicită informaţii suplimentare în legătură 
cu un subiect pe marginea căruia au fost distribuite mai multe 
comunicate; cerând numărul de cod al textului ce a stârnit 
nedumerirea sau curiozitatea jurnalistului, reprezentantul biroului de 
presă va şti imediat la ce situaţie se referă acesta şi va identifica rapid 
informaţiile necesare. Numărul de cod simplifică munca în momentele 
de bilanț sau de analiză a activităţii, când biroul de presă trebuie să 
prezinte materiale statistice referitoare la activitatea depusă, sau 
atunci când se face planificarea unei campanii de presă şi când trebuie 
să se țină seama de numărul și tipul informațiilor deja difuzate presei 
în perioada anterioară; 

— Data emiterii trebuie precizată deoarece jurnaliștii, ce 


arhivează textele pe care le consideră interesante, au nevoie de 
indicaţii pentru a putea plasa în timp respectiva informaţie (să nu 
uităm că într-o redacție sosesc, zilnic, numeroase comunicate, scrisori, 
ştiri de agenție, articole, ce inundă masa de lucru a gazetarilor); 

— Menţiunea „embargo” atrage atenţia jurnaliștilor asupra 
faptului că textul nu trebuie publicat înainte de data și de ora precizată, 
în general, ziariştii respectă embargoul, însă au existat și cazuri în care 
el a fost încălcat sau în care jurnaliștii, obținând informaţia din altă 
sursă, au făcut public mesajul respectiv înainte de termenul fixat. 
Această situație este neplăcută, atât pentru ceilalți jurnaliști, ce au 
respectat embargoul și s-au văzut depășiți de alți confraţi (să nu uităm 
faptul că ei pot crede că organizaţia a ridicat embargoul în mod 
privilegiat, numai pentru anumite  redacţii), cât și pentru 
reprezentanții biroului de presă, a căror credibilitate este astfel 
ştirbită. Embargoul trebuie utilizat cât mai rar, deoarece el nu are o 
valoare juridică, ci una strict profesională, derivată din convențiile și 
tradițiile comunicării presei cu birourile de presă şi din prevederile 
codurilor de deontologie jurnalistică; 

— Menţiunea „pentru difuzare imediată „apare uneori în mod 
explicit; cel mai adesea, se presupune că, în absența mențţiunii 
„embargo”, redacţiile au acordul organizaţiei pentru publicarea 
imediată a textului; 

— Precizarea „Comunicat de presă” (sau „Invitaţie”) trebuie să 
apară în mod clar pe prima pagină, pentru a asigura jurnalistul că nu 
are de-a face cu un text publicitar și că acest document îi este adresat 
în mod exclusiv; 

— Numele, adresa, telefonul persoanei de contact îl asigură pe 
jurnalist că, dacă doreşte să obțină informaţii suplimentare, poate să ia 
oricând legătura cu organizația respectivă. Persoana indicată trebuie 
să cunoască foarte bine subiectul comunicatului și să fie capabilă să 
ofere toate clarificările cerute de gazetar. De cele mai multe ori, 
această persoană este diferită de cea care a redactat comunicatul 
(poate fi un specialist în problema respectivă). Toate aceste elemente 
de sprijin care înconjoară textul unui comunicat exprimă atât 
seriozitate și competență profesională, cât şi respect pentru jurnaliști. 
Ele pot să-și găsească o poziționare în pagină diferită de cea 
prezentată mai sus; important este însă ca ele să fie vizibile, complete, 
astfel încât să poată fi imediat identificate de ziarist şi să-i poată ușura 


munca de documentare. 

3.3. Aprobarea comunicatului 

Înainte de a fi difuzat, comunicatul trebuie văzut şi aprobat de 
una sau mai multe persoane, împuternicite să desfăşoare aceste 
activități printr-o decizie a conducerii organizaţiei sau prin 
reglementările sale interne, în bibliografia de specialitate nu există 
indicaţii clare, de principiu, privind statutul persoanelor care 
îndeplinesc aceste atribuţii; alegerea lor depinde de procedurile 
stabilite de fiecare organizaţie în parte. Este necesar ca avizul să fie dat 
de persoanele care au furnizat informaţiile respective, de şeful biroului 
de presă și de un reprezentant al conducerii organizaţiei. 

Textul trebuie să fie citit şi aprobat, în primul rând, de cei care 
au furnizat datele de bază ale comunicatului, pentru ca aceştia să poată 
verifica dacă ele sunt exacte și dacă nu au fost omise elemente 
importante. Avizul din partea acestor persoane este esenţial: în 
absența acestei aprobări şi în cazul difuzării unor date inexacte, 
specialiştii în cauză vor spune că nu au văzut forma finală a 
comunicatului și că nu sunt răspunzători pentru erorile respective. De 
asemenea, trebuie să se obțină avizul persoanei din conducerea 
organizației ce a fost citată în cadrul comunicatului; de multe ori, ea 
aduce modificări, nuanțând anumite elemente pe care le consideră 
deosebit de importante. 

Experiența a arătat că discuţia cu aceste persoane este foarte 
dificilă, întrucât cei care nu sunt specialiști în comunicare (și poate 
tocmai din această cauză) au tendinţa să critice fiecare frază din text, 
să ceară modificări, să adauge tot felul de detalii nesemnificative, să 
dorească să includă formule ce țin de publicitate, toate acestea 
conducând la un text greoi și nepublicabil. De aceea, cel care 
redactează comunicatul trebuie să fie un bun negociator, în măsură să 
reuşească, prin răbdare și cu mult tact, să obțină semnătura şi avizul 
de difuzare. Orice reprezentant al biroului de presă trebuie să fie 
conștient de faptul că, de multe ori, este mai greu să convingi propria 
organizație să difuzeze o informaţie decât să convingi presa să o 
publice. De aceea, în astfel de situații, este mai bine ca el să facă 
anumite concesii şi să difuzeze un comunicat cu anumite imperfecțiuni 
(la nivelul informaţiei sau al stilului) decât să creeze o atmosferă de 
tensiune în organizație sau, mai rău, să-și facă un duşman. 

Colaborarea cu ceilalți membri ai organizaţiei are rolul de a-i 


proteja pe reprezentanții biroului de presă şi de a contribui la crearea 
unei atmosfere de încredere între cei care dețin informaţii și 
specialiştii în comunicare. Dovedind personalului organizaţiei că 
datele furnizate de ei sunt importante, că sunt luate în considerare și 
fac obiectul unui material destinat mass-media, reprezentantul 
biroului de presă îi va determina să conștientizeze importanţa 
comunicării cu presa, să fie mai cooperanțţi, să vină la biroul de presă 
ori de câte ori au ceva important de spus. 

Pe de altă parte, specialiştii în comunicare (mai ales aceia care 
abuzează de încrederea ce le-a fost acordată, considerând că numai ei 
ştiu ce și cum trebuie făcut, și care, în consecinţă, nu solicită avizul 
conducerii înainte de difuzarea materialelor) trebuie să înțeleagă că 
orice document destinat publicării trebuie aprobat de persoanele 
desemnate să facă acest lucru. Responsabilitatea este astfel împărțită 
între cei care deţin informaţiile şi cei ce au misiunea și competenţa de 
a construi, pornind de la acestea, mesaje de interes public, în acest 
sens, reprezentanții biroului de presă trebuie să se asigure că în 
organizație există reglementări interne sau proceduri specifice, prin 
care sunt stabilite responsabilitățile legate de autorizarea difuzării 
comunicatelor; în caz contrar, ei trebuie să solicite conducerii crearea 
unui asemenea cadru regulamentar. 

4. Difuzarea comunicatului 

Succesul unui comunicat de presă nu depinde doar de 
informaţiile pe care le conţine sau de stilul în care este scris, ci şi de 
modul în care este difuzat. Degeaba găsim o informaţie interesantă, 
degeaba alcătuim un text ce respectă principiile scriiturii jurnalistice, 
dacă nu alegem tipul de mass-media care se adresează publicului pe 
care vrem să-l influențăm; dacă nu reuşim să trimitem la timp 
materialul și dacă acesta nu ajunge în mâna jurnalistului interesat de 
un asemenea subiect, comunicatul este sortit eșecului. 

Înainte de a difuza un comunicat, trebuie să consultăm fişierul 
de presă; pornind de la datele cuprinse de acesta, vom întocmi o listă 
cu publicaţiile sau posturile care se adresează publicului-țintă al 
organizației. Din această listă nu trebuie să lipsească (dacă informația 
prezintă interes pentru ele) presa specializată și presa locală. Nu 
trebuie să fie favorizate anumite publicaţii, sub pretextul că sunt mai 
importante decât altele; așa cum am mai spus (şi, fiind un lucru extrem 
de important, consider necesar să îl reamintesc), în fața biroului de 


presă, toate publicaţiile și toți jurnaliștii trebuie să fie egali. Ei au 
dreptul să fie informați la timp, corect, în mod egal și simultan, pe cât 
este posibil. Numai având o asemenea atitudine se pot câștiga 
respectul, încrederea și cooperarea presei. 

După consultarea fișierului de presă, se va stabili lista 
jurnaliștilor cărora li se va trimite comunicatul de presă. Scopul acestei 
activități este selectarea unui număr cât mai mare de gazetari ce ar 
putea fi interesați de subiectul comunicatului, în unele cazuri, când 
informaţia atinge mai multe domenii, pot fi aleşi doi-trei jurnaliști 
specializați de la aceeaşi publicație sau de la același post. 

Lista astfel elaborată trebuie să cuprindă, pe lângă numele 
jurnaliștilor, telefonul, faxul, adresa redacţiei și rubrica de care 
răspund ei; reprezentantul biroului de presă va face o scurtă verificare 
a acestor date, pentru a se asigura că ele sunt actuale şi corecte. 
Această activitate este foarte importantă, deoarece un comunicat nu e 
trimis la întâmplare în redacţii: el se adresează întotdeauna unui 
anumit jurnalist, al cărui nume trebuie precizat în mod clar, la 
începutul textului. 

Un alt element important, care contribuie la succesul unui 
comunicat, este alegerea momentului transmiterii. Trebuie să precizez 
că, pentru anumite tipuri de comunicate, nu se pune problema alegerii 
unei date, zile sau ore convenabile. Astfel, în situaţiile de criză, biroul 
de presă este obligat să întocmească și să transmită cât mai repede un 
comunicat, pentru a informa la timp şi în mod corect publicul asupra 
situației anormale care a apărut în organizaţie sau în care organizaţia 
este implicată. De asemenea, în cazul „comunicatului-invitație”, prin 
care jurnaliştii sunt chemaţi să participe la un eveniment din viața 
organizației (conferință de presă, vizită, inaugurare, seminar, bilanț 
etc.), lucrurile sunt clare: acestea se trimit cu 10 - 14 zile înainte de 
data evenimentului. Nici în cazul comunicatelor „de luare de poziție” 
sau „erată” nu se poate vorbi de o anumită strategie în ceea ce priveşte 
momentul în care vor fi difuzate. 

Această problemă se pune pentru comunicatele care transmit 
informaţii despre diverse acțiuni ale organizaţiei, despre politica ei, 
despre anumite realizări, date statistice, rapoarte de activitate, 
programe noi etc. Pentru acestea, biroul de presă trebuie să 
stabilească alegerea momentului prielnic de difuzare, adică a 
momentului în care comunicatul are cele mai mari șanse de a apărea în 


mass-media. Pentru a identifica acest moment, este necesar să fie luate 
în considerare câteva caracteristici esenţiale ale funcționării presei. 

În primul rând, trebuie să ne asigurăm că în ziua când dorim să 
fie publicat comunicatul nu au loc alte evenimente programate, care, 
prin importanța sau prin ineditul lor, ar putea capta interesul 
jurnaliștilor. Desigur, în cele mai multe situații, nu se poate şti dinainte 
ce se va petrece într-o anumită zi, care vor fi informațiile cu care 
intrăm în competiție; totuşi, urmărirea cu atenție a actualităţii, a 
ritmului de desfășurare a vieţii politice, economice, culturale ne oferă 
suficiente repere; în acest sens, e bine să nu uităm nicio clipă că „o 
informaţie nu este niciodată importantă prin ea însăși, ci prin 
actualitatea ce o înconjoară” (B. Dagenais, 1990, p. 123). 

De asemenea, trebuie să cunoaștem orele de închidere a 
edițiilor diferitelor emisiuni de radio și televiziune sau ale cotidienelor 
şi săptămânalelor; aceste informaţii sunt deosebit de utile atunci când 
dorim ca informaţia pe care o difuzăm să apară în aceeași zi în care am 
trimis-o presei. Totuşi, aceste situaţii de urgenţă sunt deosebit de rare. 
De obicei, trebuie să facem următorul calcul: una-două zile pentru 
pregătirea comunicatului, una-două zile pentru distribuirea lui, 
două-trei zile pentru ca presa să proceseze materialul. 

Pe de altă parte, nu trebuie să uităm că informaţia este „o marfă 
perisabilă” şi că un comunicat este rareori publicat dacă și după ce a 
zăcut mai multe zile prin redacție; dezinteresul pentru materialele 
care au căpătat o anumită „vechime” vine din faptul că o redacţie este 
mereu invadată de noi şi noi informații, care ocupă spaţiul și timpul 
disponibil; jurnaliștii știu că publicul caută îndeosebi elementele de 
actualitate şi consideră că, dacă au ocolit o dată un anumit material, au 
făcut-o în mod justificat, deoarece acesta avea unele deficiențe. De 
asemenea, dacă informaţia a apărut într-o altă publicaţie sau pe alt 
post, fie pentru că acestea au avut parte de un tratament preferenţial, 
fie pentru că ele nu au respectat embargoul, celelalte redacţii nu vor 
mai relua respectiva informaţie. 

Comunicatul se trimite pe numele jurnalistului pe care biroul de 
presă l-a identificat ca fiind specializat în (sau interesat de) subiectul 
respectiv şi pe numele redactorului-șef sau al şefului de secție, cu 
precizarea „Domnului redactor-şef... în atenția domnului... (numele 
jurnalistului vizat)”. Se procedează astfel pentru a avea siguranța că, în 
cazul în care jurnalistul vizat lipseşte din redacţie, șeful său îi va cere 


altui ziarist să se ocupe de comunicatul trimis, în unele lucrări de 
specialitate se recomandă ca, înainte de a trimite comunicatul, să 
contactăm jurnaliștii, pentru a-i anunţa de intenţia noastră și a-i 
întreba dacă doresc să le parvină textul. 

Pentru difuzarea comunicatului se pot folosi mai multe căi: 

— Prin poștă: este un mijloc sigur, mai ales că pe plic se poate 
preciza clar numele persoanei vizate; în schimb, poșta e mai lentă şi ne 
obligă la precauţii suplimentare, pentru a ne integra într-o anumită 
marjă de timp. Acest mijloc de distribuţie este recomandat în 
trimiterea comunicatelor către publicațiile săptămânale și lunare; 

— Prin telefon: acest sistem se utilizează atunci când este vorba 
de un mesaj scurt (anunţuri sau invitaţii); astfel, este nevoie de mai 
mult timp pentru a contacta fiecare jurnalist, se impune reducerea 
numărului de persoane vizate, în plus, telefonul este nesigur, pentru că 
adeseori jurnalistul nu își notează pe loc datele respective și le poate 
uita; de asemenea, e posibil ca el să nu fie în birou în acel moment, iar 
informaţia, preluată de un intermediar, poate să-i parvină incompletă; 

— Printr-un reprezentant al biroului de presă sau prin curier: e 
un mijloc avantajos, deoarece permite un contact personal, dar este 
lent, mai ales în situaţia în care unul sau mai mulți jurnaliști nu pot fi 
găsiți în redacţii, iar şirul vizitelor trebuie reluat. Această metodă se 
aplică în circumstanţe şi cu ocazii particulare - de exemplu, în cazul în 
care informaţia este cu adevărat extraordinară sau în acele cazuri când 
vrem să profităm de un asemenea prilej pentru a cunoaște în mod 
direct un anumit jurnalist; 

— Prin fax sau e-mail: este cel mai folosit mijloc, deoarece e 
rapid şi ieftin; are însă dezavantajul de a pune mesajul nostru în 
concurență cu sutele de astfel de mesaje care asaltează zilnic 
redacţiile; 

— Cu ocazia conferinţei de presă: în aceste situaţii, comunicatele 
li se înmânează pe loc celor care iau parte la conferință; a doua li zi se 
trimit prin unul dintre mijloacele deja amintite și celorlalți jurnalişti 
vizați. 

5. Evaluarea 

Activitatea biroului de presă nu se încheie odată cu terminarea 
comunicatului şi trimiterea lui către redacţii. După un anumit timp, 
urmează evaluarea activităţii, prin care se va analiza impactul pe care 
l-a avut mesajul difuzat. 


Fiecare organizație doreşte să-şi regăsească comunicatul cât 
mai repede şi în cât mai multe publicaţii sau emisiuni de știri. Această 
dorinţă îi face pe foarte mulți reprezentanți ai birourilor de presă ca, 
imediat după ce au transmis comunicatele, să-i asalteze pe jurnaliști cu 
telefoane sau vizite, pentru a afla când se va publica materialul lor. Un 
asemenea comportament este extrem de dăunător, întrucât, de cele 
mai multe ori, el conduce la efecte opuse: jurnaliștii, agasaţi de 
insistențele autorilor de comunicate, refuză să le mai publice. 

Primul lucru pe care trebuie să-l facă reprezentanţii biroului de 
presă, după ce comunicatul a fost transmis, este revista presei, în felul 
acesta ei pot să stabilească în câte publicaţii (și în ce tip de publicaţii) a 
apărut textul, câte posturi de radio şi televiziune l-au preluat, cum a 
fost difuzat (integral, modificat, în fragmente, deformat) și dacă a fost 
reprodus ca atare sau a fost însoțit de comentarii și informații 
suplimentare aparținând redacției. O asemenea analiză este foarte 
importantă, deoarece ea ne arată: publicaţiile și jurnaliștii 
interesate /interesaţi de mesajele organizaţiei, atitudinea acestora față 
de organizație, modul în care, prin intermediul mass-media, publicul a 
putut recepta mesajele organizației. 

Cunoscând aceste lucruri, reprezentanţii biroului de presă le 
vor putea mulțumi jurnaliştilor care s-au dovedit receptivi şi vor putea 
dezvolta relaţiile de colaborare cu ei; în cazul celorlalţi, vor trebui să 
ducă o activitate intensă de câștigare a încrederii, dovedindu-le că pot 
fi parteneri serioşi, surse interesante de informare, capabile să ofere 
informaţii corecte, la timp, în mod profesional. 

În cazul în care ecoul în presă a fost slab (comunicatul a apărut 
în puţine publicaţii și emisiuni sau nu a apărut deloc), se nasc mai 
multe întrebări, la care biroul de presă trebuie să dea un răspuns: 

— Momentul difuzării comunicatului a fost ales bine? 

— Subiectul prezenta suficient interes? 

— Textul comunicatului a fost bine redactat? 

— Au fost bine alese publicaţiile, posturile şi jurnaliștii la care 
textul a fost trimis? 

Este posibil ca, în urma acestei evaluări, să se obțină răspunsuri 
negative la una sau mai multe întrebări; în consecință, biroul de presă 
trebuie să ia măsuri pentru a evita repetarea greşelilor respective. 
Dacă răspunsurile sunt pozitive, atunci bătălia nu este pierdută: este 
posibil ca difuzarea imediată a comunicatului să fi fost amânată din 


dorinţa jurnaliștilor de a se documenta mai bine, de a-l integra într-un 
material mai amplu sau în proiectul unei anchete ori al unui reportaj 
sugerate de comunicatul primit. Prin urmare, presa trebuie urmărită 
cu atenţie în continuare, pentru a se identifica posibilele efecte pe 
termen lung ale materialului trimis, în niciun caz nu trebuie contactaţi 
jurnaliștii pentru a li se reproşa faptul că nu au publicat comunicatul; 
presa are propria sa „logică” în selectarea şi distribuirea informaţiei; 
ea nu are nicio obligație față de birourile de presă și niciun „contract” 
nu îi impune publicarea tuturor materialelor care sosesc în redacții. 

Evaluarea fiecărei acțiuni a biroului de presă trebuie făcută în 
mod consecvent, deoarece ea permite cunoașterea funcționării 
specifice a presei, ajută la perfecționarea activităţii biroului de presă și 
oferă argumente solide în discuţiile (frecvente și inevitabile) cu 
conducerea organizaţiei, întotdeauna nemulțumită de imaginea ei în 
presă şi de ecoul diverselor inițiative ale organizaţiei. 

De reţinut: 

Ø Comunicatul de presă transmite către toate mass-media, în 
mod rapid, o anumită informaţie. 

Ø Există numeroase tipuri de comunicate de presă; de aceea 
trebuie ales cu grijă tipul cel mai adecvat informațiilor pe care doriţi să 
le transmiteţi. 

Ø Înainte de redactare, documentaţi-vă prin intervievare sau 
cercetarea bazelor de date ale organizației, minuţios, pentru a obține 
toate informaţiile necesare. 

Ø Titlul trebuie să sintetizeze subiectul comunicatului, să fie 
scurt, simplu, factual și acroșant. 

Ø Leadul trebuie să răspundă la întrebările esențiale: CINE? CE? 
CÂND? UNDE? 

Ø Dezvoltarea comunicatului aduce informații suplimentare: 
CUM? - evenimente, fapte, cifre; DE CE? - în ce context se înscrie 
evenimentul; CU CE URMĂRI? 

Ø Stilul comunicatului trebuie să fie clar, concis, precis, neutru și 
accesibil. 

Ø Nu uitaţi să semnaţi textul, precizând numele şi numărul de 
telefon, adresa de e-mail ale persoanei care răspunde de comunicarea 
cu presa. 

Ø Folosiţi hârtie cu logo-ul instituţiei, cu însemne colorate și 
atrăgătoare; împărţiţi corpul textului în alineate; nu folosiți sublinieri, 


pasaje cu litere capitale sau bold, prescurtări şi termeni tehnici. 

Ø Comunicatul se poate transmite prin poştă, fax, e-mail, telefon; 
folosiți datele din fişierele de presă. 

DOSARUL DE PRESĂ 

1. Caracteristici generale 

Dosarul de presă este o „unealtă indispensabilă de comunicare 
cu mass-media” (Ph. Bachman, 1994, p. 105), fiind format dintr-o 
„colecție de materiale cu caracter informativ, destinate jurnaliștilor” (0. 
Baskin, C. Aronoff, 1992, p. 220). Documentele incluse în dosarul de 
presă se referă la anumite informații, care sunt prezentate „mult mai 
detaliat decât într-un comunicat de presă” (C. Schneider, 1990, p. 132). 
De aceea, dosarul de presă reprezintă „o veritabilă carte de vizită a 
unei organizaţii, stând la baza tuturor contactelor cu presa; el oferă un 
fond documentar în care gazetarii pot găsi informaţii generale despre 
activitatea ei sau anumite detalii referitoare la personalitatea specifică 
a organizației” (E. Dupuy, Y. Cântas, 1990, p. 112). 

După alţi autori, dosarul de presă e „un instrument esenţial” al 
comunicării dintre o organizaţie şi mass-media deoarece el este 
„indispensabil în foarte multe ocazii (conferinţe de presă, voiajuri de 
presă, contacte personale cu jurnaliștii), materializând mesajul 
organizației referitor la un subiect determinat” (C. Darroy etalii, 1990, 
p. 45; pentru alte prezentări, vezi Ph. Morel, 1988, pp. 92 - 9%; S. 
Lahanque, F. Solatges, 1991, pp. 55 - 58; J.P. Rosart, 1992, pp. 71 - 74). 

De multe ori, reprezentanții biroului de presă își pun 
următoarea întrebare: „Ce este mai eficient, un dosar de presă sau un 
comunicat?”. Răspunsul corect este dat de interesul și densitatea 
informaţiei pe care vrem să o distribuim. Tocmai din această cauză, 
este greu de stabilit o regulă prin care să se indice clar când e cazul să 
se trimită un comunicat și când trebuie întocmit un dosar de presă, în 
alegerea instrumentului de comunicare intervin mai multe variabile: 
noutatea și originalitatea informaţiei, încadrarea ei în contextul 
general, factorul „timp”, publicul vizat. Astfel, cu cât o informaţie are 
implicaţii în mai multe domenii (economic, social, politic, interes uman) 
şi poate fi abordată din mai multe unghiuri, cu atât are șanse mai mari 
să devină tema unui dosar de presă. Nu trebuie uitat însă factorul 
„timp”, care, de multe ori, obligă organizaţia să aleagă soluţia 
comunicatului (evenimentul trebuie exploatat cât mai repede) în 
detrimentul dosarului, a cărui elaborare solicită mai mult efort și timp. 


În general, dosarul de presă se impune atunci când un 
comunicat nu este suficient pentru a prezenta informația în întreaga ei 
amploare. El poate fi considerat „un demers intermediar între 
comunicat şi conferința de presă, care sintetizează elementele 
componente ale unui eveniment şi pune în valoare anumite aspecte ale 
informaţiei” (Ph. Bachmann, 1994, p. 105). De aceea, dosarul de presă 
trebuie să cuprindă acele informaţii de background care le permit 
jurnaliștilor înțelegerea corectă a temei respective: statistici, 
comunicate, extrase din presă ce sprijină punctul de vedere al 
organizației, biografii şi fotografii ale liderilor instituţiei, grafice (K. 
TXicker etalii, 1994, p. 222). De aici se deduce cu ușurință că dosarul 
nu este alcătuit pentru a genera o ştire (ca în cazul comunicatului de 
presă), ci pentru a fi folosit de jurnalist în selectarea unor informații, 
pe baza cărora el va putea realiza un material de sine stătător, în 
concluzie, dacă avem la dispoziție un ansamblu bogat de informații și 
suficient timp, este indicat să întocmim un dosar de presă. 

În raport cu alte instrumente de comunicare aflate la dispoziţia 
unui birou de presă, dosarul de presă are numeroase avantaje (Ph. 
Bachmann, 1994, p. 105): 

a) permite prezentarea în profunzime a unui subiect; 

b) permite abordarea subiectului din diferite unghiuri, 
sugerându-le jurnaliştilor direcţii posibile pentru viitoarele lor 
articole; 

c) îi permite jurnalistului cunoașterea unui subiect într-un timp 
scurt; 

d) permite intrarea informaţiilor în banca de date a jurnaliștilor, 
fapt care mărește durata de viață a informaţiilor respective şi asigură 
utilizarea acestora pe o perioadă lungă de timp. 

2. Tipologia dosarelor de presă 

În numeroase situații, pentru a se facilita transmiterea 
informaţiilor şi pentru a se oferi o imagine completă asupra istoriei şi 
vieții organizaţiei, este necesară difuzarea unui dosar de presă. 
Varietatea situaţiilor și a conținuturilor a condus la apariția mai multor 
tipuri de dosare de presă. După J.P. Rosart (1992, pp. 71 - 72), acestea 
pot fi clasificate în trei mari categorii: 

a) dosarul de presă ce însoțește comunicatul de presă; 
experiența practicienilor în relații publice arată că aceasta este 
formula cea mai agreată de jurnaliști - evident, în cazul în care 


informaţia și „prelungirea” ei în dosar justifică alegerea acestei 
strategii. O asemenea tehnică permite combinarea unei informații 
precise (comunicatul de presă) cu o seamă de date suplimentare 
(dosarul de presă), de care jurnaliștii ar putea avea nevoie pentru o 
documentare mai amplă; 

b) dosarul de presă - carte de vizită a organizației; acest tip de 
dosar le oferă jurnaliștilor o bază de date care nu sunt legate de o 
informaţie punctuală, determinată de un anumit eveniment sau 
programată conform unui anumit calendar. El este „un apel discret al 
organizației”, prin care aceasta încearcă să determine presa să 
vorbească despre ea sau să o contacteze în cazul când jurnaliștii ar 
trata un subiect în care organizaţia ar putea fi implicată. Un asemenea 
dosar, redactat fără vreun motiv aparent, este, de fapt, o „momeală” 
pentru incitarea gazetarilor şi pentru obținerea unui articol mai 
substanţial despre organizaţie. El este întocmit şi trimis mai ales în 
acele cazuri în care organizaţia nu a beneficiat, mai mult timp, de 
atenţia presei; 

c) dosarul de presă-eveniment: este constituit special cu ocazia 
unei acțiuni create de organizaţie. El prezintă un anumit eveniment 
semnificativ şi mesajul organizaţiei în legătură cu acest eveniment. 

Această clasificare nu este nici exclusivă și nici limitativă: în 
funcție de diversele contexte ale comunicării cu presa, specialiștii în 
relații publice pot întocmi dosare de presă și pentru alte ocazii, în 
forme şi cu conținuturi mai ample (sau mai concentrate) decât cele 
propuse de autorul citat. Importantă este dozarea informaţiei - prea 
puţină informaţie nu justifică crearea unui asemenea document şi le dă 
jurnaliștilor senzaţia că se încearcă o campanie de promoțţiune, și nu 
una de informare; prea multe materiale îngreunează accesul la ideile 
ori la datele importante şi irită jurnaliștii, obligați să se lanseze într-o 
adevărată investigație pentru descoperirea faptelor esențiale. 

3. Conţinutul dosarului de presă 

Dosarul de presă nu trebuie să fie niciun „ghiveci” format 
dintr-o serie de texte disparate, niciun material publicitar; el nu 
trebuie să plictisească prin acumularea de informaţii fără legătură şi 
relevanță sau prin avalanșa de elogii la adresa organizaţiei. Dosarul de 
presă este un material redactat exclusiv pentru ziariști, cu scopul de a 
le pune la dispoziție o bancă de date; de aceea, el trebuie să fie ușor de 
utilizat, clar, coerent, atrăgător (prin cantitatea și calitatea 


informaţiilor) şi, mai ales, eficient. Această ultimă calitate derivă din 
utilitatea pe care o poate avea în raport cu specificul muncii 
jurnalistice şi cu așteptările ziariştilor. 

Ținând seama de faptul că dosarul este „un mijloc de informare”, 
din perspectiva organizaţiei, şi „un instrument de lucru”, din 
perspectiva instituției de presă, este necesar ca prezentarea 
informaţiilor să fie cât se poate de riguroasă, accesibilă și lipsită de 
artificii. 

În ceea ce priveşte conţinutul unui dosar de presă, lucrările de 
specialitate nu oferă o formulă generală, deoarece structura dosarului 
depinde în mare măsură de ocazia și de momentul în care a fost 
realizat. Astfel, se pot întocmi dosare cu ocazia unor evenimente ciclice 
(sărbători, saloane și expoziţii, adunări generale etc.), a lansării unor 
produse sau inițiative, a unor conferinţe sau vizite de presă, a unor 
sponsorizări sau atunci când organizația constată că nu a mai fost de 
mult timp în atenţia presei. După cum am mai spus, nu există un plan 
standard în ceea ce priveşte structura unui asemenea dosar; un lucru 
este totuși sigur: el trebui trateze un singur subiect! Tema dosarului va 
fi anunţată de la început, prin titlul care va apărea scris pe coperta 
acestuia. Tot pe copertă vor trebui menționate coordonatele 
organizației şi ale persoanei de contact (numele complet, adresă, 
telefon, fax); această persoană trebuie să fie capabilă, în orice moment, 
să furnizeze informaţii suplimentare, care să satisfacă dorința de 
documentare a jurnaliștilor. 

Din bibliografia de specialitate (K. Tucker, 1994, p. 222, T. Hunt, 
J.E. Grunig, 1994, p. 375; D.L. Wilcox, L.W. Nolte, 1990, p. 250; C. 
Schneider, 1990, p. 132 etc.) rezultă că orice dosar de presă trebuie să 
conțină: 

a) un sumar, care menționează toate materialele, clasate după 
gradul de interes; acest sumar se aşază la începutul dosarului; 

b) un text care sintetizează esența temei respective; el va fi 
redactat în stilul unui comunicat de presă şi nu va avea mai mult de 
două pagini; 

c) diferite documente, prezentate într-o ordine logică; acestea 
trebuie să aibă forma unor texte de două-trei pagini şi să dezvolte 
aspecte particulare ale temei în chestiune, privite din diverse unghiuri 
de abordare (implicaţiile economice, locale, sociale, tehnice, 
organizaționale, financiare etc.). Aceste posibile unghiuri de abordare 


trebuie să corespundă gradului de interes al diferitelor instituții de 
presă sau al paginilor tematice, al rubricilor, programelor, emisiunilor 
specifice unei publicaţii sau unui post din audiovizual. Fiecare unghi de 
abordare (perspectivă) trebuie să fie autonom şi să nu se suprapună 
celorlalte unghiuri. Aceste materiale vor fi redactate în stil jurnalistic: 
ele vor avea un titlu acroșant și, dacă este cazul, intertitluri, vor 
respecta regula piramidei inversate, vor avea o scriitură clară, concisă, 
factuală, neutră; 

d) în funcție de tema dosarului și de ocazia cu care a fost 
redactat, se pot include materiale suplimentare, precum reproducerile 
după articolele publicate anterior despre organizație; acest lucru se 
face numai dacă respectivele materiale sprijină punctul de vedere al 
organizaţiei şi au legătură cu tema respectivă. De asemenea, se pot 
adăuga, pentru o mai bună informare a jurnaliștilor, date statistice, 
informaţii de factură tehnică, fotografii ale personalităților 
reprezentative ale organizaţiei sau textul discursului din timpul 
conferinței de presă. Nu trebuie să uitaţi că, de obicei, jurnaliștii 
apreciază materialele care ajută la vizualizarea mesajelor: grafice, 
scheme, fotografii (întotdeauna însoţite de „legendă”, adică de un text 
de două-trei rânduri ce explică imaginea şi oferă informaţii 
suplimentare; de obicei, acest text se scrie pe dosul fotografiei, unde 
apar şi precizări legate de dreptul de reproducere, data şi locul unde a 
fost făcută, autorul fotografiei etc.). 

Pentru ca dosarul de presă să nu fie prea voluminos (specialiștii 
recomandă ca el să aibă maxim 10 - 12 pagini de text), se poate 
prevedea dosarul propriu-zis cu o anexă, ce va conține acele elemente 
care nu se referă direct la informaţia de bază, dar care le-ar putea fi 
utile jurnaliștilor în munca lor de aprofundare a subiectului respectiv. 
Această anexă poate include: 

— Un istoric al organizației; 

— Biografiile unor personalități ale acesteia; 

— Fişe tehnice ale unor produse sau servicii (dar nu pliante 
publicitare); 

— Lista partenerilor organizaţiei; 

— Informaţii legate de activitatea managerială; 

— Bilanţuri de activitate; 

— Agenda (în cazul vizitelor, voiajelor sau al altor manifestări, 
care presupun un interval de timp mai amplu, se anexează programul 


manifestărilor, datele, orele şi locurile de desfășurare); 

— Lista documentelor și a materialelor ilustrative disponibile la 
sediul organizației. 

lată, spre exemplificare, două situații de comunicare și două 
modele de dosare de presă. 

Primul a fost realizat de LMS International cu ocazia formării 
acestei companii prin unirea firmelor Control Data și Philips; acest 
material îşi propunea să arate presei noile direcţii de dezvoltare a 
firmei; în consecinţă, el a cuprins: 

a) informaţii de background despre noua companie, despre 
echipa de conducere, despre aria (lărgită) de producţie, despre noile 
produse; 

b) comunicate separate, legate de fiecare nou produs; 

c) fotografii ale produselor importante; 

d) o broşură colorată referitoare la noua companie. 

Bugetul dosarului a fost de 10.000 de dolari; cele 1.000 de 
dosare le-au fost distribuite editorilor și reporterilor specializaţi în 
probleme de informatică, editorilor şi reporterilor care tratau subiecte 
legate de noile tehnologii, analiștilor și cercetătorilor de marketing. 
Drept urmare, peste 400 de articole au apărut imediat în presă și peste 
100 de redacţii au solicitat informaţii suplimentare în vederea 
realizării unor materiale tematice mai ample (vezi D. Wilcox etalii, 
1992, p. 574). 

Al doilea model este dosarul pregătit de Commonwealth Edison 
Company cu ocazia unei conferințe internaționale consacrate 
protecției mediului înconjurător. Dosarul cuprindea: 

a) un comunicat de presă; 

b) declaraţii ale liderilor organizaţiei; 

c) informaţii tehnice referitoare la gradul de poluare a apei și 
aerului; 

d) documente despre utilizarea energiei nucleare; 

e) un istoric al eforturilor depuse de companie pentru protecția 
mediului; 

f) hărţi pe care era indicată poziția uzinelor companiei; 

g) fotografii ale unor instalaţii de depoluare ale companiei; h) 
grafice arătând tendinţele de dezvoltare a industriei şi de creştere a 
poluării pe plan naţional (vezi D. Wilcox, L.W. Nolte, 1990, p. 250). 

4. Reguli de prezentare 


4.1. Coperta 

Deoarece dosarul de presă este un material de lucru realizat 
pentru jurnalişti, și nu un element de publicitate, este bine să evităm 
alegerea unor coperte elaborate şi costisitoare. Mult mai potrivite sunt 
acele coperţi practice, simple, asemănătoare „dosarelor-plic” de format 
A4, în care materialele respective se pot acumula, fără riscul de a se 
pierde. Pe copertă se poate lipi sau tipări o fotografie sugestivă, legată 
de evenimentul prezentat. Pentru a fixa identitatea organizației, este 
bine ca, la loc vizibil, să fie semnalate tema dosarului, coordonatele 
organizaţiei (logo, siglă, adresă, telefon, fax, sit Internet, dacă este 
cazul), precum și numele persoanei/persoanelor de contact (cu adresă, 
telefon, fax, e-mail). 

4.2. Textul 

Pentru a se obţine o prezentare unitară și pentru ca dosarul să 
poată fi folosit în mod eficient de către ziariști, toate documentele pe 
care el le conţine trebuie tipărite pe pagini de format A4 (sunt ușor de 
arhivat), trebuie să aibă o punere în pagină unitară și să respecte stilul 
jurnalistic. Deoarece fiecare text din dosar poate constitui un subiect 
jurnalistic de sine stătător, este bine ca pe fiecare material să apară 
câteva mențiuni indispensabile: 

— Coordonatele de identificare a organizaţiei (siglă, adresă, 
telefon, fax); 

— Data difuzării; 

— Embargo (dacă este cazul) și data, ora la care acesta va fi 
ridicat. Embargoul permite difuzarea în avans şi în mod eșalonat a 
unei informaţii încă neoficiale (confidențială), în condiţiile în care 
instituțiile de presă oferă garanţia că această informaţie nu va fi 
difuzată înaintea datei și a orei care sunt specificate pe materialul 
trimis de organizație. 

La finalul fiecărui material se vor preciza numele, adresa, 
telefonul, faxul și funcția în organizație a persoanei care poate oferi 
informaţii suplimentare. Deoarece jurnaliștii se aşteaptă ca persoana 
respectivă să aibă atât competențe tehnice, cât și abilități 
comunicaționale, pentru această funcție pot fi desemnaţi, acolo unde 
este posibil, doi reprezentanți ai organizației. 

5. Difuzarea dosarului de presă 

În general, dosarul de presă le este înmânat direct jurnaliştilor 
care participă la o conferință de presă, la o vizită, la o călătorie de 


informare sau la alte manifestări ale organizaţiei. Jurnalișştii ce nu au 
participat la evenimentul respectiv vor primi dosarul a doua zi; 
această decalare în timp este şi o dovadă de respect pentru gazetarii 
care au fost prezenți la manifestare și care, astfel, vor avea întâietate în 
distribuirea informaţiei. Nu trebuie uitat însă faptul că un dosar de 
presă se poate distribui chiar dacă nu există un prilej deosebit, caz în 
care va fi trimis prin poștă sau prin curier. 

Indiferent de ocazia cu care se distribuie un dosar de presă, 
anumite reguli trebuie respectate (vezi C. Darroy etalii, 1990, p. 50): 

— Dosarul se trimite în același timp tuturor redacţiilor, fără a fi 
favorizată o redacție sau alta, fără a fi privilegiat un jurnalist sau altul; 

— Dosarul va fi adresat nominal jurnalistului specializat în 
domeniul de activitate al organizaţiei sau, atunci când nu se cunoaște 
un asemenea ziarist, redactorului-şef, ce îl va dirija către acel membru 
al redacției care poate folosi în mod eficient informaţiile respective; 

— Atunci când se alege momentul de difuzare, trebuie să se țină 
seama de durata procesului de producţie, diferită de la cotidian la 
săptămânal, de la o emisiune de radio la una de televiziune; 

— În cazul în care pentru evenimentul respectiv este prevăzută 
şi o campanie de publicitate, dosarul de presă trebuie să ajungă în 
redacțţii înaintea demarării acesteia. 

Din experiența acumulată de către practicienii din domeniul 
relațiilor publice rezultă că, după distribuirea dosarului, membrii 
birourilor de presă au comportamente diferite: unii solicită intens 
gazetarii, încercând să-i determine să scrie cât mai repede şi cât mai 
mult despre organizaţie, alții nu mai urmăresc traseul materialelor 
trimise. Lucrările de specialitate consideră că ambele atitudini sunt 
dăunătoare organizaţiei; ele recomandă o cale de mijloc, propunând ca 
jurnaliștii să fie contactaţi, pentru a fi întrebaţi dacă au primit 
materialele în cauză; de asemenea, reprezentantul biroului de presă le 
va comunica faptul că le stă oricând la dispoziţie pentru informații 
suplimentare, în felul acesta, el le reamintește de existența dosarului şi 
subliniază, fără a fi excesiv de insistent, dorinţa organizaţiei de a figura 
printre subiectele care vor fi tratate de jurnaliști. 

Din cele arătate mai sus reiese, ca o concluzie, că dosarul de 
presă trebuie să furnizeze o informaţie reală, completă, interesantă 
pentru public. Numai în aceste condiţii el va fi apreciat de jurnalişti, va 
fi perceput ca un mijloc de informare pus la dispoziţia presei, şi nu ca o 


„oglindă” ce reproduce doar imagini măgulitoare despre o organizație. 

De reţinut: 

Ø Dosarul de presă le oferă jurnaliştilor o informare completă, 
cuprinzând toate elementele necesare pregătirii unui articol despre 
organizația dvs. 

Ø Titlul dosarului se așază pe coperta acestuia; titlul trebuie să 
fie atractiv şi să îndemne la parcurgerea dosarului. 

Ø Sumarul dosarului trebuie să cuprindă lista materialelor 
(ordonate după gradul de interes), lista documentelor anexate și 
paginile corespunzătoare. 

Ø Textul care sintetizează esența dosarului trebuie să fie 
redactat în stilul unui comunicat de presă. 

Ø Documentele din dosar trebuie să descrie aspecte particulare 
ale temei, într-un stil jurnalistic acroșant. 

Ø Coperta dosarului trebuie să fie atractivă şi să cuprindă 
logo-ul organizaţiei. 

Ø Materialele sunt prezentate pe pagini care conţin logo-ul 
organizației şi informațiile de contact; paginile sunt numerotate și 
prinse cu agrafe sau capse. 

Ø Nu uitaţi să includeți numele, telefonul și adresa de e-mail ale 
persoanei de contact. 

CONFERINȚA DE PRESĂ 

Deseori citim în paginile ziarelor, auzim la radio sau urmărim la 
televizor comentarii legate de diversele „conferințe de presă”, 
săptămânale, ale Guvernului, Președinției, ale partidelor sau ale 
numeroaselor organizații nonguvernamentale. Faptul că presa 
prezintă aceste evenimente drept „conferinţe de presă” ne arată 
confuzia gravă pe care o fac atât ziariștii, cât și organizatorii (purtătorii 
de cuvânt sau personalitățile marcante ale organizaţiilor respective), 
deoarece o conferință de presă se lansează în situații deosebite, când 
instituția dorește să facă un comunicat deosebit de important, de larg 
interes. Evenimentele la care se referă în mod curent ziariştii nu sunt 
altceva decât întâlniri uzuale, de informare a presei asupra activităților 
curente ale respectivelor instituții. 

Conferința de presă constituie „un eveniment-cheie în politica 
de comunicare a unei organizaţii. Ea oferă un loc și un moment 
privilegiate pentru a transmite o informaţie de maximă importanţă” (C. 
Darroy etalii, 1990, p. 51). La rândul său, R. Haywood (1984, p. 151) 


defineşte conferința de presă ca „un eveniment-ştire” prin care noua 
informaţie urmează să fie dezvăluită şi discutată cu reprezentanții 
mass-media. Organizarea unei conferințe de presă, „formula cea mai 
oficială” de comunicare cu mass-media, este justificată doar atunci 
când există un eveniment foarte important, care prezintă interes 
pentru o largă parte a publicului, și când dorim nu numai să informăm 
ziariştii, ci şi să le oferim posibilitatea să le pună întrebări 
conducătorilor organizaţiei. Astfel, jurnaliștii din SUA au afirmat de 
multe ori că nu beneficiază de suficiente conferințe de presă cu 
participarea preşedintelui ţării; specialiştii în relații publice susțin 
adesea că aceste conferințe sunt prea numeroase. Diferența este 
determinată de faptul că jurnaliștii vor un dialog permanent cu 
preşedintele, în timp ce relaţioniștii se tem de „inflația” de conferinţe 
de presă (K. Tucker etalii, 1994, pp. 206 - 207). 

După E. Dupuy şi Y. Cântas (1990, p. 122), „jurnaliștilor și 
purtătorilor de cuvânt nu le plac conferințele de presă; primilor, 
deoarece adeseori pierd timpul la asemenea întâlniri și deoarece, în 
cadrul lor, sunt obligaţi să împartă informaţia cu alți colegi de breaslă; 
celorlalți, pentru că trebuie să-şi asume riscul unei reuniuni publice la 
care participarea şi atitudinea jurnaliștilor nu sunt niciodată sigure”. 
La rândul lor, D.L. Wilcox și L.W. Nolte (1990, pp. 247 - 248) susţin că, 
în general, jurnaliștii nu agreează asemenea evenimente tocmai pentru 
că au fost chemați de prea multe ori la „false” conferințe de presă, care 
aveau drept scop nu atât informarea, cât autopublicitatea. Jurnaliștii 
sunt persoane ce au un program încărcat şi, de aceea, nu vor uita şi nici 
nu îl vor ierta ușor pe acela care i-a făcut să piardă timpul la o 
conferință unde nu au aflat nimic nou. Autorii amintiți consideră că 
temele unei conferințe pot fi decizii politice majore (care afectează o 
mare parte din public), proiecte importante (construcţii, inaugurări de 
obiective de interes național, schimbarea regimului de funcționare a 
unor instituții etc.), întâlniri cu personalități marcante, conflicte (în 
interiorul organizației sau între aceasta şi alte organizații), situaţii de 
urgenţă sau catastrofe. 

J. Deshepper (1990, p. 71) susține că putem organiza o 
conferință de presă doar în cazul în care reuşim să răspundem 
afirmativ la cel puțin trei dintre întrebările de mai jos: 

a) Organizaţia se bucură de un prestigiu suficient de mare 
pentru a atrage un număr reprezentativ de ziarişti? 


b) Activităţile organizației au o importanţă deosebită pentru un 
segment determinat al populaţiei? 

c) Este evenimentul în cauză atât de important încât organizația 
să trebuiască să ofere explicaţii în legătură cu el? 

d) Subiectul în discuţie interesează suficient de mult presa 
pentru a suscita întrebările ziariştilor? 

e) Există informaţii sau poziţii noi care pot fi oferite sau 
argumentate în fața presei? 

În cazul în care subiectul nu este foarte important sau 
reprezentanţii organizației nu sunt deciși să răspundă la toate 
întrebările ziariştilor, este bine să se renunţe la convocarea unei 
conferințe de presă şi să se recurgă la un comunicat de presă, la un 
telefon de informare sau la un dosar de presă. Același specialist (1990, 
p. 72) recomandă ca, în situaţia în care organizația doreşte să le 
prezinte ziariştilor anumite probleme cu caracter tehnic și care nu 
sunt de o actualitate imediată, să se organizeze un seminar de presă (o 
întâlnire de o zi) sau un colocviu de presă (mai multe zile și mai multe 
teme în dezbatere). De asemenea, atunci când informaţia se referă la 
deschiderea unui obiectiv industrial sau la inaugurarea unei unităţi, 
este recomandabil să se organizeze o vizită sau un voiaj de presă. 
Pentru prezentarea unui nou produs, a unei noi tehnologii, pentru 
lansarea unui film sau a unei cărţi, pentru deschiderea unei expoziţii, 
este de preferat să fie organizată o simplă reuniune sau un cocteil de 
presă, la care să fie invitaţi în mod predilect jurnaliștii specializați în 
acel domeniu. Scopul acestor reuniuni este de a informa ziariștii, de a 
le explica anumite probleme şi, uneori, de a le cere părerea în legătură 
cu respectivele probleme. Aceste seminarii și mese rotunde nu își 
propun să obțină un ecou imediat în presă, ci să ofere o sursă de 
documentare, la care jurnaliștii pot face apel, dacă au nevoie, atunci 
când pregătesc anumite articole de specialitate. 

În momentul când, în urma unei evaluări atente, organizația a 
ajuns la concluzia că informaţia pe care vrea să o transmită poate face 
obiectul unei conferințe de presă, ea trece la organizarea acesteia. 
Indiferent de mărimea instituției, de tipul şi de importanţa ei, 
organizarea unei conferinţe de presă trebuie să țină seama de un plan 
general, bazat pe următoarele etape: 

1. pregătirea conferinţei de presă; 

2. desfășurarea conferinței de presă; 


3. evaluarea conferinței de presă. 

Pentru a asigura succesul unei conferințe de presă, 
reprezentanții biroului de presă şi purtătorul de cuvânt trebuie să o 
gândească şi să o organizeze până în cele mai mici amănunte; o 
conferință de presă nepregătită, în care informaţia nu este interesantă 
sau în care datele importante au fost greșit prezentate, duce la o 
mediatizare slabă a evenimentului și poate compromite participarea 
jurnaliștilor la acțiunile viitoare ale organizației. Numeroase lucrări de 
specialitate prezintă pe larg etapele organizării unei conferinţe de 
presă şi activităţile specifice reprezentanţilor biroului de presă; între 
acestea, amintim: Ph. Morel, 1988, pp. 100 - 106; J.L. Deschepper, 
1990, pp. 70 - 80; E. Dupuy, Y. Cântas, 1990, pp. 120 - 128; C. 
Schneider, 1990, pp. 133 - 138; J. Feuillard, 1991, pp. 102 - 117; S. 
Lahanque, F. Solatges, 1991, pp. 59 - 68; J.L. Girardot, 1992, pp. 161 - 
168; Ph. Bachman, 1994, pp. 117 - 122; F. Eldin, 1998, pp. 240 - 243; 
D.L. Wilcox, L.W. Nolte, 1990, pp. 247 - 250; T. Hunt, J.E. Grunig, 1994, 
pp. 123 - 135; D. Newsom etalii, 1993, pp. 462 - 463; L.W. Nolte, 1974, 
pp. 430 - 432 etc. 

1. Pregătirea conferinţei de presă 

Exceptând situaţiile de criză, când conferința se organizează 
fără niciun fel de preparative, pregătirea poate începe cu o lună 
înaintea evenimentului, în cadrul acestei etape, vor fi parcurși 
următorii paşi: 

a) alegerea momentului (data, ziua, ora); 

b) stabilirea locului de desfășurare; 

c) stabilirea listei invitaţilor; 

d) redactarea şi trimiterea invitațiilor; 

e) redactarea documentaţiei; 

f) elaborarea materialelor ajutătoare; 

g) pregătirea discursurilor sau intervențiilor; 

h) pregătirea reprezentanților organizaţiei care vor participa la 
conferinţă; 

I) pregătiri şi verificări de ultimă oră. 

1.1. Alegerea momentului 

Unul dintre elementele de bază ce poate asigura succesul sau 
insuccesul conferinței este data la care ea se va desfășura. Dacă 
momentul ales este concurat de alte evenimente, ziariștii vor fi atraşi 
de ceea ce consideră ei a fi mai important și s-ar putea ca acea 


conferinţă să fie sortită eșecului. 

În stabilirea datei la care urmează să aibă loc o conferință de 
presă, trebuie să se ţină seama, în primul rând, de perioadele 
defavorabile: alegeri locale şi generale, mari dezbateri parlamentare, 
evenimente importante care au fost anunţate cu mult timp înainte 
(vizita unui preşedinte străin, festivaluri artistice, crosuri sau defilări, 
deschiderea anului școlar sau universitar, greve etc.), expoziţii și 
târguri naționale şi internaționale, sărbători laice sau religioase, 
aniversări naționale etc. în aceste perioade, jurnaliștii sunt extrem de 
solicitați şi există întotdeauna riscul ca ei să nu poată onora invitaţia 
organizației. De asemenea, este bine să se evite perioadele în care 
redacțiile au un program mai relaxat (vacanțe, sărbători religioase ori 
laice, zile libere), deoarece în aceste perioade numărul jurnaliștilor 
disponibili este foarte redus. 

Pentru a evita aceste suprapuneri, este suficient să fie contactat 
un ziarist cu care organizaţia a colaborat întotdeauna foarte bine şi cu 
care are relații mai apropiate și să i se solicite părerea în legătură cu 
perioada pe care o consideră cea mai potrivită (când nu sunt 
prevăzute alte evenimente). 

În ceea ce priveşte ziua, intervalul din mijlocul săptămânii 
(marţi, miercuri, joi) oferă cele mai convenabile momente. Ziua de luni 
nu este indicată, deoarece jurnaliștii sunt ocupați fie cu aprofundarea 
evenimentelor ce au avut loc la sfârșitul săptămânii precedente, fie cu 
noile evenimente pe care, inevitabil, le aduce începutul săptămânii; 
vinerea, ziariştii sunt deja implicaţi în pregătirea numerelor de final de 
săptămână, bazate mai ales pe informaţii utilitare şi de divertisment; 
în plus, ziarele și emisiunile din audiovizual de sâmbătă alocă cea mai 
mare parte a spaţiului şi a timpului materialelor de divertisment, de 
cultură, de sport, precum şi anunţurilor publicitare. 

Fixarea orei de desfășurare trebuie să ţină seama de momentul 
de închidere a edițiilor, precum și de timpul necesar prelucrării 
informaţiei (scrierea, rescrierea articolelor, punerea în pagină, 
respectiv elaborarea comentariului, selectarea de imagini şi sunete, 
montajul etc.). Luând în calcul toți acești factori, intervalul cel mai 
potrivit, în mod general recomandat de lucrările de specialitate, este 
cel dintre orele 10 și 12. 

În situaţii de criză (catastrofe, accidente, stări de conflict, crize 
politice) nu se mai respectă aceste indicaţii și conferințele se 


organizează imediat după producerea evenimentului (dacă acesta a 
avut loc în timpul zilei) sau a doua zi, dimineaţă (dacă acesta s-a 
petrecut în timpul nopții). 

1.2. Stabilirea locului de desfășurare 

Cel mai adesea, reprezentanții biroului de presă se confruntă cu 
următoarea întrebare: unde este mai bine să se organizeze conferința, 
la sediul organizaţiei sau într-o sală specială (uneori închiriată)? E 
greu de precizat care localizare prezintă mai multe avantaje; mai 
simplu este să prezentăm cerințele majore la care trebuie să răspundă 
sediul unei conferințe de presă, urmând ca, prin analiza acestora, 
fiecare şef de birou de presă sau fiecare purtător de cuvânt să adopte 
strategia adecvată. 

Cadrul ales trebuie să fie agreabil și conform cu imaginea pe 
care organizația vrea să o ofere despre ea însăși; nici opulența 
ostentativă şi nici rigoarea monahală nu sunt recomandate. Locul 
respectiv trebuie să poată fi identificat ușor şi găsit repede de către 
ziarişti (de aceea, sunt preferate zonele sau sălile deja cunoscute), să 
fie accesibil atât pentru cei care vin cu mașinile proprii sau ale 
redacției (existența unei parcări proprii este indispensabilă), cât şi 
pentru cei ce folosesc transportul în comun și să fie situat cât mai 
aproape de centrul orașului. 

O regulă de bază referitoare la orice conferință de presă spune 
că membrii asistenţei trebuie să poată auzi clar, din orice punct al sălii; 
în consecință, încăperea respectivă trebuie să aibă o acustică bună şi să 
fie bine izolată de zgomotele din exterior. De asemenea, ea trebuie să 
fie luminoasă, aerisită, cu posibilitate de ventilație pe timp de vară şi 
bine încălzită pe timp de iarnă. 

Sala trebuie să fie suficient de mare pentru a-i găzdui 
confortabil pe toți participanţii la conferință. Dimensiunea ei se va 
alege în funcţie de numărul estimat al participanţilor. Dacă va fi prea 
mică, o parte dintre ziariști vor sta în picioare, ceea ce le va crea o 
stare de disconfort sau chiar de iritare. Acest fapt poate declanșa 
reacții nedorite: fie vor fi agresivi, fie nu vor pune întrebări, fie vor 
părăsi mai devreme conferința. Dacă sala va fi prea mare, cu multe 
scaune neocupate, se va crea impresia că nu au venit toţi ziariștii 
invitaţi; cei prezenţi se vor întreba de ce nu participă şi ceilalți colegi 
de breaslă şi vor presupune că dezinteresul lor constituie o dovadă că 
respectiva întâlnire este neimportantă. Situaţia ideală este oferită de 


acele săli cu pereți glisanțţi, în care spaţiul poate fi mărit sau micșorat 
rapid, în funcție de numărul participanţilor. 

Sala trebuie să fie dotată cu mese și scaune, oferindu-le 
ziariştilor condiții optime pentru a lua notițe, în cazul unui public mai 
restrâns, acestea vor fi aşezate în formă de cerc, de oval, de pătrat sau 
de dreptunghi, dispunere care favorizează dialogul şi comunicarea 
informală. În cazul unui număr mare de invitaţi, mesele și scaunele vor 
fi aşezate în fața unei estrade; aici se va pune o masă lungă, la care se 
vor aşeza reprezentanţii organizaţiei; spaţiul din fața estradei trebuie 
să fie suficient de mare încât să permită deplasarea comodă a 
fotografilor şi a camera-manilor. Nu se recomandă așezarea meselor în 
formă de „T”, deoarece jurnaliștii care vor sta la baza „T'-ului vor fi 
nevoiţi să se aplece fie spre centrul mesei, fie spre exterior, pentru a-i 
putea vedea pe vorbitori; acest lucru va crea o senzație de disconfort, 
precum și o mișcare permanentă în acea zonă a mesei (deoarece ei îşi 
vor schimba mereu poziţia în funcție de cea a colegilor aflaţi în dreapta 
sau în stânga lor). 

Dacă sala este mare şi dacă sunt mulţi invitaţi, o instalaţie de 
amplificare, cu mai multe microfoane, este absolut necesară; unul sau 
două dintre acestea vor fi utilizate de reprezentanții organizaţiei, iar 
unul sau două microfoane mobile vor fi puse la dispoziţia jurnaliștilor. 
Utilizarea microfonului mobil comportă avantaje și dezavantaje. Există 
anumiţi ziarişti care au tendința de a monopoliza discuţia, punând 
întrebare după întrebare sau lansându-se în interminabile discursuri; 
dacă ar exista un singur microfon (fix), jurnalistul în cauză ar putea fi 
oprit şi întrerupt doar cu riscul creării unei situaţii jenante. Microfonul 
portabil poate fi folosit pentru rezolvarea elegantă a acestei situații: un 
reprezentant al biroului de presă va înmâna microfonul ziaristului ce îl 
solicită, rugându-l să se prezinte, să precizeze publicația sau postul pe 
care îl reprezintă şi să pună o întrebare; apoi îi va cere microfonul, 
invitând reprezentantul organizaţiei să formuleze răspunsul respectiv; 
în felul acesta, excesele verbale și tendința de monopolizare a 
microfonului pot fi mai ușor evitate. Pe de altă parte, microfonul mobil 
creează timpi morți, care frânează derularea dezbaterilor; adeseori, 
jurnaliștii mai pătimaşi îl ignoră și formuleză direct întrebările, fără a 
mai aștepta să primească microfonul. 

În cazul în care la conferință participă şi jurnalişti străini sau 
personalităţi ce se exprimă într-o limbă străină, este bine ca sala să fie 


dotată cu o instalaţie de traducere simultană; organizatorii trebuie să 
se asigure că există personalul calificat pentru a realiza o traducere în 
direct, în condiţii de corectitudine și viteză optime. 

În unele situaţii, discursul reprezentantului organizaţiei poate fi 
însoțit de materiale ajutătoare: diapozitive, casete video, slide-uri. 
Evident, sala trebuie să fie dotată cu aparatura necesară: 
retroproiectoare, videorecorder şi monitor TV, ecrane etc. Totodată, 
este bine să se verifice dacă sala are draperii sau jaluzele, pentru a 
putea asigura obscuritatea necesară în timpul proiecției. 

Lângă sala în care se desfăşoară conferinţa trebuie să existe o 
încăpere destinată ziariştilor („camera presei”), care să fie dotată cu 
telefon, fax, copiator, eventual cu un calculator sau cu o mașină de scris, 
în felul acesta, li se asigură reporterilor condiţii optime pentru a 
redacta în viteză și pentru a transmite rapid un material, astfel încât el 
să poată fi inclus în primul buletin de ştiri sau în ziarul de a doua zi. 

De asemenea, organizatorii trebuie să prevadă o încăpere sau 
un spațiu suficient de izolat de zgomotele exterioare, unde un 
reprezentant sau o personalitate a instituției-gazdă să poată da 
interviuri radio sau de televiziune, înainte sau după conferinţă. 

O ultimă recomandare: nu uitaţi să puneţi la punct un vestiar în 
care jurnaliștii să-şi poată lăsa hainele groase sau umbrelele; nimic nu 
este mai agasant decât să fii nevoit să-ți strângi în braţe mantaua udă 
sau paltonul plin de zăpadă şi să încerci în același timp să iei notițe. Cât 
despre imaginea neplăcută a umbrelelor picurânde întinse peste tot în 
sala de conferinţe, nici nu este cazul să mai vorbim... 

1.3. Stabilirea listei invitaţilor 

Un alt element de care depinde succesul unei conferințe de 
presă este alegerea jurnaliștilor: important nu este ca sala să fie plină 
ochi, ci ca în sală să se afle ziariştii specializaţi și direct interesaţi de 
subiectul conferinței. Jurnaliștii invitați din greşeală sau din dorința de 
a „avea un public” vor fi nemulțumiți pentru că au pierdut timpul 
degeaba și vor păstra o amintire neplăcută în legătură cu organizația 
dumneavoastră, în plus, persoanele invitate trebuie să reprezinte 
publicaţiile sau posturile de radio ori de televiziune ce se adresează 
publicului specific pe care organizaţia vrea să-l informeze. 

Reprezentanții birourilor de presă nu trebuie să uite nicio clipă 
că ei „nu invită ziare, ci jurnaliști; aceasta înseamnă că ei trebuie să 
definească în mod precis tipul de informaţie pe care doresc să o 


transmită şi să deducă din această definiție care sunt jurnaliștii 
interesați” (C. Schneider, 1990, p. 134). 

Pentru a completa lista cu invitaţi, este necesar să se consulte 
fişierele de presă; în această situație, toate publicaţiile şi posturile 
trebuie să fie plasate pe picior de egalitate, fără să se țină seama de 
tirajul ori de audiența lor, de renume sau de afinitățile celui/celor care 
organizează conferința. Dacă este neglijată o publicaţie sau un post, 
există riscul de a irita unii jurnalişti şi de a declanșa focare de tensiune. 
T. Hunt și J.E. Grunig (1994, p. 128) citează exemplul lui John Skalko, 
directorul Corporaţiei de Relaţii Publice a AT & T, care utilizează 
calculatorul pentru a stabili lista invitaţilor, consultând fișierele cu toți 
reprezentanţii presei cu care a avut întâlniri în trecut. Fiecare ziarist 
este trecut într-un fişier, ce conţine lista cu ceea ce a scris despre 
firmă, cu extrase din articolele sale, iar în cazul în care a avut 
comentarii ostile - întregul articol, în felul acesta, atunci când 
alcătuieşte lista de invitaţi, el îşi poate aminti imediat poziția 
gazetarilor față de organizaţia sa; în plus, el poate anticipa tipul de 
întrebări pe care acel jurnalist le va pune şi poate pregăti răspunsuri 
adecvate și elaborate. 

Lista trebuie să cuprindă reprezentanți ai unor mass-media de 
informare generală, ai periodicelor sau posturilor de specialitate şi ai 
agențiilor de presă; în cazul în care subiectul conferinței prezintă 
interes, pot fi invitaţi şi reprezentanţi ai agenţiilor de presă străine. 
Uneori, evenimentul poate avea mai multe implicații (economice, 
financiare, sociale...); în această situaţie, pot fi invitați mai mulți 
ziarişti specializaţi pe diferite probleme, de la aceeaşi publicație. 

Dacă întâlnirea cu presa este organizată în provincie, atunci vor 
fi invitaţi cu prioritate reprezentanții presei locale (ziare, radio, 
televiziune). Este evident că alegerea unei localități diferite de capitală 
se bazează pe dorința organizației de a face cunoscute informații 
interesante în primul rând pentru publicul din acea zonă; în consecință, 
presa locală constituie principala țintă a conferinţei. Pe lângă ziariștii 
locali, vor fi invitaţi şi corespondenții din zonă ai instituţiilor de presă 
naționale, precum și câțiva dintre jurnaliştii specializați în tema 
respectivă din presa centrală. 

În cazul în care subiectul este foarte tehnic, se recomandă 
organizarea a doua conferinţe de presă diferite: „una, în care vor fi 
prezentate aspectele generale ale problemei, se va adresa presei de 


informare generală; cealaltă, care va urmări în detaliu aspectele 
«tehnice», se va adresa presei profesionale şi specializate” (J.L. 
Deschepper, 1990, p.76). 

Unul dintre subiectele frecvent dezbătute în bibliografia de 
specialitate (vezi T. Hunt, J.E. Grunig, 1994, pp. 125 - 126) este legat de 
invitarea la aceeași conferință de presă a reporterilor din presa scrisă 
şi a celor din televiziune, într-adevăr, echipele de televiziune sosesc în 
forță, nu o dată după începerea conferinței, întind firele, aprind 
reflectoarele, poziţionează microfoanele, spre iritarea reprezentanţilor 
presei scrise, care se văd marginalizaţi și chiar daţi la o parte. Pentru 
că timpul afectat unui asemenea material este foarte redus, reporterii 
TV doresc numai o declaraţie concisă şi caută cadre cu o anumită 
atractivitate vizuală; cei din presa scrisă, care beneficiază de un spaţiu 
mai larg, preferă să intre în miezul problemei, să afle cât mai multe 
detalii și să obțină declarații ample şi nuanţate. Reporterii de 
televiziune sunt grăbiţi deoarece ei trebuie să acopere mai multe 
evenimente într-o singură deplasare; cei din presa scrisă au o singură 
sarcină: conferinţa de presă pe care o organizați. Adeseori, ziariştii din 
presa scrisă se feresc să pună întrebări în prezența celor din 
televiziune, susținând că aceştia vor folosi în materialele lor, care vor 
apărea pe post cu mult înaintea ziarelor și a revistelor, tocmai 
răspunsurile respective. De aceea, mulți specialiști consideră că o 
conferință de presă se poate transforma într-un eşec din cauza 
presiunii exercitate de reprezentanţii televiziunii și recomandă ca 
organizatorii să invite fie numai reprezentanți ai audiovizualului, fie 
numai reprezentanți ai presei scrise. 

1.4. Redactarea și trimiterea invitaţiilor 

După cum am arătat în capitolul „Comunicatul de presă”, 
invitaţiile sunt un tip aparte de comunicate, care se redactează și se 
trimit presei cu scopul de a-i anunţa și a-i invita pe jurnaliști la un 
anumit eveniment, în consecință, invitaţiile trebuie să conţină 
principalele elemente ale unui comunicat de presă: 

1. sigla organizaţiei (invitaţia se tipăreşte pe hârtie tip, care are 
în antet numele organizaţiei, adresa, telefonul, faxul); 

2. numărul de înregistrare a invitaţiei; 

3. data emiterii; 

4. cuvântul „Invitaţie”, înaintea titlului; 

5. titlul; este recomandat ca titlul să conțină numele organizației, 


pentru ca acesta să se întipărească bine în mintea jurnalistului invitat, 
precum și motivul pentru care se organizează conferința; 

6. textul invitaţiei trebuie să cuprindă următoarele precizări: 

a) persoana sau organizația care invită (de obicei, invitaţia este 
făcută de directorul sau de președintele instituţiei); numele acestora 
se scrie în întregime, iar funcţia este prezentată în detaliu; 

b) subiectul conferinţei (acesta va fi prezentat în câteva rânduri, 
subliniindu-se importanţa, interesul, noutatea temei aflate pe ordinea 
de zi); 

c) personalitățile reprezentative ale organizaţiei care vor 
participa la conferinţă; 

d) momentul desfășurării conferinţei (data, ziua, ora); 

e) locul de desfășurare (adresa exactă: oraș, stradă, număr, etaj, 
sală); dacă este cazul, se va include o mică hartă cu străzile principale 
din apropierea locului unde se desfăşoară conferința, indicându-se 
stațiile proxime de autobuz, staţiile de tramvai, cele de metrou și 
locurile de parcare convenabile; 

f) data-limită de confirmare a participării; 

g) numele, funcţia și semnătura celui care invită; 

h) adresa, telefonul/faxul biroului de presă, precum şi numele 
persoanei ce poate fi contactată pentru informații suplimentare sau 
pentru confirmarea participării; 

I) existență (dacă este cazul) a unui lunch sau cocteil după 
conferinţă. 

Nu trebuie uitat faptul că, la o conferință de presă, 
reprezentanții mass-media sunt invitați, nu convocați. De aceea, tonul 
trebuie să fie cald, amabil, politicos, dar fără excese de formule de 
politețe, în același timp, invitația trebuie să respecte stilul jurnalistic, 
folosind fraze scurte și concise. Ea trebuie să fie explicită, completă şi 
motivată, capabilă să stârnească interesul jurnaliștilor și dorinţa de a 
participa la acea întâlnire. 

Pentru a atrage atenţia gazetarilor, invitația poate fi însoțită de 
un precomunicat sau de o predocumentare (eventual cu embargo), în 
care se fac unele precizări legate de subiectul conferinţei. Materialele 
anexate îi permit jurnalistului să afle mai multe despre tema în 
discuţie şi să-și pregătească mai bine întrebările; pe de altă parte, 
informaţiile incluse în ele trebuie dozate cu atenţie, pentru a nu goli 
conferința de orice noutate și a menţine treaz interesul jurnaliştilor. 


Momentul trimiterii invitaţiilor reprezintă adeseori o dilemă (T. 
Hunt, J. Grunig, 1994, pp. 126 - 127); dacă invitaţiile sunt trimise prea 
devreme (cu două săptămâni înainte), unii jurnaliști dau răspunsuri de 
tipul: „Două săptămâni înainte? Ştii doar că lucrăm de pe o zi pe alta! 
Sună-mă cu o zi înainte!'. Dacă invitaţia este făcută cu o zi înaintea 
conferinței, răspunsul poate fi: „Astăzi toți reporterii sunt ocupați! Ar fi 
trebuit să ne anunțţi din timp dacă voiai să venim!”. O altă dilemă apare 
atunci când trebuie să decidem ce facem mai întâi: dăm telefon sau 
trimitem invitaţia? 

Ca răspuns la aceste dileme, experiența specialiștilor în relaţii 
publice a impus anumite practici; astfel, ei recomandă ca invitaţiile să 
fie trimise cu 10 - 15 zile înainte de data conferinței (în cazul 
publicaţiilor de informare generală, al agenţiilor de presă și al 
posturilor de radio şi televiziune generaliste) şi cu 25 - 30 de zile 
înainte pentru publicaţiile cu apariţie lunară, în ultimul caz, invitaţia va 
fi însoţită de un dosar de predocumentare: deoarece acestea își 
pregătesc ediţiile cu o lună, o lună şi jumătate înainte de termenul de 
apariție, materialul respectiv le va ajuta să evalueze importanţa 
evenimentului şi să știe ce loc i se poate rezerva în sumar. Apoi, cu o zi 
înainte de conferință, se va da un telefon, pentru a li se reaminti 
jurnaliștilor iminența conferinței de presă. Această „reamintire” 
trebuie făcută cu mult discernământ; un bun specialist în relaţii 
publice ştie care sunt jurnaliștii ce au nevoie de o reîmprospătare a 
memoriei şi care sunt aceia, meticuloși și ordonaţi, pe care un 
asemenea telefon de reamintire i-ar putea deranja. 

Unii purtători de cuvânt, cu multă experienţă și mult prestigiu, 
folosesc altă strategie: mai întâi, ei contactează telefonic jurnaliştii (cu 
10 - 15 zile înainte de data fixată), oferindu-le anumite date 
suplimentare şi încercând să-i convingă, prin puterea lor de 
persuasiune, să participe la respectiva întâlnire; apoi, cu două-trei zile 
înainte de conferinţă, trimit o invitaţie de reamintire. Această metodă 
prezintă câteva avantaje: din discuţia cu jurnaliștii se poate verifica 
dacă momentul ales pentru conferință este bun; dacă jurnalistul și-a 
notat în agendă data conferinţei; dacă a desemnat un coleg ce îl va 
înlocui, în cazul în care este indisponibil; dacă poate recomanda alți 
specialişti interesați de tema conferinței de presă. 

Invitaţiile se trimit atât reporterului specializat în acel domeniu, 
cât şi redactorului-șef sau şefului de departament. Practicienii în relații 


publice știu că liderii instituţiilor de presă, ocupați cu gestiunea zilnică 
a redacţiei lor, nu vin la aceste evenimente; ei le trimit totuși asemenea 
invitaţii, specificând însă „în atenția domnului...” (numele jurnalistului 
specializat, aflat în subordinea respectivului lider de presă). Rostul 
acestei practici este următorul: în eventualitatea în care jurnalistul în 
cauză este, din diferite motive, indisponibil, șeful său, văzând cine e 
persoana considerată expertă de organizaţia care invită, va şti pe cine 
să desemneze să-i țină locul. 

1.5. Redactarea documentaţiei 

Materialul de sprijin cuprinde texte cu caracter documentar, 
fotografii, grafice, diagrame etc., care pot fi distribuite odată cu 
trimiterea invitaţiilor, ca dosare de presă, sau după terminarea 
conferinței de presă, în acest caz, apar două întrebări: „Cât material 
tipărit produci?”, „Când şi unde îl distribui?” 

Predocumentarea: aceasta este destinată publicaţiilor și 
posturilor de specialitate şi va cuprinde o prezentare pe scurt a temei 
ce va fi adusă în discuţie. Prezentarea se adresează unor specialiști și 
trebuie să cuprindă informaţii tehnice, în măsură să-i convingă de 
noutatea şi importanța evenimentului. Materialul nu trebuie să 
cuprindă foarte multe amănunte (căci atunci ziariștii şi-ar publica 
articolul fără să mai vină la conferința de presă), dar trebuie să fie 
astfel alcătuit încât să stârnească interesul și curiozitatea jurnaliştilor. 

Dosarul de presă: va fi înmânat tuturor gazetarilor, la intrarea în 
sala de conferință, sau va fi trimis la redacţie, a doua zi, pentru 
jurnaliștii care au absentat. Dosarul nu trebuie să fie supraîncărcat cu 
materiale inutile: nu volumul contează, ci conținutul, adică bogăţia și 
noutatea informaţiei. Dosarul nu are scopul de a sufoca reporterii cu 
materiale publicitare, ci de a le oferi cât mai multe date despre 
activitatea organizației respective, astfel încât aceştia să-şi realizeze 
cât mai rapid şi mai eficient articolele. 

Aşa cum am arătat şi în capitolul consacrat acestui subiect, un 
dosar de presă trebuie să conțină: 

— Sumarul (cuprinsul) dosarului; 

— Declaraţia de principii (mission statement), adică un text 
scurt, format din câteva fraze, care prezintă câmpul de activitate şi 
obiectivele organizației; 

— Prezentarea subiectului conferinţei; 

— Materiale suplimentare (vezi capitolul „Dosarul de presă”). 


Aceste materiale vor fi însoţite de anexe care vor cuprinde 
grafice, diagrame, statistici, planuri sau fotografii ale unor obiective ce 
fac obiectul conferinței de presă, alte elemente ilustrative. 

1.6. Pregătirea materialelor ajutătoare 

Unul dintre cei mai cunoscuți experți americani din domeniul 
relațiilor publice spunea: „Oamenii își amintesc mai ușor imaginile 
decât cuvintele. De aceea trebuie să te întrebi: ce imagine vrei să 
rămână în memoria audienței? Ce titlu mare sau ce fotografie vrei să 
apară în presa scrisă de mâine? Care este cadrul de care vrei să-şi 
amintească telespectatorii?” (K. Tucker etalii, 1994, p. 207). Din 
această cauză, discursul reprezentantului organizaţiei trebuie să fie 
însoțit de elemente vizuale: filme, planșe, grafice, diapozitive, embleme, 
machete, panouri cu fotografii, diagrame etc. O planșă cu un logo bine 
ales în raport cu evenimentul prezentat scoate în evidență aspectele 
cele mai importante ale mesajului pe care organizaţia doreşte să-l 
transmită și îi ajută pe jurnaliști să sesizeze semnificația profundă a 
poziţiei, a inițiativei, a acțiunii sau a strategiei pe care conferința le 
prezintă. Toate aceste materiale se pregătesc din timp. Acel membru al 
biroului de presă care se ocupă de realizarea materialelor ajutătoare 
va avea grijă ca ele să fie adecvate tematicii conferinţei și să nu fie prea 
numeroase ori prea excentrice, astfel încât să distragă atenţia 
jurnaliștilor de la discursul reprezentantului organizaţiei. 

1. 7. Pregătirea discursului 

Jean Pope, șeful departamentului de relaţii publice al grupului 
Westinghouse, care a fost unul dintre autorii de discursuri ai celebrei 
firme Hill and Knowlton, descrie scenariul tipic al creării unui discurs. 
Astfel, preşedintele firmei îşi anunţă secretara: „Pe 14 martie trebuie 
să țin un discurs la Clubul Managerilor în legătură cu tendințele 
viitoare ale relației dintre producţie și afaceri în Marea Britanie. 
Anunţă-l pe Bob să-mi pregătească discursul până săptămâna viitoare”. 
Secretara îl sună pe vicepreședintele însărcinat cu relaţiile publice; 
acesta îi transmite sarcina șefului departamentului de relaţii publice, 
care, la rândul său, o pasează unui specialist din departament. Acesta 
cere o întrevedere cu preşedintele firmei, pentru a primi indicaţii 
suplimentare, și, evident, nu reuşeşte să o obțină. Cu seriozitate, dar 
fără a avea o direcționare precisă, el scrie un discurs, pe care îl 
consideră adecvat temei date. Când președintele primeşte textul, 
descoperă o serie de lacune și încearcă să le elimine, scriind el însuși 


anumite pasaje. Secretara face colajul şi, în final, rezultă un discurs 
incomplet, inegal, fără nimic deosebit în el. T. Hunt și J.E. Grunig (1994, 
p. 207), care evocă această mărturie, consideră că: 

— O planificare adecvată trebuie să preceadă scrierea unui 
discurs; 

— Scrierea şi rescrierea acestuia reprezintă o activitate 
importantă, care se face în colectiv; 

— Cel ce redactează discursul trebuie să aibă acces la cel care 
l-a comandat; 

— Prezentarea în public a discursului trebuie să fie repetată de 
mai multe ori, pentru a se obține certitudinea că el va avea efectul 
scontat. 

De cele mai multe ori, reușita unei conferințe este asigurată de 
prestaţia celui ce reprezintă organizația; un argument important în 
efortul său de a se impune în fața jurnaliștilor este oferit de calitatea 
discursului său: „Un discurs poate fi o unealtă puternică de comunicare. 
El trebuie pregătit pentru a fi ascultat, nu citit de participanți. El 
trebuie să fie adecvat audienței, să fie specific în conţinut, să genereze 
o reacție, să aibă un obiectiv bine definit şi să se integreze în timpul 
alocat” (D.L. Wilcox, L.W. Nolte, 1990, p. 364). Un discurs cu asemenea 
calități presupune munca unor persoane specializate, care trebuie să 
aibă cunoștințele și aptitudinile necesare, să cunoască bine tema în 
chestiune, scopul discursului și persoana ce îl va rosti. 

După F.P. Seitel (1992, p. 248), un discurs are următoarele 
caracteristici: 

— Este gândit, proiectat pentru a fi rostit şi auzit; nu trebuie să 
fie o „capodoperă! literară, dar trebuie să sune bine; 

— Utilizează un limbaj concret: sunt înlăturate generalităţile şi 
sunt folosite elementele clare, imaginile concrete; 

— Solicită un răspuns pozitiv: fiecare frază, fiecare pasaj trebuie 
să trezească o imagine concretă și o atitudine; discursul trebuie să aibă 
vitalitate şi să fie rostit cu energie; 

— Posedă un obiectiv bine precizat: discursul trebuie să 
exprime un punct de vedere bine definit, o poziție clară în legătură cu 
o temă de interes. 

Dintr-o perspectivă mai apropiată de exigenţele tehnice ale 
elaborării discursului, D.L. Wilcox şi colaboratorii săi (1992, pp. 598 - 
599) consideră că un discurs reușit trebuie să satisfacă următoarele 


exigenţe: 

— Să spună ceva despre lucrurile care au valoare, care durează; 
chiar dacă are umor, chiar dacă își propune să relaxeze, discursul 
trebuie să fie construit în jurul unei chestiuni semnificative; 

— Să aibă atât conținut, cât şi stil; el trebuie să poată trece 
„testul uşii”: după ce au asistat la discurs, după ce au ieșit din sala de 
conferință, după ce au participat la cocteil, după ce au vorbit cu alți 
colegi, după ce au îndeplinit diverse sarcini de serviciu, seara, atunci 
când soțiile lor îi întreabă ce s-a discutat la conferință, participanții 
trebuie să fie capabili să-şi reamintească ideile majore ale discursului 
şi să le poată reproduce cu uşurinţă; 

— Să se concentreze pe cel mult două-trei subiecte; 

— Să fie centrat pe fapte; informația respectivă trebuie să 
ilustreze tema, să aibă acuratețe: această calitate se obține selectând și 
verificând atent informaţiile care vor fi reproduse în discurs; 

— Să-şi adecveze stilul și conținutul la specificul audienței; 

— Să fie clar: dacă ascultătorii nu înţeleg ce spune vorbitorul, 
toată lumea își pierde timpul; cei mai mari dușmani ai clarităţii sunt 
frazele complicate, jargonul, informaţiile excesiv de tehnice. 

Majoritatea lucrărilor de specialitate care tratează acest subiect 
(D.L. Wilcox, L.W. Nolte, 1990, pp. 359 - 363; J.L. Deschepper, 1990, pp. 
82 - 83; F.P. Seitel, 1992, pp. 249 - 253; T. Hunt, J.E. Grunig, 1994, pp. 
208 - 211) indică următoarele etape ale pregătirii unui discurs: a) 
cunoașterea şi intervievarea celui care urmează să ţină discursul 
respectiv; b) documentarea în legătură cu subiectul respectiv, în baza 
de date a organizaţiei, în biblioteci sau în arhive; c) definitivarea 
obiectivului discursului; d) organizarea materiei și scrierea 
discursului. 

1.7.1. Intervievarea 

Un bun autor de discursuri trebuie să aibă abilitatea de a se 
plasa pe sine în locul şi în situaţia celui care trebuie să rostească 
discursul, trebuie să încerce să gândească și să simtă la fel ca acesta, 
deci să-l cunoască foarte bine, lucru ce nu se poate realiza decât prin 
mai multe dialoguri. Intervievarea celui care va rosti discursul are trei 
scopuri: 

— Să determine obiectivul discursului; acesta este diferit de 
subiectul care va fi abordat; subiectul oferă conţinutul discursului, iar 
obiectivul este circumscris de ceea ce dorește vorbitorul să obțină (în 


termeni de atitudini, sentimente, opinii) de la audiență, după 
terminarea discursului; întrebarea-cheie în acest caz este: „Ce 
concluzie vrei să tragă audiența la sfârșitul discursului?”; de îndată ce 
vorbitorul poate da un răspuns clar la această întrebare, forma şi 
conținutul discursului vor curge aproape de la sine; 

— Să determine punctele de vedere esenţiale ale vorbitorului; 
în mod normal, o audiență poate reține numai câteva dintre 
perspectivele oferite de un discurs; aceste puncte de vedere, ce derivă 
din obiectivul fixat, vor deveni nucleele în jurul cărora se va construi 
discursul; 

— Să determine caracteristicile vorbitorului; cel care va scrie 
discursul trebuie să  fișeze observațiile sale referitoare la 
comportamentul, la modul de a vorbi al celui ce va rosti discursul, la 
cuvintele și la tipurile de fraze pe care le folosește, la felul cum își 
exprimă opiniile, cum reacționează la opiniile altora, cum gândește; 
totodată, el se va interesa ce părere are vorbitorul cu privire la 
strategia de abordare, la elementele ce trebuie scoase în evidenţă, la 
faptele, exemplele, anecdotele pe care ar dori să le includă etc. 

1.7.2. Documentarea 

Al doilea pas în pregătirea unui discurs îl constituie cercetarea 
surselor de informare. Cel care va scrie discursul trebuie să facă apel la 
baza de date (a organizaţiei) sau la o bibliotecă, pentru a trece în 
revistă declaraţiile făcute în legătură cu subiectul respectiv, datele 
invocate și argumentele folosite. De asemenea, anumite cărți, periodice 
specializate, publicaţii oficiale pot oferi statistici, estimări, prognoze şi 
opinii avizate, care conferă mai multă credibilitate discursului, în plus, 
el va trebui să vadă ce au scris ori au declarat vorbitorul sau alți 
reprezentanţi ai organizaţiei, cu alte ocazii, despre problema 
respectivă. 

Documentarea include şi o cercetare în interiorul organizaţiei, 
pentru a se obține părerile altor membri ai instituţiei în legătură cu 
tema respectivă; astfel, specialiștii pot aduce clarificări sau unghiuri de 
abordare inedite. Uneori pot fi folosite și surse din afara organizaţiei: 
experiența arată că mulți politicieni, oameni de afaceri, cadre didactice 
şi de cercetare pot fi dispuşi să contribuie cu o idee sau cu o declaraţie 
la reușita unui discurs important (vezi F.P. Seitel, 1992, p. 251). 

1.7.3. Definitivarea obiectivelor discursului 

După ce au fost culese toate datele, cel care va scrie discursul 


trebuie să aibă încă o discuţie, chiar dacă foarte scurtă, cu vorbitorul, 
pentru a fixa definitiv ceea ce îşi propune discursul să transmită. După 
autorii citați la începutul acestui subcapitol, discursurile își pot 
propune mai multe tipuri de obiective: 

— Să informeze sau să explice: aceste discursuri oferă date 
exacte despre ceea ce face organizația sau prezintă motivele acțiunilor 
sale; informaţiile se pot referi atât la evenimente de actualitate, cât şi 
la istoricul şi la dezvoltarea organizaţiei într-o anumită perioadă de 
timp; 

— Să convingă sau să apere: discursul prezintă punctul de 
vedere al organizaţiei în legătură cu o anumită problemă și îi apără sau 
îi justifică acțiunile; pentru a convinge audiența, argumentele şi datele 
prezentate trebuie să fie în concordanță cu punctele de vedere 
(anterioare sau actuale) ale organizaţiei; 

— Să celebreze sau să comemoreze: discursul marchează 
momente deosebite din viaţa organizaţiei sau a personalităților care o 
reprezintă. 

Definitivarea obiectivului ajută la organizarea principalelor idei 
şi informații şi permite schițarea unui proiect de discurs. 

1.7.4. Organizarea materiei și scrierea discursului 

După ce obiectivul și ideile majore ale discursului au fost 
stabilite, după ce informaţia a fost selectată şi verificată, se poate trece 
la elaborarea discursului. Scrierea lui va fi mult ușurată dacă nu se uită 
adevărul simplu că orice text este format din introducere, cuprins 
(corpul textului) și concluzie, într-o formulă metaforică, această 
structură s-ar concretiza în următorul sfat: „Spune-le ce vrei să spui; 
apoi spune ce ai de spus; la sfârşit spune-le ce le-ai spus” (Tell them 
what you're going to tell them; than tell them; and finally tell them what 
you told them). 

Introducerea are rolul de a stabili legătura cu audienta, de a-i 
capta atenţia; în această parte, se vor prezenta, în propoziţii scurte, 
subiectul discursului și ideea centrală, arătându-se publicului 
importanța subiectului și direcția în care se va îndrepta discursul. 
Primele momente ale unui discurs sunt cele mai dificile: publicul se 
foieşte încă pe scaune, în sală intră cei întârziaţi, vorbitorul nu „s-a 
încălzit” sau are trac; de aceea, mulţi vorbitori preferă să-și înceapă 
discursul cu o glumă, pentru a capta atenția publicului şi a-i câștiga 
simpatia. Această variantă de introducere are însă şi riscuri: publicul şi 


jurnaliștii în mod special pot să nu ţină seama de glumele respective, 
mai ales atunci când acestea, fiind preluate din diferite cărți şi 
publicații, le sunt deja cunoscute. Trei condiţii fac ca o glumă să fie 
acceptată și să captiveze publicul: să fie spusă cu umor; să derive sau 
să trimită la o experienţă a vorbitorului; să fie adecvată subiectului; de 
asemenea, este bine ca gluma să fie pusă în legătură cu un fapt actual 
sau, dacă este posibil, cu subiectul discursului (vezi T. Hunt, le. Grunig, 
1994, pp. 211 - 212). Dacă aceste condiţii nu pot fi îndeplinite, autorii 
citați recomandă să se renunţe la glumă și să se între direct în discurs. 
De altfel, cu o idee puternică sau cu fapte atrăgătoare se poate capta 
foarte ușor atenţia jurnaliștilor. 

Cuprinsul (corpul textului) dezvoltă două-trei idei majore, 
aducând acele informaţii care le pot susține (fapte, statistici, declarații, 
exemple ce confirmă punctul de vedere al organizaţiei). Pentru a 
convinge audiența, cel care scrie textul poate face apel la arsenalul 
clasic al retoricii, utilizând, cu măsură, diversele figuri ale discursului. 
Totodată, el va pregăti o seamă de materiale ajutătoare: planșe, 
diapozitive, filme; acestea concretizează ideile, facilitează înţelegerea 
mesajului și mențin vie atenţia publicului. 

Concluzia va reprezenta o sinteză a ideilor și a punctelor de 
vedere esențiale care au fost dezvoltate în corpul discursului. 

În ceea ce privește stilul discursului, principalul factor de care 
trebuie să se ţină seama este prezentarea orală. Lucrările de 
specialitate precizează că autorul discursului trebuie să utilizeze acele 
tehnici ale cuvântului rostit care sporesc vitalitatea și forța de 
convingere a unui discurs: adresarea directă, prin pronume personale 
(eu, noi, voi), verbe la diateze și moduri active, propoziţii scurte, 
întrebări „retorice”; limbajul accesibil, prin evitarea jargonului, a 
cifrelor neexplicate, a superlativelor excesive, a frazelor arborescente 
etc.; folosirea judicioasă a unor figuri de stil cu putere evocativă, 
precum analogiile (ajută audiența să înțeleagă un element necunoscut 
sau mai abstract), antitezele (măresc forța expresivă a unei idei), 
repetițiile (permit fixarea şi sublinierea importanței unui element din 
discurs),  metonimiile (dau concretețe textului), metaforele și 
personificările (animă anumite idei). 

După ce a fost scris, discursul îi va fi trimis vorbitorului, pentru 
ca acesta să-l citească, să facă modificări, să scoată sau să adauge unele 
pasaje. Această etapă este extrem de importantă, pentru că vorbitorul 


trebuie să regăsească în textul respectiv propriul său stil și propriile 
sale puncte de vedere; de asemenea, el trebuie să se familiarizeze cu 
discursul pe care îl va rosti, să-l înțeleagă și să-i simtă ritmul specific. 
Până când discursul va deveni o expresie „naturală” a personalităţii 
vorbitorului, se pot realiza două-trei variante succesive (uneori chiar 
mai multe, în funcție de exigenţa vorbitorului și de priceperea celui 
care scrie textul). Pentru ca această operațiune să reușească repede şi 
bine, este necesar ca vorbitorul și autorul textului să petreacă mai mult 
timp împreună. Din nefericire, puţini conducători de organizaţii înțeleg 
importanţa acestui lucru; majoritatea așteaptă discursul, fără să fi avut 
nicio întrevedere cu cel care îl scrie și, în final, sunt miraţi că audiența 
nu le acordă atenţie și cred că vina îi aparţine în exclusivitate autorului 
textului. De fapt, ei ar trebui să înţeleagă că nu pot fi convingători dacă 
nu cred în ceea ce spun și nu pot crede în ceva care nu a fost lucrat în 
comun cu specialistul în relaţii publice. 

1.8. Pregătirea reprezentanţilor organizaţiei care participă la 
conferinţă 

Reuşita unei conferinţe depinde, în mare măsură, de alegerea și 
de pregătirea celor care vor ține discursuri și vor răspunde la 
întrebările gazetarilor. 

În majoritatea cazurilor, este ales directorul (conducătorul) 
organizației, deoarece el e considerat persoana cea mai reprezentativă, 
în plus, ziariștii apreciază o asemenea alegere, știind că un citat din 
discursul celui care deține cea mai înaltă funcție de conducere dă mai 
multă greutate materialului jurnalistic. Această alegere nu trebuie 
considerată nici ca venind de la sine şi nici obligatorie; de fapt, la baza 
selecției trebuie să stea și alte criterii, a căror respectare asigură 
succesul „ieşirii la rampă” a reprezentantului organizaţiei. 

După D.L. Wilcox și L.W. Nolte (1990, p. 351), „persoana ideală 
este aceea care cunoaște bine subiectul, care posedă o voce și o 
înfăţişare ce o ajută să facă o impresie bună și care dă dovadă de 
abilități în comunicarea orală”. T. Hunt şi J.E. Grunig (1994, p. 306) 
subliniază faptul că cel care a fost desemnat să reprezinte organizația 
„nu se poate baza doar pe fler şi pe farmecul personal” și că el „trebuie 
să cunoască foarte bine faptele aflate în discuție”. 

Prin urmare, dacă directorul nu este o persoană cu oarecare 
„carismă”, dacă nu este un bun comunicator, dacă nu are prezenţă de 
spirit şi simțul umorului și dacă, în unele situaţii, nu cunoaște în 


detaliu subiectul abordat, atunci este bine ca altă persoană din 
conducere, care îndeplineşte aceste condiţii, să preia aceste atribuţii. 
Pe de altă parte, este clar că asemenea cerințe nu sunt ușor de 
îndeplinit, mai ales dacă persoana cu atribuţii de conducere nu are 
calități înnăscute sau nu are o pregătire de specialitate. 

De aceea, este absolut necesar ca, înainte de apariția în fața 
presei, persoana desemnată să accepte una sau mai multe „sesiuni de 
antrenament”. Atitudinile liderilor față de sesiunile de pregătire 
conduse de specialiștii în relații publice sunt diferite: unii cred că este 
o activitate importantă, se arată interesaţi şi urmează cu seriozitate 
etapele de instruire; alții însă se simt „insultați la gândul că trebuie să 
repete și să facă exerciții speciale pentru a-şi îndeplini în mod corect 
rolul” (T. Hunt, J.E. Grunig, 1994, p. 213). De cele mai multe ori, pentru 
a-şi justifica refuzul, ei invocă fie lipsa de timp, fie faptul că ştiu foarte 
bine ce au de făcut. 

Indiferent de părerea unor asemenea lideri, specialiștii 
consideră (şi experiența confirmă) că instruirea pentru comunicarea 
cu jurnaliștii reprezintă o etapă inevitabilă și necesară în pregătirea 
unei conferințe de presă („Nimeni nu iese în public fără să se 
pregătească” - D.L. Wilcox, L.W. Nolte, 1990, p. 351). Exerciţiile care se 
fac urmăresc (după C. Schneider, 1990, pp. 136 - 137) două aspecte 
complementare: 

— Forma: arta de a stăpâni dialogul, de a găsi răspunsul potrivit 
atunci când timpul de gândire este foarte scurt, de a controla 
exprimarea, de a evita anumite aspecte ale întrebărilor fără a lăsa să se 
vadă acest lucru; 

— Fondul: capacitatea de a poseda o „doctrină” a răspunsurilor; 
specialiştii în comunicare şi conducerea organizaţiei definesc tipuri de 
întrebări şi de răspunsuri posibile, le exersează, testează validitatea 
răspunsurilor și modul de comportament al vorbitorului. 

1.8.1. Aparițiile în public 

Pregătirea celui care va vorbi în numele organizaţiei începe cu o 
discuţie legată de ținuta pe care o va avea la ieșirea în public. Autorii 
amintiți mai sus precizează că cel care vrea să transmită un mesaj 
serios trebuie să aibă o vestimentaţie potrivită și un aspect fizic 
îngrijit. 

Astfel, pentru bărbaţi, se recomandă un costum sau un sacou de 
culoare mai închisă (dar nu negru sau bleumarin închis, care au o 


conotaţie aparte); dacă stofa este în dungi sau în carouri, acestea 
trebuie să fie foarte discrete, în unele cazuri, mai puţin oficiale, se 
admite şi o ținută „sport”, dar care trebuie să aibă o linie de bun gust. 
Nu este recomandată alegerea culorilor violente, șocante; de asemenea, 
albul nu este indicat, deoarece reflectă lumina și creează, mai ales dacă 
nu există un fundal de contrast, pete neclare pe fotografii sau în 
imaginea de televiziune, în ceea ce privește cămașa, se recomandă 
culori deschise, mai ales bleu, gri sau bej. Deşi poate părea o chestiune 
minoră, specialiștii recomandă ca ciorapii să fie aleşi cu grijă, atât în 
ceea ce privește culoarea, cât și lungimea; de obicei, sunt indicate 
culori închise, care se asortează cu pantalonii şi cu pantofii; ciorapii 
trebuie să fie suficient de lungi încât să fie acoperiți de pantaloni, 
atunci când persoana respectivă stă pe scaun, picior peste picior. 
Pantofii trebuie să fie bine lustruiți. Nu se acceptă inelele groase și 
strălucitoare, manşetele foarte lungi, cu butoni sclipitori, curelele cu 
catarame mari. 

Femeile se pot îmbrăca în rochii și taioare elegante și sobre, 
care aparţin, prin linie, model și culoare, „ținutei de zi”. Se recomandă 
ca machiajul să nu fie violent: el trebuie să redea chipului o lumină cât 
mai naturală. Părul va avea o coafură simplă, dar îngrijită, şi va fi, dacă 
e cazul, proaspăt vopsit. Bijuteriile trebuie alese cu grijă, avându-se în 
vedere că cele de dimensiuni mari şi cele care fac zgomot produc o 
impresie dezagreabilă. 

De asemenea, este necesar să li se explice celor care apar în fața 
presei că orice gest, oricât de neînsemnat, este observat de jurnalişti 
(uneori fixat pe imaginea foto sau video); aceștia îl pot interpreta ca pe 
expresia unei stări de spirit a vorbitorului. Astfel, bătutul cu degetul în 
masă, manevrarea permanentă a unui obiect, mișcarea ritmică a 
piciorului, schimbarea continuă a poziției pe scaun pot sugera o stare 
de neliniște sau nervozitate; o poziție „chircită”, cu umerii mult 
aplecaţi în față, statul pe marginea scaunului, frecatul mâinilor, ochii 
care se mișcă în toate direcţiile pot da impresia unei persoane speriate; 
dimpotrivă, o poziție prea relaxată, tolănită pe spate și cu picioarele 
întinse, gesturile largi și privirea mereu fixată „în tavan” pot sugera 
nepăsarea şi chiar aroganţa. 

În consecință, este recomandat ca poziţia să fie dreaptă, dar 
relaxată, cu spatele sprijinit de spătarul scaunului, privirea să se 
plimbe ușor de la un ziarist la altul, zăbovind câteva clipe asupra 


fiecăruia, pentru a da senzația unei adresări directe, mâinile să fie 
sprijinite pe masă și, pe cât posibil, să fie evitate gesturile inutile 
(frecatul nasului, scărpinatul urechii, trecerea frecventă a mâinii prin 
păr etc.); picioarele să fie într-o poziție relaxată, să se evite mișcările 
bruşte. 

Asumarea unui asemenea comportament şi a unei asemenea 
ținute constituie obligaţii importante ale celui care apare în public, 
deoarece el nu se prezintă pe sine, ci reprezintă întreaga organizaţie. 
De multe ori, imaginea pe care publicul şi-o face despre un membru al 
unei instituţii se reflectă asupra întregii instituţii. Cel care trezește 
respect, care dă dovadă de siguranţă de sine și de competenţă câștigă 
simpatia și încrederea publicului, pentru el și pentru organizaţia în 
numele căreia vorbește. 

1.8.2. Comunicarea cu jurnaliștii 

Pregătirea celui care va apărea în fața jurnaliștilor (și, prin 
aceștia, în faţa opiniei publice) nu se opreşte aici. În orice conferință de 
presă, există două momente importante: 

a) discursul pe care îl ține reprezentantul organizaţiei; 

b) dialogul pe care acesta îl are cu jurnaliștii, atunci când 
răspunde la întrebările puse de ei. Pentru fiecare moment, persoanele 
selectate trebuie să se pregătească serios, cu oameni specializați (de 
obicei, membri ai biroului de presă). 

Aceste antrenamente solicită timp și răbdare; adeseori se poate 
ajunge la simularea unei întregi conferinţe de presă (reprezentantul 
organizației este pregătit pentru dezbaterea unei probleme; membrii 
biroului de presă imaginează întrebările cele mai dificile și joacă rolul 
jurnaliștilor; exercițiul e înregistrat video; înregistrarea este văzută și 
revăzută, intervenţiile sunt comentate, iar imperfecțiunile de 
exprimare sau de comportament sunt semnalate, pentru a fi 
eliminate). 

Un discurs poate fi rostit din memorie sau poate fi citit (integral 
sau parțial). Indiferent de metoda aleasă, cel ce urmează să prezinte 
discursul în timpul conferinţei de presă trebuie să citească textul de 
câteva ori, cu glas tare, în fața specialiștilor din biroul de presă; în 
acest fel, se va familiariza cu acest document și își va ameliora tehnicile 
de dicţie. El va fi instruit cu privire la tonul pe care trebuie să-l adopte 
(niciodată răstit, arogant sau, din contra, plângăcios), la cuvintele ce 
trebuie accentuate (pentru a scoate în evidenţă o anumită informaţie), 


la momentele când trebuie să facă anumite pauze (pentru a respira sau 
pentru a trezi interesul ascultătorilor), la gesturile pe care le poate 
utiliza pentru a sublinia unele idei ale mesajului său. În unele lucrări 
de specialitate se recomandă ca vorbitorilor cu mai puţină experiență 
sau celor mai emotivi să li se scrie sub rânduri scurte indicaţii, de tipul 
„pauză”, „cobori vocea” sau „priveşti publicul” (D.L. Wilcox, L.W. Nolte, 
1990, p. 363). 

Pentru dialogul cu jurnaliștii, pregătirea trebuie făcută cu şi mai 
multă atenţie, deoarece răspunsul la întrebările jurnaliștilor trebuie 
dat imediat, fără a se mai putea face apel la texte elaborate sau la 
sfaturile adecvate acelei situaţii, oferite de specialiștii din biroul de 
presă. 

Instruirea începe cu prezentarea listei cu jurnaliștii invitaţi; nu 
este vorbă acum de o simplă lectură de nume, de funcţii, de redacțţii. 
Cel ce prezintă lista va face o descriere cât mai completă a fiecărui 
jurnalist, scoțând în evidență personalitatea acestuia, adică acele 
trăsături de caracter sau acele note profesionale specifice care pot 
influența dialogul (calm, obiectiv, echilibrat, documentat sau impulsiv, 
subiectiv, părtinitor, superficial etc.). Toate acestea pot fi desprinse din 
contactele anterioare cu jurnaliștii sau din analiza materialelor pe care 
ei le-au publicat ori le-au difuzat. Dacă este posibil, această prezentare 
va fi însoţită de o fotografie a gazetarului respectiv. Aceste informații 
au un rol deosebit în pregătirea psihologică a vorbitorului: este mult 
mai uşor să te adresezi unei persoane despre care știi ceva decât unui 
necunoscut; poţi să formulezi mai ușor un răspuns atunci când cunoști 
felul de a fi şi aşteptările celui ce a pus întrebarea decât atunci când nu 
ştii nimic despre el. 

Acest gen de pregătire poate fi însă riscant, dacă activitatea de 
instruire nu a fost făcută cu multă seriozitate şi profesionalism. 
Conducătorul organizaţiei poate să aibă o reacție greșită în clipa în 
care un jurnalist, despre care a fost informat că are un anumit 
comportament şi o anumită atitudine, îi adresează o întrebare opusă 
aşteptărilor sale. Pentru a preîntâmpina asemenea reacţii, este bine să 
se „însceneze” o conferință de presă, în felul acesta (şi mai ales dacă 
membrii biroului de presă ce vor juca rolul jurnaliștilor se pregătesc 
bine), conducătorul organizaţiei va avea parte de câte puțin din toate: 
întrebări banale şi întrebări ostile, insinuări, întreruperi, necontenite 
întoarceri la subiectul pe care credea că l-a lămurit, agresivitate și 


chiar obrăznicie. Astfel, dacă se va „înscena” cam tot ceea ce se poate 
întâmpla în practică, vorbitorul va căpăta deprinderile de a purta un 
dialog care, fără a fi agresiv, este corect, ferm, echilibrat. Din acest joc 
al întrebărilor și răspunsurilor el va învăţa că cel mai important lucru 
este să aibă o gândire clară, îndeosebi în momentele de tensiune, și că 
nu trebuie să uite nicio clipă care sunt problemele principale, astfel 
încât să poată evita atât capcanele ce îi pot fi întinse de interlocutori, 
cât şi pe cele în care poate cădea singur, prin divagaţii şi prin eludarea 
subiectului. 

Asemenea exerciţii îl ajută pe vorbitor să înțeleagă utilitatea 
sfaturilor pe care le-a primit, să adopte un anumit tip de 
comportament, să îşi dea seama că de felul în care el se comportă în 
dialogul cu jurnaliștii depind succesul conferinței și imaginea publică a 
organizației. Mai multe indicaţii de acest fel, sintetizate din diferite 
lucrări de specialitate (J. Deschepper, 1990, pp. 84 - 85; C. Darroy etalii, 
1990, p. 53; F.P. Seitel, 1992, pp. 258 - 259; T. Hunt, J.E. Grunig, 1994, 
pp. 220 - 221; L.W. Nolte, 1974, pp. 429 - 430 etc.), pot alcătui un fel 
de „decalog” al reprezentantului organizaţiei în întâlnirile sale cu 
presa: 

— Să fie relaxat şi onest; 

— Să adopte o adresare directă, să alterneze momentele în care 
vorbeşte pe un ton mai ridicat cu cele în care tonul este scăzut; 

— Să aibă o exprimare concisă: jurnaliștii aleg întotdeauna 
citatele scurte și la obiect; 

— Să nu utilizeze jargonul sau termenii prea tehnici; 

— Să nu își înceapă discursurile cu aprecieri legate de întrebare 
(de tipul: „Da, este o întrebare grea, interesantă, plăcută”; „Mă bucur că 
mi-ați pus această întrebare”), deoarece asemenea comentarii îi pot 
irita pe jurnaliștii ale căror întrebări nu au beneficiat de aceleași 
calificative; 

— Să nu folosească formula no comment („nu comentez”) dacă 
nu este sigur că va putea preciza de ce nu poate discuta despre 
subiectul respectiv; 

— Să nu fie defensiv: răspunsurile trebuie să fie pozitive; 

— Să evite schimburile verbale violente cu jurnaliştii; 

— Să fie prudent în utilizarea informaţiilor: dacă ştie că ceva nu 
poate să fie făcut public, este de preferat să nu abordeze acel subiect şi 
să nu facă apel la formula off the record (nu există niciodată 


certitudinea că un ziarist nu va publica acest tip de informaţie); 

— Să dea câte un răspuns pentru fiecare întrebare. 

Cel mai important sfat: să își păstreze mereu calmul, să 
zâmbească (dacă subiectul îi permite), să fie comunicativ, să nu aibă 
impresia că este obiectul unor „răfuieli” personale - jurnaliștii își fac 
datoria, la fel cum și el trebuie să și-o facă pe a lui. 

În urma unor asemenea sesiuni de pregătire și a experienţelor 
din diverse conferințe de presă, e necesar ca liderii organizației să 
înțeleagă faptul că jurnalistul nu trebuie privit ca un duşman, că el este 
un colaborator, care îi ajută să transmită anumite mesaje către 
publicul-țintă al organizaţiei, în această relație, conducătorii instituţiei 
trebuie să aibă ca obiectiv câștigarea încrederii oamenilor de presă, 
astfel încât ei să accepte mesajele lor şi să le distribuie mai departe, 
către publicul vizat. 

1.9. Pregătiri și verificări de ultimă oră 

A sosit ziua conferinţei. Acum se pun la punct ultimele detalii; o 
scăpare, un amănunt minor, dar iritant pentru jurnaliști pot 
compromite zile întregi de muncă. 

Un membru al biroului de presă va verifica dacă scaunele şi 
mesele au fost așezate conform planului stabilit; el va avea grijă ca pe 
mese să fie scrumiere, pixuri, câteva coli de hârtie sau (dacă este 
posibil) blocnotesuri. De asemenea, va pune pe masa prezidiului 
cartonașe pe care vor fi scrise, în mod vizibil, numele şi funcția 
fiecăruia dintre reprezentanţii organizației care participă la conferinţă. 

Atunci când este posibil, se vor pregăti ecusoane pentru toate 
persoanele care sunt implicate în desfășurarea conferinţei (chiar şi 
pentru ziariștii invitaţi), pe care vor fi trecute numele, prenumele și 
instituția respectivă. 

Totodată, trebuie ca materialele ajutătoare (panouri, machete, 
grafice etc.) să fie astfel aşezate încât să fie la îndemâna vorbitorului și 
să poată fi văzute din orice punct al sălii. Pentru planșele cu emblema 
sau cu logo-ul organizaţiei trebuie ales un loc sugestiv, deoarece 
acestea vor fi fotografiate sau filmate. 

Cel care se ocupă de aceste ultime pregătiri va verifica starea 
instalaţiilor de sonorizare, de ventilare, de iluminare, precum și starea 
prizelor şi a siguranţelor (care trebuie să aibă un amperaj 
corespunzător şi să reziste la solicitările echipamentelor pe care le 
utilizează jurnaliştii din audiovizual), a  retroproiectorului, a 


telefonului şi faxului, a copiatorului. De asemenea, va verifica 
materialele audiovizuale pregătite pentru a susține discursul, ca să se 
asigure că diapozitivele sau casetele conțin imaginile dorite şi sunt 
poziţionate corect. 

Acolo unde există această posibilitate, conferința de presă va fi 
înregistrată (sonor sau audiovizual) de către personalul organizaţiei, 
pentru a se păstra o mărturie a celor discutate și pentru a se putea 
adopta o poziţie fermă atunci când presa oferă o prezentare deformată 
a evenimentului; în aceste cazuri, se va verifica şi starea 
echipamentelor cu care se va face înregistrarea conferinţei (K. Milo 
etalii, 1998, p. 76). 

Un ultim detaliu: nu uitaţi să puneţi panouri care să indice unde 
se află locul de parcare și să montați săgeți indicatoare, care să ușureze 
orientarea în clădire și găsirea sălii unde se va ţine conferința de presă. 

2. Desfășurarea conferinţei de presă 

Această secvență cuprinde mai multe momente importante: 

— Primirea jurnaliştilor; 

— Deschiderea conferinţei; 

— Discursul reprezentantului organizaţiei; 

— Întrebările; 

— Închiderea conferinţei; 

— Dialogul informai (cafeaua și răcoritoarele). 

2.1. Primirea jurnaliștilor 

La intrarea în sala de conferinţă, jurnaliștii vor fi întâmpinați de 
doi-trei reprezentanți ai biroului de presă sau ai organizației. Aceștia 
trebuie să fie persoane care cunosc toate detaliile conferinţei și care le 
pot oferi informaţii jurnaliştilor cu care se întâlnesc; ei vor purta 
ecusoane pentru a putea fi identificaţi și vor avea o listă a invitaţilor 
(în ordine alfabetică sau a instituţiilor de presă) pentru a putea ţine 
evidența celor prezenţi sau absenți; totodată, ei le vor înmâna 
jurnaliștilor dosarele de presă, eventualele ecusoane și îi vor conduce 
în sală. Purtătorul de cuvânt sau șeful biroului de presă va saluta 
ziariștii, va schimba câteva cuvinte cu ei şi îi va invita să se aşeze în 
funcție de preferinţele fiecăruia. Nu este indicat să li se sugereze pe ce 
scaune sau în ce parte a sălii să stea, deoarece un asemenea 
comportament autoritarist poate stârni suspiciuni de tipul: „De ce unii 
stau mai în față?”, „De ce acei ziarişti au fost plasați unul lângă altul?”, 
„De ce trebuie să stau lângă X, pe care nu-l agreez? „etc. 


2.2. Deschiderea conferinţei 

Conferința trebuie să înceapă la ora anunțată în invitație; 
întârziaţii pot fi așteptați maxim 10 minute, timp în care fotografii pot 
să-şi facă meseria, fără să stingherească desfăşurarea conferinţei. 

Deși în majoritatea lucrărilor de specialitate se precizează faptul 
că o conferință de presă este condusă de persoana cea mai importantă 
din organizație, consider că, dacă în organizaţia respectivă există un 
purtător de cuvânt, e mult mai bine ca acesta să joace rolul de 
moderator. O asemenea opțiune mi se pare mai potrivită deoarece 
purtătorul de cuvânt are o experiență mai bogată în lucrul cu 
jurnaliștii, îi cunoaşte mai bine și poate anticipa unele reacţii ale 
acestora; în plus, dacă va modera discuţiile, va fi o prezenţă activă, nu 
doar un simplu element de decor, așa cum, din nefericire, se întâmplă 
adeseori. Un bun purtător de cuvânt poate (prin pregătirea şi 
experiența sa) să sesizeze rapid atât momentele tensionate (când 
ziariştii se înfierbântă şi liderii organizaţiei sunt puși în dificultate), cât 
şi momentele „moarte', când jurnaliştii nu mai pun întrebări, în 
asemenea situaţii, el are posibilitatea, ca moderator, să intervină 
eficient, cu tact, pentru a reașeza lucrurile pe făgașul lor normal (rolul 
purtătorului de cuvânt va fi scos mai bine în evidenţă în subcapitolul 
consacrat „momentului întrebărilor”). 

În deschidere, persoana care conduce conferința de presă 
trebuie să-i salute pe jurnaliști, să le mulțumească pentru participare, 
să precizeze titlul (tema) conferinței și să-i prezinte, în ordine 
ierarhică (nume și funcţie), pe reprezentanții organizaţiei care iau 
parte la întâlnirea cu presa. 

Apoi, va reaminti programul conferinței, arătând cine va vorbi 
din partea organizației, cât timp va dura această intervenţie (maxim 15 
- 20 de minute), cât timp este alocat pentru întrebări și răspunsuri 
(maxim 45 - 60 de minute) şi va invita jurnaliștii ca, după terminarea 
conferinței, să ia parte la un dialog informai, servind o cafea, 
răcoritoare, fursecuri etc. (specificând timpul afectat: maxim 30 - 40 
de minute). Aceste intervale de timp sunt orientative; ele depind de 
cantitatea de informaţie ce este conținută în discurs, precum şi de 
interesul pe care îl dovedesc ziariștii pentru subiectul respectiv. 
Oricum, nu este recomandat ca aceste valori să fie depășite cu mult: 
conferința nu trebuie să dureze mai mult de 60 - 80 de minute. 

După această scurtă introducere, cel ce conduce conferinţa îi va 


da cuvântul celui mai important reprezentant al organizaţiei aflat în 
sală. 

2.3. Discursul reprezentantului organizaţiei 

Discursul va fi rostit de un membru marcant al organizației (de 
obicei, directorul), care a fost în prealabil pregătit de membrii biroului 
de presă. Dacă nu a avut ocazia să o facă înainte, la începutul 
alocuțiunii sale el va saluta jurnaliștii şi va prezenta, pe scurt, tema 
conferinței. Dacă subiectul impune precizarea unor aspecte tehnice, pe 
lângă reprezentantul conducerii organizaţiei pot interveni specialiști 
care cunosc în amănunt problemele respective; în acest caz, cel care va 
ține discursul va preciza importanţa specifică a fiecăruia dintre aceste 
aspecte. De obicei însă, rolul specialiștilor este de a participa la 
dialogul din cea de-a doua parte a conferinței de presă, răspunzând la 
acele întrebări ale jurnaliștilor care vizează detalii de ordin tehnic. 
Atenţie însă: în fața presei nu trebuie să apară tot „statul major” al 
organizației, ci maxim 3 - 4 persoane, care cunosc foarte bine 
problemele respective şi care vor interveni pe parcurs. 

Indiferent de numărul celor care intervin în diferitele momente 
ale conferinţei, trebuie să se respecte durata de desfășurare stabilită şi 
anunţată inițial. 

Cel mai eficient discurs este acela care nu e citit, ceea ce nu 
înseamnă improvizație. Vorbitorul (care a exersat de mai multe ori 
modul de prezentare a discursului) poate să aibă în față o schiță cu 
ideile principale, axată pe cuvintele-cheie ce structurează alocuțiunea 
sa. Aceasta îi va permite să nu se abată de la firul principal al 
alocuțiunii şi să dețină permanent controlul asupra derulării 
discursului și a încadrării în timp. 

Dezavantajele unui discurs citit: în cazul în care textul 
discursului este citit, jurnaliștii ar putea rămâne cu impresia că 
persoana respectivă nu cunoaște foarte bine subiectul. De asemenea, 
dacă cel care citeşte textul nu a făcut mai multe repetiţii, pentru a 
învăța cum să facă o lectură atractivă (prin ritm, accente, pauze, 
inflexiuni ale vocii), el riscă să piardă atenţia publicului, fie pentru că 
se grăbeşte şi înghite sunete, fie pentru că este prea lent și devine 
monoton. 

Dezavantajele unui discurs liber: există riscul ca vorbitorul, 
ținând un discurs liber, fără un plan bine structurat, a) să se piardă în 
amănunte și să depășească timpul afectat; b) să facă tot felul de 


paranteze și să devină plictisitor sau greu de urmărit; c) să ofere prea 
multe informații, golindu-și tolba și eliminând astfel etapa 
întrebărilor. 

Reprezentantul organizaţiei nu trebuie să uite nicio clipă că se 
adresează unor jurnalişti, adică unor oameni specializați în căutarea 
informaţiei și în organizarea ei pentru a o face cât mai accesibilă 
publicului. De aceea, el va trebui să-și structureze mesajul în funcție de 
acest public specific. „Planul discursului său va respecta principiile 
comunicării jurnalistice, având ideea principală la început, iar apoi 
informaţii complementare, așezate în ordinea descrescătoare a 
importanţei. Finalul discursului va relua ideea principală, cu o 
deschidere spre viitor, dacă este posibil. Discursul trebuie să cuprindă 
exemple, comparații, anecdote, elemente de umor, pentru a fi atrăgător 
şi concret”. (Ph. Bachmann, 1994, p. 120) 

De asemenea, în timpul discursului, vorbitorul trebuie să evite 
să dea informaţii „confidenţiale” sau aflate sub embargo (vezi J.L. 
Deschepper, 1990, p. 85). Întâi, pentru că se poate întâmpla ca el să nu 
fi precizat foarte clar unde începe și unde se termină partea 
confidențială, fapt care-i va irita pe ziariști, deoarece ei nu mai știu ce 
se poate face public şi ce nu. A doua oară, pentru că, așa cum am mai 
arătat, există riscul ca nu toți gazetarii să respecte aceste indicații. 

Discursul trebuie rostit cu mare grijă, astfel încât jurnaliștii să 
nu aibă impresia că li se indică felul cum trebuie să scrie, despre ce au 
şi despre ce nu au voie să scrie, ce idei trebuie subliniate, ce poziţii 
trebuie susținute sau contrazise etc. 

În esenţă, trebuie să se țină seama de faptul că „o conferință de 
presă nu este totuna cu o declaraţie”, că „trebuie să li se lase 
jurnaliștilor suficientă materie şi suficient timp” pentru a pune 
întrebări (C. Darroy etalii, 1990, p. 53). În cazul în care lor li se refuză 
un rol activ, de parteneri la un schimb de informaţii, mesajul 
conferinței nu se va bucura de interesul reprezentanţilor presei şi va fi 
slab mediatizat. 

2.4. Întrebările 

Această parte a conferinţei, în care ziariștii pun întrebări şi 
reprezentanții organizației dau răspunsuri, este considerată, în toate 
lucrările de specialitate, un moment esenţial al întâlnirii cu presa. De 
fapt, este o ocazie ca, în mod direct, să se ia pulsul presei, să se 
constate cum reacționează jurnaliștii la informaţia primită şi, uneori, 


să se modifice o anumită tendinţă sau atitudine a presei în favoarea 
organizației. Dacă această secvenţă este bine condusă, ea va permite 
distribuirea informaţiilor care nu au fost prezentate în timpul 
discursului; dacă e prost condusă, va scoate în evidenţă punctele slabe 
ale organizaţiei. 

Pentru a se obține un beneficiu de imagine, este necesar ca acela 
care conduce conferința să fie un profesionist. De aceea, aşa cum am 
subliniat în subcapitolul „Deschiderea conferinţei”, este important ca 
moderatorul conferinţei să fie purtătorul de cuvânt sau un membru al 
biroului de presă: un asemenea specialist cunoaște bine lumea presei, 
reacţiile jurnaliștilor, are experienţă în conducerea acestor dialoguri și 
poate interveni cu tact pentru a rezolva unele momente mai dificile. 

În cele ce urmează, voi scoate în evidență câteva dintre etapele 
şi situațiile ce marchează parcursul unei conferințe de presă, etape şi 
situații în care prezența unei persoane competente este absolut 
necesară. Voi considera, pentru a simplifica expunerea, că această 
persoană este purtătorul de cuvânt; la fel de bine poate fi însă un 
membru al biroului de presă, care are o pregătire de specialitate și o 
experiență în domeniu. 

După terminarea discursului (sau a discursurilor), purtătorul de 
cuvânt le mulţumeşte celor ce au vorbit și invită jurnaliştii să pună 
întrebări, reamintindu-le timpul pe care îl au la dispoziție. Totodată, el 
anunţă că va da cuvântul în ordinea în care jurnaliștii vor solicita acest 
lucru. Purtătorul de cuvânt numește ziaristul și specifică publicaţia sau 
postul pe care el îl reprezintă; în cazul când nu își amintește sau nu 
este sigur de nume ori de redacție, îl roagă pe acesta să se prezinte 
singur. Această introducere este importantă pentru că îi dă 
reprezentantului organizației posibilitatea să știe cu cine vorbeşte şi 
să-şi aducă aminte ce i s-a spus, în timpul pregătirii pentru conferință, 
despre jurnalistul respectiv. 

O situaţie dificilă, care poate să pună în pericol succesul 
conferinței, apare atunci când, după anunţarea acestui moment, niciun 
gazetar nu-şi manifestă intenţia (dorința) de a pune întrebări. Pentru a 
evita astfel de momente de „tăcere penibilă”, purtătorul de cuvânt, 
cunoscând bine subiectul şi ştiind că nu au fost date toate informațiile 
de interes, le poate pune câteva întrebări reprezentanților organizaţiei. 
Aceștia, prin răspunsurile pe care le dau, deschid noi perspective de 
abordare a subiectului, mai ales dacă au grijă să nu ofere toate 


informaţiile și să trezească astfel curiozitatea jurnaliştilor. Această 
intervenție a purtătorului de cuvânt trebuie făcută cu mult 
profesionalism, deoarece ea trebuie să convingă jurnaliștii că a fost 
iniţiată în favoarea lor. 

Aceeași tactică poate fi aplicată și în timpul dezbaterilor, în 
cazul în care discuţia lâncezeşte sau se pun prea puţine întrebări, 
dându-se senzaţia că subiectul a fost epuizat. 

În situaţiile în care un jurnalist monopolizează discuţia, punând 
întrebările una după alta și cerând tot felul de informații tehnice (și 
specialistul se lansează în răspunsuri amănunțite şi lungi), purtătorul 
de cuvânt intervine, sugerând că nu este timp pentru o astfel de 
discuţie şi arătând că se poate aranja, pentru cei interesați de 
asemenea detalii, o întâlnire separată cu specialistul respectiv. 

De asemenea, în situaţia în care un ziarist, în loc să pună 
întrebări, începe să-şi exprime opiniile personale, consumând minute 
preţioase, purtătorul de cuvânt intervine politicos (într-un moment de 
respiro al gazetarului) şi, printr-o formulă de tipul „Dacă am înţeles 
bine...” sau „Dacă ați vrut să întrebați...,, preia inițiativa și îi oferă 
reprezentantului organizaţiei ocazia de a da un răspuns sau de a invita 
jurnaliștii să pună alte întrebări, în același timp, purtătorul de cuvânt 
poate să intervină şi atunci când reprezentantul organizaţiei dă un 
răspuns prea lung, referindu-se la tot felul de chestiuni de detaliu 
(care îndepărtează atenţia jurnaliştilor), pentru a relansa dezbaterea. 

Purtătorul de cuvânt poate să reformuleze întrebările 
jurnaliștilor, atunci când acestea nu au fost auzite sau nu au fost 
înţelese de cei cărora le-au fost adresate. Totodată, el poate să separe 
întrebările duble, cuprinse într-o singură formulare, în două întrebări, 
la care reprezentantul organizaţiei va putea răspunde succesiv. Aceste 
intervenții vin în sprijinul vorbitorului sau al specialiștilor, le oferă 
puţin timp de gândire și îi ajută să-și formuleze cât mai corect 
răspunsurile (mai ales în situația unor întrebări mai dificile sau de tip 
capcană). 

În cazul în care un jurnalist solicită mai multe intervenții, 
neținând seama de dorinţa colegilor săi de a pune şi ei întrebări, 
purtătorul de cuvânt îi va sugera politicos să-i lase şi pe aceștia să-şi 
facă meseria. 

Adeseori, se întâmplă ca o întrebare să se refere la un subiect 
diferit de cel al conferinţei sau ca, prin ea, să se încerce critica unei 


persoane care este (sau nu) de față. În această situaţie, purtătorul de 
cuvânt va reaminti tema conferinţei şi va preciza că nu este cazul să se 
răspundă la aceste întrebări, dar că, oricând, la o dată ce se poate fixa 
de comun acord, problemele respective vor putea fi discutate cu 
reprezentanţi ai organizaţiei. Această scuză nu se poate folosi atunci 
când, în ziua conferinţei, are loc în organizaţie un eveniment deosebit 
(accident, demisie, concedieri, conflicte, grevă): reprezentantul 
instituției este obligat acum să răspundă şi să dea informaţii cât mai 
corecte. 

Purtătorul de cuvânt urmăreşte cu atenţie (dar cu discreţie) 
ceasul; când timpul alocat conferinţei se apropie de sfârșit, el va 
anunța că a mai rămas un anumit număr de minute şi că mai este timp 
doar pentru una sau două întrebări; el nu va uita însă să reamintească 
faptul că discuţia poate continua, într-un cadru informai, la o cafea. 

2.5. Închiderea conferinţei 

După expirarea timpului stabilit pentru întrebări şi răspunsuri, 
liderul organizaţiei sau purtătorul de cuvânt vor face un scurt rezumat 
al temei respective, scoțând în evidenţă informațiile sau ideile cele mai 
importante. Apoi li se va reaminti jurnaliştilor faptul că, la plecare, vor 
primi copii ale discursului, în final, li se va mulțumi jurnaliștilor pentru 
participare şi va fi lansată invitaţia la un dialog amical, la o cafea. 

2.6. Dialogul informal 

Cei care organizează conferințele de presă nu fac excepţie de la 
regulile ospitalităţii. Conform acestora, orice gazdă doreşte să le ofere 
momente plăcute, de relaxare invitaţiilor pe care îi are. Important este 
însă ca ei să știe care este momentul prielnic pentru asemenea clipe de 
relaxare și care este linia de echilibru dintre regulile ospitalităţii şi 
excesele culinare sau alcoolice. 

Foarte mulți organizatori de conferinţe cred că trebuie să așeze, 
pe mesele din sala în care are loc întâlnirea cu jurnaliștii, platouri cu 
prăjituri, sticle de băutură şi ceşti cu cafea „astfel încât bieții gazetari 
aproape că nu mai au unde să-și pună carnetele de notițe. Aceasta este 
o greşeală, pentru că organizatorii contribuie, fără voia lor, la 
distragerea atenţiei jurnaliștilor, preocupaţi fie să nu verse ceştile sau 
paharele, fie să-şi pună băutura în pahare, fie să servească un coleg 
care se află mai departe de sticla sau de farfuria respectivă, în plus, 
prin această inițiativă se ratează un prilej de dialog neîncorsetat cu 
jurnaliștii, de cunoaștere reciprocă şi de strângere a legăturilor, pe o 


bază nu numai profesională, ci și umană. 

Din aceste considerente, este recomandat ca răcoritoarele şi 
cafeaua să fie servite la sfârşitul conferinței, într-un spaţiu special 
amenajat. Acum și aici, reprezentanţii organizației au ocazia să discute, 
mai relaxaţi, cu gazetarii, să puncteze anumite aspecte ce nu au fost 
abordate în timpul conferinței, să accentueze importanța anumitor 
informaţii și, dacă știu că au de-a face cu reprezentanți ai breslei care 
respectă deontologia profesională, să le ofere unele date off the record. 
Tot acum, jurnaliştii pot obţine anumite informaţii în exclusivitate și 
pot să-şi fixeze întâlniri pentru interviuri viitoare. 

Totuşi, nu este cazul ca liderii organizației sau membrii biroului 
de presă să se relaxeze total şi să uite cu cine stau de vorbă; în 
asemenea momente, jurnaliștii caută să afle cât mai multe, prin 
întrebări aparent naive, dar adeseori înșelătoare, rostite pe un ton 
amical, ca şi cum ar spune: „Între noi fie vorba, ce părere ai despre...?”. 
Se recomandă evitarea aspectelor asupra cărora s-a convenit că nu 
reprezintă informaţii pentru presă sau stabilirea clară a regulilor 
„jocului”, prin precizarea faptului că informaţiile furnizate nu pot fi 
utilizate ca materiale de presă, că i-au fost date jurnalistului numai 
pentru a-l ajuta să înțeleagă mai bine respectiva problemă sau că ele 
constituie numai o opinie personală, care nu implică organizaţia. 

Un jurnalist serios va respecta o asemenea solicitare, din mai 
multe motive: asumarea eticii profesionale, sentimentul de amiciţie, 
dorința de a păstra contactul cu o persoană care îi poate oferi în 
continuare informaţii interesante, teama de a nu-și ştirbi prestigiul 
profesional şi de a nu afecta imaginea instituției sale; în consecință, 
dacă va dori să utilizeze informaţia pe care a obținut-o off the record, el 
va utiliza o formulă de tipul „Din surse oficiale am aflat că...” 

În intervalul prevăzut pentru întâlnirea informală, se pot acorda 
interviurile (pentru radio ori televiziune) pe care jurnaliștii le-au 
solicitat, folosindu-se o sală pregătită dinainte în acest scop; excepţie 
de la această regulă fac situațiile în care ziariștii ce doresc să dea o 
anumită „culoare” materialului insistă să ia interviul pe hol, în sala de 
conferințe sau în orice alt loc ce sugerează mai bine identitatea aparte 
a respectivului moment. 

După 30 - 40 de minute, reprezentanții organizaţiei îşi iau 
rămas-bun de la ziariști, mulțumindu-le pentru participare şi 
invitându-i să vină și la alte evenimente pe care plănuiesc să le 


organizeze. 

3. Evaluarea 

Activitatea de comunicare cu presa nu se încheie odată cu 
plecarea ultimului gazetar. Dimpotrivă, acum urmează o altă etapă, 
extrem de importantă, în care se va face evaluarea derulării conferinței 
şi a efectului pe care ea l-a avut. 

După terminarea conferinței se va parcurge lista jurnaliștilor 
invitați și se vor nota în fișierele de presă ziariștii care au venit 
(eventual se trec şi câteva informaţii despre tipul de întrebări pe care 
le-au pus). Astfel, pe termen lung, vor putea fi identificaţi jurnaliștii 
care sunt interesați de organizaţie, care răspund ori de câte ori sunt 
invitaţi şi jurnaliştii ce refuză sistematic să participe la activitățile 
organizaţiei. 

A doua zi li se trimit dosare de presă celor care nu au venit la 
conferință - evident, fără a li se face reproşuri. Celor care au fost 
prezenți li se trimit scrisori de mulțumire (sub semnătura 
conducătorului organizației). De asemenea, li se va trimite 
documentația suplimentară gazetarilor care au solicitat acest lucru. 

În zilele următoare se va urmări reacţia presei, pentru a se 
vedea ce şi cât s-a scris în diversele publicaţii sau ce şi cât s-a difuzat 
în audiovizual în legătură cu acest eveniment sau cu organizaţia, în 
general. Se poate întâmpla ca întâlnirea cu presa să nu aibă un ecou 
imediat (apariţia de ştiri sau interviuri); în mod normal, ea va avea 
întotdeauna un impact, materializat cel mai adesea prin faptul că, după 
un anumit interval de timp, organizaţia va fi contactată pentru anumite 
informaţii, pentru interviuri sau reportaje, în cazul în care conferința 
nu a avut niciun fel de rezonanţă, membrii biroului de presă trebuie 
să-şi pună anumite întrebări şi să caute cauzele acestui fapt; ele pot fi 
legate de alegerea momentului și a locului în care s-a desfăşurat 
conferința, de subiectul ei, de calitatea intervențiilor, de tipul 
redacțiilor și al jurnaliștilor solicitați, de modul cum a fost organizat 
întregul eveniment. Răspunzând corect și fără complezenţă la aceste 
întrebări, ei vor descoperi cauzele eșecului și vor putea lua măsurile ce 
se impun pentru a asigura reuşita acțiunilor viitoare. 

Conferinţa de presă nu este numai „un eveniment” sau „formula 
cea mai oficială” de comunicare cu mass-media; ea constituie şi un test 
de profesionalism pentru un birou de presă și, prin extensie, pentru o 
organizație. De aceea ea trebuie gândită şi pregătită cu grijă, printr-o 


analiză riguroasă a subiectului şi a oportunității lui şi printr-o 
organizare impecabilă a desfășurării conferinţei. Aceasta înseamnă 
respectarea etapelor şi a procedurilor specifice, a atribuţiilor și a 
competenţelor fiecăruia dintre actorii ei, a structurii de ansamblu și, 
nu în ultimul rând, a experienţei acumulate în cultura profesională și 
în bibliografia de specialitate. 

De reţinut: 

- Conferința de presă are ca scop transmiterea unor informații 
importante, simultan, mai multor jurnalişti şi mai multor mass-media. 

- Pentru reuşita unei conferințe de presă, este esenţial să existe 
informaţii de interes major pentru mai multe categorii de public (şi de 
mass-media), o echipă capabilă să o organizeze în mod profesional şi 
un buget adecvat. 

- O atenţie aparte trebuie acordată alegerii locului, datei și orei 
la care se convoacă o conferință de presă; în alegerea momentului, 
trebuie să evitați suprapunerile cu alte evenimente și să ţineţi seama 
de regimul de lucru al instituţiilor de presă; în alegerea locului, luaţi în 
calcul zona, facilitățile de acces şi parcare, mărimea sălii, dotarea 
tehnică adecvată, dispunerea meselor şi a scaunelor, ornamentarea 
sălii, asigurarea unor spaţii anexe pentru interviuri sau pentru 
transmiterea rapidă de materiale. 

- În alcătuirea listei de invitaţi, folosiţi fişierele de presă; nu 
invitați preferenţial; scrisorile de invitare trebuie să cuprindă sigla 
organizației, numărul de înregistrare și data emiterii, un titlu elocvent 
şi un text cu informațiile esenţiale. 

- Alegeţi cu atenție documentele conferinței, persoanele care vor 
vorbi, persoana ce va modera dialogurile, materialele vizuale sau 
auditive ce vor însoţi expunerile; precizați durata fiecărei intervenții şi 
a dialogului cu jurnaliştii. 

- Pregătiți cu grijă discursurile și repetaţi susținerea lor cu 
vorbitorii pentru a fixa stilul și modul de prezentare; puneţi la 
dispoziția reprezentanţilor organizaţiei date din fişierele de presă 
referitoare la jurnaliştii participanţi; simulaţi situaţii tipice ale 
dialogului cu jurnaliștii. 

- Nu uitaţi să pregătiți un punct de primire a jurnaliștilor, unde 
să puteţi să le oferiţi ecusoane și să ţineţi evidenţa jurnaliștilor 
prezenți. 

- Pe durata dialogului cu jurnaliștii, este important să evitați atât 


momentele moarte, cât şi înfruntările verbale, monopolizarea 
dialogului sau abordarea unor aspecte care nu au legătură cu tema 
conferinței de presă. 

După conferința de presă, trimiteţi-le dosare de presă 
jurnaliștilor care nu au putut participa. 

- Urmăriţi mediatizarea conferinţei şi reacţiile jurnaliştilor; pe 
baza acestora treceţi la evaluarea modului în care s-a desfășurat 
conferința de presă şi a efectelor ei. 

REVISTA PRESEI 

Biroul de presă nu este numai un departament care furnizează 
instituțiilor mass-media informații despre organizaţie, ci și o instanță 
ce are misiunea de a strânge informații; acestea pot fi adunate fie în 
interiorul organizaţiei, pentru înţelegerea atitudinii publicului intern 
față de organizație, fie din afara ei, pentru sesizarea poziției diverselor 
tipuri de public cu care interacționează organizația. Cea mai completă 
sursă pentru urmărirea modului în care publicul reacționează la 
mesajele organizaţiei este presa. De aici derivă una dintre cele mai 
importante sarcini ale membrilor biroului de presă - realizarea zilnică 
a revistei presei. 

Această activitate presupune cercetarea atentă a presei pentru 
selectarea articolelor, emisiunilor sau secvenţelor care se referă la: 

a) propria organizaţie; 

b) acțiunile şi evenimentele în care este ea implicată; 

c) alte organizaţii a căror activitate o poate afecta. 

O atenţie aparte trebuie acordată textelor ce oferă informații 
generale despre acele sfere de activitate care prezintă interes pentru 
organizație în ansamblu sau pentru anumite departamente ale ei. 

În felul acesta, revista presei devine „un instrument de lucru 
indispensabil pentru conducătorul unei organizaţii” (C. Darroy etalii, 
1990, p. 71), deoarece furnizează informaţii referitoare atât la 
imaginea organizaţiei în exterior, cât şi la starea şi la evoluţia societăţii, 
a unui sector economic de interes, a vieţii internaționale (în ansamblu 
sau sub unele aspecte particulare), a unor tendințe din ştiinţă sau 
cultură etc. Totodată, aceste informaţii, produse în mod constant, 
stimulează conducerea în luarea unor decizii, reprezentând fie 
inițiative, ce anticipează unele evenimente, fie răspunsuri la anumite 
evoluţii ale mediului în care se dezvoltă organizaţia. 

Deoarece oricând este posibil să se scrie sau să se spună ceva 


despre organizaţie, chiar și atunci când aceasta nu a transmis presei 
informaţii specifice (comunicate, dosare, conferințe), e foarte 
important ca revista presei să fie făcută în mod permanent și cu 
maximum de atenţie, în felul acesta, conducerea va putea să 
urmărească evoluţia imaginii organizaţiei, aşa cum este ea vehiculată 
în presă, şi va putea reacționa cu promptitudine atunci când sunt 
difuzate date incorecte. Pentru a-şi atinge scopul, revista presei 
trebuie să ajungă pe biroul conducătorului organizaţiei înainte de ora 
de începere a programului: de multe ori, în funcție de informațiile 
primite pe această cale, el va lua anumite decizii și îşi va organiza 
activitatea într-un anumit mod. La ceilalți șefi de departamente revista 
presei poate să ajungă mai târziu (dar nu peste ora 11 dimineaţa), 
deoarece, în aceste cazuri, ea este mai mult un instrument de 
informare generală și mai puţin unul de acțiune. 

Revista presei trebuie făcută de persoane care cunosc bine 
sistemul mass media și lumea jurnaliștilor. Aceasta presupune 
cunoaşterea publicaţiilor şi a posturilor pentru care activitatea 
organizației prezintă interes (altfel spus, al căror profil include şi sfera 
de activitate a organizaţiei) şi a jurnaliştilor ce lucrează în acel 
domeniu (pentru a înțelege de ce au anumite inițiative); în plus, cel ce 
face revista presei trebuie să știe unde şi ce să caute, cum să identifice 
informaţia credibilă, cum să distingă sursele permanente și fiabile de 
cele ocazionale și nesigure etc. 

Pentru majoritatea organizaţiilor, revista presei se reduce la 
cercetarea presei scrise, deoarece monitorizarea presei audiovizuale 
presupune o dotare aparte (radio, televizor, instalaţii de înregistrare 
video sau audio, număr mare de casete) mai greu de obținut; 
urmărirea presei scrise implică răsfoirea zilnică a ziarelor de 
informare generală şi a celor de specialitate, care ating domeniile de 
activitate ale organizaţiei. 

1. Tipologia revistei presei 

Revista presei ia forme multiple și are un ritm de realizare 
variat, în funcție de importanța și de mărimea organizaţiei, de 
obiectivele asumate sau de resursele de care ea dispune. Totuși, 
dincolo de această varietate, există un element constant: tehnica 
utilizată pentru producerea revistei presei. Pornind de aici, C. Darroy 
şi colaboratorii săi (1990, p. 72) propun următoarea clasificare: 

a) revista presei realizată prin fotocopiere - această formă este 


cel mai des întâlnită, întrucât prezintă avantajul de a fi uşor realizabilă 
(se fotocopiază articolele considerate importante) şi de a oferi o 
informaţie completă. Ea are totuşi dezavantajul de a înghiți mult timp, 
multe consumabile (hârtie, toner) şi de a se concretiza într-o colecţie 
voluminoasă de pagini; citirea ei cere minute bune și implică 
renunțarea la alte activităţi, iar găsirea unui articol anume din dosarul 
consacrat unei zile este destul de anevoioasă; 

b) revista presei realizată prin sinteza datelor - această formă se 
obţine prin analiza, selecția şi redactarea rezumatelor articolelor și 
oferă un tur de orizont rapid al presei. Ea prezintă avantajul de a fi o 
versiune mai elaborată, care elimină informaţiile neesenţiale și 
ordonează datele importante, răspunzând astfel mai bine aşteptărilor 
conducerii, aflată întotdeauna în criză de timp. În schimb, ea are 
dezavantajul de a presupune un efort suplimentar şi o experiență 
deosebită din partea celui care o redactează. Acesta trebuie să 
reuşească să fie obiectiv, selectând în mod nepărtinitor (atât față de 
organizația sa, cât şi față de diversele instituții de presă) punctele de 
vedere exprimate în mass-media: conducerea este interesată să 
cunoască poziția presei, nu a celui care redactează revista presei; 

c) revista mixtă a presei - această modalitate se realizează prin 
foto-copierea celor mai importante articole, la care se adaugă scurte 
comentarii referitoare la celelalte materiale apărute în presă. Acest tip 
de revistă a presei încearcă să preia avantajele fiecăruia din tipurile 
anterioare; uneori, ea poate să deruteze prin lipsa de omogenitate a 
documentului final. Autorii amintiţi susțin că această modalitate nu 
este agreată de conducătorii de organizaţii. 

La aceste categorii, J. Deschepper (1990, p. 133) adaugă şi 
revista presei realizată prin montaj, adică prin lipirea mai multor 
tăieturi din diversele articole pe aceeaşi pagină şi reproducerea prin 
fotocopiere sau chiar prin tipărire offset (atunci când este nevoie de 
multe exemplare care urmează să fie distribuite nu numai conducerii, 
ci şi celorlalți membri ai organizaţiei). 

Dintr-o altă perspectivă, C. Schneider recomandă contopirea 
celor trei modele într-o singură revistă a presei, structurată în trei 
unități: un rezumat sintetic al materialelor referitoare la organizație; o 
parte ce reproduce articolele importante despre organizaţie 
(precizându-se dacă articolul respectiv este rezultatul unei acțiuni a 
biroului de presă sau a apărut independent de acesta); o parte ce 


reproduce articolele referitoare la organizaţiile concurente (1990, p. 
143). 

2. Metode de lucru 

În lucrările de specialitate, care prezintă tehnicile de lucru 
specifice în relaţiile publice (vezi autorii deja citați, precum și Ph. 
Morel, 1988, pp. 71 - 74; Ph. Bachmann, 1994, p. 134), este subliniat 
constant faptul că revista presei nu se realizează la întâmplare, după 
capriciile celui ce o alcătuiește, ci pe baza unor reguli simple, dar 
riguroase. 

După cum am arătat, ea trebuie să ajungă pe biroul 
conducătorului organizației înainte de ora de începere a programului. 
Din această cauză, cel care o realizează trebuie să-și înceapă activitatea 
cu mult înaintea celorlalți colegi, în primul rând, el trebuie să cumpere 
dimineața devreme ziarele de la chioșcuri (uneori în dublu exemplar), 
fără să aștepte livrările poştei, care se fac mult mai târziu. O dată ajuns 
la birou, el va efectua o lectură rapidă, fiind mai atent la rubricile 
despre care ştie că prezintă interes pentru organizaţie, dar aruncând o 
privire şi asupra celorlalte articole; la capătul acestei lecturi, el trebuie 
să fie sigur că nu a scăpat nicio informaţie ce ar putea fi importantă 
pentru organizație. 

După ce a realizat această selecție (fie memorând ziarele şi 
paginile unde se află textele interesante, fie notându-le pe o coală de 
hârtie sau într-un carnețel), el va trece la decuparea acestor materiale; 
dacă în mai multe publicaţii apare aceeași informaţie, nu va fi selectat 
decât un singur text, lângă care se vor enumera toate celelalte ziare 
care au tipărit informația în cauză. Textele decupate vor fi fotocopiate, 
notându-se titlul materialului, numele publicaţiei, numărul (sau ziua, 
luna și anul) și numele autorului (mai ales în cazul celor cu tentă 
polemică). Dacă textul respectiv ocupă o suprafață mai mare, el poate 
fi fotocopia! prin micşorare, avându-se însă grijă ca această copie să 
rămână lizibilă. 

Documentul astfel realizat va însuma mai multe pagini; pe 
prima pagină se va trece sumarul revistei presei, anunțându-se 
rubricile ei. Acestea pot fi grupate într-o ordine standard a 
publicaţiilor (respectarea ei creează obişnuinţe de lectură şi îi ajută pe 
cei care consultă revista presei să găsească ușor numele de ziare ce îi 
interesează) sau într-o ordine tematică, în acest caz, se poate începe 
cu articolele care se referă în mod direct la organizație, 


continuându-se apoi cu acelea care se referă la sfera profesională 
respectivă, la mediul politic sau social, la procese sau stări ale 
economiei etc. 

Dacă unele texte sunt prea lungi sau nu sunt în întregime 
edificatoare, revista presei va prelua numai unele pasaje (atâtea câte 
încap pe o pagină tip A4), precizându-se că este vorba despre extrase. 
De asemenea, se pot face adnotări, cum ar fi „articol interesant”, 
„articol critic” sau „text puțin semnificativ” etc. După cum se poate 
observa, în pregătirea unei asemenea reviste a presei este nevoie de 
ordine, claritate, rapiditate şi consecvență. 

În cazul revistei presei realizate prin sinteza datelor, selectarea 
se face fără decuparea textelor din publicaţii. Din articolele alese vor fi 
extrase ideile principale (5 - 6 informaţii importante pentru 
organizație sau pentru edificarea conducătorilor puși în fața unor 
decizii), în continuarea revistei presei se vor nota atitudinile 
exprimate de diferitele articole; aceste atitudini vor fi apoi comparate 
în vederea identificării unei tendințe comune sau a paletei de poziţii; 
autorul sintezei poate face unele evaluări. După cum am mai spus, cel 
care realizează o asemenea revistă a presei trebuie să aibă putere de 
sinteză, capacitatea de a privi cu obiectivitate reacţiile presei şi 
abilitatea de a sesiza cu acuitate cele mai fine nuanţe ale articolelor; în 
plus, el trebuie să se bucure de încrederea conducerii, deoarece, în 
evaluările și deciziile ei, aceasta depinde de selecția şi de analiza 
oferite de autorul revistei presei. 

J.L. Girardot (1992, p. 104) recomandă utilizarea calculatorului, 
deoarece acesta oferă avantajele rapidităţii şi ale economiei de timp și 
de materiale consumabile. Cu ajutorul ordinatorului, se pot realiza 
bănci de date complexe, prin scanarea articolelor şi a ilustraţiilor care 
prezintă interes pentru organizație. Această bază de date poate fi 
accesată cu ușurință, ori de câte ori este nevoie, iar textul căutat poate 
fi citit pe ecran sau poate fi imprimat cu mare viteză. Totodată, băncile 
de date pot fi codificate prin cuvinte-cheie, organizându-se astfel 
fişiere tematice după numele publicaţiilor, după autor, după subiecte 
etc. 

J. Deschepper (1990, p. 134) arată că organizaţiile care dispun 
de personalul și de echipamentele necesare pot realiza reviste ale 
presei audiovizuale, înregistrând emisiunile radio şi TV în care există 
informaţii sau opinii referitoare la acea organizaţie, înregistrările pot fi 


oferite spre ascultare sau vizionare conducerii, iar în unele cazuri se 
pot face transcrieri sau rezumate ale acestor emisiuni. 

Indiferent de modul în care este realizată, revista presei se 
imprimă în mai multe exemplare, astfel încât toți membrii conducerii 
şi ai biroului de presă să poată fi informaţi în mod operativ în cursul 
dimineţii. 

Revista presei este un instrument de informare de o maximă 
importanță și de aceea nu trebuie tratată cu superficialitate. Cel care o 
realizează trebuie să evite autocenzura sau atitudinile de complezenţă: 
mai devreme sau mai târziu, adevărul (în cazul nostru, reacția presei) 
va ieşi la iveală, iar mistificarea atitudinilor exprimate de jurnaliști va 
aduce întotdeauna daune organizaţiei şi conducerii acesteia. Știrile, 
oricum ar fi ele, bune sau rele, trebuie aduse la cunoştinţa conducerii: 
misiunea celui care alcătuieşte revista presei, ca şi cea a jurnalistului, e 
de a prezenta realitatea aşa cum este ea, şi nu așa cum am dori să fie. 

De reţinut: 

Ø Revista presei rezumă informațiile din mass-media 
referitoare la organizaţie și/sau mediul ei și permite menținerea 
liderilor la curent cu ceea ce se spune sau scrie despre organizație şi 
problemele de interes. 

Ø Revista presei poate fi realizată zilnic sau săptămânal, prin 
fotocopierea integrală a materialelor, prin rezumarea lor sau prin 
combinarea celor două metode. 

Ø Revista presei poate fi organizată după anumite rubrici 
tematice, în funcție de specificul organizației. 

COMUNICAREA PENTRU RADIO ȘI TELEVIZIUNE 

Interviurile nu sunt simple conversații, deși adeseori ele au 
aerul intim şi relaxat al unei conversații amicale. Jurnaliştii nu vă 
vizitează pentru că nu au altceva mai bun de făcut, ci pentru că doresc 
să obțină anumite informaţii; ei își îndeplinesc astfel atribuţiile 
profesionale și privesc întâlnirea cu dumneavoastră ca pe o sarcină 
jurnalistică de rutină. Interviul e o experienţă aparte numai pentru cel 
ce este intervievat; pentru reporter, este o activitate care comportă 
puţine elemente spectaculoase şi care ţine de îndatoririle cotidiene. 
Pentru a învinge obstacolele care derivă din standardizarea activităţii 
jurnalistice, persoana intervievată trebuie să dea dovadă de 
profesionalism, atât în stăpânirea subiectului abordat, cât şi în relația 
cu jurnaliștii. 


Jurnaliștii din radio sau televiziune sunt interesați de aceleași 
informaţii ca şi cei din presa scrisă. Totuși, deoarece programele de 
informare reprezintă numai o mică parte din timpul total de emisie, 
numărul de subiecte pe care ei le pot aborda este mult mai mic. În 
aceste condiţii, reprezentanţii biroului de presă trebuie să studieze cu 
atenție grilele de programe, pentru a vedea care este tipul de emisiune 
în care se va integra interviul respectiv, astfel încât conţinutul și stilul 
mesajului să fie adecvate atât timpului alocat, cât și publicului specific. 

Datorită specificităţii fiecărui canal, radioul va fi ales atunci 
când o informaţie trebuie transmisă cât se poate de rapid; televiziunea 
va fi preferată atunci când dorim să transmitem anumite imagini 
semnificative referitoare la organizație. 

1. Acceptarea participării într-o emisiune 

Apariţia pe postul de radio sau de televiziune este o șansă 
extraordinară pentru reprezentantul unei organizaţii: ea oferă, 
simultan, ocazia transmiterii unor informaţii considerate esenţiale 
pentru imaginea instituţiei şi privilegiul comunicării directe cu 
categorii largi de public. 

De aceea, este bine ca reprezentantul organizaţiei să accepte cu 
amabilitate invitaţia de a participa la emisiunile de radio și televiziune. 
Totuși, înainte de a da un răspuns ferm, el trebuie să se asigure că 
posedă informaţii elocvente referitoare la audiența generală a postului, 
la structura programelor acestuia, la conținutul emisiunii în care 
urmează să apară, în mod deosebit, structura grilei de programe îi va 
oferi informații referitoare la categoriile de public specifice, în funcție 
de care poate evalua oportunitatea prezenţei sale pe post - evident, 
din perspectiva intereselor organizaţiei sale. 

Pentru a obține datele legate de emisiunea în care ar urma să 
apară, reprezentantul organizaţiei poate să-i pună jurnalistului ce îl 
invită mai multe întrebări edificatoare (vezi J. Deschepper, 1990, pp. 
123 - 124): 

— Care va fi tipul intervenției (interviu scurt, înserat într-o 
secvenţă a unei emisiuni de actualități, interviu propriu-zis, destinat 
unei emisiuni de tip magazin, sau participarea la o dezbatere ori la un 
talk-show? 

— Care va fi subiectul intervenţiei? 

— Care sunt numele și structura emisiunii în care va fi introdus 
interviul? 


— Care va fi momentul (ziua, ora) difuzării interviului? 

— Care este durata prevăzută pentru secvenţa interviului sau 
pentru intervenția în dezbatere? 

— Cine sunt celelalte persoane care vor fi intervievate sau vor 
participa la dezbatere? 

— Cine va lua interviul sau cine va fi moderatorul dezbaterii ori 
animatorul acelui talk-show? 

— Care sunt punctele principale ale interviului, care este firul 
conducător al discuţiei? 

— Ce imagini vor însoţi intervenţia sau vor fi difuzate înainte 
ori după interviu (pentru televiziune)? 

— Interviul sau dezbaterea are loc în direct sau va fi înregistrat 
(a)? 

În cazul în care constataţi că, prin conţinut şi prin poziţionarea 
în grila de programe, emisiunea nu se adresează publicului pe care îl 
vizați sau că tema propusă nu prezintă interes pentru organizaţia 
dumneavoastră, atunci este bine ca, folosind argumente solide, să 
refuzaţi politicos participarea la interviu. De asemenea, dacă persoana 
invitată consideră că nu are o dicţie bună sau că nu este suficient de 
telegenică, ea va refuza participarea şi va recomanda un alt membru al 
organizației, de preferință de rang egal. 

2. Tehnici ale intervențiilor în audiovizual 

Intervențiile la radio sau la televiziune pot fi în direct sau 
înregistrate. O intervenţie înregistrată are avantajul că, atunci când 
apar momente nedorite (bâlbâieli, pauze prea lungi, reluări ale 
aceleiași formule etc.), se poate reface înregistrarea. Ea are însă 
dezavantajul că, în timpul motajului din redacție, anumite pasaje pot fi 
scoase sau trunchiate. Intervenţiile în direct oferă avantajul difuzării 
integrale a mesajelor reprezentantului organizației, dar au 
dezavantajul că redau şi erorile de pronunție sau de comportament. La 
radio, intervențiile în direct pot fi făcute (la solicitarea redacţiei) şi 
prin telefon, în situații de maximă urgenţă. 

Interviurile pot fi plasate în cadrul emisiunilor de știri, al 
reportajelor scurte din jurnalele de actualități sau al reportajelor 
ample din emisiunile de tip magazin, al dezbaterilor sau al unor 
talk-show-uri. 

Un loc aparte în această configurație îl ocupă interviurile care 
urmează să fie înserate în reportajele din cadrul emisiunilor de știri, în 


aceste reportaje există fie o alternanță, fie o suprapunere între 
imaginile care se succedă şi declaraţiile persoanelor intervievate; în 
timpul unui reportaj pot fi reproduse declaraţiile a trei-patru persoane, 
fiecare având la dispoziţie 15 - 20 de secunde, în acest tip de interviu, 
răspunsurile trebuie să fie extrem de scurte şi foarte directe. Dacă 
declaraţia reprezentantului organizaţiei este prea lungă, la montaj vor 
fi tăiate anumite pasaje şi e posibil ca acestea să conțină tocmai 
elementele-cheie ale mesajului. Pe de altă parte, reportajul este 
construit în jurul unei idei principale, astfel încât răspunsul va trebui 
să se înscrie în cadrele acestei idei. 

În lucrările de specialitate (vezi C. Howard, W. Mathews, 1985, 
pp. 94 - 102; C. Daroy etalii, 1990, pp. 77 - 81) apar numeroase sfaturi 
practice referitoare la strategiile pe care trebuie să le adopte persoana 
ce acordă un interviu. Sintetizând aceste elemente foarte eterogene, 
putem spune că sfaturile în cauză se referă la trei mari teme. 

2.1. Pregătirea interviului a) Căutaţi să identificaţi cele două-trei 
idei principale pe care doriți să le transmiteţi; încercaţi să găsiți 
formulări concise și memorabile pentru fiecare dintre ele; puneţi 
aceste idei în formă scrisă, recitiți-le de mai multe ori şi gândiți-vă 
dacă una dintre ele v-ar impresiona sub forma unui titlu de articol sau 
de știre audiovizuală (dacă nu sunteți mulțumiți, încercaţi să le scurtați 
sau să le simplificați, având în minte formula lui Winston Churchill: 
„Cuvintele scurte sunt cele mai bune, iar cuvintele uzuale scurte sunt și 
mai bune”). 

b) După ce v-aţi clarificat ideile, rostiți cu glas tare pasajele pe 
care le consideraţi mai importante; verificați dacă formulările care 
„sunau” bine în scris (altfel spus, citite în gând) au aceeași forță atunci 
când sunt spuse cu voce tare; nu este indicat să aveţi un debit prea 
mare al rostirii - cuvintele se suprapun unele peste celelalte și fac 
dificilă înțelegerea mesajului pe care doriţi să îl transmiteți. 

c) Documentaţi-vă asupra opiniilor formulate de alți specialiști 
intervievaţi asupra acelorași probleme; folosind datele din fișierul de 
presă al organizației dumneavoastră, încercaţi să aflați cât mai multe 
lucruri despre stilul jurnalistic şi despre modul de acţiune al persoanei 
care vă ia interviul. 

d) După ce aţi aflat de la ce instituție de presă este reporterul 
respectiv, căutaţi date relevante despre audiența specifică acelui organ 
de presă (consultând fie fișierul de presă, fie lucrări de specialitate); 


deşi vorbiţi cu ziaristul ce se află în fața dumneavoastră, de fapt vă 
adresați unor oameni care citesc ziarul ori revista sau urmăresc 
programele de radio şi televiziune, iar aceştia sunt clienții, salariaţii, 
electoratul sau susținătorii organizaţiei pe care o reprezentați; 
întrebați-vă întotdeauna ce ecou ar putea avea cuvintele 
dumneavoastră în sufletele lor; chiar dacă trebuie să vă adaptați 
vocabularul și tonul pentru a fi pe aceeaşi lungime de undă cu acest 
public, nu subestimaţi niciodată inteligența şi bunul-simţ al celor ce vă 
urmăresc. 

e) Simulaţi mai multe situaţii de interviu cu ajutorul 
reprezentanților biroului de presă. 

f) Refuzaţi interviul (în mod politicos și pe baza unor argumente 
solide) dacă nu aveți nimic de spus, dacă nu puteţi sau nu vreţi să vă 
pronunțațţi în legătură cu problema aflată pe ordinea de zi a celor care 
vi-l solicită. 

2.2. Interacțiunea cu jurnaliștii a) Adresaţi-vă direct, folosind 
numele sau prenumele celui care vă ia interviul; dacă textul apare în 
presa scrisă, un asemenea mod de adresare reprezintă o formă de 
curtoazie; dacă el este destinat emisiunilor din audiovizual, adresarea 
directă întăreşte senzația de comunicare şi de spontaneitate. 

b) Răspundeţi întrebărilor simple prin cuvinte simple: 
răspunsurile scurte și directe sunt mai bune decât cele lungi și „pe 
ocolite”; acest lucru e deosebit de important pentru interviurile de 
televiziune, unde, de obicei, timpul este măsurat și nu trebuie irosit 
prin efuziuni verbale inutile. 

c) Răspundeţi la persoana I, diateza activă: reporterul și 
oamenii ştiu că reprezentați o anumită organizaţie, dar doresc să 
cunoască valorile instituției respective, personalizate de liderul sau de 
purtătorul ei de cuvânt („eu cred...” este mult mai convingător decât 
„se crede că...” sau „noi credem că...”); nu uitaţi că interviul este diferit 
de o declarație de presă sau de un răspuns dat în timpul unei 
conferințe de presă. 

d) Nu încercați să teatralizați răspunsurile - un bun 
comunicator nu este în mod necesar un bun actor; menţineţi un tonus 
ridicat al discursului şi feriți-vă să lăsaţi mari pauze între întrebare și 
răspuns: acestea ar putea sugera o lipsă de interes sau de convingere, 
un punct slab sau o încercare de a ascunde anumite lucruri. 

e) Păstrați-vă întotdeauna calmul, chiar dacă trebuie să 


răspundeţi unor întrebări dezagreabile; nu folosiți un ton caustic, 
agresiv sau suficient pentru a contracara asemenea întrebări; nu 
întrerupeţi niciodată jurnalistul care tocmai formulează o întrebare 
neplăcută: acest gest intempestiv creează o senzație de vinovăţie și de 
vulnerabilitate. 

f) Nu permiteţi niciodată jurnaliştilor să vă atribuie anumite 
fraze sau cuvinte pe care nu le-aţi rostit: fiți în gardă ori de câte ori 
auziți formule precum „vreţi să spuneţi că...” sau „prin aceasta sugerați 
că....; este bine să răspundeţi (dacă subiectul este controversat) 
folosind cuvintele dumneavoastră, nu pe cele ale reporterului; dacă 
simțiți că este necesar, negați în mod explicit (dar politicos) întrebarea, 
folosind un cuvânt cu sens opus celui din formularea gazetarului și 
precizându-vă în acest fel mai exact poziția față de tema respectivă. 

g) Nu le intrați în polemică directă cu jurnalistul - în felul acesta, 
pierdeţi din timpul alocat interviului (transmiteţi mai puţine 
informaţii utile despre organizația dumneavoastră) și creaţi o relaţie 
conflictuală cu jurnalistul, relație care nu vă poate fi folositoare. 

h) Nu răspundeţi la întrebări „ipotetice” („dacă ar fi să... ce ați 
face?”); din contra, încercaţi să le particularizaţi și să le adaptaţi 
situației concrete în care s-au referitor la care acordațţi interviul. 

2.3. Conţinutul interviului a) Plasaţi cele mai importante idei la 
începutul fiecărui răspuns - aici ele sunt vizibile şi grăitoare; acest 
lucru este deosebit de important pentru interviurile de televiziune, 
unde criza de timp predispune la tăierea secvenţelor care conţin fraze 
lungi şi se află plasate la sfârşitul răspunsului. 

b) Căutaţi formulele care „umanizează” domeniul abordat: 
exprimările „tehniciste” nu sunt pe înțelesul publicului larg și pot bloca 
accesul oamenilor la conținutul major al mesajelor dumneavoastră; în 
acelaşi timp, evitaţi să folosiți expresii de argou, care, prin caracterul 
lor prea popular, au același efect ca și cuvintele cu un conținut strict 
tehnic (în acest sens, este citat răspunsul lui Lee Iacocca, preşedintele 
corporației Chrysler, care, fiind întrebat de reporterul NBC Garrick 
Utley ce poate spune despre fuziunea firmei sale cu o alta și dacă 
această căsătorie va avea loc, a răspuns: „Nu ştiu ce să spun despre 
căsătorie, dar pot să spun că ne-am sărutat”). 

c) Folosiţi un stil de exprimare apropiat de limbajul 
conversațional; formulările trebuie să fie directe și clare; rotunjiți 
cifrele astfel încât să vă fie uşor să le comunicaţi. 


d) Nu fiți stânjeniți dacă nu aveți la îndemână toate detaliile sau 
cifrele necesare - spuneţi-i reporterului că îi veți transmite în cel mai 
scurt timp posibil aceste date prin biroul de presă. 

e) Prezentaţi date corecte în răspunsurile dumneavoastră și nu 
mințiți niciodată; poate că îl veți putea păcăli o dată sau de două ori pe 
gazetar, dar, mai devreme sau mai târziu, adevărul va ieşi la iveală; în 
acest caz, nu numai imaginea dumneavoastră va fi afectată, ci şi (sau 
poate mai ales) imaginea instituției pe care o reprezentați. 

În cazul interviurilor acordate pentru televiziune, specificitatea 
canalului vă obligă la câteva precauţii suplimentare. Nu trebuie să 
uitaţi că televiziunea este un mediu vizual prin excelenţă, în care ceea 
ce văd ochii e adeseori mai important decât ceea ce aud urechile, în 
plus, camera de luat vederi, în special prin prim-planuri, amplifică 
orice detaliu; de aceea gesturile și ţinuta vestimentară trebuie 
controlate cu grijă. 

a) Atenţie la alegerea garderobei: nu vă îmbrăcaţi cu un costum 
sau cu un taior de culoare deschisă în combinaţie cu o cămașă 
albăcontrastele se estompează şi dau o imagine ştearsă; evitați, de 
asemenea, combinaţiile prea contrastante: cămașă albă, costum 
(compleu) negru; nu vă împodobiţi cu bijuterii grele şi sclipitoare: ele 
vor reflecta lumina și vor distrage atenția publicului; nu trebuie să 
refuzați machiajul dinainte de apariția televizată - acesta ascunde 
picăturile de transpiraţie şi cearcănele; în schimb, femeile trebuie să 
evite machiajul violent, care dă efecte vizuale negative. 

b) Alegeţi cu atenţie cadrul în care va avea loc interviul: dacă 
optaţi pentru sediul instituției dumneavoastră, gândiți-vă care ar fi 
locul cel mai semnificativ (în raport cu tema interviului); evitați să 
apăreți sistematic în spatele biroului dumneavoastră, golit de toate 
obiectele pe care le aveţi la îndemână în mod obişnuit, deoarece 
asemenea ipostaze sunt impersonale, reci, cu un slab potenţial de 
comunicare. 

c) Nu uitaţi să închideţi telefonul (mobil sau fix) pe durata 
interviului şi să vă luaţi măsuri ca ușa de la biroul dumneavoastră să 
nu fie deschisă în mod repetat de către persoane inoportune. 

d) Dacă interviul are loc în studioul de televiziune (situaţie 
recomandată de mulţi specialiști), căutaţi să ajungeţi mai devreme 
pentru a vă putea familiariza cu studioul, a preciza câteva „reguli ale 
jocului” cu realizatorul emisiunii și cu reporterul, a vă pregăti pentru 


începerea discuţiei. 

e) În timpul interviului, nu uitaţi să vă controlaţi permanent 
ținuta corporală: așezați-vă comod în scaun sau în fotoliu, astfel încât 
să vă puteți întoarce către reporter sau către camera de luat vederi; în 
general, trebuie să menţineţi privirea aţintită către cel care vă 
intervievează; veţi privi direct în cameră (altfel spus, direct către cei 
care urmăresc emisiunea) numai atunci când aveţi de făcut o 
declaraţie ce se adresează direct publicului, fără a mai fi necesară 
intervenția jurnalistului; încercaţi să evitați gesturile excesive (datul 
din mâini, mișcările bruşte ale picioarelor, întoarcerile neașteptate), 
dar și poziţiile prea imobile; feriți-vă de micile ticuri ce pot provoca 
efecte hilare (scărpinatul în păr sau pe nas, bâțâitul din picior, frecarea 
bărbiei, jocul cu stiloul sau cu alte mici obiecte etc.). 

f) Nu uitaţi că sunteţi, în permanenţă, în faţa unei camere de luat 
vederi: în această situație nu există declarații off the record; tot ceea ce 
spuneţi sau faceţi poate fi folosit la editarea materialului, chiar şi micul 
dialog de „încălzire” care precedă întrebările propriu-zise. 

La rândul lor, interviurile pentru radio impun anumite norme 
de comportament, poate mai puţin constrângătoare, dar nu mai puţin 
importante. 

a) Deoarece majoritatea interviurilor sunt înregistrate în 
prealabil și montate ulterior în studioul de radio, este bine să 
cunoaşteţi durata emisiunii, pentru a nu vă extinde dincolo de timpul 
alocat: în aceste situaţii, montajul din studio poate să conducă la 
dispariția unor pasaje pe care le consideraţi importante. 

b) Folosiţi un stil incisiv şi acroșant: oamenii urmăresc 
emisiunile de radio în timp ce îndeplinesc alte activități; de aceea, 
trebuie să le atrageţi atenţia și să le-o menţineţi trează în permanenţă. 

c) Controlaţi-vă dicția şi timbrul: aceste elemente concrete pot 
atrage sau pot îndepărta ascultătorii. 

d) Chiar dacă aţi pregătit în scris anumite răspunsuri, nu le citiți 
ca atare: transpuse în comunicare radiofonică, textele concepute 
pentru lectura „în gând” sună fals; încercaţi ca, pe marginea celor 
scrise, să improvizaţi, ca și cum aţi discuta chestiunea respectivă cu o 
persoană apropiată. 

e) Nu mișcați hârtiile sau alte obiecte de pe biroul 
dumneavoastră, nu bateți darabana cu degetul în birou şi nu vă jucaţi 
cu cheile, cu creioanele sau cu alte lucruri aflate la îndemână: 


microfoanele sunt foarte sensibile, preiau toate zgomotele parazitare, 
iar acestea pot bruia sau chiar acoperi cele spuse de dumneavoastră. 

f) Dacă vi se cere un interviu prin telefon, într-o problemă 
asupra căreia nu sunteți deplin edificaţi, cereți un timp de 
documentare; notaţi întrebările sau temele în discuţie, reflectaţi 
asupra lor, strângeţi informațiile necesare şi apoi acordaţi interviul 
telefonic. 

g) încercaţi să obţineţi plasarea interviului dumneavoastră în 
cadrul  intervalelor de maximă audiență (din perspectiva 
publicului-țintă al organizației pe care o reprezentați); cu politețe, pe 
baza unor argumente întemeiate pe cunoaşterea publicului specific 
organizației, negociați cu jurnalistul momentul și poziția în emisiune a 
intervenției dumneavoastră. 

Invitația de a apărea la televiziune sau la radio reprezintă o 
ofertă incitantă, pe care nu vă vine prea uşor să o refuzați. Dorința de a 
apărea pe ecran sau de a intra în viața celor care ascultă trebuie 
temperată de o analiză atentă a problemei aflate în discuție, a 
intereselor și a mesajului pe care organizația dumneavoastră doreşte 
să-l transmită, a datelor de care dispuneți pentru a trata acea 
problemă, a experienței şi pregătirii pe care o aveți în ceea ce priveşte 
comunicarea cu jurnaliştii. 

De reţinut: 

Cereţi informaţii amănunțite referitoare la emisiunea pentru 
care sunteţi solicitat. 

În apariţiile din audiovizual trebuie adoptat un ton destins, 
familiar, sincer; nu citiți textele și evitaţi ticurile verbale sau gestuale; 
alegeţi o îmbrăcăminte adecvată decorului din studio, adoptați o ţinută 
impecabilă, dar nu rigidă. 

Pregătiți înainte ideile majore ale intervenției; repetați anumite 
pasaje-cheie pentru a găsi cuvintele cele mai adecvate și expresive. 

Documentaţi-vă, folosind revista presei, asupra temei aflate în 
discuţie şi asupra poziției altor personalităţi; informațţi-vă, folosind 
fişierele de presă, asupra atitudinii instituției mass-media și a 
jurnalistului respectiv. 

Adresaţi-vă direct jurnalistului, folosiți un stil direct, plasați cele 
mai importante idei la început; nu intraţi în polemică, dar nu acceptaţi 
să vă fie atribuite idei sau formulări care nu vă aparțin. 

VIZITA ȘI VOIAJUL DE PRESĂ 


1. Caracteristici generale 

Vizita şi voiajul de presă reprezintă alte tehnici de comunicare 
fiind, de fapt, extensii ale conferinței de presă. Le vom prezenta 
împreună deoarece ambele au ca obiectiv central deplasarea 
jurnaliştilor într-un anumit loc (sediul unei organizaţii, un şantier, un 
spaţiu în care: lansează un nou produs, o investiție de interes public 
etc.), cu scopul de a-i face părtași la un eveniment sau de a li se 
prezenta cât mai multe informaţii și de a le facilita întâlniri şi discuţii 
cu lideri sau cu alți membri ai unei organizații. Deosebirea dintre cele 
două acțiuni provine din faptul că la vizita de presă deplasarea se face 
în aceeaşi localitate; durează câteva ore, iar la voiaj deplasarea se face 
pe o distanță mai mai (alte localităţi, regiuni sau țări) și pe o durată de 
timp mai mare (între 2 - 3 zile până la o săptămână). De cele mai multe 
ori, programul aceste evenimente cuprinde: 

— O reuniune de primire a invitaţilor; 

— Vizitarea obiectivului propus; 

— Conferința de presă, care le permite jurnaliștilor să obțină 
informaţi suplimentare. 

În consecinţă, paşii parcurși în organizarea unei conferinţe de 
presă se regăsesc şi în organizarea unor astfel de evenimente; pe lângă 
aceştia, vor mai apărea însă şi unele elemente specifice. 

În cele ce urmează, mă voi referi la voiajul de presă, pentru că 
acesta este un eveniment mai complex, care, pe lângă vizita 
propriu-zisă, mai include şi deplasarea și cazarea jurnaliștilor. 

Voiajul de presă este o călătorie la care organizaţia invită 
jurnaliștii pentru a se informa (C. Schneider, 1990, p. 139). Aceasta nu 
înseamnă că voiajul de presă este o călătorie de agrement sau un 
eveniment cu finalitate publicitară ori un mijloc de a corupe gazetarii. 
Jurnaliștii nu pot fi păcăliţi uşor, ei știu să deosebească informația utilă 
de elementele care ţin de reclamă sau propagandă. Astfel, a devenit 
celebru voiajul organizat de Disney World din Florida în anul 1986, cu 
ocazia aniversării a 15 ani de existență (D.L. Wilcox, L.W. Nolte, 1990, 
p. 253). La eveniment, care a durat trei zile, au fost invitați 10.000 de 
jurnaliști din presa scrisă și audiovizuală. Cu toate că un număr atât de 
mare de jurnaliști au luat parte la acest voiaj, puţine mass-media au 
difuzat informaţii despre eveniment. Se pare că directorii acestor 
instituții au considerat că jurnaliștii nu au putut să-și păstreze 
obiectivitatea în legătură cu operaţiunile lui Disney World în urma 


implicării într-un voiaj atât de fastuos și costisitor. Autorii amintiți 
consideră că este împotriva codurilor etice ale Societății de Relaţii 
Publice din America (PRSA) și Societăţii Jurnaliștilor Profesioniști din 
SUA (Sigma Delta Xi) să organizezi (ca specialist în relaţii publice) şi să 
accepțţi (ca jurnalist) voiajuri scumpe, mese festive scumpe, cadouri 
scumpe sau alte acțiuni care au ca scop doar să impresioneze presa. 

Lecţia oferită de exemplul de mai sus este că reprezentanții 
presei ar trebui să aibă o reacție negativă dacă simt că s-a încercat 
cumpărarea lor. În plus, liderii instituţiilor şi specialiştii în relaţii 
publice trebuie să înțeleagă faptul că, pentru jurnalişti, voiajul de presă 
este o investiție de timp - de aceea, evenimentul trebuie să fie la 
înălțimea așteptărilor profesionale ale reprezentanţilor mass-media. 

Voiajul de presă se organizează numai în cazul când suntem 
convinși că el este singurul mod în care putem furniza informaţii 
complete. J. Deschepper (1990, p. 91) şi C. Schneider (1990, p. 139) 
subliniază motivele care pot îndreptăţi organizarea voiajului de presă: 

— Informaţia pe care dorim să o furnizăm este absolut nouă, de 
interes pentru presa generalistă sau specializată (nu trebuie să uităm 
faptul că nu tot ceea ce consideră liderii organizaţiei că este interesant 
e important şi prezintă interes pentru presă); 

— Informația este legată de un anumit loc şi nu poate fi 
prezentată complet decât acolo (sediul unei fabrici noi, ateliere dotate 
cu echipamente ultramoderne, un centru istoric proaspăt renovat 
etc.); 

— Informaţia este legată de un produs sau eveniment a cărui 
prezentare nu se poate face în altă parte (lansarea la apă a unui vas de 
croazieră, lansarea la Atena a unei colecții de modă inspirate din arta 
Greciei antice, lansarea noului model al autoturismului Dacia X90 la 
sediul Renault din Paris etc.). 

De asemenea, nu trebuie neglijat faptul că voiajul de presă ne 
ajută să explicăm mai bine datele pe care dorim să le difuzăm și, în 
plus, are puterea de a sensibiliza reprezentanții presei, în același timp, 
acest eveniment le oferă jurnaliștilor, specialiștilor în relaţii publice şi 
reprezentanților organizaţiei posibilitatea de a petrece mai mult timp 
împreună, de a se cunoaște mai bine și de a închega relaţii profesionale 
bazate pe încredere reciprocă. 

2. Etape preliminare 

Voiajul de presă este o acțiune de comunicare extrem de 


complexă, care trebuie gândită, planificată, organizată cu cea mai mare 
atenție şi cu mult timp înainte. Și aceasta pentru că o eroare, oricât de 
mică, poate transforma evenimentul dintr-o sursă de prestigiu într-un 
dezastru. Dacă voiajul este bine organizat, jurnaliștii rămân cu 
amintirea unei primiri călduroase, a unei vizite bogate în informații, a 
unor discuţii interesante cu persoane autorizate; ei se întorc în redacţii 
cu „tolba” plină de informații utile, obținute la fața locului, din 
observații, din dialoguri sau din dosarul de presă, în același timp, orice 
detaliu uitat poate să schimbe total buna impresie creată până atunci: 
spre exemplu, o vizită la o fabrică de bere nou-deschisă într-un oraş 
din provincie s-a transformat într-o nereușită pentru organizatori, 
pentru că aceștia, după ce au condus jurnaliștii în secția în care 
fermenta şi se producea berea, dotată cu utilaje de ultimă generaţie, 
i-au dus și în secţia de etichetare, unde nu fuseseră încă instalate 
echipamentele moderne deja cumpărate și unde totul se făcea manual; 
chiar dacă jurnaliștilor le-au fost arătate echipamentele ce urmau să 
intre în funcțiune peste câteva zile, dintre toate lucrurile văzute în 
timpul vizitei lor nu le-a rămas în memorie decât imaginea femeilor 
care lipeau mecanic etichete pe sticle... 

În organizarea unui astfel de eveniment se parcurg mai multe 
etape importante: stabilirea subiectului, obținerea acordului de 
principiu, calcularea bugetului estimativ. 

2.1. Stabilirea subiectului 

Primul pas constă în stabilirea cu precizie a subiectului voiajului 
de presă; specialiștii în relaţii publice trebuie să se asigure că 
organizația are ce să arate şi ce să comunice reprezentanților 
mass-media. Din nefericire, există situaţii în care liderii organizaţiei 
doresc neapărat (chiar dacă nu au ce arăta presei) să lanseze un 
asemenea eveniment, gândindu-se că acesta ar fi un bun prilej de a-i 
„imbuna” pe ziarişti, în astfel de situații, sarcina specialiştilor în relaţii 
publice este extrem de dificilă şi delicată; de obicei, în primul moment 
ei vor încerca să demonstreze că nu există un subiect real pentru a 
organiza un voiaj de presă și că riscul de a-i nemulțumi pe jurnaliști 
este foarte mare; dacă nu vor reuși să convingă prin asemenea 
argumente, ei vor căuta să inventeze fel de fel de motive pentru a avea 
un subiect pe baza căruia să poată organiza voiajul de presă. 

2.2. Obţinerea acordului de principiu 

Al doilea pas constă în obținerea acordului de principiu al 


conducerii organizaţiei, prin prezentarea unor argumente solide, care 
să justifice inițiativa organizării unui voiaj de presă. Uneori, liderii 
organizației au atitudini diferite de cele ale specialiştilor în relaţii 
publice, iar aceștia trebuie să depună eforturi deosebite pentru a 
convinge conducerea să ia o hotărâre corectă din punctul de vedere al 
strategiilor de comunicare. Astfel, în unele cazuri, ei nu văd cu ochi 
buni un asemenea eveniment: fie le este teamă de presă, fie se gândesc 
la costurile mari ale voiajului, fie pentru că nu vor să arate ce au 
realizat, gândindu-se că organizaţiile concurente le vor copia ideile, în 
această situație, specialiștii în relaţii publice vor încerca să le 
demonstreze cât este de important ca jurnaliștii să se convingă „pe 
viu” de transparenţa organizației, pe de o parte, şi, pe de altă parte, să 
se poată documenta, direct, la fața locului, în felul acesta, jurnaliştilor li 
se vor oferi suficiente date pentru a prezenta materiale ample, 
consistente, ceea ce va ajuta organizaţia să se facă mai bine cunoscută 
şi să fie mai apreciată de publicul ei. 

2.3. Calcularea bugetului estimativ 

După ce a fost stabilit subiectul voiajului de presă și după ce 
conducerea organizației şi-a dat acordul de principiu (care, e bine să 
nu uităm, nu presupune acordul fără rezerve, irevocabil), pasul 
următor constă în stabilirea bugetului, în acest scop, este nevoie de un 
calcul realist, cât mai exact, deoarece bugetul trebuie, la rândul său, să 
fie aprobat de conducerea organizaţiei; de fapt, de-abia după ce 
aceasta aprobă bugetul, putem fi siguri că am primit undă verde 
pentru organizarea evenimentului, în majoritatea cazurilor, 
organizația care invită finanţează călătoria şi sejurul jurnaliștilor. 
Aceste cheltuieli trebuie să rămână între anumite limite rezonabile, în 
sensul că nu trebuie ales un hotel de cinci stele, nu trebuie organizate 
mese festive cu meniuri exagerate, la cele mai luxoase restaurante, nu 
trebuie plătite convorbirile telefonice personale ale invitaţilor, nu 
trebuie oferite ţigări și băuturi fine între mese etc. C. Darroy şi 
colaboratorii săi (1990, p. 57) arată că jurnaliștii englezi și americani, 
în numele independenței mass-media, preferă ca redacția să suporte 
costurile de deplasare și sejur; spre deosebire de ei, reprezentanții 
presei franceze acceptă ca plăţile să fie acoperite de organizaţia care 
invită, în România se pare că s-a încetățenit practica acoperirii 
costurilor de către organizaţia care invită jurnaliștii. 

Calculul bugetului trebuie să fie făcut cu multă responsabilitate. 


Astfel, trebuie să se țină seama de numărul jurnaliștilor invitaţi, de 
perioada în care urmează să se deruleze evenimentul (prețurile la 
hoteluri diferă de la un sezon la altul), de durata evenimentului, de 
mijloacele de transport alese, de cheltuielile legate de cazare şi masă, 
de costurile materialelor destinate jurnaliștilor (dosare de presă, 
broșuri, panouri, bannere, alte forme de afişaj). La acestea se poate 
adăuga o sumă pentru cheltuieli neprevăzute: jurnaliști care, deși au 
infirmat participarea, anunţă în ultimul moment că pot veni; anumite 
consumațţii ale unor ziarişti sau telefoane date de ei, pe care „au uitat” 
să le achite; insigne sau alte suveniruri ce se epuizează şi trebuie 
produse urgent pentru a satisface toate solicitările etc. 

2.3.1. Stabilirea listei invitaţilor 

O mare parte din buget se calculează înmulțind cheltuielile 
pentru un jurnalist cu numărul total al invitaţilor; astfel, este 
important să stabilim de la început câţi reprezentanţi ai presei vor 
participa la voiaj. Pentru a defini lista jurnaliștilor care urmează să ia 
parte la eveniment, procedăm ca și în cazul conferinței de presă: 
consultăm fişierele de presă. Dar, de această dată, selecția va fi mult 
mai riguroasă. 

Vor fi invitați acei jurnalişti despre care putem presupune 
(ținând seama de atitudinea și interesul manifestate față de 
organizație de-a lungul timpului) că vor veni la eveniment. P. 
Bachmann (1994, p. 124) consideră că numărul invitaţilor trebuie să 
fie invers proporțional cu distanţa şi cu numărul de zile de deplasare. 
Astfel, el propune să fie invitați 10 - 15 jurnaliști pentru un voiaj la 
mari distanţe (de obicei internaţional), 15 - 20 de jurnaliști pentru un 
voiaj într-un punct îndepărtat al ţării sau o ţară vecină și 25 - 30 
pentru o deplasare la o distanţă rezonabilă în ţară. 

Lista invitaţilor nu va include decât jurnaliști. Nu se invită 
reprezentanţi ai altor organizaţii sau oficialități în același timp cu 
presa; pentru aceştia se va organiza o vizită separată. Nu uitaţi să 
întocmiţi o listă de rezervă, pentru a putea înlocui în timp util 
jurnaliștii care anunţă că nu vor putea lua parte la eveniment. 

2.3.2. Alegerea perioadei și a duratei voiajului de presă 

În alegerea perioadei trebuie să ţinem seama de: 

a) anotimp - în timpul iernii şi al verii, din pricina vacanţelor și 
concediilor, preţurile sunt mai mari la hoteluri și la biletele de avion; 

b) perioadele defavorabile - momentele în care au loc 


evenimente incluse în calendarul naţional (zile naționale, comemorări, 
alte sărbători), în cel religios sau în cel internaţional (jocuri olimpice, 
campionate mondiale, vizite ale unor înalte oficialități, târguri și 
expoziţii internaţionale etc.) nu sunt recomandate pentru organizarea 
unor voiajuri, deoarece presa poate fi mobilizată în mediatizarea 
acelor evenimente şi, în unele cazuri, pot exista dificultăți în 
procurarea biletelor de avion sau obținerea locurilor de cazare. De 
aceea, este indicat să luăm legătura cu câțiva jurnaliști, pentru a 
verifica dacă am ales bine perioada, dacă ea nu se suprapune unor alte 
evenimente de interes pentru presă; 

c) perioadele inadecvate unui voiaj - specialiştii în relaţii publice 
trebuie să studieze prognoza meteo şi să evite plasarea evenimentului 
atunci când sunt anunţate geruri şi viscole, călduri caniculare sau ploi 
torențiale care pot conduce la inundaţii. 

În ceea ce priveşte durata, J. Deschepper (1990, p. 93) 
recomandă ca pentru vizitarea unei întreprinderi să nu se depăşească 
două ore, pentru un voiaj în interiorul țării să se prevadă maxim două 
zile, pentru un voiaj în ţările vecine, maxim 2 - 3 zile, iar pentru o 
deplasare în țări mai îndepărtate, aproximativ o săptămână. 

Pentru că voiajul de presă nu reprezintă o călătorie de agrement, 
iar timpul ziariştilor este preţios, trebuie să se reducă la minim 
numărul de zile - în același timp, nu trebuie ca programul să fie 
supraîncărcat şi evenimentul să se transforme într-un fel de maraton 
pentru jurnalişti. O vizită la sediul unei întreprinderi nu înseamnă că 
aceasta trebuie prezentată de la poartă până la cel mai ascuns colț de 
depozitare; trebuie alese acele elemente care pot stârni interesul 
jurnaliștilor şi pot oferi informaţii utile, de interes public. Pe de altă 
parte, fiecare ungher trebuie pregătit cu grijă, căci nu li se poate 
interzice ziariştilor să deschidă o ușă sau să se oprească mai atent 
asupra unui loc anume sub pretextul că ies din traseu sau că nu mai e 
timp pentru vizitarea acelor zone. Dacă nu eşti pregătit să răspunzi 
tuturor solicitărilor jurnaliştilor, atunci mai bine amâni sau renunți la 
voiajul de presă. 

Dacă voiajul durează mai multe zile, trebuie prevăzut și un 
interval de timp liber, pentru ca ziariştii să se poată odihni, să 
parcurgă documentaţia primită, să redacteze anumite materiale, să 
viziteze unele puncte de atracţie din regiunea respectivă. 

În ceea ce priveşte alegerea zilelor din săptămână, ca și la 


conferința de presă, este indicat să se opteze pentru marți, miercuri, 
joi (în cazul voiajurilor scurte). Atunci când este vorba de o vizită 
despre presă, aceasta trebuie organizată în prima parte a zilei (cel 
târziu până la ora 16). Dacă se vizitează sediul unei organizații, trebuie 
ales momentul când aceasta este în plină activitate, astfel încât să li se 
ofere invitaţilor posibilitatea de a vedea ce și cum se produce, de a 
discuta cu oamenii și de a se convinge de realizările organizaţiei. 

2.3.3. Alegerea mijloacelor de transport 

În alegerea mijloacelor de transport trebuie să se ţină seama de 
următoarele elemente: 

— Distanţa care urmează să fie parcursă; 

— Costurile mijloacelor de transport; 

— Viteza de deplasare (jurnaliștilor nu le place să piardă 
timpul); 

— Gradul de confort oferit. 

Având în vedere aceste criterii, se pot face mai multe opţiuni, 
dintre care se alege în final varianta cea mai convenabilă. Astfel, 
pentru deplasări pe distanțe mici, putem opta fie pentru tren, fie 
pentru autocar. Desigur, cea de-a doua variantă este mai convenabilă, 
pentru că nu ești legat de un orar fix, iar pe durata călătoriei, jurnaliștii 
sunt însoțiți de un reprezentant al organizaţiei, care îi poate pune la 
curent cu evenimentul. Autocarul poate fi o opţiune și pentru o 
distanță mai mare, în interiorul ţării. 

Această alegere este convenabilă datorită costului redus, dar nu 
trebuie uitat că ea poate să implice o noapte sau două în plus de cazare 
la hotel, pe durata călătoriei. O altă opţiune pentru același tip de 
deplasare ar putea fi avionul: prețul călătoriei este mult mai mare, dar 
se reduce numărul de nopți la hotel. Punând în balanţă cele două 
variante, s-ar putea să constataţi că ajungeţi aproximativ la aceleași 
cheltuieli, dar, în cazul avionului, călătoria este mai puţin obositoare. 
Pentru voiajul în afara graniţelor ţării, singura opţiune este avionul, 
deoarece trebuie să fie luat în considerare, în mod prioritar, factorul 
timp. Excepţie de la aceste considerente fac evenimentele organizate 
ca o caravană, în care este parcurs un traseu cu mai multe obiective de 
vizitat. 

Există însă situaţii în care cheltuielile de transport sunt 
suportate de instituţiile de presă - în acest caz, ele au dreptul să aleagă 
acea variantă de călătorie pe care o consideră convenabilă. Ca atare, 


organizatorii voiajului trebuie să respecte dorința reprezentanților 
mass-media, să nu se opună acestei decizii şi să asigure facilitățile de 
care vor avea nevoie jurnaliștii respectivi când ajung la destinație. 

În stabilirea mijloacelor de transport nu trebuie să avem în 
vedere doar deplasarea dintr-o localitate într-alta. Altfel spus, nu 
trebuie să uităm cheltuielile implicate de transportul de la hotel la 
locul evenimentului, precum și cele asociate deplasării de la hotel la 
gară sau aeroport. 

În concluzie, putem spune că alegerea mijloacelor de transport 
este un element important în procesul organizării unui voiaj de presă. 
Și un ultim detaliu: este bine să luăm în calcul nu numai cheltuielile 
implicate de acest moment, ci şi gradul de confort pe care îl oferă 
mijloacele alese; starea de spirit a invitaţilor (călătoria poate fi plăcută 
şi relaxantă sau epuizantă şi plictisitoare) va contribui la atmosfera 
generală în care se va desfăşura evenimentul. 

2.3.4. Alegerea hotelului 

În alegerea locului în care urmează să fie cazaţi jurnaliștii 
trebuie să ținem seama de două elemente: confortul și distanţa față de 
locul de desfășurare a evenimentului. Nu trebuie să uităm însă că va 
exista în permanenţă o presiune a bugetului, care limitează la anumite 
valori cheltuielile respective (dacă le depășim, există riscul ca bugetul 
propus să nu fie aprobat de conducerea organizaţiei). Pe de altă parte, 
la fel de adevărat este faptul că locul de cazare ales poate şi el să 
contribuie, într-o oarecare măsură, la imaginea pe care și-o formează 
jurnaliștii despre organizaţie. 

Alegerea unui hotel vechi, cu camere neventilate (vara) și prost 
încălzite (iarna) va crea, cu siguranţă, o stare de disconfort, chiar de 
nemulțumire în rândul jurnaliștilor. Ceea ce nu înseamnă că trebuie să 
cădem în cealaltă extremă și să alegem hoteluri luxoase în mod 
ostentativ, pentru că putem crea impresia că vrem să „cumpărăm” 
bunăvoința jurnaliștilor. 

În momentele în care analizăm ofertele diferitelor hoteluri 
trebuie să ne informăm dacă nu cumva, în aceeași perioadă, sunt 
cazate grupuri de tineri sau de sportivi sau dacă nu cumva la 
restaurantul hotelului sunt organizate mese festive sau alte 
evenimente sărbătoreşti; acestea, prin agitația și zgomotul pe care le 
creează, pot, pe de o parte, să bulverseze activitatea normală a 
hotelului și să scadă calitatea serviciilor și, pe de altă parte, să creeze o 


stare de iritare pentru celelalte persoane aflate acolo. 

Locul de cazare ales trebuie să ofere condiţii decente de confort 
şi să permită odihna după oboseala drumului sau a vizitării 
obiectivelor propuse. De asemenea, odată cu alegerea hotelului, se va 
stabili şi locul unde vor lua masa jurnaliștii. Important este să avem 
simțul măsurii și să nu transformăm un eveniment de presă într-un 
„chiolhan”; dacă vom căuta cu grijă, vom găsi întotdeauna locuri unde 
se poate mânca bine, în condiţii plăcute și la preţuri convenabile. 

Ca şi în cazul transportului, pot exista instituţii mass-media care 
doresc să suporte cheltuielile de cazare și hrană; dorința acestor 
reprezentanți ai presei trebuie respectată. 

2.3.5. Alte cheltuieli 

În acest capitol intră cheltuielile făcute pentru materialele 
destinate presei: dosare de presă, pliante, broşuri, CD-uri etc., precum 
şi pentru alte investiții adiacente: închirieri de spaţii de expunere 
şi/sau de spaţii de parcare, închirieri de echipamente informatice, 
bannere, diferite afişe, panouri, ecusoane, instalații suplimentare de 
iluminat sau de sonorizare, flori, baloane, costume personalizate 
pentru ghizi etc. La acestea se pot adăuga costurile serviciilor prestate 
de diferite firme specializate (catering). Tot în acest capitol intră și 
costurile cadourilor. Acesta este un subiect extrem de sensibil, care a 
generat numeroase dezbateri între specialiștii în relații publice. Este 
sau nu este nevoie să se facă daruri jurnaliștilor? Marea majoritate a 
autorilor consideră că aceste cadouri nu sunt obligatorii și că nu 
trebuie să fie vorba de ceva costisitor, care dă impresia că se vrea 
cumpărarea jurnaliștilor. C. Schneider (1990, p. 141) sintetizează 
condiţiile pe care trebuie să le îndeplinească un asemenea cadou: 

— Să nu aibă o valoare exagerat de mare; 

— Să existe o legătură între el, voiajul efectuat și informația 
transmisă. 

Există însă tentația (uneori datorată competiţiei dintre 
organizații) de a oferi cadouri cât mai costisitoare, care nu au nicio 
legătură cu tema voiajului respectiv. Cum ar fi, de exemplu, ca la 
lansarea unui nou model de autoturism să le fie oferit jurnaliștilor cel 
mai nou model de telefon mobil. Aceste practici sunt condamnabile şi 
ele oferă o imagine negativă atât a celor care oferă, cât şi a celor care 
primesc: nu pot exista relații echilibrate, corecte, profesionale între cei 
ce încearcă să cumpere bunăvoința şi cei ce se lasă cumpăraţi. 


P. Bachmann (1994, p. 126) arată că o organizaţie nu trebuie să 
asalteze sistematic jurnaliștii cu obiecte şi gadget-uri ce nu au nicio 
legătură cu informaţiile pe care le transmite. Ea trebuie să respecte 
frontiera dintre eşantion şi cadou: un jurnalist nu va refuza un 
eşantion din produsul care face obiectul voiajului de presă, în timp ce 
un cadou costisitor trebuie refuzat. Același autor (1994, p. 127) scoate 
în evidenţă diferența dintre jurnaliștii americani și cei francezi; el 
recomandă exemplul americanilor, ce refuză sau returnează orice 
cadou (iar redacțiile suportă frecvent costurile de deplasare și cazare), 
deoarece aceasta reprezintă un preţ mic pe care îl plăteşti în raport cu 
marele câștig - independenţa profesională. 

În ceea ce priveşte alegerea momentului în care se pot oferi 
cadourile, părerile sunt împărțite: unii susțin că la finalul voiajului, alţii 
că în timpul evenimentului. ].-L. Girardot (1992, p. 179) are însă o altă 
recomandare: în camerele în care urmează să fie cazați jurnaliştii se 
pot pune mici cadouri simbolice (blocnotes, pix, agendă - cu sigla 
organizației - și un eșantion din produsul ce urmează să fie prezentat, 
cu condiția ca acesta să nu fie foarte scump - cum ar fi televizoare, 
mașini de spălat etc.), împreună cu un scurt text ce conține urări de 
bun venit. Dacă programul nu prevede un interval de timp liber în care 
jurnaliștii pot să-şi cumpere suveniruri, atunci organizația poate oferi 
mici obiecte, la preț modic, de tipul celor luate de turiști, în felul acesta, 
nu jignim pe nimeni, nu creăm impresia că vrem să cumpărăm presa şi 
le oferim ocazia jurnaliștilor de a rămâne cu anumite amintiri plăcute. 

După ce au fost luate în calcul toate aceste costuri, se poate 
stabili un buget global, care va fi supus aprobării conducerii 
organizației. Uneori, se poate întâmpla ca suma rezultată să fie prea 
mare şi să nu fie aprobată; de aceea, este bine să pregătim mai multe 
variante de buget, astfel încât să nu se piardă timpul cu recalculări și 
noi ședințe cu liderii organizaţiei. 

După ce s-a aprobat bugetul, putem să trecem la etapa 
următoare, de organizare propriu-zisă; aceasta implică: 

— Stabilirea programului (în cele mai mici amănunte); 

— Redactarea şi transmiterea invitaţiilor către jurnaliști; 

— Pregătirea și, eventual, simularea evenimentului; 

— Efectuarea corectărilor de ultimă oră. 

3. Stabilirea programului 

După ce a fost aprobat bugetul și am primit undă verde pentru 


organizarea evenimentului, se trece la pasul următor: stabilirea 
programului în cele mai mici detalii, astfel încât jurnaliștii să fie în 
priză de la primul până la ultimul minut. 

Programul reprezintă o descriere completă a evenimentului și o 
prezentare, după un orar bine stabilit, a fiecărei acțiuni incluse în 
voiajul de presă. Programul se definitivează în toate detaliile sale, 
pentru a le putea fi trimis jurnaliștilor odată cu invitațiile; astfel, 
reprezentanţii presei își pot face o imagine precisă asupra 
evenimentului, pot anticipa unele momente și își pot organiza ritmul 
de lucru în mod adecvat. 

Programul voiajului de presă are trei momente importante: 

a) plecarea şi drumul către locul de desfășurare a evenimentului; 
în cadrul acestui punct, nu trebuie să uitaţi să precizațţi: 

— Data, ziua şi ora plecării; 

— Locul de întâlnire (acesta se alege în funcție de mijlocul de 
transport); 

— Ora la care se ajunge la destinaţie; 

— În cazul unui drum mai lung cu autocarul, unde sunt 
prevăzute opriri și dacă există o pauză de masă; 

b) evenimentul propriu-zis; acest punct va include informaţii 
referitoare la ceea ce se va întâmpla din momentul în care jurnaliștii 
sosesc la destinaţie și până în momentul plecării spre casă; aici vor fi 
precizate: 

— Locul de cazare: numele hotelului, adresa, telefon, fax și 
numărul de nopți rezervate; 

— Locurile unde se ia masa (data, ziua, ora); 

— Deplasări în timpul evenimentului (cu autocarul, taxiul, 
transportul în comun etc.); 

— Programul evenimentului: primiri, vizite, întâlniri cu 
reprezentanții organizaţiei, conferință de presă; pentru fiecare acțiune 
se va preciza locul, ora, durata; 

— Timpul liber (dacă este cazul); 

c) plecarea, drumul de întoarcere spre casă: 

— Data, ziua, ora plecării; 

— Mijlocul de transport; 

— Ora şi locul sosirii în localitatea de reşedinţă. 

4. Redactarea și trimiterea invitaţiilor 

Invitaţiile le vor fi trimise tuturor jurnaliștilor trecuţi pe lista 


alcătuită atunci când s-a efectuat calculul estimativ al bugetului; dacă 
este cazul, la această listă se adaugă reprezentanţi ai presei locale 
(care nu au fost luaţi în evidență în momentul calculării costurilor 
voiajului de presă). 

Invitația este asemănătoare cu cea trimisă pentru conferința de 
presă; în plus, apar următoarele elemente: 

— Obiectivul voiajului: se adaugă acele detalii care au rolul de a 
trezi interesul jurnaliștilor (fapte inedite, realizări de excepţie, 
prezența unei personalități etc.); 

— Programul voiajului (pe scurt); 

— Durata voiajului (specificându-se data plecării şi, respectiv, a 
întoarcerii). 

De asemenea, este necesar să li se ceară jurnaliștilor să 
confirme participarea la voiaj și să li se indice data-limită până la care 
pot face acest lucru. Uneori, se trimit cupoane de răspuns. 
Organizatorii doresc să obțină un răspuns (confirmare sau infirmare) 
cât mai repede, pentru că, în funcție de acesta, știu dacă este nevoie să 
le trimită invitaţii altor jurnalişti aflați pe o listă de rezervă, pot să facă 
rezervări la hotel, pot să închirieze autocarul sau să cumpere bilete de 
tren ori avion. Experienţa arată că jurnaliștii au atitudini diferite 
atunci când primesc invitațiile: 

a) unii răspund imediat; 

b) alții răspund după un anumit interval de timp; 

c) alții aruncă invitaţia la coş sau, chiar dacă o păstrează, nu dau 
niciun răspuns; 

d) alții au o atitudine nehotărâtă - după ce confirmă sau infirmă, 
în ultimul moment se răzgândesc şi anunţă că nu pot veni, respectiv, că 
pot veni. 

O astfel de atitudine îi pune în dificultate pe organizatori, pentru 
că se trezesc fie că trebuie să recupereze (dacă mai pot) plăţi făcute 
pentru cineva care nu mai vine, fie că trebuie să se agite pentru a-i 
asigura transportul şi cazarea celui ce s-a hotărât să participe în 
ultimul moment. De aceea, este recomandat ca organizatorii să țină 
personal şi permanent legătura cu jurnaliștii, pentru a fi la curent cu 
deciziile lor. 

În ceea ce priveşte momentul trimiterii invitațiilor, specialiștii 
atrag atenția că nu există soluţii standard, deoarece acest factor 
depinde de distanţa și durata deplasării (C. Darroy etalii, 1990, p. 58; J. 


Deschepper, 1990, p. 96; C. Schneider, 1990, p. 114; J.-L. Girardot, 
1992, p. 185; P. Bachmann, 1994, p. 123). Invitaţiile se trimit, de regulă, 
cu cel puțin două săptămâni înainte de eveniment, dar acest interval 
poate crește până la patru-cinci săptămâni atunci când durata 
deplasării este mai mare. 

După ce au fost primite confirmările şi a fost întocmită lista 
definitivă cu participanții, organizatorii au datoria să-i trimită fiecărui 
jurnalist programul voiajului, detaliat pentru fiecare zi, locul de 
întâlnire, ora şi ziua plecării, adresa de poştă sau e-mail, telefonul și 
faxul persoanei de contact, detalii legate de vize, taxe vamale și 
asigurări (dacă este cazul), informaţii referitoare la climă, relief, starea 
vremii estimată, precum și sfaturi legate de îmbrăcăminte, bagaje etc. 
Nu trebuie să uităm că, oricât de prevăzători am fi, întotdeauna scapă 
un mic detaliu sau apar modificări de ultimă oră; de aceea, este 
important să se mențină contactul permanent cu jurnaliștii, pentru a le 
oferi informaţii complete și de ultimă oră legate de deplasarea pe care 
urmează să o facă şi, invers, pentru a fi informaţi la timp de 
eventualele schimbări ce pot să apară în agenda jurnaliștilor. 

5. Pregătirea voiajului de presă 

După ce a fost redactat programul și a fost stabilită lista exactă a 
jurnaliștilor, se trece la pregătirea voiajului. Pentru aceasta, este 
nevoie să întocmim un plan de lucru şi apoi să urmăm cu strictețe 
etapele pe care le-am fixat. O asemenea conduită ne oferă garanţia 
faptului că nu vom uita anumite acțiuni și vom avea în vedere toate 
detaliile legate de organizarea riguroasă a voiajului şi vizitei de presă. 

5.1. Transportul și cazarea 

Aşa cum am arătat mai sus, deplasarea se poate face fie cu 
autocarul, fie cu trenul, fie cu avionul. Dacă am optat pentru autocar, 
acesta trebuie închiriat cu cel puțin trei săptămâni înainte de 
eveniment. Trebuie să ne asigurăm că este o mașină modernă, 
prevăzută cu toate facilitățile (aer condiționat, toaletă, instalație de 
sonorizare etc.). împreună cu reprezentanții firmei de transport, 
trebuie să fixăm traseul, punctele de oprire, durata şi, eventual, 
programul din timpul opririi. De asemenea, se va obține acordul 
pentru lipirea pe autocar a unor afișe cu sigla și numele organizaţiei, 
afișe pe care trebuie să apară vizibil „Vizită de presă”. 

În cazul în care se optează pentru tren, se vor cumpăra din 
vreme bilete la clasa I, iar dacă se călătoreşte noaptea, la vagonul de 


dormit. Se vor face rezervări atât pentru drumul către locul 
evenimentului, cât și pentru întoarcere. Nu uitaţi să verificați dacă nu 
s-au produs schimbări în orarul anunţat al trenurilor! 

Atunci când se alege avionul, se vor face rezervări din timp, 
pentru a fi siguri că vom avea biletele dorite chiar și în perioadele 
aglomerate. Pentru deplasarea la aeroport (care, de obicei, este în 
afara localităţilor şi relativ departe) pot fi închiriate microbuze, cu care 
se pleacă dintr-un loc central, uşor accesibil și bine cunoscut de toată 
lumea. La fel vom proceda și la întoarcere, pentru a asigura deplasarea 
de la aeroport către centrul orașului de reşedinţă. 

În ceea ce privește cazarea, se vor face din timp rezervări la 
hotel, la restaurant; este important ca un reprezentant al 
organizatorilor să verifice, cu o zi înainte de eveniment, dacă sunt 
întrunite exigenţele formulate de organizaţie și dacă totul decurge 
conform planului. 

5.2. Pregătirea materialelor destinate presei 

Pe lista materialelor pregătite pentru presă, un loc de frunte îl 
ocupă dosarul de presă, în capitolul consacrat acestui subiect, am 
arătat în detaliu care este conținutul dosarului de presă și cum se 
redactează materialele respective. 

În cazul voiajului de presă, este important să reținem faptul că 
dosarul de presă trebuie să prezinte organizaţia atât la modul general, 
cât şi în contextul vizitei și să furnizeze suficiente informații pentru 
jurnaliști, astfel încât aceştia să poată aborda subiectul, la fața locului, 
în cunoștință de cauză. Aceasta nu înseamnă însă că în dosar sunt 
incluse materiale care prezintă în detaliu ceea ce trebuie să vadă și să 
afle jurnalistul pe parcursul vizitei. 

Este bine ca aceste materiale să le fie date reprezentanților 
mass-media înainte de începerea vizitei propriu-zise. Astfel, dosarul de 
presă poate fi înmânat: 

— Cu câteva zile înainte de plecare (trimis prin curier sau poștă 
în redacţie); 

— La plecare, în locul de întâlnire cu jurnaliștii (în felul acesta, 
se dă posibilitatea documentării în timpul călătoriei); 

— La locul de cazare (la recepţie sau în camera de hotel). 

Informaţiile conținute în dosar pot fi completate pe parcursul 
voiajului cu anumite materiale solicitate de jurnaliști, cu discursurile 
ținute de liderii organizaţiei în timpul conferinței de presă, cu 


fotografii făcute în timpul vizitei etc. Pe lângă aceste materiale, este 
bine să fie pregătite panouri care pot fi prezentate pe traseul vizitei; 
ele pot conține date sintetice, grafice, cuvinte-cheie ușor de memorat 
etc. în plus, bannerele pot fi expuse în locuri vizibile, acolo unde pot 
intra în cadrele cameramanilor de televiziune. Pe lângă aceste 
elemente, pot fi realizate CD-uri de prezentare, casete video, fotografii, 
toate constituind o bază de date pentru informarea jurnaliștilor. 

5.3. Pregătirea reprezentanţilor organizaţiei 

În acest caz, trebuie să avem în vedere, în primul rând, 
reprezentanţii conducerii şi specialiștii din diferite domenii de 
activitate în legătură cu subiectul vizitei. Vor fi pregătite cu grijă 
discursurile şi se vor face simulări - pentru această situație, se 
urmează etapele şi procedurile pe care le-am prezentat în detaliu în 
capitolul consacrat conferinței de presă. 

Pe lângă aceste persoane cu funcții de conducere, un rol 
important îl au persoanele care vor însoți jurnaliștii sau grupurile de 
jurnaliști pe parcursul vizitei. Deoarece ele au misiunea de a facilita 
orientarea jurnaliștilor pe teren şi de a le oferi explicaţiile cerute, le 
vom numi în continuare „ghizi”, într-o anumită măsură, ghizii sunt 
actorii principali şi, de aceea, trebuie selectaţi şi pregătiți cu multă 
atenție (vezi, pe larg, J. Deschepper, 1990, pp. 95 - 96). Astfel, ei 
trebuie: 

— Să fie capabili să se exprime clar şi cursiv; 

— Să ştie să prezinte în mod accesibil aspectele tehnice; 

— Să fie competenţi, pentru a putea da toate informaţiile 
solicitate de jurnaliști; 

— Să fie amabili, conviviali, să constituie o prezență plăcută. 

5.4. Alte măsuri 

În funcţie de natura evenimentului, trebuie să avem în vedere şi 
alte măsuri de pregătire. Astfel, dacă sunt prevăzute manifestări în 
locuri publice, este nevoie să solicităm aprobarea autorităţilor locale. 
Dacă la eveniment participă mai multă lume, într-un spaţiu deschis, va 
fi necesară prezenţa organelor de ordine: acestea trebuie anunțate din 
timp şi informate asupra elementelor de program, a participării 
estimate, a priorităților jurnalistice etc. De asemenea, dacă se 
consideră necesara prezența unor cadre medicale, trebuie contactată 
instituția de profil şi oferite informaţiile necesare. 

Dacă avem nevoie să închiriem o anumită aparatură (de 


sonorizare, de iluminare, de proiecţie etc.), va trebui să contactăm cu 
ceva cum înainte firma de profil şi să discutăm cu reprezentanții 
acesteia toatt detaliile evenimentului. De asemenea, cu o zi înainte de 
eveniment vom verifica buna funcționare a echipamentelor. 

Dacă informațiile prezentate în timpul vizitei au un caracter de 
maximă actualitate, trebuie să prevedem o sală pentru presă, dotată ci 
calculatoare conectate la Internet, cu telefon şi fax, cu copiatoare, astfel 
încât jurnaliștii să poată prelucra informaţia şi să-și transmită rapic 
materialele. 

În perioada de pregătire, trebuie să ne gândim la toate detaliile 
de organizare, să ne imaginăm tot ceea ce s-ar putea întâmpla, să 
prevedem orice incident sau accident - totul pentru a fi capabili să 
luăm măsuri îi cel mai scurt timp posibil, în felul acesta, vom putea fi 
siguri ci evenimentul va decurge bine și că voiajul de presă va fi o 
acțiuni reuşită. 

6. Desfășurarea evenimentului 

Aşa cum am arătat mai sus, voiajurile de presă pot să aibă diferit 
obiective (vizita sediilor unei organizaţii, inaugurarea unei secții oi 
întreprinderi, lansarea unor produse etc.); cel mai des întâlnit est acela 
legat de vizitarea unei anumite locaţii de interes special. D aceea, în 
cele ce urmează mă voi referi la acest tip de eveniment, pentru că un 
astfel de plan e valabil pentru orice fel de vizită (fie că este să nu 
însoţită de un voiaj, adică de o călătorie într-un alt oraș sau într-altă 
regiune sau țară). 

Prima etapă în cadrul vizitei este primirea jurnaliștilor la sedii 
organizației. Echipa de primire este formată din specialiştii în relații 
publice, un reprezentant al conducerii, alți specialiști din cadrul 
organizației. Liderul organizaţiei va adresa un cuvânt de bun venit și le 
va mulțumi jurnaliștilor pentru participare; apoi, unul dintre 
relaționiști le va prezenta pe scurt obiectivele ce urmează să fie 
vizitate, pentru a-i familiariza cu ele și a le stârni interesul pentru 
anumite aspecte. 

Etapa următoare constă în vizitarea obiectivului respectiv. 
Pentru aceasta, trebuie să se țină seama de spaţiul pe care îl avem la 
dispoziție, de ambianța sonoră și de componenţa grupurilor. Nu este 
recomandat ca vizita să se facă în grupuri mai mari de 10 - 15 
persoane, pentru că e știut faptul că informaţia este difuzată mai 
eficient în grupurile mici. Mai ales atunci când spațiul este restrâns și 


nu permite deplasarea unor grupuri mari, când e zgomot şi nu se poate 
auzi decât la câţiva pași, se vor organiza mai multe grupuri mici, 
însoțite de câte un ghid. Aceste grupuri trebuie să fie omogene din 
punctul de vedere al interesului pentru informaţie; astfel, unul poate fi 
format din jurnaliștii din presa centrală și altul din cei din presa locală 
sau unul poate fi format din reprezentanții presei generaliste 
(informaţii pentru publicul larg) şi altul din cei din presa specializată 
(informaţii cu caracter mai accentuat tehnic); de asemenea, se poate 
alcătui un grup separat din reprezentanții televiziunii şi fotografi, 
pentru care se va stabili un traseu care să includă locurile cele mai 
favorabile filmării şi fotografierii. „Fiecare grup este însoțit de un ghid, 
o persoană bine documentată, capabilă să furnizeze toate informațiile 
solicitate. 

Vizita se va desfășură conform traseului prestabilit; cu toate 
acestea, nimeni nu-i poate împiedica pe jurnaliști să se abată într-o 
direcție sau alta, să se oprească să discute cu anumite persoane din 
organizație sau să filmeze ori să fotografieze ceva anume. Trebuie să 
fim conștienți că jurnaliștii vor să obțină în timpul unei vizite sau al 
unui voiaj de presă mai multe informaţii decât cele pe care le-ar obține 
dintr-un comunicat. 

În fine, cea de-a treia etapă este legată de întâlnirea jurnaliştilor 
cu liderul organizației și câțiva specialiști, în cadrul unei conferinţe de 
presă. Este nevoie să se organizeze și o conferință de presă, pentru că 
în felul acesta li se dă prilejul jurnaliștilor să afle mai multe informaţii 
şi să-şi clarifice anumite aspecte. Organizarea conferinţei se va face 
conform planului prezentat în capitolul consacrat acestui tip de 
activitate - aceasta înseamnă și că specialistul în comunicare 
(purtătorul de cuvânt) va modera respectiva întâlnire. De data aceasta 
însă, discursul liderului organizaţiei trebuie să fie scurt, deoarece 
jurnaliștii sunt deja familiarizați cu terna în discuţie. Specialiștii 
invitați au datoria să răspundă tuturor întrebărilor puse de gazetari, 
pentru a fi siguri că aceştia vor fi pe deplin lămuriţi asupra tuturor 
problemelor. 

Dacă în timpul vizitei este prevăzut un bufet, un prânz, un 
cocteil, fie la sediul organizaţiei, fie în altă parte, este important ca la el 
să participe şi liderii organizaţiei, pentru că în felul acesta vor putea să 
aibă discuţii libere cu jurnaliștii, să îi cunoască mai bine şi să pună 
accentul pe anumite informaţii pe care le consideră importante. 


7. Evaluarea voiajului de presă 

Voiajul de presă nu se termină odată cu întoarcerea acasă a 
jurnaliștilor. Dimpotrivă, acum urmează momente de mare tensiune 
pentru organizație. Reprezentanţii biroului de presă vor urmări cu 
febrilitate ceea ce este difuzat de presa audiovizuală și tipărit de presa 
scrisă în zilele imediat următoare voiajului, pentru a vedea dacă acesta 
a avut sau nu un ecou în mass-media. În general, trebuie să avem 
răbdare, căci nu întotdeauna evenimentul pe care l-am organizat intră 
în categoria evenimentelor de strictă actualitate (despre care 
jurnaliștii informează imediat publicul); uneori, mai trece ceva timp 
până când sunt redactate materialele ample, bazate pe documentarea 
complexă pe care jurnaliștii au făcut-o, la fața locului, în timpul 
voiajului. 

În niciun caz nu trebuie să li se ceară jurnaliştilor să explice de 
ce nu au mediatizat evenimentul respectiv, de ce l-au prezentat 
într-un anumit fel sau de ce i-au consacrat puține pagini sau puţine 
minute. Aşa cum am precizat de atâtea ori în cartea de faţă, ei sunt 
singurii care pot să decidă cum, cât, când este prezentat evenimentul 
organizat de specialiştii în relații publice. 

După câteva zile însă, putem să le trimitem fotografii și alte 
materiale suplimentare realizate în timpul voiajului, în felul acesta, le 
oferim mai multe informaţii şi le amintim de evenimentul la care au 
luat parte. 

Dacă descoperim că, după mai multe zile de la desfășurarea 
voiajului de presă, el nu a avut niciun ecou sau a fost prezentat în mod 
critic ori a fost distorsionat de relatările jurnalistice - și că acest lucru 
nu apare în situaţii izolate, ci este o constantă pentru întregul spectru 
mass-media -, atunci trebuie să ne punem întrebări serioase legate de 
organizare: „Am ales bine subiectul voiajului?”, „Am ales bine 
momentul?”, „Am organizat totul aşa cum trebuie?”, „Am oferit toate 
informaţiile solicitate?”, „Am păstrat echilibrul relaţiilor cu jurnaliștii 
sau am exagerat ceva?” După monitorizarea presei și analiza tuturor 
factorilor, pozitivi sau negativi, reprezentanţii departamentului de 
relații publice vor întocmi un raport de evaluare pe care îl vor discuta 
cu liderii organizaţiei şi care va constitui baza pentru inițiative 
ulterioare. 

De reţinut: 

Aceste evenimente permit prezentarea unor aspecte ale vieții 


organizaţiei şi cunoaşterea lor la fața locului într-un mod în egală 
măsură aprofundat și colegial. 

Cel mai important lucru este alegerea subiectului: nu uitaţi că 
acesta trebuie să se refere la informaţii de interes pentru jurnaliști, 
care nu pot fi prezentate și care devin relevante numai în locul unde se 
organizează vizita sau voiajul. 

În etapele preliminare, este important să obţineţi un acord de 
principiu pe baza căruia să începeți calcularea bugetului estimativ. 
Acesta trebuie să fie echilibrat şi să ţină seama de toate cheltuielile 
implicate de voiajul de presă. Nu uitaţi că de-abia după terminarea 
calculelor legate de bugetul global şi definitivarea programului veți 
putea solicita acordul definitiv al conducerii. 

Alcătuiţi lista cu jurnaliști în funcție de subiectul vizitei; 
consultaţi-vă cu câţiva jurnaliști pentru a adapta programul și 
perioada la priorităţile de pe agenda presei. 

Atunci când fixaţi data și durata voiajului, evitaţi suprapunerile 
cu alte evenimente majore, evitați călătoriile-maraton și nu uitaţi să 
prevedeţi intervale de timp liber pentru mici vizite turistice, 
cumpărături, destindere. 

Alegeţi mijloacele de transport, hotelul, meniurile şi 
cadourile-suvenir ci moderație: nu este vorba numai despre restricțiile 
bugetare, ci şi despre riscul ca jurnaliștii să perceapă excesele de 
generozitate ca pe o încercări de a li se cumpăra bunăvoința. 

Definiţi cu rigurozitate programul şi trimiteţi din timp invitaţiile 
cu toate informațiile necesare: data, ziua şi ora plecării, locul de 
întâlnire, adres şi numerele de telefon ale persoanei de contact, 
locurile ce vor fi vizitate locurile de cazare, locul şi momentul 
conferinței de presă, informaţii despi întoarcere, informații practice 
(clima, îmbrăcămintea recomandată, actel necesare). 

Urmăriţi cu mare atenţie toate detaliile legate de condiţiile de 
transpor calitatea cazării şi a meniului, traseul vizitei, relaţiile cu 
autoritățile implica şi cu firmele care prestează diferite servicii. 

Alcătuiţi cu grijă dosarul de presă pentru jurnaliști; pregătiți 
materiale ajutătoare (de la badge-uri la bannere). 

Pregătiți cu mare seriozitate intervențiile liderilor organizației 
şi ale speci Heţilor. Nu uitaţi să asiguraţi selectarea cu grijă a 
persoanelor care v însoți jurnaliştii și pregătirea lor adecvată. 

Pe timpul vizitei şi al conferinței de presă, asigurați-le 


jurnaliștilor condiți optime de documentare, chiar dacă acest lucru 
poate însemna modificări programul stabilit. 

După încheierea voiajului de presă, asiguraţi monitorizarea 
presei şi evalua evenimentului. 

COMUNICAREA CU PRESA ÎN TIMPUL CRIZEI 

1. Criza: definiţii și tipologii 

În zilele noastre, criza (economiei, a culturii, a valorilor, a 
conștiinței, a întreprinderilor etc.) a devenit o stare cotidiană, iar 
cuvântul a intrat în vocabularul curent al conducătorilor de instituţii, 
al jurnaliştilor şi al publicului larg. Prezența aproape continuă a 
crizelor, plasate la cele mai diferite niveluri, a făcut ca tot mai mulți 
lideri politici, conducători de întreprinderi, specialiști în management 
şi practicieni ai relaţiilor publice să vorbească despre „gestiunea 
crizelor”, despre „managementul crizelor”, despre „comunicarea de 
criză” etc.; totuşi, experiența de zi cu zi ne arată că mult mai puțini 
sunt cei care dețin competențele, experienţa şi logistica necesare 
preîntâmpinării şi controlării eficiente a unei crize. 

Orice organizație se poate confrunta cu o situaţie de criză, în 
măsură să pună în pericol funcționarea ei normală și reputaţia de care 
se bucură într-o anumită comunitate. Unele crize sunt previzibile și 
pot fi prevenite, altele nu pot fi bănuite sau nu pot fi anticipate în mod 
corect. Experienţa a arătat că, în ciuda tuturor precauţiilor (de ordin 
tehnic, economic, financiar, educativ etc.) luate pentru stoparea sau 
controlarea unei situații de criză, de obicei ea scapă de sub control și ia 
amploare; în aceste condiţii, ea poate aduce prejudicii grave 
organizației, dacă nu este gestionată corect din punctul de vedere al 
comunicării. Altfel spus, o bună comunicare în timpul crizei poate să 
atenueze şi chiar să împiedice reacțiile negative ale publicului. 

În general, se consideră că o criză afectează profund imaginea 
unei organizaţii. De obicei, imaginea de marcă se construiește în 
perioadele de normalitate, când se conturează ansamblul de valori şi 
de reprezentări prin care publicul percepe organizația respectivă, în 
timpul crizei se impun anumite „simboluri” și se fixează anumite 
„clişee”, care rămân mult timp asociate cu imaginea acelei organizații. 
De aceea, conducerea organizaţiei, împreună cu departamentul de 
relații publice trebuie să se pregătească din timp pentru a face față 
unor situaţii neașteptate sau anormale. Gestiunea crizei nu se poate 
improviza; din contra, ea se întemeiază pe evaluarea corectă a 


circumstanțelor și pe stăpânirea unor strategii adecvate de răspuns, 
strategii pregătite şi chiar experimentate cu mult timp înainte de 
explozia crizei. 

Cuvântul „criză” vine din medicina hipocratică: aici, el desemna 
acel moment al unei boli în care aceasta stă în cumpănă, putând să se 
îndrepte fie spre un deznodământ fatal, fie spre însănătoşire. Krisis 
însemna separare, diferență, judecată; era momentul în care doctorul 
trebuia să discearnă simptomele şi să ia o decizie privind tratamentul. 
Termenul a fost ulterior preluat de Aristotel, care îl foloseşte în Poetica 
pentru a desemna punctul de paroxism al unei tragedii, atunci când 
eroul trebuie să ia o decizie esenţială pentru destinul său (M.N. Sicard, 
1998, pp. 15 - 16). 

Ulterior, acest cuvânt a ajuns să desemneze orice situație de 
întrerupere neașteptată și profund dăunătoare a funcționării normale 
a unui sistem. Din punctul de vedere al specialiștilor în managementul 
organizațiilor, criza e definită ca acea situaţie în care „întregul sistem 
este afectat, în aşa fel încât existenţa sa fizică este amenințată; în plus, 
valorile de bază ale membrilor sistemului sunt amenințate într-o 
asemenea măsură, încât indivizii sunt obligaţi fie să realizeze 
caracterul eronat al acestor valori, fie să dezvolte mecanisme de 
apărare împotriva lor” (T.C. Pauchant, LI. Mitroff, 1992, p. 12). Din altă 
perspectivă, criza este rezultatul „amenințărilor din mediu corelate cu 
slăbiciunile organizaţiei; ea apare atunci când amenințările din mediu 
interacționează cu slăbiciunile din interiorul organizaţiei” (W.G. 
Engelhoff, F. Sen, 1992, p. 447). Patrick D'Humieres (1994, p. 272) 
consideră că „o criză poate fi definită ca o perioadă neașteptată, care 
pune în discuţie responsabilitatea organizației în fața publicului şi care 
amenință capacitatea sa de a-şi continua în mod normal activitatea”. 

În lucrările consacrate managementului crizei, o atenţie aparte 
este acordată tipologizării crizelor, descompunerii lor în etape 
specifice și identificării unor strategii adecvate de gestionare a crizei. 

Crizele sunt clasificate după: 

— Cauze (factori interni ori externi; conjuncturali ori 
structurali); 

— Derularea în timp (bruște sau lente); 

— Amploare (superficiale sau profunde); 

— Nivelul la care acționează (operaţionale - afectează 
activitatea curentă; strategice - afectează elaborarea strategiilor; 


identitare - afectează identitatea organizaţiei); 

— Consecințe (afectează personalul, clienţii, partenerii, opinia 
publică etc. - vezi T.C. Pauchant, LI. Mitroff, 1992; P. Lagadec, 1993; B. 
Fournier, 1993). 

P. Rossart (1992, pp. 109 - 110) propune o altă tipologie, în care 
distinge crizele interne de cele externe; crizele interne au fie un 
caracter revendicativ (exprimă solicitări referitoare la condiţiile de 
lucru, la salarii, la securitatea locului de muncă, la ameliorarea 
pregătirii profesionale, la restructurare etc.), fie un caracter distructiv 
(erori umane care duc la risipă, pagube, tensiuni, accidente etc.); la 
rândul lor, crizele externe se pot datora unor factori naturali 
(catastrofe) sau unor factori umani (vandalism, agresiuni, terorism), în 
acelaşi timp, după J. Dedmon (1996, pp. 208 - 209), crizele cauzate de 
factori externi pot afecta mediul (prin intervenţia omului: poluări 
industriale, intoxicarea apei potabile, ploile acide; prin fenomene 
naturale: incendii, uragane, cutremure, inundaţii), bunăstarea 
publicului (siguranța alimentară, sănătatea, siguranța locului de 
muncă), situația economiei (greve, ialimente, preluări), viața socială 
(terorism, accidente, revolte), viața politică (prăbușiri de guverne, 
conflicte internaționale, schimbări legislative). 

Crizele care afectează organizațiile se dezvoltă ascendent în mai 
multe etape; după K. Fearn-Banks (1996, pp. 4 - 9), evoluţia unei crize 
cunoaşte următoarele perioade: 

— Detectarea situaţiei de criză; 

— Prevenirea (iar când nu este posibil, pregătirea crizei - etapă 
în car relațiile publice joacă un rol predominant); 

— Dezvoltarea crizei; 

— Refacerea organizației; 

— Evaluarea efectelor și stabilirea „lecţiilor” crizei. 

După Patrick Lagadec (1993, pp. 34 - 67), crizele cunosc 
următoarele etape: intrarea în criză (fază care cuprinde şocul 
paralizant, ineficienta sistemului de alarmă, mobilizarea organizaţiei), 
descoperirea slăbiciunilor din trecut, apariția celulelor de criză, 
problema relaţiilor cu mass-media, problema relaţiilor cu publicul 
extern (mai ales cu familiile victimelor), dificultatea luării deciziilor, 
răspunsul la criză (ce implică o fază reflexivă şi o fază de acțiune). 

2. Gestiunea crizei 

Nu există reţete-miracol pentru stăpânirea unei situaţii de criză. 


Managementul corect al crizei este „o colecție de măsuri, pregătite din 
timp, care permit organizației să coordoneze şi să controleze orice 
urgenţe”; astfel, „managementul eficient al crizei permite unei 
organizații să-și maximalizeze şansele și să reducă pericolele cu care 
se confruntă” (M. Nudell, N. Antokal, 1988, p. 20). În același sens, K. 
Fearn-Banks (1996, p. 2) atrage atenţia asupra faptului că 
managementul crizei este un proces de planificare strategică ce 
elimină o parte din riscul și nesiguranța datorate evenimentelor 
negative și care permite astfel organizației să deţină controlul asupra 
destinului său. 

Într-un studiu de referință, A.G. Herrero şi C.B. Pratt (1996) 
arată că atitudinile managerilor față de situaţiile de criză se încadrează 
în trei tipuri esenţiale de strategii: 

a) intervenţia în punctul de naștere al crizei: în acest moment 
este important să se facă tot ce e posibil pentru a opri declanșarea unei 
posibile stări de criză (crisis killing); 

b) intervenția în timpul crizei: acum, eforturile trebuie 
îndreptate către limitarea extinderii crizei şi către controlarea 
comunicării dintre organizație şi publicurile ei specifice (crisis 
control); 

c) neintervenția: managerii consideră că situaţia nu poate fi 
stăpânită şi că ea se va rezolva în timp (crisis laissez-faire). 

Managementul eficient al crizei include, ca o componentă 
esențială, comunicarea de criză; aceasta nu numai că poate să uşureze 
situația de criză, dar poate să aducă organizaţiei o reputație mai bună 
decât cea de care beneficia înainte de criză. „Comunicarea de criză este 
comunicarea dintre organizație și publicurile sale înainte, în timpul și 
după evenimentele negative. Această comunicare este astfel proiectată 
încât să reducă pericolele legate de afectarea imaginii organizației”. (K. 
Fearn-Banks, 1996, p. 2) 

Punând problema gestiunii crizei din perspectiva comunicării 
cu publicul, P. D'Humieres (1994, p. 272) susţine că „principiul 
fundamental al gestiunii crizei constă în asumarea imediată a 
responsabilităţii, pentru a se recâștiga încrederea publicului, dacă 
aceasta a dispărut, sau pentru a menţine și a dezvolta această 
încredere. (...) în aceste condiţii particulare, conducerea trebuie să 
evite să dea impresia că pierde controlul și că nu este la înălțimea 
morală, psihologică și tehnică a situaţiei cu care se confruntă”. 


După același autor, gestiunea crizei implică cinci etape majore: 

a) reacția „la cald”, care implică asumarea responsabilităţii; 

b) reacția „gândită, care implică explicarea situaţiei și inițierea 
unor acțiuni ofensive; 

c) continuarea dezbaterii, care presupune o gradare a 
intervențiilor şi delimitarea clară a responsabilităților; 

d) reluarea inițiativei, prin acțiuni reparatorii (atunci când este 
necesar), formarea unor alianțe şi schimbarea terenului de luptă; 

e) revenirea sau gestiunea situației post-criză, care implică o 
strategie de comunicare în măsură să compenseze golurile anterioare 
şi o evaluare a evenimentelor din timpul crizei. 

Fiind confruntată cu asemenea situaţii critice, organizația poate 
eşua în controlarea crizei din cauza unor factori bine definiţi; în 
concepția vicepreşedintelui Băncii Americane, Ronald Rhody, aceștia 
sunt „ignoranţa, aroganţa, neglijenţa, nechibzuința” (apud D. Newsom 
etalii, 1993, p. 552). Ignoranţa se naşte din incapacitatea de a obține 
informaţiile adecvate despre mediul organizaţiei (concurenţă, posibili 
aliați, tendinţe generale și specifice etc.). Aroganţa apare din cauza 
subestimării puterii partenerilor şi concurenţilor. Nechibzuința vine 
din acțiunea pripită (determinată de lipsa de informaţii sau de absenţa 
unor strategii de acțiune pe timp de criză dinainte planificate) şi 
conduce la greşeli grave. Neglijenţa înseamnă să nu ai grijă ca 
versiunea ta despre evenimente să fie distribuită rapid presei sau să 
nu te ocupi de angajaţii organizaţiei, de familiile victimelor, de clienţi, 
de furnizori sau de alte instituții pe care criza organizaţiei tale le 
afectează. 

Eşecul în procesul realizării unei comunicări de criză eficiente 
ar implica, după P. Lagadec (1993, pp. 41 - 42), mai multe elemente 
(care ar putea alcătui „anti-manualul” comunicării de criză): 

— Tăcerea organizației şi absenţa versiunii ei din mass-media; 

— Închiderea comunicării prin formula no comment; 

— Dezminţirile de tipul „Nu s-a întâmplat nimic!”; 

— Declaraţiile liniștitoare fără acoperire; 

— Lipsa totală de umilinţă: „Tehnologia noastră este cea mai 
sigură din lume!'; 

— Lipsa de responsabilitate: „Nu suntem noi de vină!”; 

— Incapacitatea de a furniza informaţiile elementare despre 
criză; 


— Incriminarea celor care au oferit informații publicului. 

3. Elaborarea planului de criză 

Majoritatea celor care au studiat şi au scris despre gestiunea 
criz «(N. Nudell, N, Antokol, 1988; Dieudonnee ten Berge, 1990; L. 
Bartoi 1993; P. Lagadec, 1993, 1994, 1995; D. Newsom etalii, 1994 K. 
Fearn-Banks, 1996; O. Lerbinger, 1997) au arătat că, pentru un 
management eficient al crizei, este nevoie să se întocmească, încă din 
perioadele de calm, un plan de comunicare de criză, în continuare, vom 
analiza principalele componente ale acestuia. 

3.1. Identificarea potenţialelor evenimente negative 

Înainte ca organizaţia să poată dezvolta un plan de management 
al crizei sau un plan de comunicare de criză, ea trebuie să determine 
cu ce tipuri de situaţii de criză s-ar putea confrunta, întrucât fiecare 
plan de comunicare de criză trebuie să fie construit în conformitate cu 
specificul fiecărei situații de criză. Aceasta înseamnă că fiecare 
organizație va trebui să-și determine elementele vulnerabile în raport 
cu tipurile de crize specifice cu care s-ar putea confrunta. 

În acest scop va fi formată o echipă de planificare, alcătuită din 
conducerea organizaţiei, şeful departamentului de relații publice și 
conducătorii altor departamente (care ar putea fi implicate în criză) 
din cadrul organizaţiei, cum ar fi: directorul tehnic, responsabilul cu 
resursele umane, juristul, responsabilul cu securitatea organizaţiei etc. 
Aceștia vor identifica posibilele dezastre sau conflicte cu care s-ar 
putea confrunta organizația. De asemenea, ei vor analiza crizele prin 
care a mai trecut organizaţia și vor încerca să-și imagineze efectele 
negative pe care aceasta le-ar putea suferi. Când lista posibilelor crize 
a fost completată, se trece la pasul următor. 

3.2. Formarea și organizarea echipei de management al crizei și 
stabilirea centrului de comunicare pe timpul crizei 

Orice organizaţie trebuie să-şi alcătuiască o echipă de 
management al crizei. Din aceasta vor face parte, în general, cei care au 
participat la stabilirea listei posibilelor situaţii de criză cu care s-ar 
putea confrunta organizația. Evident, componenţa acestei echipe va fi 
diferită de la eveniment la eveniment, dar, în mod obligatoriu, din ea 
vor face parte directorul (sau un alt conducător al organizaţiei) şi șeful 
departamentului de relații publice; pe lângă aceștia, în funcție de 
natura crizei, vor putea fi incluși directorul tehnic, șeful 
departamentului financiar, responsabilul cu resursele umane, șeful 


departamentului marketing, juristul şi alți specialiști cu competenţe în 
sfera de acțiune a crizei. Acum se stabilesc sarcinile fiecărui membru al 
echipei pe timpul crizei (pe perioada de criză, membrii acestei echipe 
vor fi degrevaţi de responsabilităţile curente). 

Tot acum se stabileşte centrul de control al crizei (pe care unii 
autori îl aseamănă cu „sediul statului major”), unde se va desfășura 
activitatea echipei de management al crizei. O. Lerbinger (1997, p. 25) 
arată că unele organizaţii preferă să stabilească un centru separat 
pentru activitățile de comunicare de criză, unde pot avea loc întâlnirile 
cu jurnaliștii. Acest centru este format din cel puţin două încăperi, una 
suficient de largă pentru a putea fi oricând transformată în sală pentru 
conferințele de presă și una destinată interviurilor individuale 
solicitate de ziarişti. Aceste încăperi trebuie să fie dotate cu suficiente 
mese și scaune, cu copiatoare, telefoane directe, faxuri, aparatură 
video şi audio, calculatoare cuplate la reţea, blocnotesuri, papetărie 
(pixuri, creioane, hârtie etc.). În plus, aici trebuie să se afle dosarele de 
presă actualizate, conținând materiale documentare despre 
organizație, fotografii din diversele sale sectoare sau ale oamenilor din 
organizaţie, statistici etc. 

Pentru a fi siguri că fiecare membru al echipei va şti ce trebuie 
să facă într-o situaţie de criză, că centrul crizei și centrul de 
comunicare sunt funcționale, este nevoie să se facă simulări şi exerciţii, 
la care să participe toţi cei care ar putea fi implicaţi. Este recomandat 
ca aceste simulări să fie coordonate de experţi independenți, care pot 
să aibă o perspectivă critică și, în același timp, să sugereze diverse 
variante de strategii alternative, în cadrul acestor exerciții, se 
urmăreşte cu precădere modul în care se realizează comunicarea - 
atât în interiorul organizaţiei, cât şi în afara ei. Astfel, vor fi simulate 
conferințe de presă sau interviuri, la care pot fi invitaţi jurnaliști 
profesioniști, tocmai pentru a-i învăţa pe cei care vor fi implicaţi într-o 
criză reală cum să reacționeze şi ce anume trebuie comunicat presei. 

3.3. Pregătirea listei ziariştilor şi a materialelor destinate presei 

Orice departament de relaţii publice sau orice birou de presă al 
unei organizaţii trebuie să aibă fișiere de presă actualizate, în situațiile 
de criză, aceste documente sunt cu atât mai importante cu cât 
evenimentul respectiv este mai grav. Astfel, uneori este nevoie ca 
într-o oră sau două să fie trimise urgent comunicate de presă sau să fie 
convocată o conferință de presă neprevăzută. Fără fișiere de presă 


aduse la zi, bine structurate şi complete, niciuna dintre aceste forme 
importante de comunicare cu mass-media nu va putea fi realizată. 

De asemenea, trebuie să se adune din timp şi să se reactualizeze 
documentația referitoare la organizație, documentație care va putea fi 
pusă la dispoziţia jurnaliştilor pentru a servi ca sursă de informare 
imediat după declanșarea crizei. 

3.4. Alegerea purtătorului de cuvânt pe perioada crizei 

Desemnarea celui mai credibil purtător de cuvânt este, după 
cum subliniază D. Newsom și colaboratorii săi (1993, p. 546), un 
element important în controlarea crizei. Persoana aleasă trebuie să 
cunoască toate aspectele crizei, să înțeleagă toate implicaţiile ei, să 
aibă responsabilitatea şi autoritatea de a vorbi în numele organizaţiei. 

Purtătorul de cuvânt va face parte din echipa de criză; este bine 
ca el să fie unul dintre membrii conducerii organizaţiei, deoarece astfel 
va fi perceput ca o persoană care exprimă un punct de vedere oficial: 
nu trebuie uitat nicio clipă faptul că în ochii jurnaliştilor și ai publicului 
această persoană reprezintă, chiar este organizația. Deoarece este 
„omul-cheie” în relaţiile cu întreaga presă, e bine ca el să posede 
cunoştinţele și abilitățile necesare unei comunicări eficiente cu 
jurnaliștii. 

Purtătorul de cuvânt trebuie să aibă calitatea de a vorbi clar, de 
a arăta bine la televizor, de a fi comunicativ şi de a-şi atrage simpatia 
celorlalți. El trebuie să apară ca o persoană rațională, preocupată de 
problemele organizaţiei, sensibilă la grijile celor afectaţi de criză, 
decisă să contribuie la rezolvarea situaţiei create. 

Este extrem de important ca pe timpul crizei să existe un singur 
purtător de cuvânt, care să exprime un punct de vedere unic. Acest 
lucru trebuie să fie cunoscut de ceilalți membri ai echipei de criză și ai 
organizației: astfel, se vor evita declaraţiile contradictorii sau confuze 
venite din partea lor, declaraţii care dau impresia că în interiorul 
organizației este haos şi că evenimentele nu sunt stăpânite și 
monitorizate în mod coerent. 

4. Relaţia cu presa în situaţii de criză 

În numeroase cazuri, criza mediatică se adaugă crizei reale: 
acest fapt se întâmplă cel mai adesea atunci când conducerea 
organizației intră în panică şi încearcă fie să se justifice în mod excesiv, 
fie să contraatace în mod agresiv, fie să nege amploarea faptelor şi a 
emoțiilor provocate de criză. Experienţa arată că în asemenea situații 


are loc o reacție în lanţ: indiferența și cinismul provoacă reacţii de 
respingere; autoflagelarea duce la pierderea creditului public; 
subestimarea reacțiilor publicului duce la agravarea crizei; ignorarea 
importanţei jurnaliştilor duce la pierderea relaţiei cu opinia publică. 
„Când organizaţia vede în prezentarea faptelor de către presă o 
ameninţare şi, în consecință, ascunde informațiile, atunci materialele 
despre criză sunt distorsionate, iar publicul consideră că resursele 
organizației de a face față crizei sunt mult mai reduse. Teama că 
dezvăluirea unor date va dăuna imaginii organizației garantează, de 
fapt, publicarea continuă și detaliată a unor informaţii despre criză 
mult timp după încetarea ei, precum și abundența datelor senzaţionale, 
şi aceasta pentru că presa va apela la surse exterioare, care adesea dau 
naștere la zvonuri și speculații”. (D. Newsom etalii, 1994, p. 562) 

Mass-media aduc permanent în atenția opiniei publice 
organizaţii care se confruntă cu situaţii de criză. Presa este mai atrasă 
de evenimentele „nefericite” decât de cele curente, deoarece aceste 
fapte au un potenţial mai mare de emoţionare și implică mai multe 
categorii de oameni (victime, familiile lor, vecini şi colegi, autorităţi, 
factori politici), în situaţiile de criză, conducerea organizației este 
preocupată de măsurile de urgenţă și, de aceea, e puţin dispusă să 
sprijine munca jurnaliștilor de căutare a informaţiilor. Lipsa de interes 
sau eforturile depuse pentru a întârzia publicarea unor știri îi vor 
determina pe jurnalişti să facă apel la alte surse (de obicei mai puţin 
informate) sau să se pronunţe deschis împotriva organizaţiei; 
sprijinirea lor în această activitate atrage încrederea și înțelegerea 
presei, devenind un factor de limitare a efectelor negative ale crizei (]. 
Deschepper, 1990, p. 129). 

Din pricina faptului că majoritatea oamenilor se informează din 
presă în ceea ce priveşte cea mai mare parte a evenimentelor, la 
gestiunea tehnică a unei situaţii anormale se adaugă și o problemă de 
gestiune a comunicării. Patrick Lagadec susține că problemele 
comunicaționale ale unei organizaţii confruntate cu o criză se 
desfășoară pe patru niveluri: comunicarea în interiorul fiecărei 
organizații, comunicarea cu publicul organizaţiei, comunicarea cu 
actorii crizei și comunicarea cu presa (1994, p. 34). 

Referindu-se la relația dintre organizaţie și presă, P. 
D'Humieres consideră că o situaţie de criză este: 

a) o proiectare a organizaţiei în actualitate, în care „șocul 


imaginilor” depinde de mai mulți factori: 

— Care este imaginea de plecare a organizaţiei? 

— Ce eveniment va fi adus în discuţie şi care este potenţialul de 
gravitate al acestuia, în raport cu valorile opiniei publice? 

— Care este contextul ce favorizează mediatizarea crizei? 

b) o prezentare mediatică deformată de multiple intervenţii, 
caracterizate de următorii factori: 

— Care sunt ponderea și inerția clişeelor? 

— Care este jocul actorilor (nu întotdeauna binevoitori) 
implicaţi? 

— Cum acționează surpriza şi emoția asupra reflectării în 
presă? 

c) o bătălie de opinie în care se înfruntă: 

— Șocul argumentelor (de ce s-a întâmplat așa ceva?); 

— Șocul actorilor (cine este răspunzător? cine este victima?); 

— Șocul mass-media (cine va avea întâietatea? pe cine 
interesează acest subiect?). 

Imediat după declanșarea crizei, se trece la punerea în aplicare 
planului de comunicare în situații de criză. Echipa de criză se reuneşte 
pentru a analiza situația şi a stabili, în funcție de amploarea 
evenimentului, ce tehnici de comunicare cu presa vor fi utilizate, în 
aceste condiţii aparte, la tehnicile uzuale de comunicare cu presa se 
adaugă elemente noi. Cele mai importante dintre acestea sunt 
următoarele. 

4.1. Comunicatul de presă 

Pentru că este extrem de important ca organizaţia să fie prima 
care vorbeşte despre cele întâmplate, trebuie să se redacteze şi să se 
transmită urgent presei un comunicat. Acesta are rolul de a informa 
jurnaliștii despre situaţia creată şi despre deciziile care au fost deja 
luate. Acest comunicat, care, de obicei, nu este mai lung de o pagină, 
trebuie să conţină: 

— Prezentarea, pe scurt, a evenimentului; 

— Precizarea modului şi a măsurii în care organizaţia este 
responsabilă de situaţia de criză; 

— Numele persoanei care conduce echipa de management al 
crizei; 

— Modul în care se preconizează rezolvarea problemei. 

După ce a fost difuzat primul comunicat de presă, vor fi trimise, 


periodic, şi altele, astfel încât publicul să fie ţinut la curent cu evoluţia 
evenimentului şi cu eforturile organizației de a limita amploarea 
acestuia. De asemenea, vor putea fi efectuate scurte înregistrări pentru 
radio şi televiziune, cu scopul de a fi furnizate informaţii suplimentare 
şi de a se dovedi presei că organizaţia este deschisă și nu are nimic de 
ascuns. 

4.2. Conferinţa de presă 

De îndată ce situația de criză a devenit cunoscută, jurnaliștii vor 
porni în căutarea a cât mai multe informaţii. Desigur că interesul 
presei va fi cu atât mai mare cu cât urmările crizei sunt mai grave 
(pierderi de vieți omenești, pagube materiale importante, sisteme de 
servicii perturbate, personalități cunoscute implicate în criză etc.). În 
aceste condiţii, echipa de criză trebuie să decidă dacă este cazul sau nu 
să organizeze imediat o conferință de presă. Aceasta poate să 
reprezinte un mijloc eficient şi rapid de informare a jurnaliştilor, prin 
care se câștigă timp şi se răspunde întrebărilor, nelămuririlor sau 
atacurilor presei, în acelaşi timp însă, în cazul în care reprezentanții 
organizației nu sunt bine pregătiți, nu deţin informaţii suficiente sau 
nu sunt dispuși să le prezinte onest presei, conferința poate constitui 
un eşec. 

În consecință, decizia de a organiza o conferință de presă 
trebuie luată cu mare grijă, după o consultare atentă cu specialiștii în 
relații publice. L. Barton (1993, p. 132) sugerează că, înainte de a lua 
acest tip de hotărâre, este bine să se răspundă la următoarele 
întrebări: 

— Ce se va obţine prin organizarea conferinţei? 

— Ce alternative la conferința de presă există? 

— Răspunsurile care pot fi date la întrebările jurnaliștilor vor 
contribui la clarificarea problemelor sau vor genera noi confuzii? 

— Distribuirea unei declaraţii de presă, dinainte pregătită, în 
timpul conferinței va servi la clarificarea chestiunilor controversate 
sau va complica înţelegerea lor? 

Dacă s-a hotărât că o conferință de presă este oportună, atunci 
aceasta trebuie să fie organizată și condusă de către persoane cu 
experiență în comunicarea cu presa. 

În cadrul echipei de criză vor fi discutate și stabilite poziţiile 
(informaţii, atitudini, strategii) care vor fi susținute în fața jurnaliştilor, 
iar purtătorul de cuvânt va fi pregătit pentru a face față eventualelor 


întrebări ale jurnaliştilor. Este extrem de important ca purtătorul de 
cuvânt să fie antrenat înainte de întâlnirea cu jurnaliștii, prin 
simulările unor situaţii de criză; numai în aceste condiţii el va putea să 
reacționeze eficient în momentele de stres şi de presiune caracteristice 
unor asemenea situații. 

4.3. Dosarul de presă 

Dosarul de presă este unul dintre cele mai importante 
instrumente de comunicare cu presa în situaţii de criză. Un asemenea 
dosar trebuie să cuprindă: 

— Un comunicat de presă referitor la situaţia de criză; 

— Date generale despre organizație; 

— Istoricul organizației; 

— Lista cu membrii echipei de criză; 

— Fotografii ale principalilor membri ai echipei. 

Deoarece pregătirea unui dosar de presă cere mult timp, este 
necesar ca specialiștii în relații publice să pregătească, în perioadele de 
„calm”, o seamă de „dosare-schelet”, care conţin datele esenţiale 
despre organizaţie. Acestea vor fi împachetate și păstrate cu grijă, 
pentru a putea fi preluate, actualizate și distribuite cu rapiditate în 
situaţiile de criză, în aceste momente, se adaugă ultimele informaţii, 
precum și comunicatul de presă care prezintă evenimentul, iar apoi 
dosarele de presă sunt trimise cu operativitate către redacții. 

5. Rolul specialiștilor în relaţii publice 

În situaţiile de criză, cea mai bună atitudine este transparența: 
aceasta înseamnă o deschidere totală față de cerinţele de informare ale 
publicului și față de cei care contribuie la informarea acestora - 
jurnaliștii. 

Specialiștii în relaţii publice au misiunea de a menţine contactul 
permanent cu jurnaliştii, astfel încât datele solicitate de aceștia să fie 
transmise cu maximă operativitate, în bibliografia din acest domeniu 
apar numeroase instrucțiuni concrete referitoare la comportamentul 
indicat în asemenea situații (vezi M. Nudell, N. Antokol, 1988, pp. 65 - 
80; J. Deschepper, 1990, pp. 130 - 131; D. Newsom etalii, 1994, pp. 551 
- 558; Ph. Bachmann, 1994, pp. 142 - 143); astfel, specialiştilor în 
relații publice li se recomandă: 

- să se informeze în detaliu asupra evenimentelor, a cauzelor 
acestora şi, mai ales, a consecinţelor, în plan uman și material, 
imediate (pagube, răniţi, decese) şi viitoare (poluare, pierderea de 


locuri de muncă, scăderea vânzărilor unui produs etc.); ei trebuie să 
facă această evaluare atât în ceea ce privește organizația, cât şi în ceea 
ce priveşte partenerii săi şi societatea în ansamblu; 

- să cunoască toate măsurile luate înaintea, în timpul și după 
eveniment de către organizaţie; 

să convoace presa înainte chiar ca aceasta să solicite un 
asemenea lucru și (eventual) să stabilească un „cartier general”, dotat 
cu toate facilitățile, în care jurnaliștii să ştie că găsesc în permanență 
informaţii verificate; 

- să le facă jurnaliştilor cunoscut faptul că ei sunt sursa primă de 
informaţii corecte şi de actualitate; să păstreze o evidență exactă a 
tuturor faptelor şi informaţiilor comunicate presei, pentru a evita 
repetarea acestora; 

- să răspundă la întrebările jurnaliștilor în mod clar și detaliat; 
să faciliteze accesul jurnaliștilor la locul evenimentelor, să îi 
familiarizeze cu zona respectivă și să vegheze la securitatea lor; 

- să identifice interlocutorii din organizaţie care corespund, prin 
cunoştinţele lor, așteptărilor jurnaliştilor şi să îi pregătească pentru 
întâlnirea cu presa; 

să conducă negocierile delicate care au loc între presă şi 
reprezentanţii organizaţiei în ceea ce priveşte informaţiile ce pot fi 
publicate şi cele ce sunt sub embargo; 

- să nu dezvăluie numele victimelor înainte de a fi anunţate 
familiile lor; să comunice acest lucru jurnaliștilor, pentru a nu stârni 
bănuieli inutile; 

- atunci când sunt obligaţi să recunoască un fapt deja cunoscut 
de către jurnaliști, să se limiteze la confirmarea acestuia și la 
definitivarea informaţiei, fără a încerca să schimbe informaţia; 

- să nu le fie teamă să-și contrazică anumite afirmaţii, dacă 
evoluţia situației infirmă primele analize: contrazicerea este 
întotdeauna preferabilă unei minciuni. 

Frecvent, în absența unor informaţii complete, exacte și 
distribuite la timp, începe să funcționeze mașina de fabricat zvonuri. Cu 
cât criza este mai serioasă, cu cât ea afectează categorii din ce în ce mai 
largi de public, cu cât durează mai mult, cu atât zvonurile vor fi mai 
numeroase și mai puternice. De îndată ce zvonurile încep să circule, ele 
se răspândesc cu rapiditate, atrag atenţia multor oameni (deoarece se 
hrănesc din teama, emoţiile sau speranţele lor), generează tot fel de 


„teorii” şi versiuni asupra crizei în cauză; deoarece zvonurile deja 
pornite nu mai pot fi oprite, cel mai sigur mod de a le combate este 
prevenirea lor. În acest caz, există un singur antidot: informarea 
corectă şi permanentă a publicului. 

D. Newsom și colaboratorii săi (1994, p. 562) reproduc 
strategiile pe care un reputat specialist în relații publice, Walter S. John, 
le recomandă pentru dezamorsarea zvonurilor: 

a) în primul rând, trebuie evitate situaţiile care contribuie la 
nașterea zvonurilor: lipsa de informaţii autentice și oficiale; existența 
unor informații incomplete sau părtinitoare; existența unei situaţii 
încărcate de temeri şi nesiguranță; întârzierea prelungită și 
neexplicată a luării unei decizii; existența unor dificultăți de 
funcționare în interiorul organizaţiei; existența unor conflicte în 
interiorul organizației; perpetuarea sentimentului că membrii 
organizației nu pot controla situaţia și se confruntă cu un viitor incert; 

b) apoi, trebuie analizate interesele, cauzele şi sursele celor care 
pot răspândi zvonurile; 

c) trebuie evaluate scopul, seriozitatea și forța de impact a 
zvonului; 

d) trebuie difuzate rapid, în cantități mari, informații autentice 
şi complete legate de problema respectivă; 

e) trebuie să se discute cu persoanele afectate de zvon: acestea 
trebuie să fie asigurate că organizaţia are tot interesul de a combate 
zvonul şi de a întreprinde măsuri eficiente de remediere a situației; 

f) trebuie răspândite „contra-zvonuri”, prin colegi și persoane 
de încredere. 

6. Faţă în faţă cu presa 

În cazul în care trebuie să intre în contact direct cu jurnaliştii, 
specialiştii în relații publice, purtătorii de cuvânt sau membrii 
organizației desemnați să comunice cu presa trebuie să țină seama de 
următoarele aspecte: 

— Jurnaliştii au un termen-limită de transmitere a materialelor 
(deadline) şi de aceea este important să li se ofere răspunsurile cu cea 
mai mare promptitudine; 

— Din cauza acestui termen-limită și a presiunii la care sunt 
supuși, jurnaliștii pot deveni agresivi; în aceste situaţii, este bine să vă 
păstraţi calmul și să fiți cât mai cooperanți; 

— Jurnaliştii recunosc faptul că obstacolele pe care le întâlnesc 


în calea obținerii unor informaţii îi îndârjesc și îi fac să caute cu mai 
multă încrâncenare; de aceea, nu este indicat să le ascundeţi informaţii, 
să le furnizaţi date trunchiate, exagerate sau părtinitoare; 

— Dacă nu vă aflaţi în posesia anumitor date, este bine să 
recunoașteți acest lucru și să-i anunțați pe gazetari că vă veţi strădui să 
obţineţi cât mai repede datele respective; nu uitaţi să-i contactaţi pe 
jurnaliști chiar şi atunci când încă nu ați obținut informaţia sau când 
nu vi s-a acordat permisiunea de a o transmite: a face acest lucru nu e 
numai o chestiune de politeţe, ci şi una de profesionalism (arătaţi 
astfel că vă cunoaşteţi obligaţiile şi vă respectaţi angajamentele); 

— Nu refuzaţi niciodată în mod direct să daţi o informație; 
oferiţi întotdeauna un motiv plauzibil pentru care informația 
respectivă nu este disponibilă; nu este anormal să recunoașteţi că nu 
posedaţi o informaţie sau că nu sunteţi autorizaţi să o faceţi publică; 

— Feriţi-vă de speculații: jurnaliștii pot lua drept adevăr ceea ce, 
de fapt, nu este altceva decât opinia dumneavoastră strict personală; 

— Dacă simțiți că un jurnalist este greșit informat, puteţi 
discuta cu el și puteţi verifica sursa informațiilor, dar nu trebuie 
niciodată să îi cereţi să vă arate ceea ce intenționează să publice; 

— Evitaţi formula no comment, deoarece aceasta dă impresia că 
ascundeţi ceva; „capcana” lui no comment îi va face pe jurnalişti să 
caute informaţii la (orice) alte surse, din interiorul sau din afara 
organizației, inclusiv la cele neverificate (generatoare de z. vonuri); 

— Pregătiţi înregistrări video, fotografii, statistici sau alte 
documente pe care vă puteţi sprijini în intervenția dumneavoastră; 

— Puneţi întotdeauna accentul pe latura pozitivă a faptelor la 
care vă referiţi; 

— Nu uitaţi niciodată că jurnaliștii pot folosi și alte persoane din 
organizație pentru a se documenta; de obicei, ei forțează aceste surse 
alternative pentru a afla numărul de morţi, numărul de răniţi, 
amploarea pagubelor, ora exactă și locul precis al anumitor 
evenimente, numele, vârsta, adresa, funcția unor persoane implicate; 
acești angajaţi se vor simți flataţi să-şi vadă numele în ziar, să se vadă 
ori să se audă la televizor sau la radio; de aceea, este bine să fie 
desemnat un singur purtător de cuvânt și informaţia să fie transmisă 
numai de el. 

Între diferitele instituții mass-media există diferențe 
semnificative, care se amplifică în situațiile de prezentare a crizelor. 


Media audiovizuale sunt mult mai sensibile la presiunea timpului: în 
mod concret, aceasta înseamnă că jurnaliştii au mai multe deadlines 
decât cei din presa scrisă (ei pregătesc mai multe buletine de ştiri, 
plasate în diferitele momente ale zilei) și că intervalele dintre ele sunt 
mult mai scurte. De aceea, jurnaliștii din radio şi televiziune cer mai 
multe date și vor să primească mai repede informaţiile reactualizate, 
doresc ca acestea să aibă un caracter precis şi, dacă este posibil, un 
potenţial de ilustrare sonoră sau vizuală, în plus, ei sunt mai tentaţi să 
se bazeze pe zvonuri şi pe speculaţii, deoarece nu au timp să verifice şi 
să evalueze informațiile. Jurnaliștii din presa scrisă, având mai mult 
timp la dispoziție, vor fi mai atrași de informaţiile care permit 
investigații în adâncime și care pot fi baza unor reportaje „în 
exclusivitate”. 

În confruntarea cu evenimentele furtunoase declanșate de o 
criză, mulți manageri au tendința să ignore sau să minimalizeze 
elementele legate de comunicarea cu presa. Ei uită că, în multe cazuri, 
crizele s-au declanșat din lipsa comunicării cu publicul (intern și 
extern) şi cu mass-media. Cu atât mai mult este necesar ca, în 
momentul în care o criză s-a declanșat, să fie luate toate măsurile 
necesare pentru asigurarea unui flux constant şi coerent de mesaje 
către presă, pentru crearea unui climat de încredere, pentru 
eliminarea suspiciunilor și a zvonurilor şi pentru menţinerea sau 
recâştigarea credibilității organizației. 

De reţinut: 

- Evoluţia unei crize presupune detectarea situației de criză, 
prevenirea sau pregătirea pentru înfruntarea ei, dezvoltarea situaţiei 
de criză, refacerea organizației, evaluarea efectelor crizei. 

- Departamentul de relaţii publice trebuie să elaboreze mai 
multe planuri de comunicare de criză pentru diferite situaţii de criză. 

- Echipa de management al crizei trebuie să beneficieze de un 
sediu aparte, dotat cu echipamentele necesare și legat de diferitele 
surse de informare din organizaţie; echipa desemnează un purtător de 
cuvânt pe perioada crizei. 

- Comunicatul de criză trebuie să cuprindă o prezentare pe scurt 
a evenimentului, o precizare a modului şi a măsurii în care organizația 
este responsabilă pentru situația de criză, numele persoanei ce 
conduce echipa de management al crizei, modul cum se preconizează 
rezolvarea problemei. 


- Conferința de presă în situaţii de criză va fi pregătită prin 
stabilirea poziţiilor care vor fi susținute în fața jurnaliștilor şi 
antrenarea purtătorului de cuvânt; acesta trebuie să ofere toate 
informaţiile disponibile, să evite speculaţiile, să nu permită 
răspândirea zvonurilor. 

DE REȚINUT 

Fișierele de presă 

Actualizaţi în permanenţă fişierele de presă. 

Nu uitaţi să includeți în fişiere informaţiile referitoare la 
agențiile de presă (naţionale, internaţionale, generaliste, specializate). 

Pentru fiecare tip de mass-media nu uitaţi să notaţi: a) tipul de 
instituție (generalistă sau specializată, populară sau de calitate etc.); b) 
tipul de public; c) zona de distribuţie; d) tirajul; e) data lansării; f) 
structura şi funcționarea redacției: departamente, echipa de conducere, 
programul ședințelor de sumar, momentele de închidere a ediţiei etc.; 
g) politica redacțională, tipurile de teme tratate preferenţial, calitatea 
informaţiilor etc.; h) stilul de prezentare (text şi imagine); i) adresă, 
telefon, fax, e-mail (atât ale sediului central, cât şi ale redacţiilor 
locale). 

Pentru fiecare jurnalist, notaţi: a) numele exact; b) număr de 
telefon, adresă de e-mail; c) un scurt curriculum vitae; d) domeniile de 
activitate, zonele de interes; e) modul cum a prezentat informațiile pe 
care le-aţi furnizat. 

Folosiţi acele media şi acele instituții de presă ce sunt adecvate 
informaţiei pe care vreți să o transmiteți și publicului-ţintă. 

Transmiteţi subiectele adecvate pentru sferele de interes ale 
fiecărui jurnalist: nu are rost să le încărcaţi biroul şi memoria cu 
subiecte care nu intră în domeniul lor de activitate. 

Notaţi pe fiecare fișă acțiunile întreprinse cu jurnaliștii 
respectivi şi rezultatele obţinute. 

Comunicatul de presă 

- Comunicatul de presă transmite către toate mass-media, în 
mod rapid, o anumită informaţie. 

- Există numeroase tipuri de comunicate de presă: de aceea, 
trebuie ales cu grijă tipul cel mai adecvat informațiilor pe care doriţi să 
le transmiteţi. 

- Înainte de redactare, documentaţi-vă prin intervievare sau 
cercetarea bazelor de date ale organizației, minuţios, pentru a obține 


toate informaţiile necesare. 

- Titlul trebuie să sintetizeze subiectul comunicatului, să fie 
scurt, simplu, factual și acroșant. 

- Leadul trebuie să răspundă la întrebările esenţiale: CINE? CE? 
CÂND? UNDE? 

Dezvoltarea comunicatului aduce informații suplimentare: 
CUM? - evenimente, fapte, cifre; DE CE? - în ce context se înscrie 
evenimentul; CU CE URMĂRI? 

- Stilul comunicatului trebuie să fie clar, concis, precis, neutru şi 
accesibil. 

- Nu uitaţi să semnaţi textul, precizând numele și numărul de 
telefon, adresa de e-mail ale persoanei care răspunde de comunicarea 
cu presa. 

- Folosiţi hârtie cu logo-ul instituţiei, cu însemne colorate şi 
atrăgătoare; împărţiţi corpul textului în alineate; nu folosiți sublinieri, 
pasaje cu litere capitale sau bold, prescurtări şi termeni tehnici. 

- Comunicatul se poate transmite prin poștă, fax, e-mail, telefon; 
folosiți datele din fişierele de presă. 

Dosarul de presă 

Dosarul de presă le oferă jurnaliștilor o informare completă, 
cuprinzând toate elementele necesare pregătirii unui articol despre 
organizația dvs. 

Titlul dosarului se așază pe coperta acestuia; titlul trebuie să fie 
atractiv şi să îndemne la parcurgerea dosarului. 

Sumarul dosarului trebuie să cuprindă lista materialelor 
(ordonate după gradul de interes), lista documentelor anexate și 
paginile corespunzătoare. 

Textul care sintetizează esenţa dosarului trebuie să fie redactat 
în stilul unui comunicat de presă. 

Documentele din dosar trebuie să descrie aspecte particulare 
ale temei, într-un stil jurnalistic acroșant. 

Coperta dosarului trebuie să fie atractivă și să cuprindă logo-ul 
organizaţiei. 

Materialele sunt prezentate pe pagini care conţin logo-ul 
organizației şi informațiile de contact; paginile sunt numerotate și 
prinse cu agrafe sau capse. 

Nu uitaţi să includeți numele, telefonul și adresa de e-mail ale 
persoanei de contact. 


Conferinţa de presă 

Conferința de presă are ca scop transmiterea unor informații 
importante, simultan, mai multor jurnalişti şi mai multor mass-media. 

Pentru reuşita unei conferințe de presă, este esenţial să existe 
informaţii de interes major pentru mai multe categorii de public (şi de 
mass-media), o echipă capabilă să o organizeze în mod profesional şi 
un buget adecvat. 

- O atenţie aparte trebuie acordată alegerii locului, datei şi orei 
la care se convoacă o conferință de presă; în alegerea momentului, 
trebuie să evitați suprapunerile cu alte evenimente și să ţineţi seama 
de regimul de lucru al instituţiilor de presă; în alegerea locului, luaţi în 
calcul zona, facilitățile de acces şi parcare, mărimea sălii, dotarea 
tehnică adecvată, dispunerea meselor şi a scaunelor, ornamentarea 
sălii, asigurarea unor spaţii anexe pentru interviuri sau pentru 
transmiterea rapidă de materiale. 

- În alcătuirea listei de invitaţi, folosiţi fişierele de presă; nu 
invitați preferenţial; scrisorile de invitare trebuie să cuprindă sigla 
organizației, numărul de înregistrare și data emiterii, un titlu elocvent 
şi un text cu informațiile esenţiale. 

- Alegeţi cu atenție documentele conferinței, persoanele care vor 
vorbi, persoana ce va modera dialogurile, materialele vizuale sau 
auditive ce vor însoţi expunerile; precizați durata fiecărei intervenții şi 
a dialogului cu jurnaliştii. 

- Pregătiți cu grijă discursurile și repetaţi susținerea lor cu 
vorbitorii pentru a fixa stilul și modul de prezentare; puneţi la 
dispoziția reprezentanţilor organizaţiei date din fişierele de presă 
referitoare la jurnaliştii participanţi; simulaţi situaţii tipice ale 
dialogului cu jurnaliştii. 

- Nu uitaţi să pregătiți un punct de primire a jurnaliștilor, unde 
să puteţi să le oferiţi ecusoane și să ţineţi evidenţa jurnaliștilor 
prezenți. 

- Pe durata dialogului cu jurnaliștii, este important să evitați atât 
momentele moarte, cât şi înfruntările verbale, monopolizarea 
dialogului sau abordarea unor aspecte care nu au legătură cu tema 
conferinței de presă. 

După conferința de presă, trimiteţi-le dosare de presă 
jurnaliștilor care nu au putut participa. 

- Urmăriţi mediatizarea conferinţei şi reacţiile jurnaliştilor; pe 


baza acestora, treceţi la evaluarea modului în care s-a desfășurat 
conferința de presă şi a efectelor ei. 

Revista presei 

Revista presei rezumă informaţiile din mass-media referitoare 
la organizaţie şi/ sau mediul ei şi permite menţinerea liderilor la 
curent cu ceea ce se spune sau scrie despre organizaţie și problemele 
de interes. 

Revista presei poate fi realizată zilnic sau săptămânal, prin 
fotocopierea integrală a materialelor, prin rezumarea lor sau prin 
combinarea celor două metode. 

Revista presei poate fi organizată după anumite rubrici tematice, 
în funcţie de specificul organizației. 

Comunicarea pentru radio și televiziune 

Cereţi informaţii amănunțite referitoare la emisiunea pentru 
care sunteţi solicitat. 

În apariţiile din audiovizual trebuie adoptat un ton destins, 
familiar, sincer; nu citiți textele și evitaţi ticurile verbale sau gestuale; 
alegeţi o îmbrăcăminte adecvată decorului din studio, adoptați o ţinută 
impecabilă, dar nu rigidă. 

Pregătiţi înainte ideile majore ale intervenției; repetați anumite 
pasaje-cheie pentru a găsi cuvintele cele mai adecvate și expresive. 

Documentaţi-vă, folosind revista presei, asupra temei aflate în 
discuţie şi asupra poziției altor personalităţi; informaţi-vă, folosind 
fişierele de presă, asupra atitudinii instituției mass-media și a 
jurnalistului respectiv. 

Adresaţi-vă direct jurnalistului, folosiți un stil direct, plasați cele 
mai importante idei la început; nu intraţi în polemică, dar nu acceptaţi 
să vă fie atribuite idei sau formulări care nu vă aparțin. 

Vizita și voiajul de presă 

Aceste evenimente permit prezentarea unor aspecte ale vieții 
organizaţiei şi cunoașterea lor la fața locului într-un mod în egală 
măsură aprofundat și colegial. 

Cel mai important lucru este alegerea subiectului: nu uitaţi că 
acesta trebuie să se refere la informaţii de interes pentru jurnaliști, 
care pot fi prezentate şi care devin relevante numai în locul unde se 
organizează vizita sau voiajul. 

În etapele preliminare, este important să obţineţi un acord de 
principiu pe baza căruia să începeţi calcularea bugetului estimativ. 


Acesta trebuie să fie echilibrat şi să ţină seama de toate cheltuielile 
implicate de voiajul de presă. Nu uitaţi că de-abia după terminarea 
calculelor legate de bugetul global şi definitivarea programului veți 
putea solicita acordul definitiv al conducerii. 

Alcătuiţi lista cu jurnaliști în funcție de subiectul vizitei; 
consultaţi-vă cu câţiva jurnaliști pentru a adapta programul și 
perioada la priorităţile de pe agenda presei. 

Atunci când fixaţi data și durata voiajului, evitaţi suprapunerile 
cu alte evenimente majore, evitați călătoriile-maraton și nu uitaţi să 
prevedeţi intervale de timp liber pentru mici vizite turistice, 
cumpărături, destindere. 

Alegeţi mijloacele de transport, hotelul, meniurile şi 
cadourile-suvenir cu moderație: nu este vorba numai despre 
restricțiile bugetare, ci și despre riscul ca jurnaliștii să perceapă 
excesele de generozitate ca pe o încercare de a li se cumpăra 
bunăvoința. 

Definiţi cu rigurozitate programul şi trimiteţi din timp invitaţiile 
cu toate informațiile necesare: data, ziua şi ora plecării, locul de 
întâlnire, adresa şi numerele de telefon ale persoanei de contact, 
locurile ce vor fi vizitate, locurile de cazare, locul și momentul 
conferinței de presă, informaţii despre întoarcere, informaţii practice 
(clima, îmbrăcămintea recomandată, actele necesare). 

- Urmăriţi cu mare atenţie toate detaliile legate de condiţiile de 
transport, calitatea cazării şi a meniului, traseul vizitei, relațiile cu 
autoritățile implicate şi cu firmele care prestează diferite servicii. 

- Alcătuiţi cu grijă dosarul de presă pentru jurnaliști; pregătiți 
materialele ajutătoare (de la badge-un la bannere). 

- Pregătiți cu mare seriozitate intervenţiile liderilor organizaţiei 
şi ale specialiștilor. Nu uitaţi să asiguraţi selectarea cu grijă a 
persoanelor care vor însoţi jurnaliștii şi pregătirea lor adecvată. 

Pe timpul vizitei și al conferinței de presă, asigurațţi-le 
jurnaliștilor condiţiile optime de documentare, chiar dacă acest lucru 
poate însemna modificări în programul stabilit. 

- După încheierea voiajului de presă, asiguraţi monitorizarea 
presei şi evaluarea evenimentului. 

Comunicarea cu presa în timpul crizei 

Evoluţia unei crize presupune detectarea situaţiei de criză, 
prevenirea sau pregătirea pentru înfruntarea ei, dezvoltarea situaţiei 


de criză, refacerea organizației, evaluarea efectelor crizei. 

Departamentul de relaţii publice trebuie să elaboreze mai multe 
planuri de comunicare de criză pentru diferite situaţii de criză. 

Echipa de management al crizei trebuie să beneficieze de un 
sediu aparte, dotat cu echipamentele necesare și legat de diferitele 
surse de informare din organizaţie; echipa desemnează un purtător de 
cuvânt pe perioada crizei. 

Comunicatul de criză trebuie să cuprindă o prezentare pe scurt 
a evenimentului, o precizare a modului și a măsurii în ce organizația 
este responsabilă pentru situația de criză, numele persoanei care 
conduce echipa de management al crizei, modul cum se preconizează 
rezolvarea problemei. 

Conferința de presă în situaţii de criză va fi pregătită prin 
stabilirea poziţiilor care vor fi susținute în fața jurnaliștilor şi 
antrenarea purtătorului de cuvânt; acesta trebuie să ofere toate 
informaţiile disponibile, să evite speculaţiile, să nu permită 
răspândirea zvonurilor. 

